Crna duša (Glava IV)
<s>Crna duša</s>

<s>Aerodrom u Njujorku.</s><s>Mnoštvo putnika iz cijelog svijeta.</s><s>Izbjeglice su vidno obilježeni velikim bijelim bedževima.</s><s>Procedura je bila brza i efikasna.</s><s>Mali problemi oko Hamzinog noža.</s><s>Suvenir?</s><s>Izbjeglice iz Bosne već na ulazu u Ameriku dobijaju sve potrebne papire.</s><s>Za boravak bez ograničenja, pravo na rad, itd.</s><s>Jedino nije mogao da glasa za Predsjednika.</s>

<s>- Možda mi se i svidi ovdje.</s>

<s>Ostale izbjeglice su bile uglavnom iz Azije.</s><s>Kompletne mnogočlane porodice.</s><s>Po tri četiri generacije jedne porodice istovremeno.</s><s>Hamzu su svi skupa, zajedno sa njim, podsjećali na filmove Čarli Čaplina o useljenicima.</s><s>Do leta za Čikago imao je oko dva sata i on se pope na sprat aerodroma</s>

<s>Brojni restorani brze hrane bili su uglavnom puni.</s><s>Mc Donald...</s><s>Burger King...</s><s>Amerika.</s><s>Hamza stade u stranu i zapali cigaretu.</s><s>Kao da ju je čarobnjak Merlin poslao, pred njim se istog časa stvori krupna, debela žena policajac.</s>

<s>- Hej mister! - povika grlenim otegnutim glasom.</s>

<s>- Gasi tu prokletu cigaretu!</s><s>Hamza se iznenadi i zbuni:</s>

<s>- Svakako, svakako, - zabrza.</s>

<s>- A molim Vas, recite mi gdje mogu pušiti?</s>

<s>- Nigdje! - odbrusi mu policajka i odmaršira holom.</s><s>Jedan stariji gospodin koji je sjedio u blizini pokaza mu na izlaz:</s>

<s>- Jedino napolju mladiću.</s>

<s>Hamza se zahvali i uputi napolje.</s>

<s>- Jebo te Amerika.</s><s>Aerodrom im je veći od Sarajeva a nigdje se ne može pušiti.</s><s>Napolju je bila noć i padala je kiša.</s><s>Pred ulazom je bilo parkirano nekoliko dugih limuzina.</s><s>Hamza zapali cigaretu.</s><s>Razmišljao je: - Velika zemlja, velike limuzine, velike policajke.</s><s>Baš američki.</s>

<s>Za sve što je veliko, dobro, jako, što je jednom riječju super u Bosni su govorili da je američko.</s><s>Pored njega, još desetak nevoljnika je žudno uvlačilo dimove.</s><s>Nakon treće cigarete, Hamza osjeti da mu se zima uvlači u kosti i uđe ponovo u zgradu.</s>

<s>Šetao je od restorana do restorana, od jedne do druge prodavnice suvenira i na kraju uđe u jedan restoran.</s><s>Pojede hamburger zalijevajući ga kolom.</s><s>Listao je neki časopis i čudio se da je više od pola stranica časopisa ispunjeno reklamama.</s><s>Uze kafu i odšeta ponovo napolje da bi pušio.</s><s>Kad je ponovo ušao u zgradu, pročita na panou da je avion za Čikago odletio prije desetak minuta.</s><s>Onda su nastali problemi sa kartom.</s><s>Objašnjavanja i objašjavanja.</s><s>Na kraju, imao je kartu za let za Čikago za jedan sat.</s>

<s>- Baš dobro, - mislio je - Ovo je kao na tramvajskoj stanici u Sarajevu.</s><s>Ode jedan tramvaj, odmah imaš drugi.</s>

<s>Kada su mu u avionu za Čikago saopštili da je na svim unutrašnjim letovima u Americi zabranjeno pušenje, Hamza slegnu ramenima, udobno se namjesti i zaspa.</s><s>Ljubazna stjuardesa ga probudi iznad O'Hare.</s>

<s>O'Hara, najveći, najduži, najširi, najatraktivniji, najfrekventniji i sve naj, najaerodrom u svijetu.</s><s>Avioni slijeću i polijeću svakih nekoliko sekundi u svim mogućim pravcima i Hamzi se činilo bez ikakvog reda.</s><s>Samo što bi se jedan avion spustio drugi bi poletio i tako u nedogled.</s><s>Velike gomile putnika su se užurbano kretali gore dole.</s><s>Hamza uze torbu i izađe iz zgrade.</s><s>Napolju zapali cigaretu.</s>

<s>- Velika zemlja.</s><s>Imaju aerodrome kao Sarajevo, imaju policajke k'o kečere, limuzine k'o autobuse ...</s><s>Mora da su im zečevi kao kod nas volovi ili bar kao ovnovi, - nasmija se sam sebi i uđe u taksi.</s><s>Dade taksisti adresu.</s><s>Schaumburg.</s><s>Više je zvučalo na neki njemački grad  nego na američki.</s><s>Nakon dvadesetak minuta vožnje stadoše pred rođakovom kućom.</s>

<s>Hamza plati taksisti i izađe iz auta.</s><s>Kuća je bila velika i na prvi pogled se vidjelo da rođaku dobro ide.</s><s>Ulazna vrata su se nalazila na sredini kuće.</s><s>S obje strane su se nalazila po dva prozora.</s><s>Isto i na spratu.</s><s>Sa desne strane garaža za dva auta.</s><s>U kući je gorjelo svjetlo.</s><s>Hamza prede preko travnjaka i pozvoni.</s><s>Vrata mu otvori malo punašnija žena srednjih godina.</s>

<s>- Vi ste Hamza?</s><s>Rođak iz Bosne?</s>

<s>- Da.</s><s>Dobar večer.</s>

<s>- Dobar večer.</s><s>Izvolite.</s>

<s>Čekamo vas.</s><s>Nemojte skidati cipele.</s><s>Hamza spusti torbu pored vrata i krenu za njom.</s><s>Prostorija u koju uđoše je bila salon i bila je dobro osvijetljena.</s><s>U plinskom kaminu je gorjela vatra i sobi davala ugodnu atmosferu.</s><s>Hamza se sjećao rođaka kao mladića - otresitog i malo svojeglavog.</s><s>Uvijek nezadovoljan postignutim, jednog davnog dana se spremio i razgulio za Ameriku.</s><s>Kad Hamza uđe, rođak ustade.</s><s>Široko se nasmiješivši i raširenih ruku pride Hamzi.</s><s>Zagrli ga.</s>

<s>- Dobro nam došao, rođače.</s>

<s>- Bolje te našao, rođo.</s>

<s>- Da te vidim.</s><s>Isti si kao što sam te ostavio.</s><s>Malo bora oko očiju doduše.</s><s>Je li još potkivaš majmune?</s>

<s>- Sve prođe.</s>

<s>- Imamo ovdje još jednog gosta.</s><s>I on je skoro došao iz Bosne.</s><s>Da te upoznam, - zagrli ga i povede preko sobe.</s>

<s>- Hamza, ovo je Srđan.</s><s>Srđane, moj rođak Hamza o kome sam ti pričao.</s>

<s>- Drago mi je,</s>

<s>- Srđan pruži ruku.</s>

<s>- Odakle si došao? - upita Hamza ne pružajući ruku.</s>

<s>- Iz Ilijaša.</s>

<s>Skamenjenog i potpuno bezizražajnog lica Hamza pogleda rođaka, okrenu se i izađe iz sobe.</s><s>Rođak krenu za njim.</s>

<s>- Hamza, gdje ćeš?</s><s>Hej, stani, šta ti je?</s><s>Ne okrećući se Hamza odgovori:</s>

<s>- Pitaj prijatelja, - uze torbu i izađe napolje.</s>

<s>- Stani!</s><s>Šta ti je?</s><s>Ma gdje ćeš u ova doba?</s><s>Hej, ma stani!</s>

<s>Ne okrećući se, Hamza pređe preko travnjaka i krenu niz ulicu.</s><s>Ponovo je padala kiša i on jače pritegnu okovratnik vindjakne.</s><s>Poslije se ulica spojila sa jednom većom, a ta veća malo kasnije, u još veću.</s><s>Ova je bila dobro osvijetljena.</s><s>Hamza je išao polahko razgledajući izloge bez zaustavljanja.</s><s>U nekom restoranu brze hrane pojeo je par sendviča, uzeo kafu i sa njom izašao napolje.</s><s>Šetao je, pušio i pijuckao kafu.</s><s>Sati su prolazili.</s><s>U centru Čikaga iskretao je glavu pokušavajući da sagleda vrhove nebodera koji su se gubili u magli.</s><s>Već je bilo dobrano svanulo kad stade i obazre se oko sebe.</s><s>Nalazio se u kraju koji je djelovao dosta zapušteno i prljavo.</s><s>Nizovi kuća i zgrada sa par spratova.</s><s>Na jednoj veliki natpis "Apartment for rent" (stanovi za izdavanje).</s><s>Ne razmišljajući Hamza uđe u zgradu.</s><s>Pregledavao je poštansku sandučad tražeći vlasnika ili upravnika zgrade.</s><s>Bračni par starih crnaca naiđe hodnikom.</s>

<s>- Izvinite, da li mi možete reci gdje mogu vidjeti za stan?</s>

<s>Starci se zapanjeno zgledaše.</s><s>Šutke mu pokazaše jedna vrata u dnu hodnika i odoše, i dalje se zgledajući.</s><s>Hamza se počeša po ožiljku misleći da je on razlog njihovog čudnog ponašanja.</s><s>Pokuca na vrata.</s><s>Domalo, začu glasove iznutra i jedan debeli crnac mu otvori vrata.</s>

<s>- Za stan?</s>

<s>- Ti?</s><s>Jesi li sam?</s><s>I baš hoćeš stan?</s>

<s>- Da.</s>

<s>- I baš u ovoj zgradi?</s>

<s>- Da.</s>

<s>180</s>

<s>- Ha, ha, ha, ha... i baš hoćeš stan u ovoj zgradi?</s>

<s>- Baš u ovoj.</s>

<s>- O.K., O.K. - pomirljivo će debeli.</s>

<s>- Jedan bedroom (stan sa jednom spavaćom sobom) ili studio (garsonjera)?</s>

<s>- Šta je studio?</s>

<s>- Ha, ha, ha... šta je studio?</s><s>To ti je za jednu osobu.</s>

<s>- Onda studio.</s>

<s>- O.K., O.K., sačekaj malo.
- Vrata se zatvoriše i nakon par minuta crnac se ponovo pojavi.</s><s>Nosio je ogroman svežanj ključeva.</s>

<s>- Pa kakav studio želiš? - Bilo kakav.</s>

<s>- Fino, fino.</s><s>Fina ptičica.</s><s>I baš ovdje želiš studio?</s><s>O.K., O.K..</s><s>Ništa ne pitam, ništa me ne zanima.</s><s>Evo nas.</s><s>Baš krasan studio.</s>

<s>Uđoše.</s><s>U stanu je bilo prijatno toplo.</s><s>Iz poveće prostorije se ulazilo u kuhinju.</s><s>Malo kupatilo.</s><s>Sve u svemu, Hamzi se nije činilo loše.</s>

<s>- O.K. Koliko?</s>

<s>- Za tebe tristo mjesečno.</s>

<s>-Dvjestopedeset.</s>

<s>- Ali odmah za mjesec i depozit.</s>

<s>- Šta je depozit?</s>

<s>- Ako nešto uništiš da mogu platiti popravak.</s>

<s>- A ako ne uništim? - Onda ti vratim pare.</s>

<s>- Kad si zadnji put nekom vratio pare?</s>

<s>- Ne sjećam se, - veselo se nasmija.</s>

<s>Hamza izvadi iz džepa svežanj novčanica.</s><s>Odbroja pet stotina i pruži ih crncu.</s>

<s>- O.K. Evo pet stotina.</s>

<s>- Hvala, hvala.</s><s>Pripremiću ugovor, pa kad budeš izlazio, navrati da potpišeš.</s>

<s>- O.K. Ne moraš žuriti.</s>

<s>- Još nešto.</s><s>Sakrij novac.</s><s>U džepu nosi destak dolara.</s><s>Ne više.</s>

<s>- Zašto? - Zato što se ovdje glave gube za mnogo manje sume nego što ti imaš.</s><s>Ja ništa nisam vidio i ništa ne znam.</s><s>Možeš dovesti i žensku ako hoćeš.</s><s>Samo bez frke.</s><s>O.K.?</s>

<s>- O.K.</s>

<s>Hamza zatvori vrata i spusti torbu.</s><s>Ode u kupatilo.</s><s>Dugo se tuširao bez sapuna i šampona.</s><s>Kad konačno izađe iz kupatila obrisa se košuljom, uze čist veš.</s><s>Zapali cigaretu i leže na pod pored radijatora.</s><s>Probudio se kasno poslijepodne.</s>

<s>Umio se, oprao zube i popio gutljaj vode.</s><s>Vrati se ponovo pored radijatora.</s><s>Zapali.</s><s>Godila mu je toplota.</s><s>Godilo mu je da ne misli ni na šta.</s><s>Dugotrajni trening.</s><s>Pusti misli da lebde lagano bez ikakvog reda i sadržaja.</s><s>Nakon prve cigarete natjera sebe na razmišljanje.</s><s>Zaključi da mu to pričinjava stanovit napor.</s><s>Ipak se natjera da se koncentriše.</s>

<s>- O.K. Sad sam dakle ovdje.</s><s>Hoćeš Ameriku?</s><s>Evo ti Amerika.</s><s>Prvo da vidimo šta treba da se uradi i kojim redom.</s><s>Prvo mora da ima nešto kao lična karta.</s><s>To postoji u svim zemljama.</s><s>Zatim da vidimo za neki posao.</s><s>Samo gdje se to gleda?</s><s>Možda ima neka institucija ili slično za traženje posla?</s><s>Možda će oni iz Chatolic Charities znati nešto.</s><s>To je to.</s><s>Prvo u Chatolic Charities.</s>

<s>Ne ustajući prevrnu se na stomak i napravi dvadesetak sklekova.</s><s>Nešto više čučnjeva.</s><s>Uradi još nekoliko jednostavnih vježbi.</s><s>Osjetio je kako se brzo zamara.</s><s>Moraće ubrzo povećati težinu i broj vježbi.</s><s>Amerika je zemlja za jake.</s><s>Fizički i intelektualno.</s><s>On mora biti jak.</s><s>Uhvati sebe kako uopšte ne misli na rođaka.</s><s>Nije bio ljut na njega.</s><s>Rođak vjerovatno i ne zna šta mu je.</s><s>On je još uvijek u vremenu kad smo imali Jugoslaviju.</s><s>Bratstvo i jedinstvo.</s>

<s>San mu se prišunja tiho s leđa, nježno ga pogladi po kosi i još nježnije mu sklopi oči.</s>

<s>Ovog puta se probudio vrlo rano.</s>

<s>Sačekao je da se potpuno razdani i izašao napolje.</s><s>U hodniku vidje nekoliko crnaca.</s><s>Mora da bijeli duže spavaju, pomisli.</s><s>Na ulici je zaustavio nekoliko ljudi i pitao za put do Chatolic Charitiy.</s>

<s>Niko mu nije znao odgovoriti.</s><s>Konačno, ugleda policajca.</s><s>Policajac mu prvo zatraži dokumente.</s><s>Nakon što pažljivo pregleda pasoš, bijeli karton, avionsku kartu i sve što je Hamza imao u džepovima, ljubazno mu objasni gdje mora da ide.</s><s>Hamza se zahvali i krenu.</s>

<s>- Malo je daleko za hodanje, - dobaci mu.</s>

<s>- Ne žurim.</s><s>Imam vremana.</s>

<s>Stvarno je bilo daleko.</s><s>Nakon skoro tri sata pješačenja Hamza konačno stiže.</s>

<s>U Chatolic Charities svi su bili ljubazni.</s><s>Mladić koji ga je primio poželi mu dobrodošlicu u Ameriku.</s><s>Strpljivo i natenane je objašnjavao Hamzi obavezne prve korake novopridošlih u Americi.</s><s>Ljekarski pregled, matični broj, lična karta, Public Aid...</s><s>Na kraju razgovora napisa Hamzi adrese svih institucija koje su mu trebale sa brojevima telefona, dajući komplimente Hamzinom engleskom jeziku i izražavajući uvjerenje da će uspjeti u USA.</s><s>Na povratku kući, Hamza kupi kafe aparat, kafu , šećer, mlijeko.</s>

<s>- Ovo se ja kućim, - pomisli.</s><s>U stanu skuha kafu, popuši nekoliko cigareta i leže da spava.</s><s>Pokrio se vindjaknom.</s><s>I sutradan je ustao rano.</s><s>Iza jake kafe obuče se i krenu na ljekarski pregled.</s><s>Nakon što je pješačio dva sata zaustavi taksi.</s><s>Tog dana je skoro završio ljekarski pregled.</s><s>Ostale su neke sitnice za sutradan.</s><s>Na povratku kući kupi deku i jastuk.</s><s>Idućih nekoliko dana je potrošio na završavanje potrebne papirologije.</s>

<s>( Public Aid - Socijalna pomoć za materijalno ugrožene u Americi.</s><s>Sve novopridošle izbjeglice u Americi jedno vrijeme dobijaju ovu pomoć u novcu i bonovima za hranu.</s><s>Za vrijeme dobijanja ove pomoći, izbjeglice su obavezne da idu na kurseve učenja engleskog jezika)</s>

<s>Za razliku od Chatolic Charities u Public Aid-u su bili izuzetno neljubazni i arogantni.</s><s>Hamza se osjećao kao krme u Teheranu.</s><s>Kao da je došao da nešto ukrade.</s><s>Na jedvite jade završi posjetu.</s><s>Osjećao je gorčinu u ustima dok je napuštao zgradu.</s><s>Do kuće je došao taksijem.</s><s>Ispred ulaza u zgradu stajala je grupa crnih mladića.</s><s>Hamza ih pozdravi i prođe pored njih.</s><s>Niko mu ne odgovori na pozdrav.</s><s>Hamza sleže ramenima i uđe u zgradu.</s><s>U hodniku preko puta njegovog stana ugleda krupnog crnca koji je upravo otključavao stan.</s><s>Hamza pozdravi i njega.</s><s>Ovog puta dobi odgovor.</s><s>U stanu pristavi pun lonac kafe i izađe u hodnik.</s><s>Pokuca na susjedna vrata.</s><s>Nakon minut, vrata se lagano otškrinuše i njegov komšija proviri napolje.</s>

<s>- Haj, upravo sam napravio kafu.</s><s>Ako imaš vremena da popijemo jcdnu?</s>

<s>Crnac kao da ga uopšte nije primjećivao.</s><s>Oprezno je ispitivao hodnik.</s><s>Kad se uvjerio da je hodnik čist, upravi ljutiti pogled na Hamzu.</s>

<s>- Jebem i tebe i tvoju kafu! - i zalupi vrata.</s>

<s>Ne shvatajući, Hamza je zurio u vrata.</s><s>Sleže ramenima i uđe u svoj stan.</s><s>Uhvati sebe da malo, malo, pa nešto sliježe ramenima.</s>

<s>- E, moj Hamza.</s><s>Gdje ti dođe?</s>

<s>Sjede pored prozora, nasloni se na radijator i zapali cigaretu.</s><s>Otpi nekoliko gutljaja kafe.</s><s>Napolju je počelo da sniježi.</s><s>Prvi snijeg te zime.</s><s>Skoro poskoči kad se vrata polahko otvoriše i njegov susjed brzo uđe u stan.</s><s>Zatvori vrata i priđe Hamzi.</s><s>Hamza se nasmiješi.</s>

<s>- Predomislio se, - pomisli.</s><s>Bez riječi nasu šolju kafe i pruži mu je.</s><s>Crnac ga je posmatrao sa interesovanjem.</s><s>Kao rijetku životinju.</s><s>Iznenada zamahnu desnom rukom i nadlanicom snažno izbi šolju kafe iz Hamzine ruke.</s><s>Šolja odleti preko sobe i s treskom se razbi od zid.</s><s>Veći dio kafe se razli po zidu.</s><s>Bijesnim pogledom je streljao Hamzu.</s>

<s>- Ko si ti, Bejbi?</s><s>I šta, do đavola, radiš ovdje?</s>

<s>Hamza ga je posmatrao.</s><s>Preko 195 cm visine i oko 150 kg težine.</s><s>Čisti mišić.</s><s>Kovrdžava kosa upletena u bezbroj malih pletenica.</s><s>Snažni bijeli zubi i dva crna oka koja su blještala divljim sjajem.</s><s>Nehotice osjeti respekt prema toj čistoj, koncentrisanoj snazi koja se nadnijela nad njim.</s>

<s>- Novi stanar.</s><s>Komšija.</s>

<s>- Kakav komšija? - crni momak vrisnu.</s>

<s>- Kakav komšija?</s><s>Otkud ti ovdje.- Kako to misliš?</s>

<s>- Kako mislim, Bejbi?</s><s>Čovječe!</s><s>Ti si ovdje od ponedeljka i niko te još nije ubio?</s><s>Kupi se odavde.</s><s>Sutra ujutro.</s><s>Razumiješ li?</s>

<s>- Može li sad jedna kafa?</s><s>Crnac zaškrguta zubima i zakoluta očima.</s><s>Bespomoćno pogleda u plafon.</s><s>Hamza mu pruži drugu šolju kafe.</s>

<s>Crnac se diže, zaključa vrata i vrati se nazad.</s><s>Uze kafu i sjede preko puta Hamze.</s>

<s>- Ja sam novi ovdje.</s><s>U Americi sam pet dana.</s>

<s>- I svih pet dana ovdje?</s><s>Bejbi, znaš li ti gdje se nalaziš? - U Čikagu.</s>

<s>- Čikago je veliki.</s><s>Gdje tačno? - Ne razumijem. - Čovječe!</s><s>Bejbi, ti si na Kedžiju, Južni Čikago.</s>

<s>- Pa?</s>

<s>- Šta pa?</s><s>Južni Čikago.</s><s>Ovdje bijeli ne prolaze ni po danu.</s><s>A ako slučajno zalutaju, zaključaju vrata na autu i gledaju da se što prije izgube.</s>

<s>- Ne razumijem o čemu pričaš?</s>

<s>- Da probamo ovako.</s><s>Bejbi, ovdje žive crni.</s><s>I ovo je najgori kraj u Americi.</s><s>Ili bar skoro najgori.</s><s>Ti ne možeš živjeti ovdje.</s><s>Ne duže od deset dana.</s><s>I ovo je čudo što si živ do sada.</s><s>Vidiš ova vrata?</s><s>Zaključana?</s><s>Isto kao da ih nema.</s><s>I ako ti uđe nekoliko momaka, otmu ti sve, ubiju ili prebiju, ako si bolje sreće.</s><s>Neće se niko pojaviti na hodniku, niti će ko zvati policiju.</s><s>To je tvoja stvar.</s><s>Razumiješ li sada?</s><s>Sutra ujutro seli.</s>

<s>- Gdje da selim? - Na sjever.</s><s>Bilo gdje.</s>

<s>- Na sjever Čikaga?</s><s>Gdje otprilike?</s>

<s>- Oko pet hiljada na sjever.</s><s>Tamo su bolji krajevi.</s><s>I, ovdje se ne zove na kafu.</s><s>Nikad i nikog.</s><s>Čuj, komšija, kafa?</s><s>Svašta.</s><s>Hamza nesigurno sleže ramenima.</s><s>Crnac ustade. - Spavaj sad, Bejbi.</s><s>Večeras ću ja malo pripaziti.</s><s>Na vratima ga Hamza upita: - Kako ti je ime?</s>

<s>- Any name..(bilo koje ime) - Crnac se nasmija i ode.</s><s>Hamza zaključa vrata, namjesti jastuk pored radijatora, pokri se dekom i zaspa.</s><s>U neko doba noći učini mu se da čuje neko komešanje u hodniku.</s><s>Malo se promeškolji i nastavi da spava</s>

<s>***</s>

<s>Jutro je bilo hladno.</s><s>Padao je snijeg nošen ledenim vjetrom.</s><s>Windy City (vjetroviti grad) je drugo ime Čikaga.</s><s>Hamza se probudi tek što je svanulo.</s><s>Pristavi kafu i poče vježbati.</s><s>Vježbao je sve dok znoj nije počeo kapati s njegovog lica.</s><s>Istušira se, nasu kafu i sa uživanjem otpi nekoliko gutljaja.</s><s>Razmišljao je.</s><s>Komšija je bio u pravu.</s><s>Nema potrebe da izaziva sudbinu.</s><s>Potražiće danas stan u boljem kraju.</s><s>I inače prazne ulice Čikaga sada su bile potpuno puste.</s><s>Hamza je gazio snijeg cjelac na trotoaru.</s><s>Niko još nije ovuda prošao.</s><s>Nakon desetak minuta  hoda pored njega naiiđe automobil sa nekoliko mladića.</s><s>Suvozač otvori prozor:</s>

<s>- Hej, čovječe, imaš li nekoliko dolara?</s>

<s>Hamza u prvom trenutku nije razumio šta ga mladić pita pa se okrenu prema autu.</s><s>Ugledavši dugački ružni ožiljak na njegovom licu mladić promrmlja nešto kao imaj divan dan, zatvori prozor i auto odjuri niz ulicu.</s>

<s>-Biće da izgledam kao opak momak.</s>

<s>Hamza zaustavi neki taksi i odveze se do tri i po hiljade na sjever Čikaga.</s><s>Ovdje je bilo malo drugačije.</s><s>Ulicom su prolazili ljudi, mnoštvo automobila.</s><s>Prodavnice novih i polovnih automobila, restorani brze hrane...</s><s>Sama ulica je bila previše bučna za stanovanje i Hamza se uputi sporednim ulicama.</s><s>Skrenuvši sa Kedžija na zapad on se obre u tihim ulicama.</s><s>Kuće su bile predivne, velike i uglavnom sa širokim trijemovima i velikim kamenim stubovima koji su ih držali.</s><s>Hodajući tako iz ulice u ulicu uđe u jednu ulicu koja je za razliku od većine drugih blago savijala na sjever.</s><s>Opštu romantičnu sliku naselja kvarila je poprilična zapuštenost travnjaka i ovdje - ondje gomila smeća na ulici.</s><s>Pored toga na samom uglu na ulazu u ulicu nalazila se ružna trospratnica od fasadne cigle koja je djelovala sasvim zapušteno.</s><s>Na stotinjak metara od početka ulice Hamza primijeti veliku staru kamenu kuću.</s><s>Visoki stubovi su pridržavali trijem sa kojeg su se u travnjak spuštale kamene stepenice.</s><s>Ispred kuće su bila dva stara, visoka hrasta.</s><s>Kompletna kuća je odisala starinom i nekom pritajenom otmjenošću.</s>

<s>Na jednom od prozora na drugom spratu stajao je natpis "For rent".</s>

<s>- Mora da je jako skupo, - pomisli Hamza.</s><s>Već htjede da krene dalje ali se predomisli, vrati do kuće i pozvoni.</s>

<s>- Naprijed.</s>

<s>Hamza pritisnu šteku na vratima i uđe u prostrani hol.</s><s>Na lijevoj strani hola nalazilo se prostrano stepenište koje je vodilo na sprat.</s><s>Na desnoj strani je bio hodnik iz kojeg su vodila vrata u stan u prizemlju.</s>

<s>- Halo, ima li koga?</s>

<s>Prva vrata se otvoriše i stariji crnac izađe u hol. - Dobro jutro.</s>

<s>- 'Bro jutro.</s><s>Vidim da izdajete stan, pa sam mislio...</s>

<s>- Uđite, ovamo.</s>

<s>Ušli su u kuhinju iz koje se nastavljala terpezarija i dnevna soba.</s><s>Debela crnkinja je poslovala oko peći.</s><s>Prijatan miris je ispunjavao kuhinju.</s>

<s>- Mary medu, ovaj mladić traži stan.</s><s>Žena se okrenu i oči joj se raširiše ugledavši Hamzu.</s>

<s>- Hej Dont Vori Andy, (Ne Brini Andy) ti znaš šta...</s>

<s>- Mary zastade u pola rečenice sjetivši se da je pridošlica tu.</s><s>Izvinite gospodine, da li bi bili ljubazni i sačekali par trenutaka u dnevnoj sobi?</s><s>Jeste li za kafu?</s><s>Naravno da jeste.</s><s>Hej, Dont Vory Andy, odvedi gospodina u sobu.</s><s>Sad će kafa.</s>

<s>- Izvolite. - Andy ga propusti ispred sebe.</s><s>Hamza se smjesti u kožnu fotelju, izvadi cigarete i upitno pogleda Andya.</s><s>Ovaj mu klimnu glavnom.</s><s>Mary donese šolju kafe i izvini se.</s><s>Uhvati Andya za ruku i odvede ga u kuhinju.</s>

<s>I pored svoje volje Hamza je čuo dijelove razgovora kao- ...</s><s>To je problem... ti ne razmišljaš... prije se nisi bojala problema... prije sam imala trideset godina, sad mi je 55 i želim da mirno spavam... on izgleda tako tužno...</s>

<s>Hamza ustade i ode do prozora.</s><s>Cesta je bila očišćena od snijega ali su travnjaci bili pokriveni bijelim pokrivačem.</s>

<s>- Vrlo fin kraj, - pomisli. - Samo o kakvim to problemima oni govore?- Hm, khhh, - Andy se nakašlja iza njega. - A odakle si?</s>

<s>- Iz Bosne.</s>

<s>- A, Baznia, znam.</s>

<s>- Svi znaju.</s>

<s>- Tamo je rat.</s>

<s>- Nije više.</s>

<s>- I od kada si u Americi?</s>

<s>- Danas je šesti dan.</s>

<s>- Tako kratko?</s><s>Engleski ti je odličan.</s>

<s>- Hvala.</s><s>Šta je sa stanom?</s>

<s>- Mary se malo boji stranaca.</s><s>Jesi li se borio u ratu?</s>

<s>- Malo.</s>

<s>- Koliko malo?</s>

<s>- Tri godine.</s>

<s>- To nije malo.</s><s>A šta si ti?</s>

<s>-Kako misliš? -</s>

<s>Jesi li krišćanin ili ...</s>

<s>- Musliman.</s><s>Zašto?</s>

<s>- Jesu li muslimani bili dobri ili loši momci u ratu?</s>

<s>- Dobri.</s><s>Sasvim sigurno.</s>

<s>- Tako, tako.</s><s>Sačekaj malo.</s>

<s>- A mogu li da pogledam stan?</s>

<s>- Pogledaćeš, ima vremana.</s>

<s>Andy ode u kuhinju i Hamzi ne preosta ništa drugo nego da čeka.</s><s>On ode do prozora da ne sluša njihov razgovor.</s><s>Ipak do njega doprije Andyev povišeni ton: - Jeste, ja mislim da tako treba.</s>

<s>Nakon toga Andy uđe u sobu.</s>

<s>- O.K., sad možemo da pogledamo stan.</s>

<s>Izađoše u hodnik i popeše se stepenicama.</s><s>Stan se sastojao od dnevnog boravka, spavaće sobe, kuhinje sa terpezarijom i kupatila.</s><s>Dnevni boravak je bio veliki, svijetao i gledao je na ulicu.</s><s>Preko cijelog poda bio je postavljen novi ljubičastoplavi tapison i noge su prijatno propadale u njega.</s>

<s>- Sviđa mi se.</s>

<s>- Normalno da ti se sviđa.</s><s>I meni se sviđa.</s>

<s>- Mislim da ću uzeti.</s><s>Koliko košta?</s>

<s>- Sa grijanjem, plinom i strujom?</s>

<s>- Sa svim. - 350 $.</s>

<s>- 350 $?</s><s>To nije mnogo.</s>

<s>- Kako kome.</s><s>Kad misliš useliti?</s><s>Hamza spusti torbu na pod:</s>

<s>- Upravo sam uselio.</s>

<s>- Mislim, kad ćeš dovući namještaj?</s>

<s>- Sve je ovdje.</s>

<s>- Hm, - malo odšutje.</s>

<s>- Ako želiš, dok se ne snađeš, imam jedan madrac, nešto suđa, aparat za kafu...</s>

<s>- To bi bilo dobro.</s><s>Da vam dam novac,</s>

<s>- Hamza skide jaknu.</s><s>Iz postave ispod kragne izvadi svežanj novčanica.</s><s>Odbroja i pruži Andyu.</s>

<s>- Ovdje je 700 $.</s>

<s>- Znam.</s><s>Depozit.</s>

<s>- Nema potrebe, sinko.</s><s>Jedino ako imaš viška novca možeš platiti još jedan mjesec unaprijed.</s><s>To ti dođe kao štednja.</s>

<s>- O.K.</s>

<s>- O.K. I nemoj se ljutiti na Mary.</s><s>Ona je zlato, samo se boji problema.
- Sa mnom nećete imati problema.</s><s>Nego idem ja sada da kupim nešto hrane i sitnica.</s>

<s>- Ručaj sa nama.</s>

<s>- Neka, hvala, drugi put, - Hamza zakopča vindjaknu i izađe napolje.</s><s>Malo je lutao gradom i ponovo kupio deku i jastuk.</s><s>I komad platna za bošču.</s><s>Najviše je volio jesti za boščom.</s><s>Ljudi koji jedu za boščom ne mogu biti debeli.</s><s>Jednostavno, čim se počnete prejedati, želudac se podiže i gura pluća.</s><s>Smeta.</s><s>I tako ste automatski "osuđeni" na dobru liniju.</s><s>Zatim kupi peškire, šampon, sapun ...</s><s>Uze i nekoliko časopisa.</s><s>Bilo je kasno poslije podne kada se vratio u novi stan.</s>

<s>Andy mu otvori vrata i dade mu ključeve od stana i ulaznih vrata.</s><s>U sobi se već nalazio madrac, nekoliko pokrivača.</s><s>U kuhinji suđe, kafe aparat, mikrovalna peć.</s><s>Nakon što spremi hranu u frižider, Hamza ode u kupatilo.</s><s>Topla voda mu je godila nakon šetnje.</s><s>Prekinu kupanje da odradi određen broj vježbi, pa se ponovo istušira.</s><s>Pripremi nekoliko sendviča i sa prvim mrakom ode na spavanje.</s><s>Narednih nekoliko dana mu je prošlo u lutanju i upoznavanju grada.</s><s>Kupio je plan grada.</s><s>Sve je bilo vrlo jednostavno ukoliko si znao gdje je istok, a gdje zapad.</s><s>Ulice su išle od istoka ka zapadu i od sjevera prema jugu.</s><s>U odnosu na nultu tačku koja se nalazila u Centru, ulice su sjeverno, južno, istočno ili zapadno.</s><s>Po koordinatnom sistemu bilo je veoma lahko znati gdje se određena ulica nalazi.</s><s>Hamza zaključi da su Ameri ovo dobro skontali.</s><s>Hamza je lutao Čikagom, putovao autobusima, metroom, dolazio do obale Mičigena i ponovo se vraćao u unutrašnjost.</s><s>Otkrio je da je Sears Tower (toranj) najveća zgrada na svijetu i da je ulica Mičigen srce Čikaga.</s><s>Zalazio je u sumnjive restorane u sumnjivim kvartovima, ulazio u blještave salone biznis centra.</s><s>Naizgled nezainteresovan, njegov mozak je upijao informacije i slagao ih po oblastima i kvalitetu.</s><s>Pamtio je gdje su jeftini i dobri restorani, gdje su prodavnice sa jeftinijom robom, kojim metroom ili autobusom može doći najbliže kući, na kojim ulicama su prostitutke i prodavci droge...</s>

<s>Ni s kim nije pričao i ni sa kim se nije družio.</s><s>Bio je neprimjetan i bezličan.</s><s>Utopio se u masu koja se valjala ulicama Čikaga.</s><s>Jedino ga je ožiljak izdvajao i činio različitim od drugih.</s><s>Sve je bilo u redu dok su mu se ljudi nalazili sa lijeve strane.</s><s>Ali, ako bi kojim slučajem pitao za mjesto u metrou nekoga ko mu se nalazio sa desne strane, upitani bi se brzo dizao i ustupao mu cijelo sjedište.</s><s>On nađe da je smiješno, ali ožiljak ga je štitio i čuvao od neprijatnosti.</s><s>Na ulici skitnice mu nisu tražile novac, a u boljim restoranima su ga usluživali preko reda.</s><s>Taksisti mu nisu naplaćivali više nego što bi taksimetar otkucao.</s>

<s>Ožiljak je doista bio strašan.</s>

<s>Oko pola cm širine, na hladnom zraku bi pobijelio tako da je izgledalo kao da mu je lice presječeno bijelom prugom.</s>

<s>Sljedećeg ponedjeljka odluči da pođe da traži posao.</s><s>Odlučio je da ide pješice i da zagleda natpise na radnjama.</s><s>"Help wanted"( tražimo pomoć).</s>

<s>Šetajući gradom, oko podneva, nađe se ispred zgrade Chatolic Charities.</s><s>Pomisli da bi mogao vidjeti ljubaznog službenika koji mu je objasnio prve korake u Americi.</s>

<s>Paul Ker je bio na poslu i bio je sasvim ljubazan.</s><s>Hamzi se u trenutku učini da je sretan što ga vidi.</s>

<s>- To se zove iznenađenje, - reče pružajući kafu Hamzi. - Da li si zaradio svoj milion? - Upravo sam na putu da ga zaradim.</s><s>Tražim posao.</s>

<s>- I?</s><s>Tražiš li nešto konkretno ili bilo šta?</s>

<s>- Bilo kakav posao za bilo koji novac. - Sigurno? - Naravno.</s>

<s>- Čekaj malo.</s><s>Jedna moja prijateljica radi u bolnici i s vremena na vrijeme ima ponešto.</s><s>Doduše čišćenje, ali posao nije loš.</s><s>U toplom je.</s>

<s>- Ako ima, uzeo bih. - Sačekaj malo, - Paul izađe.</s><s>Ubrzo se vrati sa adresom. - A šta ti u stvari znaš da radiš? - Znam sve.
- A šta si po profesiji?</s>

<s>- Arhitekta.</s>

<s>- Opa!</s><s>Onda ne znam za ovo čišćenje...</s>

<s>- Ne brini.</s><s>Čišćenje je u redu.</s>

<s>- O.K. Imaš posao.</s><s>Radi se od 7 ujutru.</s><s>Plata je pet i po dolara na sat.</s><s>Nije puno. - To je u redu.</s>

<s>- O.K. Evo ti adresa.</s><s>Javi se Mrs.</s><s>Melin.</s>

<s>Razgovarali su još malo o vremenu, cijenama auta i Hamza se oprosti od njega.</s><s>Odšetao je do bolnice da sutra ne bi imao problema da je pronađe.</s><s>Sutradan je malo prije sedam bio u bolnici.</s><s>Mrs.</s><s>Melin je bila prijatna starija gospoda, bijele kose i dobrih očiju.</s><s>Odvede ga do poslovođe.</s><s>Mlad, energičan i siguran u sebe, poslovođa mu objasni poslove i šta se od njega očekuje.</s>

<s>- Ono što posebno tražimo je da budeš ovdje na vrijeme, da budeš čist i uredan i da u toku dana završiš poslove koji su ovdje napisani, - dade mu spisak poslova.</s>

<s>- A sad da obiđemo bolnicu i sutra možeš da startaš.</s><s>Hamzina zona čišćenja je bilo pola trećeg sprata.</s><s>Šesnaest soba i isto toliko kupatila, hodnici, terpezarija...</s><s>Poslovođa mu je objašnjavao faze i redosljed poslova.</s>

<s>- Dakle, prvo se očiste sobe, zatim hodnici i terpezarija.</s><s>Zatim se vratiš na kupatila.</s><s>I posebno obrati pažnju na toalet papir kao i na zaštitne rukavice.</s><s>Toga uvijek mora da bude dovoljno.</s><s>Zatim prozori, vrata...</s>

<s>Potpuno ozbiljnog lica Hamza se trudio da zapamti sve što mu je šef govorio.</s>

<s>Kao što mu je Paul rekao, posao nije bio loš.</s><s>Samo, kad čistiš, radni dan ne traje osam nego osamdeset sati.</s><s>Vrijeme se vuče beskonačno sporo.</s><s>Hamza je brzo uvidio da vrijeme najbrže prolazi kad se radi brzo.</s><s>I radio je koliko je mogao brže.</s><s>Pri kraju dana ostajalo bi mu toliko vremena da je mogao očistiti prozore u jednoj sobi.</s><s>Nakon dvije sedmice njegovo odjeljenje je blistalo.</s>

<s>Jednog dana kada se vraćao s posla, Hamza prođe pored trospratnice koje je bila u izgradnji.</s><s>Kroz zamagljen prozor vidjeli su se stolari koji su radili.</s><s>Hamza pokuca i uđe.</s><s>Prostorija je bila prijatno topla.</s><s>Tri majstora su rezali, urezivali i kucali daske.</s>

<s>- Dobar dan.</s><s>Da li je tu šef elektrike? - Jedan od majstora mu priđe:</s>

<s>- Ne, zašto?</s>

<s>- Ja sam električar i tražim posao.</s>

<s>- On će biti ovdje prekosutra.</s>

<s>Mogu mu reći da si dolazio, a ti navrati ako možeš.</s>

<s>Hamza navrati za dva dana.</s><s>Brzo se dogovorio sa vlasnikom elektro kompanije.</s><s>Probat će raditi nekoliko dana.</s><s>Ako zadovolji - ima posao.</s><s>Plata: 6.5 $ na sat.</s><s>U kešu.</s>

<s>Znanje, koje je stekao radeći ljeti sa sarajevskim privatnicima sada mu je dobro došlo.</s><s>Elektro-instalacije su bile kao i u Evropi, različit je bio samo način izvođenja radova.</s><s>Hamza je prvi put vidio je savijanje i postavljanje cijevi.</s><s>Šef je ipak bio vrlo zadovoljan.</s><s>Govorio je da nije u životu vidio nekoga ko brže uči.</s><s>Kad bude mogao da samostalno radi razgovaraće o povećanju satnice.</s><s>U bolnici su bili tužni zbog njegovog odlaska.</s><s>Poslovođa mu reče da bi sa tri radnika kao što je Hamza mogao otpustiti svo ostalo osoblje.</s><s>I da, ukoliko mu zapne, uvijek ima posao u bolnici.</s><s>Novi posao je bio veliki izazov za Hamzu.</s><s>Stalno se osjećao kao na testu inteligencije.</s><s>Uživao je u svakom savijanju cijevi, ukrajanju, novoj liniji i iznalaženju najboljeg riješenja.</s><s>Dani su sada prolazili brzo.</s><s>Ostali majstori su bili ljubazni.</s><s>Nakon samo par dana ostajao je sam na objektu i završavao dnevne poslove.</s><s>Uskoro su prešli na sljedeću zgradu.</s>

<s>Nakon mjesec dana on upita šefa za veću satnicu.</s><s>I... to je bilo prvo razočarenje u Americi.</s><s>Do tada izuzetno ljubazan i susretljiv šef se potpuno promijenio.</s><s>Govorio mu je o krizi u Americi, o njegovoj sreći što je našao ovako dobar posao, o tome da mora biti sretan što ne plaća porez koji on plaća itd, itd.</s><s>Jedino nije govorio o poslu.</s><s>Ipak, na kraju je pristao da mu poveća satnicu na sedam dolara.</s><s>Od tog dana ništa što bi Hamza uradio nije bilo dobro.</s><s>Primjedbe i zamjerke su se redale.</s><s>Zašto ovako, zašto onako.</s><s>Malo.</s><s>Nije to ništa.</s><s>Trebalo je duplo više.</s><s>I tako, stalno nešto.</s><s>Hamza je izdržao cijelu sedmicu.</s><s>Sljedećeg ponedjeljka kad je šef ponovo počeo da galami i stavlja primjedbe, Hamza odloži alat i priđe mu.</s>

<s>- O.K. šefe.</s><s>Pobjedio si.</s><s>Ne radim više.</s>

<s>- Šta?</s>

<s>Ne može to tako.</s><s>Ne možeš ti tek tako otići.</s><s>Ima otkazni rok.</s><s>Moraš raditi najmanje dvije sedmice.</s><s>U stvari, dok završimo ovu kuću. - Ne moram ja ništa.</s><s>Završavaj sam.</s>

<s>Šetajući malo Mičigen - avenijom, svrati u italijanski restoran na espreso.</s><s>Kupi šteku Marlbora, mlijeko, još neke sitnice i krenu kući.</s><s>Bilo je kasno poslijepodne.</s>

<s>Na početku ulice, na stepeništu ispred velike zgrade, sjedilo je šest-sedam crnih momaka sumnjivog izgleda.</s><s>Od ruke do ruke je kolala papirna kesa iz koje su pili.</s><s>Vjerovatno viski.</s>

<s>Hamza je prolazio pored njih, kad ga jedan zovnu: - Hej, ti, dođi ovamo!</s>

<s>Hamza mu dobaci kratak pogled i produži dalje.</s><s>Bio je rastresen.</s><s>Pokušavao je da odgonetne šefovo ponašanje.</s><s>Nije mogao da se pomiri s tim da je pola dolara veća satnica razlog za sve.</s><s>A znao je da je radio više nego sam šef.</s><s>Rastresenost i zadubljenost u misli umrtvili su mu čula i reflekse.</s><s>Nije čuo korake iza sebe.</s><s>Dvije ruke ga zgrabiše s leđa preko nadlaktica i čvrsto mu se ukrstiše na grudima.</s><s>Bio je potpuno zatečen.</s><s>Pokuša da okrene glavu, ali u istom trenutku dobi strahovit udarac u stomak.</s><s>Hamza bolno jeknu i kesa sa stvarima mu ispade.</s><s>Nakon prvog, uslijedila je serija silovitih udaraca u stomak.</s><s>I na kraju, precizan i jak udarac u vrh brade.</s><s>Hamzino tijelo se opusti i crnac koji ga je držao s leđa pusti ga da se skljoka na zemlju.</s><s>Kroz maglu je vidio momka koji ga je udarao kako se naginje nad njim.</s><s>Iz velike daljine dopirale su riječi: - Hej, kučkin sine!</s><s>Kad te Big Majk zove, moraš da dođeš i da kažeš izvoli!</s><s>Jasno?</s>

<s>Jak udarac nogom u rebra.</s><s>Hamza se otkotrlja.</s>

<s>- Šta tražiš ovdje?</s><s>Hajde, hajde, govori.</s><s>Novi udarac nogom u rebra.</s>

<s>- Šta tražiš ovdje?</s><s>Šta radiš ovdje?</s><s>Hajde, govori.</s>

<s>Hamza se gušio.</s><s>Usta su mu bila puna krvi i nije mogao da diše.</s><s>Uz veliki napor on ispljunu malo krvi i udahnu.</s><s>Pokuša da nešto kaže, ali to samo izazva novu navalu krvi u usta i on se zagrcnu.</s><s>Leže na stomak i pokuša da ispljune krv.</s>

<s>Crnac se nagnu, prevrnu ga na leđa i pretrese mu džepove.</s><s>Nasmija se kad izvadi svežanj novčanica.</s><s>Skide mu sat.</s><s>Zavuče mu ruku pod kragnu tražeći lančić, pa pošto ga ne nađe ponovo ga udari nogom.</s><s>Hamza se malo povratio.</s><s>Disao je duboko, širom otvorenih usta.</s>

<s>- I, šta reče da radiš ovdje? - ponovo ga, ovaj put malo slabije udari nogom.</s>

<s>- Živim ovdje, - promrmlja Hamza.</s>

<s>- Šta, šta?</s><s>Još i lažeš.</s><s>Koliko ja vidim ti ne živiš ovdje.</s><s>Ti umireš ovdje.</s><s>Ha, ha, ha. - nagnu se nad Hamzu i pogleda malo bolje vindjaknu.</s>

<s>- Skidaj!</s>

<s>Hamza odmahnu glavom.</s>

<s>- Šta?</s><s>Nećeš?</s><s>Pa sad sam ti rekao da ne misliš ništa kad ti Big Majk nešto kaže.</s><s>Samo uradi.</s><s>Jasno?</s>

<s>Majk se sagnu i desnim krošeom ga pogodi u bradu.</s><s>Hamzina glava tupo udari od asfalt.</s>

<s>- Razumiješ li sada? - novi udarac u sljepočnicu.</s><s>Arkada puče i krv u mlazu poteče.</s><s>Majk sa gađenjem pogleda svoju krvavu šaku.</s>

<s>Obrisa je od Hamzinu vindjaknu i još jednom ga udari nogom.6</s>

<s>- Kučkin sine! - vrati se smijući društvu na stepenicama.</s>

<s>Hamza je bio na rubu besvijesti.</s><s>Stiskao je i otvarao oči pokušavajući da zadrži svijest.</s><s>Lijevo oko je oteklo i zatvorilo se.</s><s>Niz lice je tekla krv.</s><s>Jedan iz grupe crnaca mu priđe.</s><s>Izvadi maramicu i obrisa mu lice.</s><s>Pritisnu maramicu na razbijenu arkadu i stavi Hamzinu ruku da je drži.</s>

<s>- O.K., čovječe, živ si.</s><s>To je glavno.</s><s>Mnogi nisu preživjeli kad se Big Majk naljuti.</s><s>Daj da te sklonim sa prolaza.</s>

<s>Poduhvati Hamzu ispod ramena i povuče ga do ograde.</s><s>Nasloni ga na nju.</s><s>Hamza je sjedio na zemlji naslonjen na ogradu.</s><s>Držao je pritisnutu maramicu na sljepočnici.</s>

<s>- Što mu ne dade jebenu jaknu?</s><s>One batine prije nisu bile opasne.</s><s>Zadnjih par udaraca te je rasturilo.</s><s>Hamza ispljunu krv iz usta.</s><s>Pokuša da se naceri:</s>

<s>- Za ovu jaknu moraš da ubiješ, - prošaputa.</s>

<s>- Budalo, zamalo da te stvarno ubije.</s>

<s>-Zamalo. - Stvarno, šta ti radiš ovdje?</s><s>Ovo je kraj za crne.</s><s>Bijele njuške ne smiju da dolaze ovamo.</s>

<s>- Ja sam crn.</s>

<s>- O, ne, nisi.</s>

<s>- Jesam.</s><s>Ja sam crn u duši.</s><s>Momak koji je cijelo vrijeme šaptao da ga Big Majk ne čuje, sad prasnu u smijeh.</s>

<s>- Hej, Big Majk.</s><s>Ti si pogriješio čovječe.</s><s>On je naš crni brat.</s><s>Samo, on je crn u duši.</s>

<s>- Blek soul?</s><s>Ha, ha, ha, ...</s>

<s>- Big Majk se tresao od smijeha.</s><s>I ostali iz grupe mu se pridružiše.</s><s>Onda se odjednom uozbilji i pomno zagleda u Hamzino lice.</s>

<s>Big Majk je bio nekrunisani kralj oblasti u kojoj je živio Hamza.</s><s>Samo mjesto rođenja, u siromašnom dijelu Čikaga, i boja kože, predodredili su mu mjesto na dnu socijalne ljestvice.</s><s>Kao dijete je naučio osnovne zakone života:</s>

<s>- Pojedi ili budi pojeden.</s><s>Ako ti ne uzmeš od drugog, drugi će uzeti od tebe.</s>

<s>Zahvaljujući izuzetnoj fizičkoj snazi vrlo rano je preuzeo mjesto vođe.</s><s>Prvo u ulici, a zatim šire.</s><s>Bio je rođen za vođu, za gospodara u svijetu polupodzemlja.</s><s>Visokog rasta i ogromne fizičke snage, vladao je bez milosti.</s><s>Milost je slabost, a slabost je predviđena za pitomije krajeve.</s>

<s>Sada je pomno posmatrao čudnog bijelca.</s><s>I nešto mu se nije svidjelo.</s><s>U životu je imao prilike da vidi mnogo pretučenih i poraženih.</s><s>Ovaj ovdje je, doduše, bio pretučen.</s><s>Ali nije imao pogled poraženih.</s><s>Odmahnu rukom.</s><s>U toku noći, kučkin sin će odseliti u neki mirniji kraj.</s><s>Sigurno ga neće više vidjeti.</s>

<s>Hamza skupi snagu i ustade pridržavajući se za ogradu.</s><s>Priđe kesi koja je stajala na ulici.</s><s>Sagnu se i izvadi par kutija cigareta.</s><s>Vrlo polahko, korak po korak pođe niz ulicu.</s><s>Trebalo mu je dosta vremena da dođe do kuće.</s><s>U hodniku srete Dont Vori Andya.</s>

<s>- Hej, šta se desilo?</s><s>Jesi li dobro?</s>

<s>- Sve je u redu, - Hamza pokuša da prođe pored njega.</s>

<s>- Šta se desilo?</s>

<s>- Pao sam.</s><s>Samo sam nezgodno pao.</s>

<s>Kad uđe u stan, zaključa se i sjede na pod naslonivši se na vrata.</s><s>Osjećao je da mu tijelo gori a glava se raspada na hiljade dijelova.</s><s>I dalje, zatvorenih očiju misli ga vratiše u djetinjstvo.</s>

<s>Bilo je toplo ljeto.</s><s>Svi su bili na izletu pored rijeke.</s><s>Zelene livade.</s><s>Cvrčci.</s><s>Hamza trči sa zmajem u ruci.</s><s>Zadrža tu sliku pred očima kao fotografiju.</s><s>Dah mu se smirivao i uskoro je disao ravnomjerno.</s><s>Bolovi su popuštali.</s><s>Nije znao koliko je vremena proveo u tom položaju.</s><s>Ustade, upali automat za kafu i ode u kupatilo.</s><s>Mlazovi vode izazvaše novi bol u tijelu.</s><s>Malo po malo tijelo se priviknu na vodu i Hamza se opusti.</s><s>Voda je sapirala zgrušanu krv sa lica i tijela.</s><s>Izađe iz kupatila zažmirivši pored ogledala da ne bi vidio svoj odraz.</s><s>Uze kafu, namjesti se pored prozora, zapali cigaretu i zagleda se napolje.</s><s>U sobi je bio mrak i prijatna toplina.</s><s>Napolju, prema svjetlu ulične svjetiljke, sve brže su promicale krupne pahulje.</s><s>Do ujutro će biti novih desetak inči snijega.</s>

<s>- Tek nakon tri dana Hamza je izašao iz kuće.</s><s>Vidno smršao, upalih obraza i tamnih podočnjaka.</s>

<s>Ljubazni Paul Ker pomogao mu je da nađe novi posao.</s><s>Popravljao je krovove u Skokiju.</s>

<s>Nakon toga, brzo je mijenjao poslove.</s><s>Radio je na održavanju stambenog naselja, na adaptaciji kuća u sabrbima, (predgradima), radio sa električarima u sumnjivim kvartovima Južnog Čikaga, pa u pekari, pa opet poslove električara.</s>

<s>***</s>

<s>U prvim fazama nastanka, grad Čikago je ležao tek uz obalu Jezera.</s><s>U bližoj i daljoj okolini nalazilo se mnogo malih gradića i sela.</s><s>Brzim, za Ameriku karakterističnim razvojem, grad se širio, tako da su uskoro izbrisane frzičke granice između grada i okoline.</s><s>Pošto se radilo o sub urbanim (blizu gradskog) naseljima, praktični Amerikanci su ih prozvali skraćeno Sabrbi.</s><s>Ovi gradići i sela su zadržali potpuno svoju autonomiju, gradsku upravu, policiju, itd.</s><s>U posljednje vrijeme se sve više gradskog stanovništva, posebno bogati slojevi, odlučuju za život u sabrbima, napuštajući sam centar čak i po cijenu duge vožnje do grada i nazad.</s>

<s>***</s>

<s>Proljeće 1996. godine došlo je iznenada.</s><s>Samo je jednog dana umjesto ledenog sjeverca zapuhao jugo.</s><s>Drveće je preko noći propupalo i za nekoliko dana ozelenjelo.</s><s>Čikago je promijenio svoje lice.</s><s>Više ljudi je šetalo u centru, djevojke su bile veselije.</s><s>Duž jezera Mičigen bilo je svakim danom sve više ljudi koji su džogirali.</s><s>Hamza je radio na adaptaciji nekih kuća u zapadnim naseljima.</s><s>Dani su prolazili jednolično.</s>

<s>Na kraju zimske, odnosno početku proljećne sezone, u Raviniji u sjevernom Čikagu je gostovala Reachel Barton, poznata violistkinja.</s><s>Hamza je sasvim slučajno u novinama pročitao o njenom nastupu.</s><s>Telefonom naruči kartu.</s><s>Nakon posla, metroom i taksijem se preveze do Ravinije.</s><s>Sama Ravinija je u neposrednoj blizini jezera Mičigen.</s><s>Hamzu iznenadi veliki broj posjetilaca.</s><s>Karte su, i za američke prilike, bile skupe.</s><s>Osnovne stvari za život u Americi su jeftine.</s><s>Hrana, garderoba, ali sva nadgradnja je izuzetno skupa.</s><s>Kultura.</s><s>Slični koncerti su bili dobro posjećeni i u Sarajevu, ali broj posjetilaca je bio ograničen skromnom veličinom Sarajevskog pozorišta.</s><s>Hamza pronađe slobodno mjesto na početku trećeg reda.</s><s>Mlada violistkinja izađe na scenu i kristalni zvuci violine ispuniše prostor.</s><s>Hamza se ugodno namjesti.</s><s>Uživao je u vrhunskom muziciranju.</s><s>Uskoro, njegov duh na krilima muzike napusti Raviniju i prebaci se u Sarajevo.</s><s>Bio je na jednom od koncerata gdje je svirala Amra.</s><s>Duboko koncentrisan nije primjećivao ništa oko sebe.</s><s>Koncert se završio a da Hamza, mislima u dalekom Sarajevu, nije ni primijetio.</s><s>I dalje je zurio u praznu pozornicu.</s>

<s>- Izvinite, samo da prođem.</s>

<s>Djevojka je stajala pored njega čekajući da ustane da bi mogla proći.</s><s>Njene riječi ne dopriješe do njega.</s>

<s>- Stvarno je nepristojan, - pomisli provlačeći se pored njega.</s><s>Kad je prošla, osvrnu se.</s><s>Dugi, ružni ožiljak preko lica nepoznatog joj privuče pažnju.</s><s>Ona ga bolje osmotri i ugleda kako se u tom trenutku, nešto sjajno i blistavo, veličine krupnijeg bisera, nešto kao krupna suza, otkinu iz njegovog oka i skotrlja niz ožiljak.</s><s>Djevojka se izmaknu.</s><s>Iz tašnice izvadi nekoliko papirnih maramica i bez riječi ih spusti u njegovo krilo.</s><s>Tiho se udalji.</s>

<s>***</s>

<s>Jun G. Thomas, rodila se prvog dana jedne Nove godine u Montani, kao peto dijete i veliko iznenađenje u porodici Thomas.</s><s>Otac i majka su već bili dobro zašli u četrdesete godine, a tri brata i sestra su već bili skoro odrasli, kada se pojavio mali drekavac i veliko smetalo Jun. Porodica ju je dočekala kao dragu, malu igračku.</s><s>Bez obzira na veliki posao koji je iziskivao rukovođenje i održavanje velikog porodičnog imanja i kompanija, neko je uvijek bio raspoložen i slobodan da provodi vrijeme sa njom.</s><s>Tako, prelazeći iz ruke u ruku članova porodice, Jun je rasla okružena ljubavlju i srećom.</s><s>Bila je mala princeza Thomasovih.</s><s>Na svijetu kao da nije postojalo sretnije stvorenje.</s><s>Svaki član porodice je imao posebna interesovanja i trudio se da ih objasni maloj Princezi.</s><s>Otac joj je od malih nogu objašnjavao da se ulaz i izlaz u ogromnim poslovnim knjigama moraju slagati, a majka joj je objašnjavala tajne kuhanja.</s><s>Džeremaja, najstariji brat, ju je vodio na kupanje na rijeku, sa Džonatanom je išla na jahanje i u lov, a najmlađi brat Pit ju je vodio u biblioteku i pronalazio za nju knjige prepune divnih priča o malim princezama.</s><s>Sestra Ketrin ju je učila da se ponaša kao dama.</s>

<s>Odrasla u potpunoj slobodi, Jun je od malena apsolutno znala šta hoće i nije od toga odustajala.</s><s>Kada je, nakon završetka srednje škole, za vrijeme jednog nedeljnog porodičnog ručka, izjavila da ide u Čikago, Ilinois, na studije medicine, porodica je mogla samo da klimne glavom.</s><s>Jer njena izjava nije bila pitanje i traženje dozvole.</s><s>To je bilo obavještenje.</s>

<s>Otac je samo šutke klimnuo glavom.</s><s>Znao je da bi njegov pokušaj da je spriječi ili odgovori, srušio sve što su je učili cijelog života.</s>

<s>- Život ne daje ništa.</s><s>Moraš da uzmeš.</s><s>Moraš da se boriš za ono što hoćeš.</s>

<s>- Bio je porodični moto.</s><s>Posljednje ljeto na porodičnom imanju prošlo je u pripremama za putovanje i život odvojen od porodice.</s>

<s>S obzirom da je odrasla okružena brigom i ljubavlju porodice, Jun je sada morala da nauči sve što je donosio samostalan život.</s><s>Obično poslije večere, otac joj je objašnjavao ekonomske zakonitosti, odnose između prihoda i rashoda i način i svrhu potrošnje.</s>

<s>- Novac nije najvažnija stvar u životu.</s><s>Ali, novac moraš poštovati.</s><s>I biti racionalna u potrošnji.</s><s>Vidiš, porodica ti može omogućiti život i studije bez razmišljanja o novcu.</s><s>Ali, ja bih jako volio kada bi ti sama zarađivala jedan dio.</s><s>Poslije ćeš vidjeti da je to bilo najbolje.</s><s>Imaćeš plaćen studij i novac za osnovni život.</s><s>Za ostalo se snađi.</s><s>Ako se ne mogneš snaći, ako ti zatreba više novca, nazovi.</s>

<s>Jun je bila Thomas.</s><s>Nikad nije nazvala zbog novca.</s>

<s>Braća su je podučavali svemu što su znali i što bi joj moglo trebati u Čikagu.</s>

<s>Prvo i najvažnije je bila fizička kondicija kombinovana sa osnovama samoodbrane.</s>

<s>Svi su završili koledže u raznim krajevima Amerike i objašnjavali su joj osnove funkcionisanja života u velikim gradovima i na studijima.</s><s>Sestra ju je uvela u tajne oblačenja i šminkanja za razne prigode.</s>

<s>Sa majkom je na kraju prošla intenzivni kurs kuhanja, nabavke i pripreme hrane.</s><s>I tako, jedne jeseni, naoružana znanjem i željom, Jun je napustila ogromnu kamenu kuću i imanje veličine neke manje zemlje u Evropi i otputovala u Čikago.</s>

<s>Imperija Thomasovih je privremeno ostala bez Princeze.</s>

<s>- Ona će se vratiti jednog dana.</s><s>Vesela i nasmijana kao što je uvijek bila.</s><s>Niko ko je rođen i odrastao na padinama Stjenovitih planina ne može vječno da ostane u nekom drugom kraju.</s><s>Ona će se vratiti i vjerovatno dovesti izabranika svog srca, - zaključi otac za porodičnom večerom nakon što su ispratili Jun na aerodrom.</s>

<s>- To bih volio da vidim, - divlje se isceri Džeremaja.</s>

<s>- Taj kučkin sin će morati da dokaže da zaslužuje našu Princezu.</s>

<s>- Nije sve u šakama, - javi se Pit, zvanični "intelektualao" porodice.</s>

<s>- Nije.</s><s>Ali ko ne može da pesnicama stane iza svoje riječi, ne može da živi u Montani.</s>

<s>- Polahko djeco.</s><s>Tek je otputovala.</s><s>Biće pusto bez nje.</s>

<s>***</s>

<s>Čikago je čudan grad.</s><s>Ima mnogo loših stvari i skoro ni jednu dobru.</s><s>Prvo, klima.</s><s>Užasna klima sa hladnim i vjetrovitim zimama i vrelim, sparnim ljetima, prepunim vlage i komaraca.</s><s>Jedan od najvećih gradova svijeta, Čikago je bio pun poroka koji su se obavezno javljali kao nadgradnja megalopolisa.</s><s>Kriminal, prostitucija, droga.</s>

<s>A ipak, skoro svi koji dodu u Čikago, ostaju ovdje zarobljeni nečim magičnim čime ovaj grad zrači.</s><s>Nigdje na bijelom svijetu čovjek nije mogao steći više prijatelja, a istovremeno nigdje nije mogao biti usamljeniji nego u ovom megalopolisu.</s><s>I pored primamljivih ponuda koje je imala iz drugih centara, nakon završetka studija, Jun je ostala ovdje.</s><s>I nije se pokajala.</s>

<s>Same studije je završila u rekordnom roku.</s><s>Nije se moglo reći da je naporno učila.</s><s>Prije bi se moglo reći da se divno zabavljala.</s><s>Kao što neki ljudi skupljaju marke, planinare ili pecaju ribu, Jun je uživala otkrivajući tajne ljudskog tijela.</s><s>Privlačila ju je psihijatrija i hirurgija.</s><s>Psihijatrija zbog tajni ljudske duše a hirurgija zbog tajni tijela.</s><s>Pri kraju studija imala je vlastite predstave o medicini.</s><s>Možda te predstave nisu bile naučno dokazane, ali ona je bila ubijeđena da psihijatar mora znati najviše, a hirurg može pomoći najviše.</s><s>Sve je bilo u glavi, bila je čvrsto ubijeđena.</s><s>I bolest i zdravlje.</s><s>Sreća i nesreća, zadovoljstvo ili depresija.</s><s>Sa zaprepašćenjem je otkrila da je 99% ljudi nezadovoljno svojim izgledom.</s><s>Onaj jedan procenat to nikad ne bi priznao.</s><s>Jedni su željeli da im je nos malo kraći, uži, širi, da su im uši manje, grudi podignutije...</s><s>Jedni su željeli biti malo mršaviji, drugi malo deblji.</s><s>Kraj studija je dočekala sa čvrstom odlučnošću da specijalizira estetsku hirurgiju.</s><s>Dok je radila sa hirurskim nožem čovjek je morao misliti da je to najjednostavnija stvar na svijetu i da to može svako.</s><s>Kao kad posmatrate vrhunskog klizača na ledu.</s><s>Sve je tako jednostavno i prosto.</s><s>Svako to može da učini.</s><s>Ali, tek kada na led izađe amater, vidi se koliko je u stvari teško izvesti svaki pokret, otklizaj unazad ili okret.</s><s>Poslije specijalizacije dobila je posao u čuvenoj klinici u Čikagu.</s><s>Imala je sopstveni metod pripreme operacija.</s><s>Trudila se da prvenstveno prodre u psihu pacijenta.</s><s>Proučavala je podatke o profesiji, zanimanjima, hobiju, omiljenim bojama i mnoštvo drugih, naizgled, nevažnih podataka.</s><s>Svojeručno je pravila skice, proučavala fotografije iz mladosti i upoređivala ih sa trenutnim izgledom.</s><s>Samom hirurškom zahvatu je prilazila kao posljednjoj fazi tog velikog posla.</s>

<s>Vjerovatno ste mogli vidjeti face bez karaktera.</s><s>Sve je u redu na tim licima.</s><s>Nos, usta, obrve, oči.</s><s>Ali nešto je jako nedostajalo.</s><s>Kao da je neko gumicom izbrisao karakter.</s><s>Jun je pokušavala i uspijevala da operacijom ne uništi ili promijeni fizionomiju i karakter lica.</s><s>Priznanja su došla brzo.</s>

<s>Fizički, Jun je bila skoro prosječna američka djevojka, možda malo atraktivnija.</s><s>Muškim pacijentima dah se ubrzavao ako bi se u dekolteu nagnula nad njih.</s><s>Bez obzira da li je bila u džinsu ili večernjoj haljini, garderoba nije mogla sakriti ženstvenu figuru.</s><s>Najinteresantnije je bilo njeno lice.</s><s>Ne toliko lijepo koliko interesantno.</s><s>Tanke, skoro sastavljene obrve sa malim borama na sredini čela iznad modro zelenih očiju.</s><s>Malo duži, prav nos.</s><s>Pune usne i malo isturena brada.</s><s>Blago naglašene jagodice.</s><s>I sve to uokvireno dugom, kestenjastom kosom koja je padala malo preko ramena.</s><s>S vremena na vrijeme, kosa je bila malo duža ili malo kraća.</s><s>Onda kada je Jun željela da malo promijeni izgled.</s><s>Bilo je to lice koje su umjetnici mogli posmatrati satima i uvijek bi nešto novo otkrili na njemu.</s>

<s>Skoro sve vrijeme je provodila u bolnici.</s><s>U slobodno vrijeme je čitala stručne časopise.</s><s>Redovno je sa hiljadama ljudi trčala duž jezera.</s><s>S vremena na vrijeme častila je samu sebe odlascima na utakmice legendarnih Bulsa.</s>

<s>Kažu da je u Americi sve manje ljudi koji vjeruju.</s><s>To ne važi za Čikago.</s>

<s>Apsolutno svi, čvrsto i bezrezervno, vjeruju u Bulse.</s>

<s>Jun je voljela muziku.</s><s>Bilo koju.</s><s>Možda, samo malo više klasičnu od roka ili bluza.</s><s>Bila je ponosna na svoju kolekciju CD-ova, a posebno iia muziku iz raznih zemalja.</s>

<s>- Idem na bezinsku stanicu, - govorila je kada je trebalo da putuje u Montanu.</s>

<s>I stvarno, njene posjete porodici su bile kao tenkovanje benzina u auto.</s><s>Bez toga ne bi mogla ići dalje.</s><s>Te posjete su bile praznici za sve.</s><s>Kao mladi izdanak, crpila je snagu iz ogromnog i moćnog porodičnog stabla.</s>

<s>Porodica ju je sačekivala i ispraćala nadajući se njenom skorašnjem konačnom povratku.</s>

<s>- Karta u jednom pravcu? - svaki put ju je pitao otac.</s>

<s>- Ne još, - odgovarala bi Jun. I sva priča o njenom eventualnom povratku bi se završavala na tom kratkom pitanju i još kraćem odgovoru.</s>

<s>U njen život su s vremena na vrijeme ulazili muškarci.</s><s>Bile su to u pravilu kratkotrajne veze nakon kojih je još više cijenila svoju slobodu.</s><s>Još od djetinjstva nije podnosila ograničenja koja bi joj neko pokušao nametnuti.</s><s>A sve njene veze su počinjale sa "trebala bi"..., "mogla bi".</s><s>Ne, sloboda je bila dragocjena.</s><s>Okupirana poslom nije se osjećala spremnom za ozbiljnije veze.</s><s>Tog proljeća 1996. godine na koncertu u Raviniji vidjela je čudnog mladića.</s><s>S vremena na vrijeme bi ga se sjetila.</s><s>Vjerovatno zato što je njegovo lice, presječeno ožiljkom, izgledalo tako surovo i toliko odudaralo od suze koja je izdajnički kapnula iz oka.</s><s>Voljela bi da je mogla vidjeti i njegovu lijevu stranu lica.</s><s>Slika bi vjerovatno bila potpuno drugačija.</s><s>U toku ljeta, učinilo joj se da ga je nekoliko puta vidjela na plažama Mičigena.</s><s>Ali, svaki put kad bi se konačno uspjela probiti kroz gužvu, on je nestajao.</s><s>Ili, to nije bio on.</s>

<s>***</s>

<s>Dani su uskoro postali veoma topli.</s><s>Hamza je volio otići na plaže Mičigena.</s><s>Dobro se osjećao u mnoštvu opuštenih ljudi.</s><s>Obično bi odlazio na početak plaže, odnosno na kraj staze za trčanje, sjeo na vreli beton i spustio noge u vodu.</s><s>Pušio bi, pio kolu koju bi donio sa sobom i zurio u vodu ne razmišljajući ni o čemu.</s><s>Još od samog početka rata vježbao je kako da se isključi iz sadašnjosti.</s><s>Na početku to je bilo skoro nemoguće.</s><s>Ma koliko se trudio, misli su uvijek bježale upravo na stvari o kojim nije želio da misli.</s><s>Međutim, vremenom je uspijevao da potpuno potisne negativne informacije.</s><s>Mozak bi se isključivao i misli su bludile u prostoru kao mjehurići od sapunice.</s><s>Lelujale su i samo ovlaš dodirivale teme o kojima nije želio da misli, odbijale se od njih i nastavljale da lutaju.</s><s>Osjećao je da se negativne informacije negdje skupljaju i da će jednog dana eksplodirati.</s>

<s>Jednog dana.</s>

<s>Ne danas.</s>

<s>Jednog dana, kada je bilo izuzetno vruće, Hamza je skinuo majicu.</s><s>Ubrzo je primijetio da se ljudi okreću za njim i došaptavaju.</s><s>Njegovo lice, ogromni ožiljak duž grudi i ožiljcima išarana leđa privlačili su pažnju.</s><s>Hamza se obukao i otišao sa plaže.</s><s>Nije dolazio desetak dana.</s><s>I nikada se više nije skidao.</s>

<s>U julu, Hamza zaključi da mu je auto neophodno i da je stvarno vakat da prekine sa mazohističkim pješačenjima i maltretiranjima po metroima i autobusima.</s><s>Još od zimus je razmišljao o automobilu.</s><s>Novac mu nije problem.</s><s>Pored redovnih zarada, imao je sav novac koji je ponio iz Sarajeva.</s><s>Živio je izuzetno skromno.</s><s>Pored stanarine, skoro da nije imao ozbiljnijih troškova.</s><s>Hrana je bila jeftina i uglavnom se hranio kod kuće.</s><s>Pušio je mnogo, ali ni to nije bila tako velika stavka.</s><s>Malo po malo, na računu se nabralo preko deset hiljada dolara.</s><s>Mnogo veći problem od novca mu je predstavljao Big Majk i njegovo društvo.</s><s>Od one noći kada su ga prebili skoro da nije imao problema sa njima.</s><s>Jednom ili dva put mjesečno bi ga zaustavljali i morao je da im da sav novac koji je imao kod sebe.</s><s>Ali, izuzev par šamara, nisu ga više dirali.</s><s>Dont Vori Andy mu je predlagao da se preseli u bolji kraj, ali Hamzi se sviđao stan.</s><s>Više od stana su mu se sviđali Dont Vori Andy i njegova Mary, njihovo prijateljstvo i nenametljiva ljubaznost.</s><s>Posebno je volio njihov način međusobnog ophođenja.</s><s>Naizgled, vječno gunđanje žene i povlađivanje muža u nebitnim, svakodnevnim stvarima, a u stvari ogromna ljubav dvoje ljudskih bića koji, nakon burnog života, zalaze u mirnu starost.</s><s>S vremena na vrijeme bi zajedno večerali.</s><s>Hamza je svjesno izbjegavao vezivanje za ljude i koliko god je mogao, izbjegavao je i te večere.</s><s>Kad ne bi imao izbora, pristajao bi, na par sati zaboravljao i Bosnu i sve ostalo i uživao u atmosferi običnog, američkog doma.</s><s>Znao je, bilo kakvo auto da kupi, Big Majk i njegovi će mu ga iste noći ukrasti ili obiti.</s><s>Pomalo je obilazio prodavače auta i razgledao polovne automobile.</s><s>Polovinom jula je pronašao upravo ono za čim je tragao.</s><s>U jednom zapadnom naselju, nekoliko milja od Čikaga, Hamza pronađe veliku prodavnicu novih i korištenih automobila.</s><s>Dok je lagano šetkao između automobila priđe mu prodavac.</s>

<s>- Dobro jutro.</s><s>Divan dan.</s>

<s>- 'Bro jutro.</s><s>Zaista divan dan.</s>

<s>- Ako mi kažete šta vas interesuje možda vam mogu pomoći.</s>

<s>- Malo razgledam.</s><s>Želio bih kupiti auto.</s>

<s>- Vrlo dobro, vrlo dobro.</s><s>Da li vas interesuje nov ili korišten auto?</s>

<s>- Stvarno ne znam.</s>

<s>- Ukoliko želite nov, imamo vrlo povoljne kamate za Fordova vozila.</s><s>1.9 do 4.9 procenata.</s><s>A od korištenih imamo zaista veliki izbor.</s><s>Evo pogledajte Taurus, Eksplorer...</s>

<s>Hamza je već ugledao duboko u dnu poligona na kojem su bila izložena vozila, stari trak (kamiončić) za prevoz automobila.</s><s>On lagano pričajući sa prodavcem došeta do traka.</s><s>A trak je izgledao kao da je cijeli rat proveo na Igmanu.</s><s>Neodređene smeđe boje, nije sigurno sjajno izgledao ni kad je bio nov.</s><s>Vrata su mu toliko izhrđala da su im potpuno nedostajali veći komadi lima i bilo je pravo čudo da uopšte stoje zatvorena.</s><s>Pragove nije ni imao.</s><s>Blatobranima iznad točkova nedostajali su komadi lima veličine šake.</s><s>Dizalica, koja je služila za podizanje automobila koji su trebali biti šlepani bila je istruhla i savila se naprijed.</s><s>Sa obje strane traka, dizalica je bila zavezana debelim konopcima koji su je pridržavali da ne padne.</s><s>Po svom izgledu, to je bio krš i smeće koje je već poodavno trebalo da završi na otpadu.</s><s>Ono što je privuklo Hamzinu pažnju bile su dosta očuvane gume i nov auspuh na traku.</s><s>Neko je ipak vodio računa o tom vozilu.</s>

<s>- Je li ovaj trak ispravan? -</s>

<s>Ako mislite da li može da upali - može.</s><s>Sva vozila koja su ovdje rade.</s><s>A da li će preći nekoliko milja ne mogu vam ni reći ni garantovati.</s>

<s>- Koliko košta?</s><s>Prodavac ga pogleda sa uvrijeđenim izrazom na licu.</s><s>Ukoliko mu i proda ovog traka neće zaraditi više od pedeset dolara.</s>

<s>- Ne znam, moram da pogledam u knjige.</s>

<s>- Hajde da pogledamo.</s><s>Odoše u kancelariju.</s><s>Prodavac je dugo prevrtao po knjigama i na kraju podiže pogled:</s>

<s>- Dvije hiljade dolara.</s><s>Hamza se nasmija:</s>

<s>- Šalite se?</s>

<s>- Pa ne znam, izgleda mnogo, ali tako piše ovdje.</s>

<s>- Možete li malo bolje pogledati?</s>

<s>- Provjeriću sa šefom.</s>

<s>Prodavac ode.</s><s>Vrati se nakon nekoliko minuta.</s>

<s>- Imate pravo.</s><s>Konsultovao sam šefa.</s><s>Kaže da će vam ga dati za hiljadu šesto dolara.</s>

<s>- Da vam ja dam moju ponudu.</s><s>Četiristopedeset dolara.</s><s>U kešu.</s>

<s>- To je jako malo.</s><s>Ne znam...</s>

<s>- Mogu li ja razgovarati sa šefom?</s>

<s>- Vjerovatno.</s><s>Pođite sa mnom.</s><s>Šef je bio školski primjer američkog biznismena.</s><s>Mlad, zdrav, širokog osmijeha, zdravih zuba, preplanuo kao da je tek došao sa skijanja.</s><s>Kad mu prodavac reče Hamzinu ponudu, uozbilji se.</s>

<s>- To je jako malo.</s>

<s>- Molim vas, koliko vam taj auto dugo stoji ovdje. - Pa ne baš previše.</s>

<s>- Da vam pokažem.</s><s>Oko točkova se uhvatila trava, znači da je bio ovdje i prošlo ljeto.</s>

<s>- O.K., O.K..</s><s>Koja je vaša najbolja ponuda?</s><s>Samo ne može biti 450.</s>

<s>- Petsodvadeset.</s><s>Odmah i u kešu.</s>

<s>- Prodano.</s><s>Napravi mu račun.</s><s>Samo da znate, ne možemo vam dati nikakvu garanciju.</s>

<s>- Naravno.</s><s>Hvala.</s><s>Napravili ste dobar posao.</s>

<s>Šef mu bezvoljno pruži ruku.</s>

<s>Pošto je potpisao ugovor, Hamza izađe sa ključevima.</s><s>Unutrašnjost kabine i nije bila tako strašna kako je očekivao.</s><s>Sjedišta su bila poderana ali nisu bila propala.</s><s>On stavi ključ u bravu i zavergla.</s><s>Verglao je dugo bez uspjeha.</s><s>Ponovo ode u kancelariju i zamoli prodavca da mu pomogne da upali auto pomoću kablova.</s><s>Prodavac se zadovoljno cerio, ali ipak izađe i pomoću kablova upališe auto.</s>

<s>Hamza izveze trak i krenu prema kući.</s><s>Zaustavi se u prvom auto servisu gdje mu zamijeniše ulje u motoru i mjenjaču, promijeniše svjećice, kablove, remenove...</s><s>Stari majstor ga upita koliko je platio trak.</s><s>Kad mu Hamza reče, majstor malo bolje razgleda trak i konstatova da je Hamza napravio dobar posao.</s><s>Normalno, ukoliko mu nije stalo do imidža.</s><s>Doda da sa njim može preći još najmanje pedeset hiljada milja bez većeg održavanja.</s><s>Nakon tri dana kada se vraćao kući, naleti na Big Majka.</s><s>Ponovo mu oduzeše novac i šteku cigareta.</s><s>Jedan od Majkovih mu vrati jednu kutiju da ima "za večeras."</s>

<s>- A imaš novi auto?</s>

<s>- Hamza ih je ćuteći gledao.</s>

<s>- Znaš, Blek Soul nisi ni ti lud kao što bi se moglo misliti.</s><s>Dobro si auto kupio.</s><s>Ide, a niko ti ga neće ukrasti.</s><s>Nema se šta uzeti ni iz njega ni sa njega.</s><s>Nisi ti lud.</s>

<s>Sutradan je Hamza dao da mu u nekoj radionici odrežu dizalicu.</s><s>Trak je dobro išao.</s><s>Bez problema je postizao preko 80 milja na sat i Hamza je bio više nego zadovoljan.</s><s>Ipak, bez konkurencije, bilo je to najružnije vozilo koje se kretalo cestama na području Čikaga.</s>

<s>Svi stanovnici Čikaga, i starosjedioci i novodoseljeni, slagali su se da je jesen najljepše godišnje doba u Čikagu.</s><s>Temperatura bi se značajno spustila a još uvijek je bilo prijatno toplo.</s><s>Nestajalo bi nesnosne vlage iz vazduha, a i komarci bi se povukli.</s><s>Bezbrojni parkovi Čikaga bi iz dana u dan mijenjali boje od umorno zelene na nježno žutu, crvenu, tamno smeđu.</s><s>Lišće je opadalo i vjetar bi ga kovitlao bulevarima i avenijama.</s><s>Društveni i kulturni život, do tada usporen na vrelom čikaškom suncu, počinjao je da se budi.</s><s>I dok se priroda pripremala za zimski san, ljudi su se pripremali za nove doživljaje.</s><s>Koncertna sezona je bila pred otvaranjem.</s><s>Vrijedni i poslovni organizatori su se potrudili da svim stalnim i povremenim posjetiocima na vrijeme dostave raspored za jesenju i zimsku sezonu.</s><s>Jun je nekoliko dana uživala birajući koncerte za koje će naručiti ulaznice.</s>

<s>Hamza se iznenadio kad je zatekao pismo naslovljeno na njega.</s><s>Niko od poznatih nije imao njegovu adresu.</s><s>Koncertna poslovnica mu je poslala raspored za sezonu jesen-zima.</s><s>Hamza se sjeti da je, prilikom kupovine karte za koncert na Raviniji, izdiktirao podatke.</s><s>Između ostalog i adresu.</s><s>Kao potencijalnom posjetiocu poslali su mu raspored.</s>

<s>- "Pukovniku ima ko da piše." - Iznenadilo ga je koliko se obradovao tom pismu.</s><s>Eto, ima neko ko zna njegovo ime i adresu u Čikagu.</s><s>Pažljivo je pregledao program.</s><s>Bila su prisutna apsolutno sva poznatija imena iz svijeta muzike.</s><s>Na kraju se odluči i zaokruži dva koncerta.</s><s>Prvi je bio već u septembru.</s><s>Čikaška filharmonija.</s><s>Na programu je bio Betoven.</s><s>Deveta simfonija.</s>

<s>***</s>

<s>Dvorana Čikago simfoni teatra je bila prepuna kad je Hamza stigao.</s><s>Zadržao se dugo tražeći parking.</s>

<s>- Najbolji biznis u Čikagu je imati par duluma zemlje i napraviti parking.</s>

<s>- Bistro je zaključio kada je konačno našao mjesto za parkiranje, nekoliko blokova od dvorane.</s><s>Koncert samo što nije počeo i on se uz mnogo izvinjenja probi do slobodnog mjesta.</s><s>Dok su se posjetioci dizali sa sjedišta da bi mogao proći, primijeti krajem oka da ga jedna djevojka posebno znatiželjno posmatra.</s><s>Hamza nađe za potrebno da joj se posebno izvini.</s>

<s>- Oprostite, molim vas.</s>

<s>- Nema problema, svi mi kasnimo ponekad, - odgovori djevojka ne skidajući pogled sa njega.</s>

<s>- Možda nešto nije u redu sa mnom? - pomisli Hamza.</s><s>U sljedećem trenutku se nasmija u sebi. - Normalno da nešto nije kako treba.</s><s>E, moj Hamza.</s><s>Svašta s tobom.</s>

<s>Samo što je sjeo dirigent izađe na pozornicu.</s><s>Muzičari ustadoše.</s><s>Publika zapljeska.</s><s>Hamza se priključi njihovom aplauzu.</s><s>Koncert je tekao savršeno.</s><s>Dirigent je bio izvanredan, muzičari odlični.</s><s>Skoro cijelo vrijeme Hamza je osjećao na potiljku pogled nepoznate djevojke.</s><s>Kad bi se okrenuo, pogledi bi im se na trenutak ukrstili i ona bi skretala pogled na pozornicu.</s>

<s>Po završetku koncerta, Jun se dugo okretala tražeći očima mladića sa ožiljkom.</s><s>Gdje li se samo izgubio?</s><s>Mislila je malo popričati sa njim.</s>

<s>Hamza je izašao na drugi kraj reda i izgubio se u gužvi sa drugim posjetiocima.</s>

<s>Jun se u sebi klela da joj drugi put neće pobjeći.</s><s>Ukoliko ga vidi drugi put.</s>

<s>Te noći je sanjala da operiše mnoštvo pacijenata.</s><s>I svi su imali dugački i ružni ožiljak na licu.</s>

<s>***</s>

<s>Hamza se konačno skrasio u kompaniji za preradu plastike.</s><s>Mehaničar na održavanju.</s><s>Malo iskustva koje je imao u opravcima raznih stvari, uz prirodnu inteligenciju, omogućili su mu da brzo ovlada poslom i bude jedan od pouzdanijih radnika.</s><s>Zaposleni su bili rezervisani prema njemu, a ni on nije previše žudio za njihovim društvom.</s><s>Ta mala izolovanost mu je potpuno odgovarala.</s><s>Za vrijeme radnog vremena posvetio se popravcima ili proučavanju mašina.</s><s>Dani su prolazili jednolično i činilo mu se da je svaki drugi dan petak.</s><s>Dobrovoljna izolovanost od svijeta i dugi sati samoće nisu ostavljali traga na njegovoj psihi.</s><s>Bar ne još.</s><s>Rijetki natpisi o Bosni u čikaškim novinama nisu ostavljali mjesta optimizmu.</s><s>Svaki put poslije čitanja takvih članaka padao bi po nekoliko dana u depresiju.</s><s>Iako je svjesno izbjegavao ljude i prisnija druženja, ipak je stekao par pravih prijatelja.</s>

<s>Jedan od njih bio je Ekrem, ranjenik iz Kozarca, gradića, bolje rečeno sela, na sjeverozapadu Bosne, koje je postalo poznato po tome što su četnici pobili skoro sve njegove stanovnike.</s><s>O njemu je Hamza pročitao u Zambaku, listu koji je izdavala grupa bosanskih entuzijasta u Čikagu.</s><s>Ekrem je jedan od rijetkih koji su preživjeli četnički koncentracioni logor Manjača.</s><s>S vremena na vrijeme Hamza bi navratio u njegov stan gdje je živio sa majkom, ženom i sinom.</s><s>Malom je bilo dvije godine kad su ih četnici zarobili i odveli u logor.</s><s>Sad je drugi osnovne i najbolji đak u školi.</s>

<s>Ekrem je zarobljen u borbi.</s><s>U brzini slijeda događaja u posljednjoj bici, zaboravio je da ostavi zadnji metak za sebe.</s><s>U logoru, četnici su, na njima svojstven način, likvidirali skoro svu Ekremovu familiju.</s><s>Jednog dana, posebno raspoloženi, četnici su postrojili logoraše ispred barake.</s><s>Izdvojili su desetak logoraša i likvidirali ih na licu mjesta.</s><s>Pucanjem u čelo.</s><s>Ostali logoraši su morali posmatrati.</s><s>Onda su izdvojili Ekrema.</s>

<s>- Sad ćete vidjeti kako Balija polako umire.</s>

<s>Prvo su mu tupim krajem sjekire polomili rebra.</s><s>Kad je pao, isjekli su ga.</s><s>Ekrem se refleksno uhvatio za najteže posjekotine.</s><s>Zajedno sa ostalim likvidiranim ležao je cijeli dan ispred barake.</s><s>Pred mrak su izveli logoraše da prebace leševe iza barake.</s><s>Nakon četiri dana izveli su jednu grupu koja je trebala da ih zakopa.</s><s>Noseći leševe jedan od logoraša je primijetio da Ekrem mrda okom.</s><s>Zamolili su jednog dobrog stražara da im dopusti da ga unesu u baraku.</s><s>Platiće mu.</s>

<s>- Čime, kad smo vam sve oduzeli?</s>

<s>- Došli su novi.</s><s>Imamo oko dvijestotine maraka i jedan sat. - Nosite ga.</s>

<s>- Dobri stražar im je dozvolio da ga unesu.</s>

<s>Ekrem je pričao Hamzi kako su mu, u nedostatku bilo kakvog medicinskog materijala, drugovi zapišavali rane u cilju dezinfekcije.</s><s>Božijom voljom je preživio.</s>

<s>Ne voli doktore.</s><s>Kaže, svi doktori su četnici.</s><s>U logoru Manjača, doktor Srbin je, navodno za liječenje, izdvajao logoraše koji su bili slabog zdravstvenog stanja.</s><s>Zatim ih je lično likvidirao.</s><s>Ekrem nije htio da ode na ljekarski pregled u Americi sve dok nije u Bosanskom centru za izbjeglice, ustanovi koja radi pod pokroviteljstvom američke vlade, naišao na doktora Bosanca, koji je također preživio logor.</s><s>Hrvatski.</s>

<s>Kao živi leš, sa četrdesetak kilograma težine, četnici su ga razmijenili za svoje zarobljene.</s><s>U bolnici u Zenici, gradu na domak Sarajeva, doktori su se dva mjeseca borili da ga povrate u život.</s><s>Sad je u Americi.</s><s>Prima penziju za trajno nesposobne.</s><s>Od zadobijenih udaraca, dio mozga mu odumire.</s><s>Kada je vrijeme promjenjivo, sve ga boli, ne može da ustane.</s><s>Kad je vrijeme stabilno, onda može i da zaradi koji dolar.</s><s>Kaže, radi kod nekog dobrog Hrvata.</s><s>Prije rata je bio keramičar.</s><s>Ako je sretan, može da radi po četiri-pet dana mjesečno.</s><s>Hrvat mu plaća dobro.</s><s>Deset dolara na sat.</s><s>Dobro dođe za cigare.</s><s>Dio novca, kriomice od žene i majke, šalje Petom i Sedmom korpusu Armije R BiH.</s><s>Majka i žena glume da ne znaju.</s>

<s>Ekrem kaže, Zapadu nije dovoljno što je dozvolio i pomogao i četnicima da nas pobiju.</s><s>Kaže, Zapad im sada daje i tapiju na našu imovinu.</s><s>Na sve što je pripadalo likvidiranim ili protjeranim muslimanima.</s>

<s>Kaže, Zapad je dao četnicima tapiju na njegovu kuću, na dedine livade i na amidžine krčevine.</s>

<s>Kaže, dao je Zapad četnicima tapiju na dajdžine štale i krave.</s>

<s>Kaže, dao je Zapad četnicima tapiju na sestrino ruho u sehari...</s>

<s>Kaže, jebem ja Zapad.</s>

<s>Daće Bog, biće rata.</s>

<s>Ide Ekrem u Bosnu.</s>

<s>U proljeće 1997. godine, Ekrem se sa porodicom vratio u Bosnu.</s><s>Do sada je bio izbjeglica u Americi.</s><s>Sada je izbjeglica u vlastitoj zemlji.</s><s>Njegov Kozarac je, odlukom velikih sila koje su nagradile genocid, pripao četnicima.</s>

<s>***</s>

<s>Oktobar je bio divan.</s><s>Kao da je Indijansko ljeto odlučilo da zauvijek ostane u Čikagu.</s><s>Dugi i topli dani motali su se po avenijama, bulevarima i alejama.</s><s>Priroda se primirila očekujući hladnije dane koji nisu dolazili, tako da je sve djelovalo kao u nekoj izmaglici iščekivanja.</s><s>Stanovnici Čikaga su se trudili da iskoriste svaki sunčani sat, znajući da ih čeka hladna i duga zima.</s><s>Na ulicama je stalno vladala neuobičajena gužva, a duž Jezera je cijelog dana hiljade ljudi svih starosnih doba vrijedno džogiralo.</s><s>Naročita gužva je bila subotom i nedjeljom.</s>

<s>Hamza je običavao doći na Jezero oko podne.</s><s>Volio je otići na
kraj, tamo gdje se završavala betonska staza i počinjala plaža.</s><s>Sjedio bi na toplom betonu, skinuo cipele i sa nogama u vodi pio kolu i pušio.</s><s>Iza njegovih leđa mnoštvo ljudi je trčalo, vozilo bicikle ili rolerskejte.</s><s>Posmatrajući vodu ispred sebe, Hamzi se činilo da je sam na svijetu.</s><s>Te nedelje, početkom oktobra, obuzet blagom melankolijom, Hamza konačno pusti mislima na volju i one, brzinom svjetlosti, pojuriše u Bosnu.</s>

<s>Sada je veliki kesten ispred Begove džamije gubio lišće, jednako kao i kestenovi u Velikom parku kod Robne kuće.</s><s>Titova i Ferhadija su prepune šetača.</s><s>Stari bračni parovi, držeći se pod ruke, dostojanstveno i veoma polahko šetaju, zastajući, s vremena na vrijeme, da se pozdrave sa drugim.</s><s>Mlade supruge, pune brižnosti, voze bebe u kolicima i neprekidno pregledaju da li su dobro pokrivene i zašuškane, dok očevi pogledom pretražuju ulicu u potrazi za starijim djetetom koje se neprekidno gubi i vraća iz gomile šetača.</s><s>Zaljubljeni šetaju zagrljeni sa četiri ruke i zastaju od izloga do izloga da bi ga razgledali ili, što će prije biti, da bi se ponovo, hiljaditi put te noći, poljubili.</s><s>Na Šehidskom groblju na Kovačima, supruge, nene, majke i sestre šehida stalno obilaze oko mezara najvoljenijih i polušapatom uče Kur'an. - Hej, mister! - neko ga kucnu po ramenu.</s><s>Hamza poskoči i umalo ne pade u vodu.</s><s>Te dvije, tiho izgovorene, riječi odjeknuše u njegovom uhu kao eksplozije.</s><s>Djevojka se preplašeno izmače.</s><s>Hamza ustade.</s>

<s>- Oprostite, molim vas, nisam želio da vas uplašim.</s>

<s>- Ne, ne, izvinite vi, ja sam vas uplašila, - promuca djevojka.</s>

<s>- Izvinite još jednom.</s><s>Iznenadili ste me.</s>

<s>- Moja greška.</s>

<s>Hamza je tek sada bolje pogleda.</s><s>Njeno lice mu se učini poznatim, a posebno oči.</s><s>Oči?</s><s>Oči?</s><s>Nije mogao da se sjeti na brzinu, ali je bio siguran da ju je već negdje vidio.</s><s>Djevojka je bila u trenerci za rekreaciju, a njen pratilac u šorcu i atletskoj majici.</s>

<s>- Mi se poznajemo? - upita.</s>

<s>- Pa ne baš.</s><s>Ja sam vas viđala na koncertima, ali sumnjam da ste vi mene zapazili.</s>

<s>- Jah, ovaj ... mislim da jesam, - Hamza se sada prisjetio djevojke koja ga je čudno gledala na prošlom koncertu.</s>

<s>- Da se malo sklonimo? - ljudi koji su trčali, morali su ih zaobilaziti i pri tom su stvarali gužvu sa trkačima koji su dolazili iz suprotnog pravca.</s>

<s>Hamza uze svoje cipele i oni predoše na pijesak na početku plaže.</s>

<s>- Divan dan.</s>

<s>- Da, Indijansko ljeto. - Da idemo? - djevojkin pratilac je bio nervozan.</s><s>Cijelo vrijeme je trčao u mjestu nastojeći da očuva temperaturu.</s><s>Hamza ga bolje osmotri.</s><s>Malo viši od Hamze, teži bar dvadesetak kilograma, savršena kratka biznis frizura, kosa, mokra od znoja, malo je slijepljena po čelu.</s><s>Snažne nabildane miške, široka ramena i razvijen grudni koš koji se u atletskoj majici snažno nadimao.</s><s>Visoko čelo iznad čvrstih i odlučnih očiju.</s><s>Usne stisnute dok šumno diše kroz nos.</s><s>Kad progovori otkriva snažne bijele zube.</s><s>Hamza ga ocijeni kao američki san.</s><s>Iz iskustva iz rata znao je da ovakvi najbrže pucaju i lome se.</s><s>Ovakvi momci, mladi, zdravi, snažni, u pravilu izuzetno pošteni, čvrstih moralnih principa, pucali su kao ledenice u sudaru sa okrutnom stvarnošću i surovim pravilima rata.</s>

<s>- A vi džogirate? - upita Hamza tek da nešto kaže.</s>

<s>- Da, vrijeme je divno.</s>

<s>- Možda bi i vama bilo bolje da malo potrčite umjesto što pušite.</s><s>Cigarete su štetne, - javi se mladi Apolon.</s>

<s>- Štetan je snajper, - reče Hamza misleći da ne zna nikog ko je umro od cigareta a zna mnoge koji su poginuli od snajpera.</s>

<s>- Molim? - Ništa, to ja za sebe.</s>

<s>- Svi pušači isto pričaju.</s><s>Pušenje je znak nesigurnosti i slabog karaktera.</s>

<s>- Hej J.K.! - djevojka pokuša da zaštiti Hamzu.</s>

<s>- Ne, ne.</s><s>Znate li vi koliko ljudi godišnje umre od cigareta?</s><s>Djevojka ga je gledala negodujući, a Hamza stisnutih očiju.</s><s>Dobio je želju da razbije to savršeno stvorenje pred njim koje je zračilo zdravljem, inteligencijom i znojem.</s>

<s>- U svakom slučaju ne deset posto. (U Bosni je u toku rata ubijeno skoro deset procenata stanovništva). - Molim?</s><s>Nisam vas razumio.</s>

<s>- Nisam ni očekivao.</s><s>Ja doduše ne trčim, osim ako moram.</s><s>Ali mislim da sam brži od vas.</s>

<s>- Ha!</s><s>To bi bilo dobro! - mladić ga je gledao ispod oka.</s>

<s>- Hoćete li da trčimo? - Nema smisla, molim vas!?</s>

<s>- Ne moramo puno.</s><s>Samo do Jezera.</s><s>Vidite li ono dvoje pored vode?</s><s>Ko prije dodirne onaj peškir.</s><s>Važi?</s>

<s>- To vi stvarno ozbiljno mislite?</s>

<s>- Hoćete li vi dati znak? - Hamza se okrenu djevojci. - I pripazite mi na cipele.</s><s>Ko pobijedi plaća ručak? - Mislite ko izgubi? - Ne, ne bi bilo fer prema vama,</s>

<s>- Hamza povuče još jedan dim i ugasi cigaretu u pijesku.</s>

<s>- Spremni?</s><s>Djevojka se izmače.</s>

<s>- Spremni?</s><s>Tri, dva, jedan, sad!</s>

<s>Potrčaše.</s><s>J.K. je trčao kao na atletskoj stazi.</s><s>Blago nagnut, široko izmahujući rukama u ritmu, krupnim koracima je grabio naprijed.</s><s>Hamza je trčao pognut.</s><s>Grudi su mu bile gotovo horizontalno u odnosu na pijesak.</s><s>Odbacivao se nogama snažno kao da želi da skoči na glavu i sigurno bi pao pravo na nos da nije na vrijeme podmetao drugu nogu i ponovo se isto tako odbacivao.</s><s>Nakon prvih desetak metara znao je da će pobijediti.</s>

<s>- E moj, Apolone.</s><s>Nisi ti trčao sto metara pod snajperom, - pomisli.</s><s>Do kraja staze od nekih 60-70 metara Hamza je imao prednost od skoro pet metara.</s><s>Dodirnu ovlaš peškir i sačeka da mu J.K. priđe.</s>

<s>- Čestitam! - snažno stisnu Hamzi ruku</s>

<s>- Ali bez obzira... - udisao je šumno, široko otvorenih usta, - bez obzira, ono o cigaretama stoji.</s><s>Hamza ga potapša.</s>

<s>- Snajper je opasan.</s><s>Vratiše se do djevojke.</s>

<s>- Hej J.K. možda je vrijeme da i ti počneš pušiti!</s>

<s>- Moram nazad u bolnicu.</s><s>Žao mi je zbog ručka.</s>

<s>- J.K. se rukova sa Hamzom.</s>

<s>- Bilo mi je drago.</s><s>Možda mi pružite revanš?</s>

<s>- Ja sam uvijek ovdje kad je vrijeme lijepo.</s><s>Jun zausti da kaže da to nije tačno, jer ga je tražila cijelo ljeto, ali se na vrijeme suzdrža.</s><s>J.K. otrča niz stazu.</s><s>Njih dvoje ušutiše za trenutak.</s>

<s>- Onda? - Ručak?</s>

<s>- Ručak.</s><s>Ako i ti ne moraš u bolnicu?</s>

<s>- Otkud znaš da radim u bolnici?</s>

<s>- Mislim da ti je ovo prijatelj sa posla.</s>

<s>- Tačno.</s><s>Ne moram u bolnicu.</s>

<s>- Moj trak je malo sjevernije. - Možemo mojim autom.</s><s>Ovdje je u Huronu.</s>

<s>- O.K. - Hamza obuče cipele i oni se uputiše stazom.</s><s>Hamza je šetao dok je ona trčkarala, malo naprijed, malo nazad, kao mali psić koji slijedi gospodara.</s><s>Prođoše ispod Lejk Šora, ceste koja je išla duž Jezera, od juga prema sjeveru, i dijelila ga od Grada.</s><s>Uskoro dođoše do auta.</s><s>Mali sportski auto, nježno zelene boje se presijavao na suncu.</s>

<s>- Divan auto.</s>

<s>- Nije divan, ali hvala.</s>

<s>- Jeste, divan auto.</s>

<s>- Za 14.000 $ ne možeš kupiti divan auto.</s>

<s>- Možda da probaš za 500 $.</s>

<s>- Šališ se, točkovi su skuplji.</s>

<s>- Ne šalim se, pokazaću ti jednom.</s>

<s>- 500? - Precizno rečeno 520 $.</s>

<s>- Nisam nikad čula.</s><s>Hoćeš li ti voziti?</s>

<s>- Volio bih da ga probam.</s>

<s>- O.K. Samo da se presvučem.</s>

<s>Jun se prebaci na zadnje sjedište.</s><s>Skide gornji dio trenerke i snažno se istrlja peškirom.</s><s>Navuče majicu preko glave i zavlačeći ruke ispod njc skide grudnjak.</s><s>Posmatrajući da je Hamza ne gleda u retrovizoru, ona nabrzinu promijeni donji veš i uleti u džins.</s>

<s>- O.K. Spremni? - upita provlačeći se na prednje sjedište. - Spremni, - Hamza upali auto, malo se vrati unazad da bi mogao izaći sa parkinga, ubaci u prvu i snažno pritisnu gas.</s><s>Gume raškripaše, auto poskoči u mjestu i jurnu naprijed.</s><s>Hamza na brzinu prebaci u drugu, ponovo snažno stisnu gas, prebaci u treću i već su jurili skoro 70 milja na sat.</s><s>Hamza stisnu kočnicu i vrati brzinu na nekih 25 milja na sat.</s>

<s>- Uuuuh! - Jun odahnu.
- Kažem ti ja da je to dobar auto, - Hamza je bio zadovoljan kako se autić ponašao na cesti.</s>

<s>- Možda nisi vozio pravi sportski auto.</s>

<s>- Zadnji koji sam vozio bio je ferari.</s>

<s>- Kakav ferari?</s>

<s>- Crven.</s><s>Da bi ferari bio ferari mora biti crven.</s>

<s>- Stvarno?</s><s>A jaguar?</s>

<s>- Jaguar mora biti srebren, a mercedes crn.</s>

<s>- Crn? - Crn.</s>

<s>- Da ti nisi neki lord?</s>

<s>- Moji su bili begovi.</s>

<s>- Be-go-vi?</s><s>Šta je to?</s>

<s>- Nešto kao lord.</s>

<s>- To ti stvarno?</s>

<s>Stvarno.</s>

<s>- Gdje idemo?</s>

<s>- Jun peškirom još malo obrisa mokre uvojke kose.</s>

<s>- Ovdje blizu je Džordano pica.</s><s>Restoran je dobar, a može se i pušiti.</s><s>Jun se nasmija.</s>

<s>- Znam.</s><s>I ja često odem tamo.</s><s>Iako ne pušim.</s><s>Gdje si naučio voziti sa ručnim mjenjačem?</s>

<s>- Tamo odakle ja dolazim sva auta su sa ručnim mjenjačima. - A odakle ti dolaziš? - Iz Bosne.</s>

<s>- Bosna?</s><s>Vi ste imali rat?</s>

<s>- Jah. - Jesi li ti bio u ratu?</s>

<s>- Jah. - Taj ožiljak?</s><s>Iz rata?</s>

<s>- Jah.</s>

<s>- Izvini puno pitam.</s>

<s>- O.K.</s>

<s>- A otkad si ovdje?</s><s>Hamza se nasmija.</s>

<s>- Pa moram nešto pričati.</s>

<s>- O.K. Još malo pa godinu dana.</s>

<s>- Tvoj engleski je savršen. - To mi je maternji jezik.</s>

<s>- A odakle ti je mati? - Iz Amerike.</s>

<s>- O.K., a iz kojeg kraja?</s>

<s>- Ne znam, nije nikada pričala.</s><s>Hamza pronađe mjesto za parkiranje ispred samog restorana.</s>

<s>- Imaš sreće, meni nikad ne uspije.</s>

<s>- Jah, imam sreće.</s><s>Uđoše u restoran i konobar ih odvede do stola u odjelu za pušače.</s>

<s>- Najveću picu, sa svim dodacima.</s><s>Samo da nema svinjetine. - Da nema svinjetine?</s>

<s>- Jun podiže obrve.</s>

<s>- Moja religija...</s>

<s>- Šta si ti?</s>

<s>- Musliman.</s>

<s>-Muslimani ne jedu svinjetiinu? - Ne jedu.</s>

<s>- Hej, da li neko pita Roberta De Nira ili Majkla Džeksona zašto ne jedu ni jednu vrstu mesa?</s><s>Muslimani ne jedu samo jednu jedinu vrstu mesa i svi pitaju zašto.</s><s>Ne jedu i gotovo.</s>

<s>- O.K., O.K..</s><s>Što si nervozan! - Izvini.</s><s>Muslimani ne jedu svinjetinu jer im je zabranjena Kur'anom.</s><s>Nije naše da utvrđujemo zašto.</s><s>Sigurno ima razlog.</s><s>Kao i za zlato. - Kakvo sad zlato.</s>

<s>- Muškarcima je zabranjeno da se kite.</s><s>Da nose zlato.</s>

<s>- Kakve to veze ima? - Izgleda da ima.</s><s>Prije par godina Švicarci su utvrdili da zlato na muškarcima izaziva upalu prostate.</s>

<s>- Svašta.</s><s>Nisam to znala.</s><s>A niko se ne kiti kao Arapi.</s><s>Prstenje, lanci.</s><s>Izgledaju k'o božićne jelke.</s><s>A i oni su muslimani?</s>

<s>- I oni su muslimani.</s>

<s>- Ne razumijem.</s>

<s>- Nema tu šta da se ne razumije.</s><s>Većina ljudi uzima od religije ono što im odgovara.</s><s>Tako i Arapi.</s><s>Ili, najveći zločini u istoriji su izvršeni u ime Boga.</s><s>Pa šta?</s>

<s>- Pa ništa.</s><s>Malo je smiješno.</s>

<s>- To što su zločini izvršeni u ime Boga?</s>

<s>Ne, nego to što pričamo kao da se znamo godinama.</s>

<s>- Hamza sleže ramenima. - A ne znaš ni kako se zovem. - Ja sam Hamza.</s>

<s>- Znam.</s><s>Čula sam kad si se upoznavao sa J.K.</s>

<s>- Kako se ti zoveš?</s>

<s>- Smijaćeš se.</s>

<s>- Zašto?</s><s>Neću se smijati.</s>

<s>- Hoćeš, znam.</s>

<s>- Neću.</s>

<s>- Obećaješ?</s>

<s>- Obećajem.</s>

<s>- Jun.</s>

<s>- Jun?</s>

<s>- Jun.</s>

<s>- Rodena u junu?</s>

<s>- Ne, u januaru.</s>

<s>- Pa?</s>

<s>- Otkud Jun?</s><s>I ja sam pitala oca.</s>

<s>- I?</s>

<s>- I...</s><s>Kaže januar nije prikladno ime za djevojku.</s>

<s>- Nije...</s><s>Šta?</s>

<s>Hamzine usne se razvukoše u jedva primijetan osmijeh.</s><s>On ih na silu skupi, ali smijeh mu poče potresati ramena.</s><s>Prvo malo, a onda sve snažnije dok ne provali iz njega svom snagom. -</s>

<s>Ha, ha, ha, ha, ha, ha...</s><s>Smijao se glasno i zarazno.</s><s>Ugledavši uvrijeđen izraz na njenom licu uhvati ga pravi napad smijeha.</s><s>Nije se smijao glasno dosta dugo.</s><s>Godinama je njegova vesela i otvorena priroda bila zatrpana strašnim slikama rata.</s><s>Jednom otvoren ventil nije mogao tek tako da se zatvori.</s>

<s>- Izvini, izvini molim te.</s><s>Ha, ha, ha, ha, ha,... - suze su mu frcale iz očiju i on zgrabi čašu vode koja je stajala na stolu.</s><s>Žureći da je ispije i prekine smijeh koji je navaljivao iz dubine njegovog tijela, on se zali, i skoro cijelu čašu prosu po licu i majici.</s>

<s>- Baš volim, - Jun je i dalje bila uvrijeđena.</s>

<s>- O.K., O.K.!</s><s>Izvini.</s><s>Rijetko kad prekršim obećanje.</s><s>Konobar donese picu i oni podoše da jedu.</s>

<s>- A odakle si ti?</s>

<s>- Iz Amerike.</s>

<s>- O.K., O.K.! - Iz Montane.</s>

<s>- Zemlja visoke zelene trave na sjeverozapadu?</s>

<s>- Bingo!</s>

<s>- O.K, O.K.!</s><s>Dobro je.</s>

<s>- Nije još. - O.K. Jesi li trčala do Čikaga ili si došla avionom?</s>

<s>- Vrlo smiješno?</s>

<s>- Stvarno šta radiš ovdje?</s>

<s>- Radim u bolnici.</s>

<s>- A-ha.</s><s>Jesi li dugo u Čikagu?</s>

<s>- Skoro deset godina.</s>

<s>- Sviđa ti se?</s>

<s>- A tebi? - Ja od Amerike znam samo Čikago.</s><s>Umara me ravnica.</s>

<s>- Jesu li u tvojoj Bosni planine?</s>

<s>- Apsolutno.</s><s>Brda i planine.</s><s>Imali smo Olimpijadu.</s><s>Zimsku.</s>

<s>- Malo se sjećam.</s><s>Bila sam mala.</s><s>Ti bi onda volio Montanu.</s><s>Planine, rijeke i jezera.</s>

<s>- Lijepe djevojke.</s>

<s>- Hvala. - Za šta?</s>

<s>- Tako, za ništa.</s>

<s>- Bla , bla, bla...</s><s>U neko doba Hamza pogleda na sat. - Vau!</s><s>Vrijeme brzo prolazi.</s><s>Mislim da je vrijeme da idemo.</s>

<s>- Da te odvezem do auta?</s>

<s>- Prošetaću.</s><s>Na ulici Jun uđe u auto i otvori prozor.</s>

<s>- Vidimo se.</s>

<s>- Vidimo se.</s>

<s>-Dade gas i krenu.</s><s>Hamza ode na drugu stranu.</s><s>Nakon pedesetak metara Jun naglo zakoči.</s>

<s>- Sranje!</s><s>Sranje, sranje! - udari rukama po volanu.</s><s>Vidimo se?</s><s>Kako se vidimo kad mu nisam uzela ni broj telefona?</s><s>A ni on nije tražio moj.</s>

<s>- Još jednom bijesno udari po volanu.</s>

<s>- Nema veze.</s><s>Naćiću ja njega.</s>

<s>Šanse su joj bile 1: 8.000.000.</s>

<s>***</s>

<s>Sljedeće nedjelje vrijeme je i dalje bilo sunčano.</s><s>Hamza je po običaju došao na Jezero, sjeo, izuo cipele, stavio nege u vodu, izvadio kolu i zapalio cigaretu.</s><s>S vremena na vrijeme se osvrtao, ali Jun nije bilo.</s><s>Te nedjelje, Jun je bila dežurna.</s><s>Odustavši od iščekivanja, Hamza se zagleda u vodu.</s><s>Odavno nije ni s kim pričao kao sa njom prošle nedjelje.</s><s>Bila je interesantna i činilo se kao da se poznaju godinama.</s><s>Neposredna, otvorena i nekako kao njegova.</s><s>Kao tvoja?</s><s>Je li sa očeve ili sa majčine strane?</s><s>Nasmija se u sebi.</s><s>Možda će je vidjeti na koncertu?</s><s>Mali je problem što u Čikagu ima najmanje desetak koncerata dnevno.</s><s>Da je potraži u bolnici?</s><s>Ne, ne.</s><s>Nema teorije.</s><s>Da je htjela, dala bi mu broj telefona.</s><s>Ipak, volio bi popričati opet sa njom.</s><s>Nije htio da razmišlja o tome da se nakon dugo vremena glasno smijao.</s><s>Jun?</s><s>Čudno ime.</s><s>Ali možda je i njoj njegovo ime bilo čudno.</s>

<s>- Hej, mister!</s>

<s>- Neko ga kucnu po ramenu.</s><s>Ovog puta Hamza se nije trznuo.</s><s>Savladao je tu lekciju prošli put.</s><s>Široko se osmjehnuvši, okrenu se i nađe licem u lice sa...</s>

<s>***</s>

<s>Stari, dotjerani gospodin.</s><s>Odijelo kaki boje, košulja boje pijeska i kravata sa zelenim dezenom.</s><s>Šešir boje odijela uspio je da ukroti pola guste bijele kose koja je izvirivala napolje.</s><s>Stari gospodin je izgledao kao ostarjeli Lorens od Arabije.</s>

<s>- Ne brinite mister.</s><s>Ona će doći.</s><s>Možda ne danas, ali će sigurno doći.</s>

<s>Hamza ustade.</s><s>U neprilici je gledao starog gospodina koji je na volšeban način pročitao njegove misli i u pravi trenutak uletio u njih.</s>

<s>- Oprostite?</s>

<s>- Dozvolite da se predstavim.</s><s>Mark H. Sejmon.</s><s>Za prijatelje Pukovnik.</s>

<s>- Hamza.</s><s>Drago mi je. - Izvinite, kako rekoste? - Hamza. - O.K. Izvinite što vam prilazim ovako.</s><s>Kako da kažem?</s><s>Direktno. - Nema problema.</s>

<s>- Znate, ja živim u onoj zgradi, - stari gospodin pokaza na zgradu preko puta.</s><s>Stara ekskluzivna zgrada preko puta Jezera je zračila otmjenošću i skupoćom.</s><s>Hamza na brzinu procijeni da stanovi koštaju sigurno preko milion dolara.</s>

<s>- Deseti sprat.</s><s>Onaj balkon bez cvijeća.</s>

<s>- Vidim.</s>

<s>- Nije da ja ne volim cvijeće, samo ima toliko posla oko njega, a ja ponekad zaboravim i tako...</s><s>Da prošetamo?</s>

<s>Hamza klimnu glavom oblačeći cipele.</s>

<s>- Ja imam malo ružan hobi.</s><s>Kao što vidite, ja sam star i ne mogu više hodati kao prije.</s><s>Oh, izađem ja svakog dana u šetnju.</s><s>Pogotovo sada kad su vrućine malo popustile.</s><s>Ali za vrijeme ljeta, izlazim tek kada se potpuno smrači i kad vrućina pored Jezera malo popusti.</s><s>Mnogo mi je ugodnije sjediti u klimatiziranoj sobi.</s>

<s>- Rekoste hobi?</s>

<s>- Da, da.</s><s>Postajem malo zaboravan.</s><s>Zamalo da počnem pričati nešto potpuno drugo.</s><s>Da, taj moj hobi.</s><s>Neko može pomisliti da je malo nastrano ali, vjerujte mi...</s>

<s>- Po vašem izgledu i očima ne bih rekao da išta u vezi vas može biti nastrano.</s>

<s>- Hvala mladiću.</s><s>Fino je to čuti.</s><s>Nego, moj hobi je da kroz prozor posmatram plažu.</s><s>Durbinom.</s><s>Tačnije teleskopom.</s><s>Imam ja i durbin, ali kroz njega ne vidim detalje.</s>

<s>- Posmatrate djevojke?</s>

<s>- Ne, ne.</s><s>Ha, ha, ha.</s><s>U mojim godinama?</s><s>Iako ima puno lijepih djevojaka.</s><s>Čini mi se da što ja više starim djevojke postaju sve ljepše.</s><s>Ne, ne posmatram djevojke.</s><s>Možda ponekad.</s><s>Ha, ha.</s><s>Posmatram ljude.</s><s>Situacije.</s><s>Na primjer, dođe porodica na plažu.</s><s>Majka se skine u kostim, onda je muž maže uljem za sunčanje, ona zauzme pozu i naređuje mužu šta da radi.</s><s>Normalno, ne čujem šta govore, ali vidim po gestovima.</s><s>Presvuci dijete, namaži ga uljem, ne gledaj za tim prostakušama, pazi gdje su djeca, donesi mi kolu, zapali mi cigaretu i bla, bla, bla.</s><s>Malo je muškaraca.</s>

<s>- Ne znam.</s>

<s>- Tebe gledam skoro cijelo ljeto.</s>

<s>- Zar sam ja interesantan?</s>

<s>- Da.</s><s>Iz nekoliko razloga.</s><s>Prvo ti si jedini u vindjakni.</s><s>Vojnoj.</s><s>Nikad se ne sunčaš?</s>

<s>- Ponekad.</s>

<s>- Drugo, taj tvoj, izvini, ožiljak.</s><s>Privlači pažnju.</s>

<s>- Ja tu ništa ne mogu.</s>

<s>- Normalno.</s><s>Znaš, Čikago je ogroman grad i ima puno čudnih ljudi.</s><s>Ubrzo se navikneš na sve čudake koje vidiš i oni ti uskoro dođu kao normalni.</s><s>Eto ima jedan što svakog dana...</s>

<s>- Izvinite, treći razlog?</s>

<s>- Ah, da treće.</s><s>Ti ili si bio u zatvoru ili u ratu?</s>

<s>- Otkud vam to?</s>

<s>- Samo ljudi koji su izašli iz zatvora ili došli iz rata mogu danima i satima da gledaju vodu.</s>

<s>- Prije bih rekao da dolaziš iz rata.</s><s>I to iz daleka.</s><s>Tvoj engleski me donekle buni, ali vjerovatno ima i za to objašnjenje.</s><s>Da biće da dolaziš iz rata.</s><s>Odatle i taj ožiljak.</s><s>Kad gledaš u vodu, pušiš, ne misliš ni na šta, osjećaš se dobro?</s>

<s>- Puno vi znate.</s><s>Kao guru? - Ha!</s><s>Puno znam?</s><s>Ja to nisam čitao mladiću, ja sam to živio.</s>

<s>- Šta ste živjeli?</s>

<s>- To gledanje u vodu.</s><s>Kad sam se vratio iz logora. - Kakvog logora?</s>

<s>- Iz Koreje.</s><s>Bio sam u ratu, a onda u logoru.</s><s>Ponašao sam se upravo kao ti sada.</s><s>Jesam li nešto propustio?</s>

<s>- Skoro ništa.</s><s>Ja dolazim iz rata.</s>

<s>- Zadnji rat je bio u Jugoslaviji.</s><s>Ako ne računam Istok i Alžir.</s><s>A po tebi se ne bi reklo da si sa Istoka.</s>

<s>- Iz Bosne.</s>

<s>- C, c, c. Dobro sam pogodio.</s><s>Znaš šta mladiću, ako ja to mogu da kažem, i normalno, ako to nešto znači, ja se izvinjavam u ime moje zemlje.- Zašto?</s><s>Zbog čega?</s>

<s>- To što smo mi uradili, odnosno šta nismo uradili u Bosni, je sramota.</s><s>Mene kao građanina ove zemlje i kao bivšeg oficira je iskreno stid.</s>

<s>- Nema razloga.</s><s>Drugi su uradili mnogo gore, odnosno nisu uradili ništa.</s><s>Ili su, što je još gore, pomagali agresora.</s><s>I nikom ništa.</s><s>Amerika je ipak...</s>

<s>- Ne, ne, mladiću.</s><s>Amerika je Amerika.</s><s>Prva, glavna, jedina.</s><s>Najveća, najbogatija, najljepša, najbolja, najjača.</s><s>Moja Amerika kojoj sam, hvala Bogu, služio cijelog života.</s><s>Amerika... posljednje utočište i san svih ljudi željnih slobode.</s><s>Moja Amerika.</s><s>Sve ostale zemlje su drugorazredni igrači.</s><s>Vjerujte, ja apsolutno dobro znam našu snagu, ja znam šta mi možemo da uradimo.</s><s>Znam šta smo trebali da uradimo, a nismo.</s><s>Neka nam Bog i vaši mrtvi oproste.</s><s>Umjesto da u roku od pet dana zaustavimo tog, kako onaj novinar CNN-a precizno reče, Balkanskog kasapina, mi smo potrošili godine debatujući da li je opravdan strah od novog Vijetnama.</s><s>A taj mali patuljak, taj Vijetnam, nam je dao takav šamar da se još nismo opravili.</s><s>I drugo, Amerika već dugo, na žalost, nema predsjednike tipa Vašingtona, Ruzvelta ili Linkolna.</s><s>Nego, ako imate vremena, mogli bi popiti kafu kod mene, - šetajući došli su do zgrade u kojoj je živio Pukovnik.</s>

<s>- Sa zadovoljstvom.</s><s>Ulaz u zgradu je bio istovremeno i ulaz u privatni parking.</s><s>Obezbjeđenje.</s><s>Čuvar žurno izade iz kućice ugledavši Hamzu. - O.K., O.K..</s><s>On je sa mnom.</s>

<s>- Naravno.</s><s>Dobar dan, gospodine Pukovniče.</s>

<s>Pukovnikov stan je oduševio Hamzu.</s><s>Iz dnevne sobe pružao se veličanstven pogled na beskrajne, plave vode Mičigena.</s>

<s>- Želite li kafu ili nešto drugo?</s>

<s>- Kafu, molim vas.</s>

<s>Dok je Pukovnik radio u kuhinji, Hamza razgleda prostoriju.</s><s>Stropovi su bili visoki za stan u zgradi.</s><s>Na zidu do prozora bio je smješten ogroman kamin.</s><s>S obje strane kamina dugačke, visoke police s knjigama.</s><s>Na drugim zidovima mnoštvo umjetničkih slika.</s><s>Velika, vezena svilom, američka zastava u uglu.</s><s>Hamza priđe polici sa knjigama.</s><s>Mnogo naslova kao u Avdaginoj biblioteci.</s>

<s>- Imamo skoro istu biblioteku Pukovniče.</s>

<s>- Hamza mu doviknu.</s>

<s>- Stvarno?</s><s>To je divno.</s><s>Sada ljudi čitaju uglavnom smeće.</s>

<s>- Pukovnik uđe u sobu noseći kafu.</s>

<s>- Da li kamin radi? - Naravno da radi.</s>

<s>- Pukovnik priđe i pritisnu dugme za paljenje.</s><s>Plamičci veselo zaigraše. - Plinski?</s>

<s>- Da, plinski.</s><s>Bilo bi malo teško donositi drva na deseti sprat ili nositi otpad dole. - Nisam mislio o tome.</s>

<s>- To za knjige.</s><s>Probao sam nekoliko puta čitati te ljubavne trilere.</s><s>Baš da vidim šta se to ljudima sviđa.</s><s>I nijednom nisam pročitao više od dvadesetak stranica.</s>

<s>- Ljudi vole lagane stvari.</s>

<s>- Da.</s><s>Instant.</s><s>U nekom trenutku izgubili smo vezu sa drugim ljudima, sa prirodom, sa ljudskošću.</s><s>Sve više postajemo instant društvo.</s><s>Hamza ode do police i nasumice izvuče jednu knjigu.</s><s>"Rimsko carstvo."</s>

<s>- Šta ti misiš, šta je uzrok propasti Rimskog carstva? - Hm, pa...</s>

<s>- Hamza se nakašlja.</s><s>Dugo su njegovi razgovori bili o vremenu, poslu, hrani.</s>

<s>- Da vidimo.</s><s>Ovako.</s><s>Rimsko carstvo, kao i sve imperije prije i poslije njega, Mongoli, Turska imperija, SSSR, se urušilo.</s><s>Sve su to bile ogromne imperije po snazi i veličini, tako da niko izvana nije mogao da ih ugrozi.</s><s>Međutim, kao u građevinarstvu, kuća može da se sruši lijevo ili desno.</s><s>A može i da se uruši.</s><s>Unutra.</s><s>Do urušavanja dolazi kada temelji ne mogu da izdrže nadgradnju.</s><s>Upravo to se desilo i sa Rimskim carstvom kao i sa drugim imperijama koje sam nabrojao.</s>

<s>- Vrlo dobro mladiću.</s><s>Temelji nisu mogli podnijeti nadgradnju!</s><s>Da li to znači da ista opasnost prijeti i Americi?</s><s>I mi smo ogromna imperija.</s><s>Doduše demokratska.</s>

<s>- Malo ste me zatekli.</s><s>Nisam o tome razmišljao.</s><s>Ali da vidimo.</s><s>Samo trenutak.</s><s>Američki predsjednički sistem sa dvosmjernom međusobnom zavisnošću Predsjednika i Kongresa, ne dozvoljava samovolju pojedinca niti grupe.</s><s>Ograničenje trajanja mandata Predsjednika, također, ne dozvoljava stvaranje političkog vode tipa Mao Ce Tunga, Tita, Staljina, Gadafija ili Kastra.</s><s>Može on biti dobar kao Washington, ali, poslije najviše osam godina odlazi u istoriju.</s><s>S druge strane, izvanredno velika ovlašćenja predsjednika ne dozvoljavaju stvaranje birokratskog aparata koji bi izmakao kontroli i stvarno vladao, dok bi Predsjednik bio samo figura.</s><s>I na kraju, najveći zločin u ovoj zemlji je neplaćanje poreza državi.</s><s>Prvo država, pa onda sve ostalo.</s><s>I konačno, u tom političkom ramu, stalnoj provjeri u praksi je izloženo sve, od ideja do načina proizvodnje i raspodjele.</s><s>Sve što ne izdrži tu provjeru osuđeno je na promjene ili propast.</s><s>Sagledavajući Ameriku u ovako jednostavno postavljenoj ravni, mislim da Amerika nije u opasnosti da se uruši.</s><s>Sve ovo je bez namjere da vam laskam u vezi sa vašom, a sada vjerovatno, i mojom zemljom."</s>

<s>Pukovnik ga je gledao sa zanimanjem.</s>

<s>- Odavno nisam čuo nešto tako kratko i dobro o Americi.</s><s>Površno doduše, ali zrači optimizmom.</s><s>Ne mogu ništa oduzeti od toga što ste rekli.</s><s>Imao bih što-šta dodati, posebno o politici na nižim nivoima.</s><s>Ali to ne bi bitno izmijenilo sliku koju ste nacrtali.</s><s>Da, i ja mislim da Amerika ima budućnost u idućem stoljeću.</s>

<s>Naši su preci dobro postavili temelje ove zemlje.</s><s>Nadam se da će potomci znati da je sačuvaju i dalje unaprijede.</s><s>A šta mislite o Kubi?</s>

<s>Razgovarali su do kasno u noć.</s><s>U neko doba Hamza je napravio sirotinjsku pastu po Dervinom receptu.</s><s>Pasta, malo ulja i malo paradajza.</s><s>Pukovnik je bio oduševljen.</s><s>Bila je skoro ponoć kad Hamza ustade da ide. - Skoro da zaboravim.</s><s>Ona djevojka...</s>

<s>- Koja djevojka? - Ona tvoja.</s><s>Što sam ti rekao da će doći.</s><s>Zbog toga sam i sišao na plažu - Da, šta je sa njom?</s>

<s>- Gledao sam i nju skoro cijelo ljeto.</s><s>Obično je ona odlazila malo prije nego što si ti dolazio.</s><s>Uvijek mi je izgledala kao da nekog ili nešto traži.</s><s>I, znaš šta ja mislim?</s><s>A vjeruj mojim godinama i vojnom iskustvu.</s><s>Mislim da je našla to što je tražila.</s>

<s>- Mislite?</s>

<s>- Ne mislim.</s><s>Znam.</s><s>Ljubav je čudna stvar.</s><s>Nego, sada znaš gdje stanujem.</s><s>Pa dođi.</s><s>Samo se javi na ulazu.</s><s>I ne pozivam te reda radi.</s><s>Stvarno dođi.</s>

<s>- O.K. Bilo mi je zadovoljstvo.</s>

<s>- Meni je bilo zadovoljstvo.</s>

<s>***</s>

<s>Ranu zlatnu čikašku jesen zamijenili su turobni dani puni kiša.</s><s>U zraku se već osjećao miris skorog snijega.</s>

<s>S vremena na vrijeme Hamzu bi obuzimala nostalgija.</s><s>Nije ništa bilo konkretno u toj njegovoj želji za Bosnom.</s><s>Bilo je to više neko maglovito osjećanje da se ne nalazi na pravom mjestu.</s><s>U jednom takvom stanju, jednog kišnog novembarskog dana 1996. godine, Hamza se nađe u blizini restorana Jaran, vlasnika jednog Sarajlije kojeg je Hamza površno poznavao od ranije.</s><s>Ušavši u salu Hamza sjede za sto u uglu i poruči tursku kafu.</s><s>Iako su natpisi o zabrani pušenja bili vidno istaknuti, svi gosti u sali su pušili.</s><s>Neki mladić je glasno govorio o potrebi da se izađe na izbore koji se održavaju u Bosni.</s><s>Njegova poza, teatralni način govora, fraze koje je upotrebljavao kao i neprekidno gestikuliranje, podsjećali su Hamzu na aktiviste u mjesnim zajednicama u doba socijalizma.</s><s>Hamza osjeti da ga i sam zvuk njegovog glasa nervira.</s>

<s>- Smiri se Hamza, ti si ovdje samo da popiješ kafu, - govorio je sam sebi.</s>

<s>Mladić je govorio o biti ili ne biti za muslimanski narod, o velikoj prilici da se izađe kao pobjednik na izborima, o demokratiji koja konačno vlada u Bosni, o fantastičnom političkom programu koji će preobraziti Bosnu i dovesti je rame uz rame sa Švajcarskom.</s><s>Kad je počeo hvaliti SDA i nabrajati njene zasluge, Hamza nije mogao da očuti.</s>

<s>- Smanji malo doživljaj, majke ti.</s><s>Nisam došao na sastanak već da popijem kafu na miru ako mogu.</s><s>Kao da je cijelo vrijeme čekao da se javi takav neko, mladić se diže sa stolice i okrenu Hamzi.</s>

<s>- Evo, vidite o čemu ja govorim.</s><s>Ovo je jedan od onih zbog kojih se sve desilo kao što se desilo.</s><s>Tebi ovdje dobro?</s><s>Ha?</s><s>A što naš narod tamo pati, tebe se ne tiče!</s><s>Smeta ti naša stranka?</s><s>Šta ti ne smeta?</s><s>Normalno.</s><s>Lahko je odavde posmatrati i tako govoriti.</s><s>Što se nisi puške uhvatio?</s>

<s>- Jesi li završio?</s><s>Da ja tebi nešto kažem.</s><s>To za pušku nema veze.</s><s>Uhvatio se ko se uhvatio.</s><s>Nego jesi li tu čuo za Haruna El-Rašida?</s><s>Nisi?</s><s>Glupko mali!</s><s>Zar postoji čovjek koji nije čuo za Pravednog vladara pravovjernih.</s>

<s>- Šta si to rekao?</s>

<s>Hamza se ne obazre na prijeteći ton njegovog pitanja.</s>

<s>- Sada ću te ja malo podučiti.</s><s>Besplatno.</s><s>Free, što bi rekli Amerikanci.</s><s>Kažu da je u davna vremena u Bagdadu živio Harun El-Rašid.</s><s>Vladao je sedamnaest godina.</s><s>Od svoje dvadesettreće do četrdesete.</s><s>Istorija kaže da nikada, ni prije ni poslije njega, nije postojao pravedniji vladar na svijetu.</s><s>Imao je običaj da se preobuče u prosjaka i da tako obilazi grad.</s><s>Hodao je sirotinjskim naseljima, kucao na vrata bogatih, slušao šta narod priča.</s><s>Znao je u svakom trenutku sve šta se događa u gradu, tako da nije morao da se oslanja na izvještaje svojih ministara o stanju u državi.</s><s>Dobar fol?</s><s>Ha?</s><s>I do dana današnjeg njegovo ime je ostalo simbol pravednosti.</s>

<s>A znaš li po ćemu će ostati naši poznati?</s><s>Po tome što nisu znali.</s><s>Po tome što su od SDA, od njene istorijske uloge na očuvanju muslimanskog naroda u Bosni, napravili partiju za uhljebljavanje desetak familija i njihovih prijatelja.</s><s>Što su tu ideju prve muslimanske stranke od drugog svjetskog rata naovamo do te mjere isprofanisali da će izgubiti sljedeće izbore.</s><s>Što su, prvi put u pisanoj istoriji svijeta, izbacili slogan: Ili pošteni nesposobnjakovići ili sposobni lopovi.</s><s>I što su se opredijelili za, navodno sposobne, lopove.</s><s>Šta misle oni?</s>

<s>Da je narod glup?</s>

<s>Da nemamo sposobnih i poštenih ljudi?</s>

<s>Nije burazeru.</s><s>Nije.</s>

<s>Imamo mi i sposobnih i poštenih, samo malo njih pristaje da igraju kako im glupaci naređuju.</s><s>To je ono što nemamo.</s><s>Misliš da se ko trza što nam inteligencija odlazi?</s><s>Niko!</s><s>Njima ne trebaju pametni.</s><s>Njima trebaju poslušni.</s><s>Po-slu-šni.</s><s>Ukoliko ovako nastave, a izgleda da hoće, za par godina će se pojesti iznutra i nestati sa političke scene.</s><s>Kao što je Tito rekao:</s>

<s>- Doćiće nam glave mangupi iz naših redova.</s><s>I došli su im.</s><s>A doćiće i ovim.</s><s>A bez jedne ovakve političke partije, kao što je SDA, muslimanski narod će opet doživjeti isto stradanje.</s><s>Samo, ovog puta, konačno.</s>

<s>A što se tiče Predsjednika...</s>

<s>- Ne diraj mi Predsjednika! - vrisnu agitator.</s>

<s>U uglu restorana sjedio je momak sa neprirodno savijenom desnom rukom.</s><s>Hamza mu je, odmah po ulasku u restoran, u očima pročitao prošlost ratnika.</s><s>Kao i on u Hamzinim.</s><s>Sad se taj momak malo pridiže.</s>

<s>- Ni jedne više!</s><s>Nastavi momak.</s>

<s>- Po čemu će ostati poznat naš Predsjednik?</s><s>Po tome što ni on nije znao!</s><s>Po tome će ostati poznat.</s><s>Nije znao da će biti rata?</s><s>Četnici ukopali artiljeriju, iskopali rovove, naoštrili noževe, a on kaže da neće biti rata.</s><s>Za rat treba dvoje.</s><s>Tačno.</s><s>Za rat.</s><s>Ali za ubijanje treba jedno.</s><s>Nije znao da se veći broj ljudi koje je on postavio na ključna mjesta bogati u ratu.</s><s>Nije znao šta mu rade humanitarne organizacije.</s><s>Nije znao da su se većina njih pretvorile u organizacije za snabdijevanje zaposlenih i njihovih familija.</s><s>Nije znao da će četnici pobiti sve u Srebrenici.</s><s>Nije znao da tim ljudima treba pomoći.</s><s>Nije znao da mu porodice poginulih boraca nemaju šta da jedu.</s><s>Da mu invalidi rata nemaju hljeba.</s><s>Ni da Vlada troši za spavanje ministara u hotelu toliko para da su se mogle zbrinuti sa osnovnim potrebama porodice invalida i poginulih boraca bar u Sarajevu.</s><s>Kad su, na kraju, ti nesretnici izašli na ulicu da demonstracijama traže hljeb, on kaže "Nisam znao."</s>

<s>Hej!</s><s>Nije znao da mu borci, invalidi rata, ljudi koji su odbranili i sačuvali zemlju kojoj je on Predsjednik, nemaju hljeba!?</s><s>Šta je znao?</s><s>Šta je znao?</s>

<s>Nedavno su mu iz bijelog svijeta poslali eksperte da utvrde gdje nestaje novac koji svijet šalje kao pomoć Bosni.</s><s>I znate šta on kaže?</s><s>"Ako se utvrdi da je to tačno, Vlada će....</s><s>Bla, bla, bla." Šta ako se utvrdi?</s><s>Ono što svi znaju.</s><s>Da su pojedini ministri i drugi u vlasti, koje je on postavio ili odobrio njihova postavljenja, iz rata izašli bogati k'o Rokfeleri.</s><s>Američki biznismeni bi se upucali kad bi znali koliko su ovi zarađivali u ratu.</s>

<s>A on?</s><s>Nije znao?</s>

<s>On nije htio da zna.</s>

<s>Osim odbrane zemlje, ne postoji preče državno pitanje od egzistencije porodica šehida i invalida rata.</s>

<s>Ne po-sto-ji!</s>

<s>Samo umjesto jednog sijela, na kojem ionako viđa stalno iste face, da je otišao u porodicu borca koji je ostao bez nogu na Žuči, Treskavici ili nekom drugom bojištu, saznao bi sve.</s><s>I šta je, i kako je, i šta narod misli da bi trebalo uraditi.</s><s>Ali i on misli da je narod glup, a on i svita pametni.</s><s>A to je i rekao.</s><s>Na nekoj skupštini reče: "Onim pametnim će biti jasno za tri godine šta smo uradili.</s><s>Ostalim neće biti jasno nikad." Evo već dvije godine ja čekam da mi bude jasno.</s><s>I ništa.</s><s>Biće da sam glup.</s><s>O.K. Neka sam.</s><s>Ali ne volim kad mi neko to kaže.</s><s>Pogotovo moj Predsjednik.</s><s>I, daj molim ga, neka kaže šta su to genijalno uradili, tako da i nama glupima bude jasno.</s><s>Ono što ja vidim je: 300.000 mrtvih, možda pola milona invalida i milion i dvjesto hiljada raseljenih.</s><s>Spaljena i uništena zemlja, mito, korupcija, lopovluk.</s><s>Jah.</s><s>On će ostati upamćen po tome što nije znao.</s>

<s>- Misliš da naš Predsjenik krade?</s>

<s>- Ne mislim.</s><s>Ja znam da on ne krade.</s><s>Ali znam i da novine mjesecima pišu o kriminalu pojedinaca iz vlasti i to sa njihovim punim imenom i prezimenom.</s><s>A on?</s><s>Ništa.</s><s>Nema ništa!</s><s>U zatvor mora ili novinar ako laže ili ministar ako krade.</s><s>Evo vam Amerike.</s><s>Sve može dok ne dođe u javnost.</s><s>A onda si najeb'o bez obzira da li si Predsjednik ili izbjeglica.</s><s>To je pravna država.</s>

<s>A ti?</s><s>Šta se ti trzaš?</s><s>Da nije i tebe SDA poslala na početku rata na studijsko putovanje u Ameriku?</s><s>Ha?</s><s>Da malo učiš engleski?</s><s>Ha?</s><s>Pa da.</s><s>Zato se ti tako trzaš.</s><s>I ovdje si od 1992. godine!?</s><s>I još ne radiš ništa!?</s><s>Je li da sam u pravu!?</s><s>Dugo su ti trajale pare koje si donio iz Bosne.</s><s>Odakle ti?</s><s>Dala ti SDA ili si možda prodao oružje četnicima?</s><s>I sad bi da se vratiš nazad, ali ti trebaju referense.</s><s>I došao si da tupiš ovim ljudima da bi dole mogao reći kako si radio na izborima u Čikagu?</s><s>Ha?</s>

<s>- Šta ti meni tu pričaš? - mladić se diže i prijeteći krenu prema Hamzi.</s>

<s>- Stani! - Hamza malo podiže glas.</s>

<s>- Ja ću još malo i popiti svoju kafu i odoh.</s><s>Sad, ti se možeš vratiti za svoj sto i sve će biti u redu.</s><s>A možeš i doći ovamo.</s><s>Onda će te iznijeti.</s><s>Tvoj izbor.</s><s>Mladić se okrenu oko sebe kao da očekuje podršku od drugih gostiju, pa se, kao nevoljno, vrati nazad.</s><s>U pokušaju da spasi čast, on podiže prst prema Hamzi.</s>

<s>- Bolje ti je da odeš odavde.</s><s>I da više ne dolaziš.</s><s>Mladi invalid u uglu restorana se podiže.</s>

<s>- Ako će neko napustiti restoran to ćeš biti ti.</s><s>Marš napolje!</s><s>Konobar priđe i stade između njih.</s>

<s>- Polahko momci.</s><s>Bez nervoze.</s>

<s>- Ti, idi za šank.</s><s>A ti jazavac...</s><s>Marš napolje!</s><s>Odmah!</s><s>U tišini koja je nastupila Hamza popi svoju kafu.</s><s>Plati i priđe momku u uglu. - Odakle si? - Iz Krajine.</s>

<s>- Dudakovićev Peti korpus.</s>

<s>- Sila nebeska! - Drago mi je.</s><s>Vidimo se opet.</s>

<s>- Samo navrati.</s><s>Ja sam stalno ovdje.</s><s>I ne boj se.</s><s>Samo neka neko zucne...- Vidimo se.</s>

<s>- Da ti kažem nešto?</s><s>Nemoj na Dedu.</s><s>Nije ni njemu lahko.</s>

<s>- Znam i ja da mu nije lahko.</s><s>Nekad mi pukne film.</s><s>Al', jebi ga, je li nama lahko.</s><s>Vidi tebe, vidi mene.</s><s>Vidi one momke iz Sedme muslimanske.</s><s>Šta ćemo mi u Americi?</s><s>Njegovo je bilo da se brine o nama.</s>

<s>- Ne može on sam.</s><s>Pogledaj one oko njega. - Pa rekoh ti ja maloprije za Haruna El-Rašida.</s>

<s>- Vidimo se.</s>

<s>- Hamza izađe napolje sa gorkim okusom u ustima.</s>

<s>- Šta mi bi?</s>

<s>Bilo i prošlo.</s><s>Od tada je rijetko navraćao u restoran gdje su se okupljali Bosanci.</s>

<s>Sljedećih mjeseci Hamza se redovno viđao sa Jun. Obično bi nedjeljom, oko podne, prošetao Mičigen avenijom, i svaki put bi je sretao na raskrsnicama Ohaja ili Hurona.</s><s>Ukoliko bi neko od njih bio zauzet jedne nedelje obavezno je bio tu sljedeće.</s><s>Malo bi šetali gradom, Jun bi obavljala uobičajene sitne kupovine, a zatim bi se zabili u neki od brojnih čikaških restorana.</s><s>Obično je pričala Jun, ali malo po malo i Hamza se otvorio i pričao joj razne dogodovštine iz Sarajeva prije rata kao i o događajima o ratu.</s>

<s>Jedne takve nedelje, početkom januara, Jun mu zakaza sastanak za iduću subotu.</s><s>Ona časti večerom.</s><s>Našli su se, kao i obično, na Mičigen aveniji, i ruku pod ruku odšetali desetak blokova prema jugu.</s><s>Jun je izabrala ekskluzivni restoran poluzatvorenog tipa.</s><s>Uz sva moguća objašnjenja i izvinjavanja, Hamza je morao da skine vindijaknu i zamijeni je crnim smokingom koji mu donese ljubazni šef sale.</s><s>To je izgleda bilo nešto potpuno normalno, jer Hamza primijeti nekoliko muškaraca u sportskim džemperima ispod smokinga.</s><s>Restoran je imao miris patine.</s><s>Tome su vjerovatno doprinosili zidovi obojeni tamno bež bojom i svi odreda stariji konobari.</s><s>Nije bilo par tajm djevojaka.</s><s>U dnu sale klavirista je tiho svirao "Strance u noći", ovdje-ondje upadajući sa po nekoliko riječi popularne melodije.</s>

<s>Naručiše jelo.</s><s>Hamza se odluči za klasični američki ručak iz kaubojskih filmova.</s><s>Biftek sa krompirima.</s>

<s>- Kad bih pisao ljubavne romane napisao bih da Jun izgleda dražesno, - pomisli.</s>

<s>- Kad bi obukao košulju, kravatu i salonke, izgledao bi potpuno pristojno, - mislila je Jun a naglas rekla:</s>

<s>- Dobro ti stoji smoking.</s><s>Možda bi ga mogao zadržati?</s>

<s>- Moja jakna je dragocjenija.</s>

<s>- Misliš skuplja?</s>

<s>- Ne, dragocjenija.</s><s>Inače ne vrijedi ništa.</s><s>Kako si provela dan?</s>

<s>- Radeći.</s><s>Sutra imam operaciju, pa sam se pripremala.</s>

<s>- Naporno?</s>

<s>- Ne.</s><s>Volim ovaj posao tako da se ne umaram radeći.</s><s>Šta je novo kod tebe?</s>

<s>- Isto.</s><s>Kuća, posao, kuća.</s>

<s>- Razgovarala sam sa glavnim o tebi.</s><s>To u vezi Bosne.</s><s>Ti dobro poznaješ situaciju i u toku si svih zbivanja.</s><s>A mi se pomalo bavimo i psihologijom.</s><s>Nećeš se ljutiti?</s><s>Znaš, mislila sam da bi možda bilo dobro kad bi održao nešto kao predavanje o Bosni i posljedicama rata. - Predavanje?</s><s>Ja?</s><s>Šta bih ja vama mogao da kažem? - Isto ono što si pričao meni.</s>

<s>- O Bosni?</s>

<s>- O Bosni.</s><s>Ti si bio tamo, živio i vidio.</s><s>Mi znamo samo da je bio rat i da su jedni ubijali druge.</s><s>Šta, kako i zašto, skoro niko ne zna.</s>

<s>- Žao mi je.</s><s>Ne da ne bih volio.</s><s>Upravo suprotno.</s><s>Samo nemate vi stomak za to. - Ko nema stomak?</s>

<s>- Vi, Amerikanci. - Kako to misliš?</s><s>Mi smo najhrabriji ljudi na svijetu. - Vi?</s><s>Jeste, ako je Rambo Amerikanac.</s><s>Ja mislim u stvarnom životu.</s>

<s>- Jun ustade.</s><s>Oči su joj opasno sijevale.</s>

<s>- Ako je to šala na račun Amerike ja protestiram.</s><s>Ja odlučno protestiram.</s><s>Ne dozvoljavam šale na račun moje zemlje.</s><s>Sjede a oči su joj i dalje bijesno sijevale.</s><s>Hamza ju je gledao klimajući glavom.</s>

<s>- To je čast.</s><s>Tako se brani domovina.</s><s>Izvinjavam se.</s><s>Ti si u pravu.</s><s>Nisam htio da se šalim na račun tvoje zemlje.</s><s>Uostalom, to je oduvijek i zemlja jedne moje polovine. - Oboje se nasmijaše.</s>

<s>- Ali i dalje mislim da nemate stomak za to.</s>

<s>Jun prijeteći podiže prst.</s>

<s>- O.K. Čekaj da ti objasnim.</s><s>Vi imate jaku državu.</s><s>Ona vas štiti od svega što bi moglo da vas uznemiri.</s><s>Štiti vas i od života koji izgleda potpuno drugačije nego što ga vi ovdje vidite ili što imate priliku da vidite.</s><s>Čekaj malo.</s><s>Na primjer.</s><s>Kad kažem meso, ti misliš na hamburger.</s><s>To nije to.</s><s>O.K., O.K.!</s><s>Ta šnicla pred tobom.</s><s>Da li ti znaš?</s><s>Ma znaš, samo ne misliš na moj način.</s><s>Ovako.</s><s>Zamisli bika.</s><s>Neko mora da ga zakolje.</s><s>Krv teče pa ga moraju objesiti za zadnje noge da krv što brže i potpunije isteče.</s><s>Onda mu nožem gule kožu.</s><s>Toplo meso se puši.</s><s>Otvaraju ga i vade unutrašnje organe.</s><s>Onda meso režu i klasifikuju.</s><s>Melju ga i odvoze na pakovanje.</s><s>I još nešto, u toj šnicli je možda meso od dva ili tri bika, jer su mašine za mljevenje veoma velike.</s>

<s>Jun ga je podsmješljivo gledala i klimala glavom.</s>

<s>- I? - odreza komad šnicle i ubaci ga u usta.</s><s>Hamza je bio zbunjen.</s>

<s>- Možeš jesti nakon ovoga što sam ti ispričao?</s>

<s>- Naravno, što da ne?</s>

<s>- O.K. Održaću vam predavanje.</s>

<s>- Hvala velika.</s><s>Sad me izvini za trenutak,</s>

<s>- Jun ustade i ode prema toaletu.</s><s>Uleti u prvi WC i poče povraćati.</s>

<s>- Nemamo stomaka?</s><s>Prokleti Bosanac, - vratila se za sto nakon petšest minuta malo crvenih očiju.</s><s>Ovog puta sjede do njega.</s><s>Hamza je upravo zapalio cigaretu i počeo piti kafu.</s><s>Gledajući ga kako sa zadovoljstvom povlači dimove, Jun reče.</s>

<s>- Daj i meni jednu cigaretu.</s>

<s>Hamza zapali još jednu cigaretu, povuče par dimova i pruži joj.</s><s>Jun pažljivo povuče dim i polahko ga ispusti kroz nozdrve i kroz usta.</s><s>Nasmija se.</s>

<s>Klaviristi u dnu sale se pridruži violina.</s><s>Svirali su lagane melodije iz filmova i iz drugih zemalja.</s><s>Jun primače stolicu do Hamze, sjede na stranu i nasloni na Hamzine grudi.</s><s>Gledali su prema dnu sale odakle je dopirala muzika.</s>

<s>- Znaš Hamza, drago mi je da nemaš duge ruke.</s>

<s>- Samo trenutak. - Hamza je blago ispravi i ustade.</s><s>Ispruži ruke niz tijelo i zagleda se dokle mu dopiru prsti.</s><s>Ne nađe ništa čudno.</s><s>Ni kratke ni duge.</s><s>Ruke kao ruke.</s>

<s>Jun se zacenu od smijeha.</s><s>Smijući se ona zaboravi na cigaretu i neoprezno povuče jak dim punim plućima.</s><s>Zagrcnu se i poče kašljati.</s><s>Kašljala je strašno i Hamza joj uze cigaretu iz ruke, potapša je malo jače po leđima i pruži joj čašu vode.</s><s>Napad kašlja prestade.</s><s>Jun se ponovo nasmija.</s>

<s>- Ne vidim ništa čudno sa mojim rukama.</s>

<s>- O.K., O.K..</s><s>Hamza da te pitam nešto.</s><s>Samo da mi odmah odgovoriš.</s><s>O.K.?</s>

<s>- O.K.</s>

<s>- Ali pazi.</s><s>Odmah.</s>

<s>- O.K., O.K.</s>

<s>- Da li bi volio da spavaš sa mnom?</s><s>Odmah!</s>

<s>- Bih.</s><s>Ne bih.</s><s>Ovaj,... šta kažeš?</s><s>Jun ga je ozbiljno posmatrala.</s>

<s>- Jun, šta reče?</s>

<s>- Ništa, zaboravi.</s>

<s>- O.K. - Hamza, znaš li šta je inteligencija?</s>

<s>-Mislim da znam.</s><s>Nešto što se ne vidi pa svako može da tvrdi da je posjeduje.</s>

<s>- Ozbiljno. - Inteligencija je sposobnost....</s>

<s>- Snalaženja u novim nepoznatim situacijama na osnovu prošlih iskustava.</s><s>Otprilike tako nekako. - Jun ga dopuni.</s>

<s>- Da.</s><s>I?</s>

<s>- I ništa.</s><s>Moje pitanje je bio mali test inteligencije.</s><s>Nikada ti niko nije postavio takvo pitanje?</s>

<s>- Ne.</s><s>U Bosni obično muškarci pitaju djevojku.</s><s>I kako sam prošao na testu.</s>

<s>- Izvrsno.</s>

<s>- Ha, ha, - Hamza se nasmija.</s>

<s>- Stvarno? - Evo zvaničnog rezultata testa, - Jun izvadi naočale, stavi ih i preko stakala pogleda Hamzu.</s>

<s>- Sad ozbiljno.</s><s>Tvoj odgovor je bio trenutan i što je najvažnije.</s><s>Da si razmišljao samo dvije sekunde ne bi važio.</s><s>Dakle ovako: tvoj prvi odgovor je da.</s><s>To znači da ti se sviđam.</s><s>Jako.</s><s>Mislim fizički i da bi volio imati seks sa mnom.</s><s>Ne, ne, molim te Hamza.</s><s>Nemoj me prekidati i odmahivati rukom.</s><s>Bez šale.</s><s>Ovo su ozbiljni rezultati testa.</s><s>Tvoj drugi odgovor je bio ne.</s><s>On pokazuje drugu stranu tvojih osjećanja.</s><s>Onu nježniju i suptilniju.</s><s>Tebi je stalo do mene i uplašio si se da ćeš me uvrijediti tvojim prvim odgovorom.</s><s>A ti ne želiš da me izgubiš.</s><s>I konačno, tvoj treći odgovor, kao nisam dobro čuo, pokazuje inteligenciju.</s><s>Pošto si se našao između dvije vatre, odlučio si se da dobiješ malo vremena, da razmisliš i da vidiš moju reakciju.</s><s>I to je bilo više podsvjesno nego svjesno.</s><s>To je bio podsvjestan pokušaj upravljanja situacijom.</s><s>Brzina reagovanja navodi da si jako inteligentan.</s><s>Da, možeš biti ponosan na svoju inteligenciju.</s>

<s>- Možda ima u tome nešto istine. - Ali ti to nećeš nikad priznati.</s><s>A u kojem dijelu ima istine?</s><s>Da hoćeš da spavaš sa mnom ili da nećeš? - Da mi promijenimo temu?</s>

<s>- O.K., Hamza.</s><s>Možemo promijeniti temu ali ne možemo stanje.</s>

<s>- O.K., O.K..</s><s>Idemo dalje.</s>

<s>Violina u dnu prostorije poče svirati mađarski ples.</s><s>Hamza zatvori oči uživajući u muzici.</s><s>Jun ga je posmatrala.</s>

<s>- Šta li je sa tom violinom u njegovoj glavi?</s><s>Dobro sam ga zbunila testom.</s><s>A rezultati su tačni.</s><s>Ako i nisu njegovo naknadno ponašanje ih je potvrdilo.</s><s>Violina završi u ludom ritmu i Hamza otvori oči. - Kako si to zamislila? - Koje?</s><s>Sa spavanjem?</s>

<s>- Ne.</s><s>O.K., rekli smo da idemo dalje.</s><s>To sa predavanjem, ako se može tako nazvati?</s>

<s>- A to.</s><s>Imamo amfiteatar u bolnici.</s><s>Znaš šta je amfiteatar?</s>

<s>- Otprilike.</s><s>Sjedišta su postavljana niz brdo, a onaj što govori je na dnu.</s>

<s>- Odlično.</s><s>Dogovoriću termin.</s><s>Pozvaćemo zainteresovane iz bolnice i možda sa psihijatrije iz North Westerna.</s><s>Ti dođeš, održiš predavanje, ima pitanja, nema pitanja.</s><s>Gotovo.</s><s>Ništa više.</s>

<s>- O čemu da im govorim? - O čemu hoćeš.</s><s>Šta ti je na duši.</s>

<s>- O.K. Samo, skreni pažnju glavnom na ono o stomaku.</s><s>Neću da završim predavanje pred praznom salom.</s>

<s>- Ti se pobrini da ne počneš mucati.</s><s>Imačeš doktore psihologije u publici koji znaju šta misliš prije nego što otvoriš usta.</s>

<s>- O.K. Vidjećemo.</s><s>Ostatak noći Jun je pričala o Montani, jezerima i rijekama na obroncima Stjenovitih planina, o životu na ogromnom imanju, o lovu, jahanju i pecanju sa ocem i braćom, ...</s><s>U ponoć, Hamza ju je dopratio do auta.</s><s>Jun ga ovlaš poljubi u obraz i odjuri.</s>

<s>***</s>

<s>Jun je konačno utanačila datum predavanja.</s><s>Tema je bila: "Razgovor o psihološkim i socijalnim aspektima rata." Za ovu priliku Hamza se potrudio da izgleda pristojnije.</s><s>Siva rol majica se slagala sa samtanim pantolama iste boje.</s><s>Junin bos je bio simpatični stari gospodin, ljubazan i predusretljiv.</s><s>Ispod glatke i nježne površine Hamza nasluti lava koji ogromnom snagom i energijom drži ovu bolnicu u samom vrhu svjetskih klinika ovakve vrste.</s>

<s>- Vi ste, dakle, taj Hamza, - snažno mu steže ruku.</s>

<s>- Jun mi je pričala o vama.</s><s>Sve najbolje, naravno. - Đavo nije crn kao što izgleda.</s>

<s>- Hoćete reći da anđeo nije bijel kao što se priča? - Otprilike,</s>

<s>- Hamza se nasmija i pomisli:</s>

<s>- Ne znam kako prolaziš sa ovcama, ali starog vuka ne možeš prevariti svojim izgledom dobrog Samarićanina.</s><s>Ima u tebi više snage i energije nego u svim ostalim na ovom skupu zajedno.</s><s>Amfiteatar je bio skoro pun i Hamza osjeti laganu tremu.</s><s>Istovremeno mu je bilo drago što mu se ukazuje prilika da Amerikancima kaže bar dio istine o Bosni.</s><s>Samo, sumnjao je da će dobiti aplauz nakon prcduvanja.</s>

<s>- Dame i gospodo, - Junin šef se obrati prisutnim.</s>

<s>- Mi do sada nismo imali običaj da držimo ovakva ili slična predavanja ili razgovore.</s><s>Ja sam se odlučio da zakažem ovo predavanje imajući u vidu ekskluzivnost našeg današnjeg gosta i činjenicu da on dolazi iz područja koje je doskora bilo zahvaćeno ratom.</s><s>Naša znanja o tom nesretnom ratu su skromna, što je bio jedan motiv više da zakažem ovo predavanje.</s><s>Sudeći po broju prisutnih, smatram da je tema interesantna i da će rasvijetliti događaje koji su se zbili kao možda i način ponašanja sa kojima se susrećemo u svakodnevnom poslu.</s><s>On rukom pozva Hamzu.</s>

<s>Hamza izade za govornicu.</s><s>Zakači mali mikrofon za majicu tako da nije morao neprekidno stajati nagnut nad govornicu.</s><s>Malo se nakašlja da provjeri mikrofon, duboko udahnu i poče:</s>

<s>- Čast!</s>

<s>Čast je dame i gospodo psihološka kategorija i nije vezana samo za ljudski rod.</s><s>Pojam časti je prisutan i kod pojedinih vrsta, posebno inteligentnijih životinja.</s><s>Tako razne vidove časti susrećemo kod slona, konja, psa, delfina, lava, vuka, itd.</s><s>Pojam časti je nepoznat kod zmija, lešinara, šakala, kojota, hijena i miševa.</s><s>Ove vrste ne poznaju pojam časti.</s><s>Postoji dosta šarolike i izdiferencirane oblasti u kojima se ogleda čast.</s><s>Na primjer čast porodice, čast zemlje, profesije, čast religije, čast žene, sestre, itd.</s><s>Ili na primjer svi vi ste morali položiti Hipokritovu zakletvu nakon okončanja studija da ćete časno vršiti svoj ljekarski poziv.</s><s>Kroz cijelu istoriju ljudskog roda, zbog časti se ratovalo i umiralo.</s><s>Zbog časti su vršena ubistva i samoubistva.</s><s>Hara kiri je samo jedan od ekstremnih oblika zaštite časti za koji svi znamo.</s>

<s>Ja ću se ovdje zadržati na fenomenu časti porodice, žene i zemlje.</s><s>Pitanje časti žene je jedno od najstarijih oblika časti.</s><s>Čast mužjaka, u zaštiti ženke je poznata i kod životinja.</s><s>Jelen na primjer.</s><s>Radije će poginuti u dvoboju nego kukavički pobjeći i ostati živ.</s><s>Trojanski rat je vođen zbog časti žene, a Odisej je po povratku kući pobio sve koji su pokušali da okaljaju čast njegove porodice i doma.</s><s>Jedan moj prijatelj je svojevremeno bio svjedok dvostrukog ubistva.</s><s>Prevareni muž je ubio ženu i ljubavnika.</s><s>Njegova čast kao glave porodice i muškarca je bila ugrožena.</s>

<s>U sali lagano komešanje.</s><s>Hamza prekide govor i zagleda se po sali.</s>

<s>- Pitanja?</s>

<s>- Oprostite, - mladi doktor se podiže sa mjesta. - Dr. O'Brajen.</s><s>Ja sam mislio da ćete govoriti o Bosni.</s>

<s>- Samo malo strpljenja, molim vas.</s><s>Ja upravo govorim o Bosni i nadam se da vas neću razočarati.</s>

<s>Dakle, ako možete da me pratite, ustanete jedno jutro i krenetena posao.</s><s>Povezete usput suprugu na posao i kćerku do škole.</s><s>Nakon nekoliko milja naiđete na prepreke na putu.</s><s>Bodljikava žica i betonski blokovi.</s><s>I natpisi: Ovo je Smrdija.</s><s>Trljate oči, ali ne pomaže.</s><s>Prepreke su tu i natpisi su tu.</s><s>I neki ljudi sa crnim čarapama na glavi i oružjem.</s><s>Mislite, možda snimaju film, a vi ćete zakasniti na posao.</s><s>Priđete im da zatražite da vas propuste, ali oni upere oružje i kažu: odbij!</s>

<s>I sada, šta ćete?</s><s>Morate nazad.</s><s>Probate drugom ulicom - isto.</s><s>Opet Smrdija.</s><s>Vratite se kući, zovete na posao da pokušate da objasnite zašto niste došli, ali ni onaj koga ste htjeli da zovete također nije došao.</s><s>Upalite radio, TV.</s><s>Kažu grupa neodgovornih pojedinaca.</s><s>Policija će brzo razriješiti incident.</s><s>Krenete sutra na posao, opet Smrdija.</s><s>Opet idete kući.</s><s>Sad vam je dosta svega.</s><s>TV i dalje govori da će se sve brzo riješiti.</s><s>Treći dan, sad već potpuno bijesni, stavljate porodicu u auto i krećete.</s><s>Blizu ste barikade na cesti.</s><s>Odjednom "Bum, bum, bum." Snajper.</s><s>Pod pucnjavom nekako zaokrenete i vozite unazad.</s><s>Auto krvavo.</s><s>Pogledate, supruga i kćerka mrtve.</s><s>Precizni pogoci u glavu.</s><s>Mislite to je ludilo, to nije istina.</s><s>Ne može biti.</s><s>Zašto, za ime Boga.</s><s>Zašto?</s><s>Ali šta je tu je.</s><s>Morate ih sahraniti.</s><s>Pogrebna firma i groblje su na drugom kraju grada.</s><s>Uzimate vreće za spavanje i u jednu stavljate suprugu, a u drugu kćerku.</s><s>Mislite da ćete ih sahraniti u parku.</s><s>Ali park je već prepun.</s><s>Nesretnici poput vas sahranjuju svoje najdraže.</s><s>Uspijete pronaći malo slobodnog prostora u nekom ćošku.</s><s>Nekako iskopate grobove i sahranite ih.</s><s>Proučite im odlomke iz molitvi koje su vam ostale u glavi od djetinjstva.</s><s>Vi više niste isti čovjek.</s><s>Svega vam je preko glave.</s><s>Poludjeli ste.</s><s>Majku im jebem!</s><s>Ovo nije Smrdija.</s><s>Ovo je moja zemlja!</s><s>Smrdija je tamo negdjc i ako je žele neka idu u nju.</s><s>Ovo je moja zemlja.</s><s>Ja nemam gdje da idem i da hoću!</s>

<s>Daklc, vaša čast, kao muža, kao oca, kao građanina je uništena.</s><s>Niste uspjeli da učinite ono što nalaže svaka religija na svijetu.</s><s>Niste uspjeli dn zaštitite svoju suprugu i svoje dijete.</s><s>Niste uspjeli da sačuvate osnovu svih ljudskih zajednica.</s><s>Niste uspjeli da sačuvate svoju porudicu.</s><s>Šta ste vi?</s><s>Ko ste vi?</s><s>Vaša porodica je s pravom očekivala da je zaštitite.</s><s>Vaša kćerka...?</s><s>Krv vaše krvi!</s><s>O.K.!</s><s>O.K., majku im jebem krvavu!</s><s>Nisam uspio!</s><s>Ali tu su druge porodice, tu su druga djeca koja moraju da žive.</s><s>Moram bar pokušati spasiti zemlju za sljedeće generacije koje dolaze.</s><s>Moram se boriti!</s><s>Boriti!</s><s>Tumarate ulicama i nailazite na druge ljude, druge nesretnike kao i vi.</s><s>Svi hoćete da se borite, ali nemate čime.</s><s>Kamenicama protiv tenkova i MIG-ova.</s><s>Ako, i kamenicama ako treba.</s><s>Nađete prodavnicu oružja.</s><s>Preostalo nekoliko noževa i municija za lovačke puške.</s><s>Neko se dosjeti da im kalibar odgovara vodovodnim cijevima.</s><s>Nađete nekoga majstora koji zna da vari i pravite puške od vodovodnih cijevi.</s><s>Domet pedesct metara.</s><s>Ali pucaju i čuje se eksplozija.</s><s>Počinje granatiranje grada.</s><s>Sa udaljenosti od deset-petnaest milja grad se granatira iz svih mogućih oruđa.</s><s>Tenkovi, haubice, višecijevni bacači raketa, avioni.</s><s>Nema struje, vode, telefona, gasa.</s><s>Ekonomski sistem se raspao.</s><s>Novac više ne vrijedi i ako ga imate.</s><s>Nema benzina za auto.</s><s>Nema hrane.</s><s>Nema ništa.</s><s>Na skrovitim mjestioma ljudi kopaju bunare da bi došli do bilo kakve vode.</s><s>Kanalizacija ne radi.</s><s>Smeće se ne odvozi.</s><s>Apokalipsa!</s><s>Zašto?</s><s>Zato što neko misli da može uzeti srce vaše zemlje i odnijeti ga u Smrdiju.</s><s>Požari su danonoćni.</s><s>"Smrdi" posebno pucaju na vatrogasce kada pokušavaju gasiti požare.</s><s>Nestaju biseri arhitekture vašeg grada, nestaju bogomolje, porodilišta, bolnice, biblioteke, hoteli.</s><s>Hiljade poginulih.</s><s>Borite se.</s><s>Golim rukama, ali se borite.</s><s>Vas nekoliko odlazi u okupirani dio i dovlači nekoliko paketa granata.</s><s>Ali nemate topova.</s><s>Uzimate metalne cijevi, otprilike istog prečnika.</s><s>Stavite granatu i snažno udarite čekićem po kapisli.</s><s>Granata izlijeće, ali pogađa neprecizno, u krugu od skoro pola kilometra.</s><s>Nema veze.</s><s>Nekako skupite delegaciju koja uspijeva da se probije iz okruženja.</s><s>Odlaze u demokratski svijet da traže pomoć.</s><s>Kažu tako i tako.</s><s>Napali su nas.</s><s>Gradovi gore, hiljade mrtvih, mi se borimo, ali nemamo čime.</s>

<s>Demokratski svijet kaže: Mi smo uz vas.</s><s>Sinoć smo zapalili 10.000 svijeća za 10.000 vaših poginulih građana.</s><s>Vi se zahvaljujete za svijeće, ali tražite oružje.</s><s>Bilo šta.</s><s>Ne možete sa vodovodnim cijevima protiv tenkova.</s><s>Oni kažu, žao nam je, ali donijeli smo odluku da uvedemo embargo na naoružanje za cijelo to područje.</s><s>Vama nije jasno.</s><s>Kakav embargo?</s><s>"Smrdi" su uzeli svo oružje koje je postojalo.</s><s>Sada vas granatiraju sa granatama koje su proizvedene 1956. godine.</s><s>Znači da imaju granate svih godišta od 1956. do 1992. godine.</s><s>To je jako puno granata.</s><s>To je emgbargo samo za nas.</s><s>Demokratski svijet kaže: žao nam je.</s><s>Više oružja - više krvi.</s><s>O.K. Ali to znači samo da i neki od ubica može poginuti.</s><s>Ovako ubice mogu da ubijaju nekažnjeno i da dalje uništavaju kompletnu zemlju.</s><s>To je ludost.</s><s>Ali, demokratski svijet je demokratski.</s><s>Donesena je odluka i oni je poštuju.</s><s>Ali, demokratki svijet je na vašoj strani.</s><s>Daće vam hranu.</s><s>Onda vam pošalju hranu kojoj je istekao rok trajanja, hranu za bebe koja je ležala godinama u skladištima, pošalju vam grah koji se ne može skuhati, rižu koja je crvava, lanč pakete iz vojnih skladišta koji su proizvedeni prije dvadeset godina.</s><s>Demokratski svijet vam pošalje lijekove za venerične bolesti, za bolesti koje ne postoje već dvadeset godina, lijekove kojima je istekao rok trajanja i za koje bi morali platiti desetak miliona dolara da bi se uništili, a vi gledate kako ljudi umiru zbog nedostatka antibiotika, infuzije itd.</s><s>Vraćate se razočarani.</s><s>Ali šta je tu je.</s><s>Morate se boriti.</s><s>"Smrdi" osnivaju konc-logore.</s><s>Niče novi Aušvic, Dahau.</s><s>"Smrdi" melju vaše sugrađane u stočno brašno.</s><s>Prodaju oči vaše djece na svetskom tržištu dijelovima ljudskog tijela.</s><s>Stotine tih, tih, recimo "smrdskih" boraca, siluju zarobljene žene i djevojke.</s><s>Ali ni to nije dovoljno.</s><s>Drže ih dok im trudnoća dostigne sedam mjeseci tako da je abortus nemoguć i onda ih mijenjaju za svoje zarobljene, recimo, borce.</s><s>Ubijaju cijela naselja.</s><s>Na mjestima vaših bogomolja prave parkinge.</s><s>Buldožerima preoravaju vaša groblja.</s>

<s>Htjeli ili ne borite se.</s><s>Kamenom - kamenom.</s><s>Prijatelji vam ginu, ali idete dalje.</s><s>Otimate oružje.</s><s>Konačno imate oružje da možete krenuti u napad.</s><s>Došli ste do tačke da na njihovih deset granata možete vratiti jednu.</s>

<s>"Mirotvorci" iz svijeta organizuju akcije podrške vašoj borbi.</s><s>Istovremeno u Parizu i Londonu.</s><s>Tačno u ponoć, hiljade ljudi dolazi na dva najpoznatija mosta u tim gradovima i u znak podrške pišaju, oprostite urniraju, u vodu Sene odnosno Temze.</s><s>Vama toplo oko srca.</s>

<s>Jodan vaš gradić je u totalnom okruženju već tri godine.</s><s>Ipak uspijevaju da opstanu.</s><s>Demokratski svijet traži da predaju oružje njihovim jedinicama koje će ih čuvati.</s><s>Vi povjerujete.</s><s>Ipak je to demokratski svijet.</s><s>Glavni general iz demokratskog svijeta lično dolazi u taj gradić.</s><s>U ime demokratskog svijeta obećava zaštitu svim građanima.</s><s>Građani predaju oružje.</s><s>Ubrzo nakon toga "Smrdi" ulaze u gradić bez otpora i ubijaju deset hiljada građana, uglavnom žena i djece.</s><s>Lov na njih po okolnim šumama traje nekoliko dana.</s><s>Za to vrijeme, pukovnik UNPROFOR-a koji je bio zadužen za zaštitu tog gradića nazdravlja i pije sa komandantom "Smrda." Poslije je izjavio da sav narod iz tog gradića ne vrijedi malog prsta njegovog vojnika.</s><s>Kaže: "...djeca su im prljava i stalno prose hranu. "</s>

<s>Glavni generali i taj pukovnik su se vratili u svoje zemlje i primili visoka odlikovanja za uspješne misije.</s><s>Naveče, prije spavanja, pričaju unucima o časnosti vojničke profesije.</s><s>Kad ste se na kraju dokopali oružja i krenuli u ofanzivu, demokratski svijet kaže: Stani!</s><s>Ako se ne zaustavite-napašće vas.</s><s>I još kaže demokratski svijet da morate živjeti sa "Smrdima." I njima demokratski svijet dodijeli 49% vaše teritorije.</s><s>A "Smrde" koji su smislili i organizovali rat stavlja u zajedničku vladu.</s><s>300.000 mrtvih, 1.200.000 raseljenih, stotine hiljada invalida?</s><s>Zašto?</s>

<s>Čast!?</s>

<s>Demokratski svijet je izgubio čast.</s><s>Pojam časti se izvrnuo.</s><s>Nekada se zbog časti ratovalo, ubijalo i ginulo.</s><s>Nekada su ljudi išli uspravno i gledali pravo.</s><s>Nekada su generali zbog izgubljene časti izvršavali samoubistvo.</s><s>Nekad su kapetani tonuli sa svojim brodom.</s><s>Nekad.</s>

<s>Sada, političari bez kičme postaju predsjednici.</s><s>Oficiri bez kičme postaju generali i dobijaju medalje.</s><s>Zemlje bez kičme dobijaju predsjednike bez kičme.</s>

<s>Ljudi s kičmom se lome.</s><s>Jer strše.</s><s>A to nije dobro.</s>

<s>U masi pognutih i povijenih ljudi, uspravni strše i treba ih slomiti.</s>

<s>To je, gospodo, psihološki i sociološki aspekt rata."</s>

<s>Hamza ušutje.</s>

<s>U amfiteatru tajac.</s>

<s>Prisutni se zgledaju ili rezignirano bulje ispred sebe.</s><s>Dvije mlade doktorice tiho plaču.</s><s>Nakon minut-dva, tajac postade neprijatan.</s><s>Izgledalo je da niko nema pitanja, a ipak se niko nije dizao sa mjesta Jedan doktor odluči da prekine tišinu i neprijatnu situaciju.</s>

<s>- Jedno pitanje?</s><s>Kako je moguće da se to desi u Evropi na kraju dvadesetog stoljeća?</s>

<s>- Ja mislim...</s><s>U stvari, bolje je da...</s><s>Izvinite.</s><s>Da li ima u sali eksper za psihologiju?</s>

<s>Stari, sijedi doktor, kratke, uredno potkresane bijele brade ustade.</s>

<s>- Dr. Meyer.</s><s>Doktor psihologija i psihijatrije, - predstavi se.</s>

<s>- Doktore, psihologija je vaša profesija kojom se, očito, bavite godinama.</s><s>Kako je moguće da se ovako nešto desi u Evropi na pragu dvadesetprvog stoljeća?</s>

<s>Doktor skide naočale.</s><s>Iz džepa izvadi krpicu i poče ih brižljivo čistiti.</s><s>Razmišlja.</s><s>Prevrće naočale u rukama.</s><s>Stavlja ih na oči i ponovo skida.</s><s>Podiže oči i gleda Hamzu.</s>

<s>- Ne znam.</s><s>U amfiteatru ponovo zavlada mukla tišina.</s>

<s>- Ne znam gdje, ali pročitao sam da vaši državnici tvrde da se nije radilo o građanskom ratu, - bilo je novo pitanje. - Vidite, po definiciji, građanski rat podrazumijeva dvije skupine suprotstavljanih građana.</s><s>U Bosni su bili građani i zvijeri.</s>

<s>- A vjerski?</s><s>Ipak je to bio sukob hrišćanstva i islama.</s>

<s>- Ja bih rekao da je to bio nevjernički rat.</s><s>Nema religije koja zagovara ubijanje.</s><s>A način na koji su ubijani Muslimani u Bosni ukazuje na apsolutni nedostatak bilo kakve religije kod ubica.</s>

<s>- Oprostite, ja ipak ne razumijem.</s>

<s>- Na Bosnu je izvršena klasična agresija dviju susjednih država.</s><s>Njihovi predsjednici su dogovorili podjelu Bosne i pokušali da je realizaju.</s><s>To je u najkraćem šta se desilo.</s><s>Jer, činjenica je da su bosanski civili ubijani u Bosni a da su vojnici Armije Bosne i Hercegovine ginuli samo na području Bosne i Hercegovine.</s><s>Šta su tu radili vojnici Srbije i Hrvatske?</s><s>Šta su tu radile brojne paramilitarne grupe iz "Smrdije", u stvari bande ubica i pljačkaša, koje su njihove vlade poslale obećavajući im zabavu i plijen?</s>

<s>- Pitanje?</s>

<s>- O.K. Vi baratate sa cifrom od 300.000 poginulih.</s><s>U posljednje vrijeme sam čitao da ta cifra ne prelazi 200.000.</s>

<s>- I ja sam čitao nešto o tome.</s><s>Na žalost, pravu istinu nikada nećemo saznati.</s><s>Ali, dozvolite.</s><s>Ako se utvrdi da su Nijemci u Drugom svjetskom ratu likvidirali samo 9.800.000 jevreja a ne 12.000.000 kao što se mislilo, da li će to promijeniti sliku o nacističkoj Njemačkoj?</s>

<s>- Pitanje?</s>

<s>- Svi znamo da je Iran pomagao Bosni.</s><s>Ko je pomagao Srbima?</s>

<s>- Četnicima?</s><s>Njima su pomagali svi.</s><s>Čitav svijet.</s><s>Nepomažući Bosni oni su sudjelovali u genocidu.</s><s>Kad rekoh genocid!</s><s>Molim vas da to zapamtite.</s><s>Ge-no-cid.</s><s>Svu svoju truhlost i amoralnost Zapad je pokazao i uvođenjem sintagme "Etničko čišćenje." Znate li zašto?</s><s>Zato što pojam genocid automatski izaziva asocijaciju na fašizam i stradanje Jevreja u Drugom svjetskom ratu.</s><s>Zbog toga je postojala realna opasnost da se zbog upotrebe pojma genocid, koji uzgred rečeno, precizno i bez ikakve sumnje, u jednoj jedinoj riječi daje potpunu sliku stradanja Muslimana u Bosni i Hercegovini, zbog toga je postojala "opasnost" da javno mnjenje zapadnih zemalja primora svoje vlade na odlučniju akciju na zaustavljanju rata i kažnjavanju počinilaca ratnih zločina.</s><s>Zbog toga su zapadne zemlje izmislile tu sintagmu.</s><s>I tako, dok ste slušali vijesti o etničkom čišćenju u Bosni i Hercegovini, to vas je asociralo na čišćenje, pospremanje, na neki bezazleni posao koji i vi radite s vremena na vrijeme.</s><s>Nikako na masovna strijeljanja stotina civila.</s><s>Taj izraz vas ne može asocirati na konrcntracione logore.</s>

<s>- Da li tu ubrajate i Ameriku?</s>

<s>- Jednim dijelom - da.</s><s>Vi znate koliko je rezolucija doneseno o Bosni?!</s><s>Samo je jedna ispoštovana sto posto.</s><s>Ona o uvođenju embarga na oružje.</s><s>Ne mislim da je Amerika pomagala četnicima.</s><s>Ona samo nije učinila ništa da pomogne Bosancima ili da zaustavi rat vojnim sredstvima.</s><s>I američki brodovi su kontrolisali Jadran.</s>

<s>- Ali su prestali vršiti kontrolu.</s>

<s>- Da.</s><s>Bil Klinton je konačno donio tu odluku.</s><s>Doduše kasno.</s><s>Suviše kasno za 300.000 poginulih, ali ipak na vrijeme za preživjele.</s><s>Da nije bilo te odluke, sumnjam da bi se Bosna odbranila.</s><s>Konačno je Bil odlučio, ne da nam da šansu, nego da nam je ne uskrati.</s>

<s>- Molim vas, ako možete da se izjasnite na koje oficire UN-a ste mislili."</s>

<s>- Što da ne?</s><s>Ako su oni mogli da urade to što su uradili nema razloga da ih ja ne mogu imenovati.</s><s>Mislio sam na sve generale koje su UN poslale u Bosnu.</s><s>Od kanadskog generala Mak Kenzija, indijskog tenerala Nembijara, engleskog generala Smita itd.</s><s>Itd.</s><s>Ovo u vezi Srebrenice je djelo francuskih generala Morillona i Janvijera kao i holandskog pukovnika Karremansa.</s><s>Morillon je stanovnicima Srebrenice obećao zaštitu UN ukoliko predaju oružje, a Karremans je predao Srebrenicu četnicima.</s><s>Sutradan po ulasku u Srebrenicu, jula 12. 1995. godine, dok su četnici ubijali hiljade žena i djece u i oko grada, komandant Plavih šljemova, holandski pukovnik Karremans je nazdravljao ratnom zločincu, četničkom generalu Ratku Mladiću.</s><s>Ja ovdje imam novine u kojima je ta fotografija koja je obišla svijet.</s><s>Pored toga postoje i video snimci govora gen.</s><s>Morillona u Srebrenici.</s><s>Ukoliko vas interesuje mogu ih nabaviti.</s>

<s>- Je li moguće da je krivac samo na jednoj strani?</s>

<s>- Kao što sam rekao, vaša krivica je što ste živjeli na tom području kada su "Smrdi" odlučili da baš tu prave svoju državu. - Šta mislite o vašim političarima?</s>

<s>- To je druga priča.</s><s>Ali, sami ste rekli o mojim političarima.</s><s>Oni su moji.</s><s>Možda su mogli odigrati i bolje?</s><s>Ali, teško je igrati kad imate 300.000 mrtvih i nož pod grlom ostalih građana.</s>

<s>- Da li ste mogli pretpostaviti ponašanje evropskih sila?</s>

<s>- Na žalost, suviše kasno.</s><s>Iako, sada kad razmišljam o tome, bilo je mnogo sitnica koje su na to ukazivale.</s><s>Na primjer, kada je lord Karington prvi put upotrijebio izraz zaraćene strane i time izjednačio agresora i žrtvu, mi smo morali znati da se radi o namjeri, a ne o grešci, zbog nepoznavanja činjenica.</s><s>Sad čitam da je postavljen da arbitrira u sporu između Amerike i Kanade oko ribolova.</s>

<s>- Nema više pitanja?</s><s>Hvala što ste mi dozvolili da vam govorim o Bosni.</s><s>Nakon predavanja u holu je bila priređena mala zakuska.</s><s>Hamza priđe Jun.</s>

<s>- Nisu se baš pretrgli od aplauza? - Kakav aplauz, Hamza?</s><s>Vidiš da su u šoku.</s><s>Previše činjenica u kratkom vremenu.</s><s>Mislim da nisu niti će ikada prisustvovati sličnom predavanju.</s>

<s>- Mladiću, vi ste izgleda operisani od političkog sluha?</s>

<s>- Junin šef mu se obrati malo prijekorno. - Politički sluh je za političare.</s><s>Meni je dovoljan sluh za istinu, - odbrusi mu Hamza.</s>

<s>- To je u redu, ali za ovakve izjave se u Americi može ići na sud.</s>

<s>- Da.</s><s>U Americi.</s><s>Ali... cilj tužbe bi trebala biti zastita časti?</s><s>Zar ne?</s><s>Zar ne mislite i Vi da bi to malo ličilo na šalu?</s><s>I još nešto.</s><s>Da li vam je poznato da je Francuska vlada zabranila svojim vojnicima i oficirima da svjedoče na sudu za ratne zločine u Hagu.</s><s>Ha?!</s><s>Viv la Frans!!!</s>

<s>Nacionalnu čast Francuske spašava jedan, jedini čovjek sa grupom prijatelja.</s><s>Filozof i kosmopolita, Bernard Levi.</s>

<s>- Oprostite, - jedna starija doktorica mu priđe. - Ono za silovanja.</s><s>To je stvarno istina? - Na žalost, gospođo. - Koliku je tih slučajeva bilo?</s>

<s>- Zvanično, koliko je meni poznato, registrovano je 30.000 hiljada.</s><s>Ali, vi imate da na jedan prijavljen slučaj silovanja dolaze najmanje tri neprijavljena.</s><s>U svakom slučaju, jako mnogo.</s><s>U svakom ratu ima slučajeva silovanja, ali ovdje se radilo o programiranom silovanju kuje je hilo u sklopu zvanične "smrdske" politike u ovom ratu.</s><s>Taj zločin je bio isplaniran.</s>

<s>- Nevjerovatno!</s><s>U Evropi, na kraju dvadesetog stoljeća. - Postoje snimci, svjedočenja.</s><s>Jedan broj tih nesretnica se sada nalazi u Americi.</s><s>Ali, vama su cijelo vrijeme prezentirali cenzurisane snimke.</s><s>Ublažene i umekšane vijesti.</s><s>Da se ne uznemirite.</s>

<s>- Izgleda da jesu. - Možda je to bolje? - Možda.</s><s>Mislim da nikada nećemo saznati</s>

<s>***</s>

<s>Nova 1997. godina počela je sa snijegom.</s><s>Bilo je strahovito hladno, posebno u blizini Jezera.</s><s>Vjetar, koji je dolazio sa sjevera, dodatno se hladio jureći preko voda Mičigena i svom snagom se sručivao na grad.</s><s>Ulijetao je među nebodere.</s><s>Lomio se, razdvajao i ponovo nastavljao, tako da se više nije znalo odakle puše.</s><s>Ono što je najviše zbunjivalo Hamzu bili su Amerikanci koji, kao da nisu primjećivali hladnoću.</s><s>Djevojke u lepršavim haljinama i muškarci u odijelima izlazili su iz poslovnih zgrada da bi otišli na doručak, ne obazirući se na zimu.</s><s>Hamzi je bilo hladno gledajući ih.</s>

<s>Dani su prolazili uglavnom monotono.</s><s>Rijetki susreti sa Ekremom, pukovnikom, a posebno Jun, bili su kao praznici.</s><s>Upravo onoliko koliko se Hamza osjećao potišteno i izgubljeno nakon posjeta Ekremu, toliko je bio raspoložen nakon susreta sa Pukovnikom i veseo nakon sastanka sa Jun.</s>

<s>Prilikom posjeta Ekremu uglavnom su pričali o ratu i rezultatima rata.</s><s>Najburnije je bilo kad bi se dotakli Daytonskog mira.</s><s>Ekrem bi padao u vatru, galamio, psovao.</s><s>Žena i mati bi tada prijekorno gledale Hamzu, jer da on nije došao, Ekrem se ne bi uzrujavao.</s>

<s>- Znaš li ti Hamza, da je Dudakoviću trebalo još desetak dana da uzme Banjaluku.</s><s>Za Prijedor mu je trebalo samo par dana.</s><s>Joj, samo da hoće opet zapucat.</s><s>Ode Ekrem u Bosnu.</s>

<s>- Nije se moglo, bolan ne bio.</s><s>Znaš li kako su naše bili pritisli?</s><s>Potpisati i nema druge.</s>

<s>- Šta pritisli?</s><s>Kako misliš pritisli?</s><s>Stavili im nož pod grlo?</s><s>IIi su im zarobili familije i rekli da će sve pobiti ako ne potpišu?</s><s>Ha?</s>

<s>- Ne razumiješ, to ti je politika.</s>

<s>- Ne postoji politika, Hamza.</s><s>Ne postoji.</s><s>Ima samo dragi Allah džellešanuhu.</s><s>Po onome što su četnici imali, trebali su nas pobiti za petnaest dana.</s><s>Ali, dragi Allah džellešanuhu nije dozvolio.</s><s>A naši potrčali da potpišu.</s>

<s>- Jest, da nisu potpisali poginulo bi još tristo hiljada.</s>

<s>- Pa šta?</s><s>Pa šta?</s><s>Meni su iskorijenili familiju.</s><s>Moj sin je sad jedini sa mojim prezimenom.</s><s>Preko trideset članova.</s><s>Amidže, rođake, brata.</s><s>Pa šta?</s>

<s>- Jebem im majku krvavu! - Daće Bog, biće rata!</s>

<s>-Ide Ekrem u Bosnu.</s><s>Hamza bi na kraju odlazio i danima se mučio pokušavajući da nađe argumente kojima bi mu se drugi put suprotstavio i pomogao i njemu i sebi.</s>

<s>Kod Pukovnika bi atmosfera bila potpuno drugačija.</s><s>Obično bi Pukovnik načeo neku temu iz svjetske politike ili istorije i onda bi cijelo poslijepodne razgovarali o tome.</s><s>Pričali su o Indijancima, španskom osvajanju Južne Amerike, o Aleksandru Makedonskom, Džingis Kanu, Napoleonu, sve do Vijetnamskog rata.</s><s>Debatovali su ko je bio veći svjetski putnik, Marko Polo ili Ibn Batuta.</s><s>Hamza bi nešto skuhao u ogromnoj Pukovnikovoj kuhinji, ili bi Pukovnik naručio ručak iz nekog boljeg restorana.</s>

<s>Sa Jun mu je, ipak, bilo najljepše.</s><s>Osjećao se opušteno i ugodno.</s><s>Njihovi susreti nisu bili planirani.</s><s>Sretali bi se slučajno kad se ona vraćala sa posla ili išla u kupovinu.</s><s>Hamzina stalna ruta za šetanje duž Mičigen avenije omogućavala je Jun da ga pronađe skoro uvijek kad je željela.</s><s>Hamza bi je pratio u kupovini ili bi u nekom od brojnih restorana ili barova razgovarali o svemu i svačemu.</s>

<s>U jednoj od takvih šetnji Jun je trebalo da kupi neke sitnice i oni uđoše u robnu kuću sa vrlo dugačkim pokretnim stepenicama.</s><s>Prije nego što će stati na njih, ona se okrenu Hamzi:</s>

<s>- Budi pažljiv.</s>

<s>- Hej, stani.</s><s>Ove stepenice se kreću,</s>

<s>- Hamza je povuče unazad.</s>

<s>- Da, to su pokretne stepenice.</s>

<s>- O, ooo!</s><s>Imaju li ovdje obične stepenice?</s>

<s>- Šta ti je?</s><s>Ne bojiš se valjda.</s>

<s>- Ma, ne bojim, samo više bih volio običnim stepenicama.</s>

<s>- Idemo na četvrti sprat.</s><s>Daleko je.</s><s>Hajde, skupa ćemo.</s>

<s>- Ne, ne.</s><s>Hajde ti jednom sama gore i nazad, da ja vidim. - O.K., evo gledaj,</s>

<s>- Jun stade na stepenice, ode do sprata i vrati se nazad.</s>

<s>- Eto, vidiš, nije opasno.</s>

<s>Stadoše na stepenice i popeše se.</s><s>Dok je ona kupovala, Hamza je šetao okolo i razgledao druge sitnice. - Kako to da nisi nikad vidio pokretne stepenice.</s>

<s>- Nisi normalna.</s><s>Mi smo imali pokretne stepenice kad ste vi ovdje još lovili bizone za ručak.</s>

<s>- Ti, ti, - bijesno je sijevala očima.</s><s>Zamahnu rukom i prilijepi Hamzi zvonak šamar.</s><s>Istog trenutka stavi ruku na usta shvativši šta je uradila.</s>

<s>- Izvini.</s><s>Izvini, molim te.</s><s>Ne znam šta mi bi.</s><s>Izvini, molim te.</s><s>Hamza se držao za obraz.</s><s>Sad izgleda ima i ženskog Musu.</s><s>Malo mu je bio njegov Musa.</s>

<s>- E, moj Musa! - Šta kažeš?</s>

<s>- Kažem, e, moj Musa.</s>

<s>- Šta je Musa? - Nije šta je Musa, već ko je Musa?</s>

<s>- Hajde idemo. - Ona uze Hamzu pod ruku i napustiše robnu kuću.</s><s>Dok su sjedili kod Džordana, Hamza je pričao:</s>

<s>- U Sarajevu, u mojoj ulici, živio je jedan moj prijatelj, Musa.</s>

<s>- Samo trenutak.</s><s>Je li živio ili živi?</s><s>Mislim je li poginuo?</s>

<s>- Živ je.</s><s>Bar je bio kad sam ja otišao iz Sarajeva.</s>

<s>- Jesi li mu telefonirao?</s><s>Pisao?</s>

<s>- Nisam.</s>

<s>- Zašto, za Boga?</s>

<s>- Tako.</s><s>Nije vrijedilo objašnjavati.</s><s>Niko ko nije izašao iz Sarajeva to ne može shvatiti.</s><s>Kad te razdiru želja i čežnja, a ne javljaš se, niti se tebi neko javlja.</s><s>Svako mora da odboluje to sam za sebe.</s><s>Jednog dana...</s><s>Jednog dana, kad bude znao ko je, šta je, i kako dalje, javiće se.</s>

<s>- I taj moj prijatelj Musa... - Hamza je pričao.</s><s>Jun je upadala i prekidala ga svojim, za nju razložnim, a za njega smiješnim upadicama i pitanjima.</s><s>I opet, kad su pogledali na sat, bila je skoro ponoć.</s><s>To im se redovno dešavalo.</s><s>Vrijeme je zaista jurilo.</s>

<s>***</s>

<s>Bio je januar, 13. i Hamza je, izašavši iz restorana brze hrane, duboko navukao vunenu kapu na čelo.</s><s>Snijeg je škripao pod nogama.</s><s>Skoro dotrča do traka.</s><s>Plati parking i izveze se napolje.</s><s>Parkinzi su bili izuzetno skupi u Čikagu.</s><s>Sjeti se sarajevskog glumca Josipa Pejakovića.</s><s>U nekim novinama je pročitao njegov intervju.</s><s>"Dresiraće nas k'o avlijanere." Pejaković je mislio na novu vlast koja će trenirati ljude i utjerivati ih u suru.</s><s>S obzirom na tvrdoglavost Bosanaca, to će ići teško.</s><s>Kao kad hoćete da dresirate avlijanera.</s><s>Jadni, glupi avlijaner će popiti brdo batina dok nauči najosnovniju komandu kao što je sjedi ili lezi.</s>

<s>- Mene je Čikaška policija trenirala k'o avlijanera, - tri puta mu je pauk odnosio auto i platio je preko dvadeset kazni dok nije shvatio da, ako negdje piše da je zabranjeno parkiranje, onda je stvarno zabranjeno.</s><s>I sigurno će mu ili odvući auto ili će, ako je bolje sreće, samo dobiti "tiket" za parkiranje.</s>

<s>Vozikao se bez nekog određenog cilja.</s><s>Bilo mu je rano da ide kući.</s><s>Moraće kupiti neki radio u traku.</s><s>Samo nije mogao da pronađe način kako da to uradi a da mu ga iste noći ne ukradu.</s><s>Možda kasetofon koji bi mogao jednostavno vaditi, a da se uključuje preko upaljača u autu.</s><s>Tako, razbijajući glavu nađe se u kraju u kojem nije bio prije.</s><s>Razgledao je okolinu vozeći sporo.</s><s>Pažnju mu privuče reklama iznad ulaza u jedan restoran "Tašmajdan".</s><s>Turska riječ "Rudnik kamena," ali isto tako i kvart u Beogradu.</s><s>Beogradu?</s><s>Smrdigradu, što bi rekao Avdaga.</s>

<s>- Morn biti ili turski ili srpski restoran.</s><s>Baš da provjerim, - pronađe mjesto za parkiranje i uđe u restoran.</s>

<s>Srpski.</s>

<s>Bio je, to srpski restoran, dotjeran i nakićen kao za Novu godinu.</s><s>Hej, pa danas je srpska Nova godina.</s><s>Zato su oni ovo ovako nakitili.</s><s>Sigurno su doveli i muziku iz Srbije.</s><s>Priđe mu elegantno obučen konobar.</s>

<s>- Can I help you?</s>

<s>- Nn srpskom burazeru, na srpskom.</s>

<s>- Hamza ga prisno lupi po ramenu. - Nisam znao da imate muziku danas.</s>

<s>- Mora da si novi.</s><s>Svi znaju da svake Nove godine imamo muziku iz 'starog' kraja.</s><s>Želiš li mjesto za stolom?</s>

<s>- Skoro da sam novi.</s><s>Ne, malo ću za šank.</s><s>Hvala.</s><s>Hamza sjede za šank i prstom pozva barmena.</s>

<s>- Imate li lozu Tikveš Kavadarci? - Odakle nju nađe, majke ti?</s><s>Sve ima, to nema.</s>

<s>- O.K. Daj mi manastirku.</s>

<s>- To hurazeru.</s><s>Evo je.</s><s>K'o dukat.</s>

<s>Hamza je lagano pijuckao i razgledao po kafani.</s><s>Ni jedne poznate face.</s><s>To je bilo dobro.</s><s>Nije znao otkud, ali ga uhvati dobro raspoloženje.</s><s>Evo ga u Čikagu, u srpskoj kafani.</s><s>Pijucka srpsku rakiju.</s><s>Još samo da čuje muziku i biće super.</s>

<s>- Moj Hamza, da te neko od tvoje raje vidi, kako bi mu objasnio?</s><s>Hajde da vidimo na šta će ovo izaći.</s>

<s>Orkestar je bio odličan, pjevačica - katastrofa.</s><s>Nedostatak glasa i sluha nadoknađivala je super kratkom suknjicom i dubokim dekolteom.</s><s>Muzika je svirala jedno, ona pjevala drugo, a igrala treće.</s><s>Ipak, nakon svake pjesme dobijala je gromki aplauz.</s><s>Hamza pomisli da bi ovdje i Musa mogao pjevati i dobiti aplauz.</s><s>Bilo je važno samo da pjeva pjesme iz starog kraja i sve je odlično.</s><s>Iza njegovih leđa neko se nakašlja.</s><s>Hamza se okrenu.</s>

<s>- Prvi put ste ovdje?</s><s>Ja sam Risto, vlasnik restorana.</s>

<s>- Drago mi je, - Hamza izbježe da se predstavi.</s>

<s>- Da, skoro sam došao.</s><s>Ne poznajem okolinu.</s><s>Drago mi je da sam nabasao na vas baš noćas.</s>

<s>- Gdje si sa stanom? - Kod rođaka.</s><s>Nije daleko odavde. - Kako on ne zna za nas?</s>

<s>- Možda i zna, jadan.</s><s>Oženio se Amerikankom.</s><s>Neda mu da diše a kamoli da ode u naš restoran.</s><s>Ništa od njega.</s>

<s>- Ima dosta takvih.</s><s>Misle da ugrabe sreću što se ožene Amerikankom, pogotovo ako je malo bogatija.</s><s>A onda dođe đavo po svoje, pa plate debelo svaki minut.</s><s>Eto, ja sam ovdje trideset godina, a kad sam se ženio otišao sam u Srbiju po ženu.</s><s>Nego, hoćeš li nešto za mezu.</s><s>Imamo sve, od čvaraka do prasećeg i janjećeg pečenja sa ražnja.</s>

<s>- Janjetinu.</s>

<s>- Odlična je, k'o naša.</s>

<s>- Daj mi malo od rebara, i mešanu salatu.</s><s>I još jedno piće.</s><s>Daj i momcima piće,</s>

<s>- Hamza pokaza na konobare. - Odma', odma'.</s><s>Nadam se da ćeš češće dolaziti.</s>

<s>- Budi siguran da hoću.</s><s>Pjevačica konačno završi pjesmu i uze pauzu.</s><s>U sali zavlada žamor.</s><s>Svi su govorili uglas, pa ipak je svako svakoga razumio.</s><s>Ponoć se približavala.</s><s>Nakon četvrte ili pete čašice u Hamzinoj glavi sinu jedna misao i on odluči da je realizuje.</s><s>Pozva Ristu. - Burazeru, mogu li ja nešto otpjevati?</s>

<s>- To bi bilo dobro za štimung.</s><s>Samo, znaš li?</s><s>Ne bi' volio da mi gosti...</s>

<s>- Samo gledaj i uživaj.</s>

<s>- Hamza se pope na binu i reče muzičarima:</s>

<s>- Braćo, sretna vam Nova godina.</s>

<s>- I tebi burazeru.</s><s>Hoćeš li da naručiš pesmu?</s>

<s>- Hoću, ali da ja pevam,</s>

<s>- Hamza izvadi 50$ i gurnu ih pjevačici u dekolte.</s>

<s>- Koju ćeš?</s>

<s>- Pevam sve, k'o Cune.</s>

<s>- Da ti nisi mazn'o koju više?</s>

<s>- Ništa ti ne brini.</s><s>Za mene su pričali da sam bolji od Ilića.</s>

<s>- Nemoj preterati.</s><s>Idemo.</s><s>Čovek plaća.</s><s>Naše je da sviramo.</s>

<s>Hamza se nešto došaputa sa harmonikašem i skide mikrofon sa stalka.</s><s>Muzika poče da svira.</s><s>U sali zavlada tišina.</s><s>Gosti prestadoše da pričaju i sa pažnjom su posmatrali mladića sa dugim ružnim ožiljkom.</s><s>Za jednim stolom su sjedila tri bračna para.</s><s>Jedan muškarac gurknu drugog mnogo starijeg.</s>

<s>- Da ja imam ovakvo lice Simo, ja bi' ost'o noćas kod kuće.</s><s>A ovaj, kao da 'oće da peva.</s>

<s>Hamza je stajao na bini duboko spuštene glave.</s><s>Lijevu ruku je držao opušteno niz tijelo a desnu sa mikrofonom blizu usana.</s><s>Kad orkestar završi refren on zapjeva:</s>

<s>"Da si htela zvezde ja bih skinuo,</s>

<s>da nisi imala, ja bih ukrao,</s>

<s>da si htela sunce, ja bih goreo,</s>

<s>toliko sam te dušo-voleo."</s>

<s>Njegov kristalno čist, jak glas ispuni prostoriju.</s><s>Na licima gostiju primjeti odobravanje.</s>

<s>Plačite noćas jesenje kiše,</s>

<s>život se nastavlja,</s>

<s>Moja me draga ne voli više,</s>

<s>sreću zaboravlja.</s>

<s>Malo se nagnuo naprijed, ruku sklopljenih oko mikrofona, kao u molitvi.</s><s>Dok je muzika svirala refren on je, podižući desnu nogu na prste i udarajući petom o pod, snažno davao ritam.</s>

<s>"Kad si rekla idi ja sam shvatio,</s>

<s>Zbog tebe nisam srećo sebe mrzeo,</s>

<s>toliko sam te dušo - voleo."</s>

<s>Raširi široko ruke sa dlanovima okrenutim na gore: - Svi, svi! - viknu u pauzi između refrena.</s>

<s>Plačite noćas jesenje kiše,</s>

<s>život se nastavlja,</s>

<s>Moja me draga ne voli više,</s>

<s>sreću zaboravlja.</s>

<s>Cijela sala je pjevala s njim.</s><s>Kraj pjesme Hamza je dočekao na koljenima opuštenih ruku i duboko spuštene glave.</s>

<s>- Bravo, bravo!</s>

<s>- Ijuuuhu!</s>

<s>- Svaka čast!</s>

<s>- Još, još!</s>

<s>Za onim stolom Simo se mršti.</s>

<s>- Šta je Simo sad?</s>

<s>- Ne znam.</s><s>Ne sviđa mi se ovo.</s>

<s>- Šta sad, po Bogu?</s>

<s>- Ma nekako je ironičan.</s><s>Kao da nas zajebava.</s>

<s>- Idi s milim Bogom.</s>

<s>Hamza otpjeva još jednu pjesmu.</s><s>Kad završi primijeti da u salu uđoše dva ogromna policajca i priđoše šanku.</s><s>On se zahvali publici i požuri za šank.</s><s>Jedan policajac ga upita:</s>

<s>- Šta si im to pjevao kad su ovako zadovoljni?</s>

<s>- Pjesme iz naše zemlje.</s><s>Svi smo mi pomalo bolesni za kućom.</s>

<s>Risto je zadovoljno trljao ruke.</s><s>Konobari su žurili salom noseći nove narudžbine pića i jela.</s><s>Bilo mu je drago i zbog policajaca.</s><s>U njegovom restoranu dugo vremena nije bilo nikakvih incidenata i on je volio kad bi policajci navraćali.</s><s>Hamza ga pozva.</s>

<s>-Želim da častim gospodu oficire.</s><s>Molim vas, nemojte me odbiti.</s><s>Moj otac je bio policajac cijelog života i ja veoma poštujem vaš posao.</s><s>Posebno ovdje u Americi, a pogotovo u Čikagu.</s>

<s>- Onda dobro.</s><s>Može jedno piće.</s>

<s>- Risto, daj i malo janjetine.</s><s>Ako još imaš prednji lijevi bubrežnjak.</s><s>Moj otac je to najviše volio.</s><s>Policajci uzeše piće.</s>

<s>- A o čemu si im pjevao?</s>

<s>- Neke ljubavne pjesme.</s><s>Bojim se da ovo društvo nije za nešto ozbiljnije.</s>

<s>- Ti bi da im pjevaš opere?</s>

<s>- Ne baš opere, ali, recimo, odlomak iz neke pozorišne predstave.</s><s>Ja pjevam dobro, ali pozorište mi je u krvi.</s><s>Baš bih volio da im odrecitujem odlomak iz jedne predstave, ali se bojim da ne bi razumjeli.</s>

<s>- Šta te briga.</s><s>Tvoje je da ih probaš zabaviti.</s>

<s>- Ne znate vi naš narod.</s><s>Kad im se nešto ne svidi, spremni su da se potuku pa i da ubiju nekog.</s>

<s>- Mi smo zakon ovdje.</s><s>Hajde ti probaj.</s><s>Baš da vidimo i to.</s>

<s>- Mislite da me vi možete zaštititi ako krene naopako?</s>

<s>- Apsolutno. - Riječ?</s>

<s>- Riječ.</s><s>Hamza ostavi čašu na šank pa se pope na binu.</s>

<s>- Divan momak, - reče Risto policajcima.</s>

<s>- Da, i cijeni naš posao.</s><s>Vjerovatno ga je otac naučio kako je to težak hljeb, - javi se drugi policajac jedući janjetinu.</s><s>Hamza se tiho dogovori sa harmonikašem, nakašlja se da pročisti grlo i poče pjevati poznatu dječiju pjesmicu malo izmijenjenog teksta.</s>

<s>"Al' ipak, treba da se zna,</s>

<s>u Bosnu poslali smo tate..."</s>

<s>- Bravo!</s>

<s>- Odakle nju izvadi?!</s>

<s>- Tako je!</s><s>Hamza nastavi da pjeva:</s>

<s>"Da jedno vrijeme kolju i kradu,</s>

<s>pa onda da nam se vrate,</s>

<s>Da jedno vrijeme pale i žare,</s>

<s>pa onda da nam se vrate. "
-Jebala ga šala!</s>

<s>- Ma šta fali Simo?</s><s>Malo.</s>

<s>- Pusti Boga ti.</s><s>Malo mi je.</s>

<s>Hamza je nastavljao pjesmu:</s>

<s>"Pozdravite moga tatu,</s>

<s>tamo na Poljinama,</s>

<s>pozdravite moga tatu,</s>

<s>Na Hreši i na Borijama.</s>

<s>- E, jebi ga sad.</s>

<s>- Ma koji ti je klinac?</s>

<s>- Šta, šta mi je?</s><s>To su brda odakle su naši bombardovali Sarajevo.</s>

<s>- Pa šta?</s><s>Šali se čovek.</s>

<s>- Jebala ga šala.</s><s>Hamza završi uz mlak aplauz.</s>

<s>- O.K., O.K. Moja prva i najveća ljubav je pozorište.</s><s>Za večeras ću vam odrecitovati odlomak iz jedne monodrame koja je meni lično veoma draga.</s><s>Hamza se okrenu muzici,</s>

<s>- Samo nježno!</s><s>O.K.?' Uze mikrofon, duboko udahnu i punom snagom poöe recitovati:</s>

<s>"Zakuni se, narode moj!"</s>

<s>- Ovo mi je poznato.</s>

<s>- Ma daj Simo majke ti, pusti više čoveka na miru.</s>

<s>"Zakuni se, narode moj,</s>

<s>krvlju bebe ubijene</s>

<s>u Sarajevskom porodilištu,</s>

<s>iz PAT-a, iz PAM-a, iz BOFORS-a,</s>

<s>Majku im jebem četničku... "</s>

<s>- Ma šta to on govori!?</s>

<s>- Zaustavite ga!</s>

<s>- Stani majku ti jebem!</s>

<s>Hamza je nastavio podigavši glas tako da je nadjačao galamu u sali:</s>

<s>"Zakuni se i ne oprosti.</s>

<s>Ko oprosti, da Bog da ga</s>

<s>rođena djeca proklinjala..."</s>

<s>- Ma zustavite ga, majku mu jebem!</s>

<s>"Mi ovaj rat nismo željeli, ali ako hoće</s>

<s>imaće ga, sve dok i posljednji četnik</s>

<s>ne pobjegne u Smrdiju ili u Čikago"</s>

<s>Hamza završi odbivši rukom jednu flašu koja mu je poletjela prema glavi.</s><s>Nekoliko čaša ga pogodi u tijelo.</s><s>On skoči sa bine, optrča nekoliko stolova i baci se iza policajaca.</s><s>Desetak gostiju požuriše prema šanku.</s><s>Policajci su bili apsolutno zbunjeni.</s><s>Jest da im je Hamza rekao da može biti gužve, ali da neko ovako reaguje na pozorišni komad, nisu nikako mogli pretpostaviti.</s>

<s>- Stop!</s><s>Stani! - izvukoše pištolje ali ih još ne uperiše u gnjevne goste.</s><s>Držeći pištolj u 
desnoj ruci jedan od njih ispruži otvoren lijevi dlan naprijed.</s>

<s>- U ime zakona USA!</s><s>Sta-ni!</s><s>Drugi se okrenu Risti.</s>

<s>- Ako ih ne zaustaviš, lično ću se potruditi da ti zatvore restoran na sto godina. - Stanite ljudi, smirite se!</s>

<s>- Šta se smiri, Risto?</s><s>Šta se smiri Risto, jebo te on!? - Ma ljudi...</s>

<s>- Gde nam njega nađe Risto!? - Zapamti Risto kad si me video ovde!</s>

<s>Sa pištoljima u rukama policajci su se povlačili prema vratima.</s><s>Hamza je išao na pola koraka ispred njih.</s><s>Prope se na prste i pokaza gostima srednji prst.</s><s>Gosti ponovo zagalamiše i opasnije krenuše naprijed.</s><s>Jedan policajac pogleda Hamzu, ali se on brže-bolje počeša po glavi.</s><s>Konačno, izađoše iz restorana i požuriše do policijskog vozila.</s>

<s>- Da zovemo pojačanje? - Šta ćeš im reći?</s><s>Da im je gost recitovao, a oni poludjeli?</s>

<s>- O.K., samo ovaj restoran treba držati na oku.</s>

<s>- A ti?</s><s>Šta si im ono govorio?</s>

<s>- Odlomak iz Hamleta.</s>

<s>- Svašta.</s><s>Prvo ti plješću, nosali bi te po restoranu, a onda samo što te nisu ubili.</s>

<s>- Rekao sam vam da nemaju osjećaj za dramu.</s>

<s>- Jedno je nemati osjećaja o drugo je ubiti čovjeka zbog drame.</s>

<s>- A kažeš otac ti bio policajac?</s>

<s>- Cijeli život.</s>

<s>- Je li opasno raditi taj posao kao i ovdje?</s>

<s>- Opasno jeste, ali ni blizu kao ovdje.</s>

<s>- Vidiš, kažem ti ja da je Čikago najopasniji grad na svijetu.</s>

<s>- Kako nije čovječe?</s><s>Do sada su ubijali zbog droge, novca, ljubavi, a sad će početi zbog umjetnosti.</s><s>Gdje ti je auto?</s><s>Hamza pokaza rukom.</s>

<s>- Sjedaj i briši.</s><s>I ne vraćaj se ovamo bar nekoliko mjeseci.</s>

<s>- Hvala vam. - Hamza otrča do auta i odjuri.</s>

<s>Usput je pjevušio Jesenje kiše.</s><s>U restoranu su gosti uzbuđeno komentarisali:</s>

<s>- Dobro si ga ti pročitao, Simo. - Jebi ga, sad.</s>

<s>- Uh, majku mu... baš nam se posra u Novu godinu.</s>

<s>- Simo je smrknuto zurio u sto.</s>

<s>- Nije se on posr'o burazeru.</s><s>Sami smo se posrali.</s><s>I u Novu godinu i u sve.</s>

<s>- Kako to misliš?</s>

<s>- Fino.</s><s>Još od Gazi Mestana.</s><s>Kad smo k'o idioti potrčali za luđakom koji nam je obećao bolji život preko krvi drugih.</s>

<s>- Neće biti baš tako Simo!</s>

<s>- Šta neće biti?</s><s>Šta neće biti?</s><s>Vidi nas!</s><s>Gledaj ovu šaku jada!</s>

<s>- Ma daj Simo!</s><s>Kakav jad?</s><s>Šta nam fali?</s>

<s>- Ništa nam ne fali!</s><s>Ništa nam ne fali!</s>

<s>- Simo je vikao.</s><s>Od napora se zacrvenio, a vratne žile su mu nabrekle i iskočile.</s>

<s>- Šta nam može faliti?</s><s>Još pitaš!</s><s>Ništa nam ne fali!</s><s>Ništa!</s><s>Sve imamo!</s><s>Samo što ne smem reći odakle sam kad se upoznajem sa bilo kim!</s>

<s>- Nije baš tako.</s>

<s>- Nije tako?</s><s>Ti mi to kažeš?</s><s>Ti?</s><s>Kad te Ameri pitaju odakle si šta kažeš?</s><s>Ha?</s><s>Iz bivše Jugoslavije!</s><s>Kleštima ti, bre, čupaju da kažeš da si iz Srbije!</s><s>I odma' dodaš kako si ti već dugo ovde, da ne bi pomislili da imaš nešto u vezi sa ratom u Bosni!</s><s>I tebi je to ništa?</s><s>E, baš nam se posra u ćejf.</s>

<s>- Jest.</s><s>I neka je.</s><s>I nije samo on.</s><s>Sraće nam se, ko stigne, sledećih sto godina.</s><s>Možda i duže.</s><s>U svakom slučaju, ja neću doživeti da svetla obraza kažem da sam Srbin.</s><s>Idemo, ženo.</s><s>Kući.</s>

<s>***</s>

<s>Proljeće je iznenada došlo u Čikago.</s><s>Topliji dani i sjajno plavo nebo smirivali su Hamzu.</s><s>Ustaljeni ritam života bio je mehlem na njegovu opustošenu dušu.</s><s>Česti kontakti sa Pukovnikom i Jun su ga dodatno smirivali.</s>

<s>Život bi mogao biti i lijep.</s>

<s>Jednog aprilskog dana, izašavši iz restorana Hamza nije mogao da se odluči gdje da pođe.</s><s>Možda bi bilo najbolje da se vrati na Mičigen aveniju.</s><s>Možda naleti na Jun. Poželio je popričati sa njom.</s>

<s>S noge na nogu je šetkao i zagledao prolaznike.</s><s>Pokušavao je da odredi kojem sloju pripadaju.</s><s>Iako su se Amerikanci obično oblačili ležerno i potpuno raznoliko, Hamza je u gomili mogao da prepozna, skoro potpuno tačno, velike biznismene, njihove sekretarice, niži nivo službenika kao i mlade i ambiciozne stručnjake koji su se tek penjali opasnim vrletima na putu do visoke karijere.</s><s>Ustanovio je uzročno-posljedičnu vezu između marke odijela, cipela i košulje sa izrazom lica.</s><s>Krupni biznismeni, koji se nisu često pojavljivali na ulici, nosili su skupocjena odijela, cipele od najmanje hiljadu dolara, svilene kravate...</s><s>Ali sve je to djelovalo nekako sterilno.</s><s>Šetali su kao razgledajući, a u stvari ne primjećujući ništa oko sebe.</s><s>Vječno su se nalazili u svom svijetu velikih brojeva.</s><s>Oko njih su se obično vrtili mladi perspektivni kadrovi sa širokim osmijehom na zgrčenom licu.</s><s>Prije bi se moglo reći da se keze pokazujući opasne zube.</s><s>Niži sloj službenika je nosio, u pravilu, jeftina odijela tamnih boja, crna, tamno plava, tamno siva, bijele košulje i kravate koje se obično nisu slagale sa odijelom.</s><s>Interesantno je, kako mali broj ljudi zna odabrati odgovarajuću kravatu, pa je Hamza mislio da bi ovdje svim mladim ljudima koji jure ka vrhuncu karijere i slave, trebalo preporučiti kratki kurs oblačenja u Italiji.</s><s>Niko ne zna uskladiti boje kao Italijani.</s><s>Poslovne žene od karijere su bile blijede, sa debelim slojevima šminke.</s><s>Sudeći po hodu, najsretniji su bili mladi crni momci koji su se lagano lelujali u hodu sa vokmenom na ušima.</s>

<s>Hamza sjede na klupu da malo odmori.</s><s>Onda se predomisli.</s><s>Ipak ide kući.</s><s>Trebalo bi kupiti nešto hrane i mlijeka da ne brine sutra o tome.</s><s>Diže se sa klupe i mahinalno pogleda oko sebe.</s>

<s>I ...</s>

<s>Strese glavom.</s><s>Nemoguće!</s><s>Zažmiri, pa ponovo otvori oči.</s><s>Nije se varao.</s><s>Tu, na samo dvadesetak metara ispred njega, na uglu Ohaja i Mičigena, on u gomili ljudi spazi Kuma.</s>

<s>Kum!</s>

<s>- Nemoguće!</s><s>Nemoguće!</s>

<s>- Hamza baci cigaretu i potrča.</s><s>Pred njega iskorači neka djevojka i Hamza svom snagom udari u nju.</s><s>Djevojka odleti unazad, zatetura i pala bi zasigurno da je on, i dalje u zaletu, ne uhvati.</s><s>Iz ruku joj ispadoše neki paketi i kese i rasuše se po trotoaru.</s>

<s>- Izvinite molim vas!</s><s>Hamza je podiže, pusti i potrča prema uglu.</s><s>Zbunjena i preplašena djevojka je gledala za njim.</s><s>Hamza stiže do ugla.</s><s>Gledao je lijevo, desno, gore i dolje niz ulicu.</s><s>Ništa.</s><s>Kao da je u zemlju propao.</s><s>Uspio je samo da vidi kako zadnji dio nekog bijelog auta zamiče iza ugla.</s><s>Požuri nazad.</s><s>Djevojka se sagnula i skupljala prosute stvari.</s><s>Hamza joj pomože.</s>

<s>- Oprostite, molim vas.</s><s>Moja greška.</s><s>Dozvolite da vam pomognem.</s>

<s>- Da li je sve u redu ovdje? - policajac se nagnuo nad djevojkom.</s>

<s>- Sve u redu gospodine oficiru.</s><s>Sudarili smo se. - Oficir je sumnjičavo gledao Hamzu.</s>

<s>- Stvarno je sve u redu.</s><s>Evo, gospodin mi pomaže.</s>

<s>- Policajac se udalji, a Hamza joj pruži stvari.</s>

<s>- Hvala.</s><s>Policija je sumnjičava prema mom licu.</s>

<s>- Svakom se to može dogoditi.</s>

<s>- Oprostite još jednom, - Hamza se pozdravi i krenu.</s><s>Tek tada primijeti da se trese.</s>

<s>Od trenutka kada je ugledao Kuma u Čikagu, za Hamzu su ponovo nastupili dani puni mora i noći pune košmara.</s><s>Ponovo je izvadio Tanto koji je bio sakrio u ležaj i podmazao futrolu.</s><s>Trenirao je kao nikada u životu.</s><s>Ujutro i naveče, vježbao je sve dok se ne bi okupao u znoju.</s><s>Uskoro je mogao raditi sklekove na jednoj ruci.</s><s>Nije se sjećao da je nekada u životu bio u ovakvoj fizičkoj kondiciji.</s><s>Osjećao je kako život pulsira u njemu.</s><s>Bio je spreman.</s><s>Odmah s posla bi išao na Mičigen aveniju i šetao do duboko u noć.</s><s>Ulazio je u otmjene restorane, obilazio restorane brze hrane, šetao po jeftinim trgovinama i ekskluzivnim buticima.</s><s>Malo po malo, sve je više širio krug koji je obilazio.</s><s>Nije postojao bar, restoran ili neka prodavnica u koju nije zavirio.</s><s>Koncentrisan na traženje Kuma, nije ni primijetio da je došlo ljeto.</s>

<s>Jednog takvog dana, umoran od lutanja i obilaska Čikaga, Hamza je sjedio na jednoj od klupa u Mičigen-aveniji, dok su oko njega jurili užurbani prolaznici.</s><s>Uživao je na suncu čitajući neki časopis, i s vremena na vrijeme, bacao pogled preko prolaznika.</s><s>Završivši sa čitanjem, ubaci časopis u kantu za smeće i krenu ulicom.</s><s>U susret su mu dolazila tri crna momka.</s><s>Glasno su pričali i smijali se.</s><s>Hamza je na trenutak razmišljao, a onda krenu pravo na momka u sredini i snažno se sudari sa njim.</s>

<s>- Hej, čovječe, gdje gledaš! - snažne šake ga zgrabiše za prsa. - Hej, Eni Nejm!</s><s>To si ti čovječe!</s><s>Crnac ga za trenutak pogleda, a onda se sjeti.</s><s>Prasnu u veseo smijeh i okrenu se drugoj dvojici.</s>

<s>- O.K. Momci!</s><s>Lova, lova, lova, lova!</s><s>Hajde, hajde!</s><s>Lova, lova!</s><s>Ha.</s><s>Haaaa!</s><s>Bejbi, nemaš pojma koliko sam sretan što te vidim!</s><s>Nemaš pojma!</s><s>Njegovi drugovi izvadiše po sto dolara i dadoše mu.</s>

<s>- O.K. Bejbi, idemo na piće.</s><s>Ja častim.</s><s>Ha, ha, ha, ha, volim te, stvarno te volim, čovječe.</s><s>A vas dvojica se više ne kladite sa mnom.</s><s>-Zagrli Hamzu i povede ga.</s>

<s>- Idemo u Blu Čikago.</s>

<s>- Ne razumijem ništa.</s><s>Kakav je to novac?</s>

<s>- Pričao sam im da je u mojoj zgradi živio bijelac i da me je zvao na kafu.</s><s>Nisu vjerovali, pa smo se kladili.</s><s>I, nakon toliko mjeseci naletim na tebe.</s><s>To se zove sreća, Bejbi.</s><s>Uđoše u bar i, kao da su se dogovarali, svi krenuše prema stolu u uglu.</s><s>Niko nije želio da ima nekoga iza leđa.</s><s>Hamza naruči kolu a ostali pivo.</s>

<s>- Bejbi, molim te, ispričaj im kako si me zvao na kafu.</s>

<s>- Ne vidim ništa smiješno.</s><s>Bili smo komšije. - Sva trojica prasnuše u smijeh.</s>

<s>- Bejbi, ovo je bilo dobro.</s><s>A koliko si novaca imao kod sebe u kešu? - Pa oko 20.000 $.</s>

<s>- Šta mislite koliko bi preživio da ga nisam otjerao iz našeg kraja?</s>

<s>- Pet dana.</s>

<s>- Ja sam bio tamo pet dana.</s>

<s>- Tačno Bejbi, samo sam pete noći imao problema da ubijedim neke klince da si ti opasan momak.</s>

<s>- Kao da sam čuo naku galamu zadnje noći iz hodnika.</s>

<s>- Čovječe, 20.000 $?</s><s>Da sam znao, ja bih ti uzeo dušu prve noći.</s>

<s>- Javi se drugi momak.</s><s>Hamza mu se isceri u lice.</s><s>Držao je kolu u lijevoj ruci, a desna sa cigaretom je mirno počivala na stolu.</s><s>Crnac sa njegove lijeve strane posmatrao je njegovu šaku.</s><s>Podiže je desnom rukom i pažljivo je razgleda.</s>

<s>- Čovječe, ti si tako nježan.</s><s>Mogao bih te lomiti kosku po kosku.</s>

<s>Ovako. - On prstima jedne ruke slomi čačkalicu.</s><s>Hamza se obazre oko sebe.</s><s>U baru je bilo malo gostiju i niko nije gledao prema njima.</s><s>Lagano spusti čašu sa kolom na sto i sljedećeg trenutka, kao čarolijom, u njegovoj ruci se nađe strašni Tanto koji mu Hamza nasloni ispod adamove jabučice. - Možda čovječe, možda.</s><s>Samo bih ja tebe prije izrezao na komadiće.</s><s>Crnac se ukoči.</s><s>Nije se usuđivao da diše.</s><s>Eni Nejm i drugi crnac razrogačiše oči.</s>

<s>- O.K. Bejbi, O.K..</s><s>Samo polahko.</s><s>Bila je to šala.</s><s>Kao što se čarolijom stvorio u Hamzinoj ruci tako Tanto nestade ispod kragne.</s>

<s>- Naravno da je bila šala.</s><s>I ovo je bila šala. - Hamza mu se ponovo isceri u lice.</s>

<s>- Huh, Bejbi, ovo je bilo iznenađenje.</s>

<s>- Eni Nejm glasno odahnu.</s><s>Hamza lupi po leđima preplašenog crnca.</s>

<s>- Hajde čovječe, bila je to šala.</s>

<s>- Jebo te šala.</s>

<s>- Gdje si to naučio čovječe?</s>

<s>- U Bosni.</s>

<s>- Vi ste imali rat?</s>

<s>- Jah.</s>

<s>- I ti si bio u ratu?</s>

<s>Jah.</s>

<s>- Ne bi se reklo da si opasan.</s>

<s>- A šta vi mislite?</s><s>Da ste vi opasni?</s><s>Gangovi?</s><s>Folovi?</s><s>Kod nas nema gangova.</s><s>Gledaj vas trojicu.</s><s>Trebalo bi mi petnaest sekundi da vas sredim.</s>

<s>- Sereš čovječe.</s>

<s>- O.K., Bejbi.</s>

<s>- Eni Nejm skrenu razgovor na drugu temu.</s>

<s>- Gdje sada živiš?</s><s>Hamza mu reče.</s>

<s>Uh, Bejbi.</s><s>Jesi dobro izabrao.</s><s>Mogao si mirne duše ostati i kod nas na jugu.</s><s>Možda bi ti bilo i bolje.</s>

<s>- Ti si me ubijedio one noći.</s><s>Uplašeni momak konačno dođe sebi, naruči još jedno pivo i ispi ga u dugim gutljajima.</s>

<s>- Dobro si prošao do sada.</s><s>Živ si.</s><s>Ali, čekaj malo.</s><s>Tamo je Big Majk.</s><s>To je njegovo područje.</s>

<s>- Eni Nejm pažljivo pogleda Hamzu.</s>

<s>-Znaš Big Majka?</s>

<s>- Da.</s>

<s>- Jesi li ga upoznao?</s>

<s>- Da.</s>

<s>- Pusti me da pogodim.</s><s>Prebili su te?</s><s>Uzeli ti lovu?</s><s>I sad im redovno daješ lovu kad te vide?</s><s>Tačno ?</s>

<s>- Da, - smrknuto odgovori Hamza.</s>

<s>- O.K. Bejbi.</s><s>To je tvoj izbor.</s><s>Nećeš da seliš?</s><s>Nego moramo da idemo.</s><s>Čuvaj se.</s>

<s>- I ti.</s><s>Hvala za piće. - To si mi ti zaradio.</s><s>Plativši, Eni Nejm sa prijateljima izađe napolje.</s><s>Hamza naruči kafu i zapali još jednu cigaretu.</s><s>Nakon par trenutaka Eni Nejm ponovo uđe u bar.</s>

<s>- Daću ti besplatan savjet, Bejbi.</s><s>Kad odlučiš da središ Big Majka...</s><s>Nemoj ga ubiti.</s><s>Bez obzira šta i kako ti se čini ovdje, za ubistvo se ide u zatvor.</s><s>Zapamti, - okrenu se i krenu napolje.</s>

<s>- Hej, kako se stvarno zoveš? - Rekao sam ti jednom.</s><s>Eni Nejm, - odgovori ne okrećući se i izađe iz bara.</s>

<s>Tog vrelog ljeta 1997. godine Hamza se rijetko viđao sa Jun. Bio je potpuno okupiran traženjem Kuma.</s><s>Jun je primijetila promjene na njemu, ali nije insistirala na razlozima.</s><s>Jednom je samo upitala:</s>

<s>- Hamza, da li postoji išta što bih ja mogla da učinim za tebe?</s>

<s>Pošto je dobila negativan odgovor, nije više načinjala tu temu.</s><s>Već ga je dobro poznavala da bi insistirala na bilo čemu.</s><s>Podsvjesno, ženskom intuicijom je osjećala da nije u pitanju druga djevojka.</s><s>Vrijeme.</s><s>Njemu je jednostavno bilo potrebno vrijeme.</s><s>Nakon onog predavanja ona je mogla da nasluti strahotu pakla kroz koji je prošao.</s><s>Vrijeme.</s><s>I sve će biti dobro.</s><s>Vrijeme sve liječi.</s><s>Pokušavala je da navede razgovore na temu Bosne.</s><s>Mnogo puta ponovljene strašne priče vremenom postaju kao obične.</s><s>Ogugla se na njih.</s><s>Ali Hamza je bio tako nepredvidljiv.</s><s>Nikad se nije znalo na šta će se okrenuti započeta priča.</s><s>Negdje, pred kraj ljeta, dok su sjedili u dobro klimatiziranom restoranu, Jun otpoče razgovor:</s>

<s>- Hamza, ti si musliman.</s><s>Vi ne vjerujete u Isusa?</s>

<s>- Nije tačno.</s><s>Ni ti, ni bilo ko drugi, ne vjeruje i ne voli Isusa ništa više od mene.</s>

<s>- Hej, čekaj malo!</s><s>Kako sad to?</s>

<s>- Znaš šta?</s><s>Osnovni problem čovječanstva je neznanje.</s><s>A ljudi se boje nepoznatih stvari.</s><s>A površno poznavanje je gore od apsolutnog neznanja.</s>

<s>- Hoćeš reći da je u pitanju samo nepoznavanje činjenica?</s>

<s>- Skoro.</s><s>Da ti održim kratki kurs istorije čovječanstva.</s>

<s>- E, to bih baš voljela.</s><s>Sumnjam da mi možeš reći nešto što ja već ne znam.</s>

<s>- Da probamo?</s><s>Bez namjere da jedno drugo ubjeđujemo.</s><s>Samo činjenice.</s><s>O.K.? - O.K. Ti počni.</s>

<s>- Samo da te opomenem.</s><s>Ja sam od djetinjstva prisustvovao sličnim raspravama.</s>

<s>- Samo naprijed.</s>

<s>- O.K. Prekini me ako kažem nešto sa čim se ne slažeš.</s><s>Dakle ovako.</s><s>Bog je stvorio svemir i zemlju.</s><s>Stvorio je prve ljude od zemlje.</s><s>Mi kažemo Adema i Havu.</s><s>Katolici kažu Adama i Evu.</s><s>Odredio im je da žive u Raju.</s><s>Zatim je od svjetlosti već stvorenim melecima, anđelima, naredio da se poklone ljudima.</s><s>Svi su poslušali osim jednog džina kojem je Bog dopustio da bude u društvu meleka.</s><s>I to je prvi grijeh na svijetu.</s><s>Neposlušnost.</s><s>On je odbio da se pokloni.</s><s>Mislio je da zna bolje.</s>

<s>U Raju, Hava je nagovorila Adema da uberu zabranjeno voće.</s><s>Zbog toga su bili protjerani na zemlju.</s>

<s>- To je gotovo potpuno biblijska priča.</s>

<s>- Istorija je jedna.</s><s>Samo su je ljudi vremenom prilagođavali kako je kome trebalo.</s><s>Dakle, svo čovječanstvo potiče od Adema i Have.</s><s>S vremena na vrijeme, Bog je na zemlji postavljao svoje poslanike.</s><s>Bilo ih je mnogo.</s><s>Svi su imali zadatak da ljude vrate pravoj vjeri i da ih nauče Božijim zakonima.</s><s>I ovdje je potpuno ista istorija.</s><s>Samo se malo razlikuju imena poslanika.</s><s>Nuh alejehiselam, katolici kažu Noje, Musa alejhiselam - Mojsije, Ibrahim alejhiselam - Abraham, Isa alejhiselam - Isus.</s><s>Božijih poslanika je bilo mnogo.</s><s>I sada, sve do Isa'a alejhiselama - Isusa, u Bibliji i Kur'anu gotovo sve se podudara.</s><s>Razlika je u tome što katolici smatraju da je Isa alejhselam, odnosno Isus, Bog, a muslimani da je i on Božiji poslanik, kao i toliki poslanici prije njega i kao Muhamed alejhiselam poslije njega.</s>

<s>- To nisam znala.</s><s>Mislila sam da muslimani ne vjeruju u Isusa.</s>

<s>- To je to.</s><s>Mi vjerujemo, poštujemo i volimo sve Božije poslanike podjednako uključujući i Isa'a alejhiselam.</s><s>Čak se zna i gdje će biti sahranjen po povratku na zemlju.</s>

<s>- Gdje?</s>

<s>- U Medini.</s><s>Pored Muhameda alejhiselam.</s><s>Ima ostavljen prazan prostor pored njega.</s>

<s>- Misliš da je samo to razlika?</s>

<s>- Ono što je za tebe i mene samo to, za većinu su svjetlosne godine.</s>

<s>- Da promijenimo temu.</s>

<s>- O.K.</s>

<s>***</s>

<s>Ponovo je dolazila jesen.</s><s>Hamza je osjećao da je umoran od potrage ra Kumom.</s><s>I dalje je lutao Čikagom, ali bez one vatre u njemu koja ga je tjerala od proljeća.</s><s>Biće da je Kum slučajno došao u Čikago i već davno otišao.</s><s>Hamza uhvati sebe kako sve češće umjesto na Kuma misli na Jun. Možda da je pozove da negdje otputuju na nekoliko dana?</s><s>Bilo bi zabavno posjetiti neku drugu državu.</s><s>A šta ako ga odbije?</s><s>Hamza, Hamza, ziceru... !</s><s>Pitaće je sljedeći put.</s>

<s>***</s>

<s>Jednog dana u nekoj prodavnici Hamza ugleda novine iz Hrvatske.</s><s>Priđe prodavcu:</s>

<s>- Da li imate možda neke novine iz Bosne?</s>

<s>- Ne, ali ih možete naći u Ok Bruku, desetak milja prema zapadu.</s><s>Ako želite nacrtaću vam put?</s><s>Ljubazni prodavac mu je govorio dok je crtao mapu.</s>

<s>- Uzmete autoput 290 prema zapadu, zatim Ruzvelt, pa rutu 83 prema jugu, prvi semafor lijevo, pa opet prvi semafor lijevo.</s><s>Jednostavno je pronaći.</s><s>Ukoliko požurite možda i večeras nešto nađete.</s>

<s>Tih dana zajedno sa kišom koja je padala, Hamzu je uhvatilo tmurno raspoloženje.</s><s>Nije ga držalo mjesto.</s><s>Nakon posla je besciljno šetao gradom.</s><s>Već dugo nije vidio Jun. Vjerovatno je imala mnogo posla.</s><s>Nekoliko nedjelja je nije bilo na Mičigen aveniji.</s><s>Bilo mu je neugodno da je zove na posao, a ona nije znala njegovu adresu.</s><s>Telefon ionako nije imao.</s><s>Odluči da ode do knjižare.</s>

<s>Već dugo nije čuo ništa iz Bosne.</s><s>Kao rijetko kada, uhvati ga napad čežnje.</s><s>Amerikanci imaju poseban izraz za čežnju za kućom.</s><s>Kažu Home sick - bolest za kućom.</s><s>Hamza se brzo probi kroz gradsku gužvu i izađe na autoput 290.</s>

<s>Ubaci se u najbržu, krajnju lijevu traku i stisnu gas.</s><s>Auto pojuri.</s><s>Nakon par minuta sustiže veliku limuzinu koja je lijeno klizila.</s><s>Pomalo nervozan Hamza još više stisnu gas.</s><s>Kasno je primijetio da se nalazi u traci za izlazak sa autoputa.</s>

<s>Za razliku od većine priključnih cesta na autoputu, izlazi na Austin i Harlem, šest-sedam milja zapadno od Čikaga, imali su izlaze na lijevoj strani.</s><s>Hamza tiho opsova jer se zbog kolone nije mogao više vratiti na autoput.</s><s>O.K., moraće izaći, napraviti krug i ponovo ući na autoput.</s><s>Smanji brzinu približavajući se semaforu na izlazu.</s><s>Malo prije semafora, na kiši koja je lila, stajao je mladić.</s><s>Na grudima je imao komad kartona na kojem je pisalo "HOMELESS" (beskućnik).</s><s>Iako su ovakvi prizori bili česti, u Hamzi su uvijek stvarali neku nelagodu.</s><s>I u Sarajevu je bilo prosjaka, ali ovo je bilo drugačije.</s><s>Sama riječ homles je asocirala na krajnju bijedu i nesreću.</s><s>Jadan čovjek, mislio je.</s><s>Ali, i to je jedno od bezbroj lica Amerike.</s><s>Na semaforu se upali zeleno i on krenu.</s>

<s>Osjećao je podsvjesno da nešto nije bilo kako treba.</s><s>Nešto nije bilo u redu.</s><s>Samo šta?</s><s>Možda nešto sa jadnim homlesom?</s><s>Homles, homles...</s><s>Bespomoćno odmahnu glavom u uzaludnom nastojanju da otkrije šta je to.</s><s>Ruka?</s><s>Ruka!</s><s>Mladić nije imao ruku.</s><s>I to lice.</s><s>Sad mu se učini poznatim.</s>

<s>Homles.</s><s>Mladić.</s><s>Ruka.</s>

<s>- Dinooo!!!</s><s>Hamza vrisnu i pritisnu kočnicu.</s><s>Kočnice, gume, cijeli auto zaškripa.</s><s>Kolona iza njega panično poče da koči.</s><s>Hamza iskoči iz auta i potrča prema izlazu sa autoputa.</s><s>Neki vozač je davao Homlesu par dolara kroz otškrinuti prozor.</s><s>Hamza potrča brže.</s>

<s>- Dinooooo!</s><s>Dinoooo!</s><s>Dino se okrenu.</s>

<s>Hamza je trčao prema njemu.</s><s>Dino ga prepozna u hipu.</s><s>Okrenu se i potrča niz cestu.</s><s>Hamza pojuri za njim.</s>

<s>- Dino!</s><s>Stani!</s><s>To sam ja!</s><s>Hamza!</s>

<s>- Upomoć!</s><s>Upomoć!</s>

<s>- Dino je vrištao.</s><s>Iz jednog auta iskorači neki čovjek.</s>

<s>- Hej, ti, pusti ga na miru!</s><s>Hamza u trku izvadi novčanik i ne zaustavljajući se ovlaš ga pokaza zbunjenom čovjeku - Policija!</s><s>Miči se!</s><s>Čovjek se povuče u auto i odmah krenu.</s><s>Nakon desetak metara, Hamza stiže Dinu i zgrabi ga za ramena. - Stani!</s><s>To sam ja!</s><s>Hamza!</s>

<s>Dino je i dalje vikao zovući policiju.</s><s>Hamza ga zgrabi ispod pazuha desne ruke i povuče prema semaforu i svom autu.</s><s>Iza njegovog traka se već stvorila poprilična gužva.</s><s>Nervozni vozači su trubili.</s><s>Neki su bili izašli napolje, ali su se, videći Hamzu kako vuče Dinu, brzo povukli nazad u sigurnost auta.</s><s>U Čikagu, inače, svako gleda samo svoja posla.</s><s>Hamza se okretao prema vozilima i odmahivao rukom:</s>

<s>- Izvinite, oprostite, pardon.</s><s>Otvori suvozačeva vrata i bukvalno ubaci Dinu unutra.</s><s>Brzo optrča okolo, sjede, upali auto i krenu.</s><s>Istog trenutka Dino otvori svoja vrata pokušavajući da iskoči.</s><s>Hamza ga uhvati za kragnu.</s>

<s>- E, Boga mi nećeš.</s><s>Tri godine ja brinem o tebi i da mi sad zbrišeš.</s><s>Nema šanse.</s><s>Šta ti je?</s><s>To sam ja.</s><s>Uvidjevši da ne može pobjeći Dino se zavali u sjedištu i zažmiri.</s>

<s>- Dino, bolan.</s><s>To sam ja.</s>

<s>- Znam.</s><s>Pozn'o sam te odmah.</s>

<s>- Tebi nije drago što me vidiš.</s>

<s>- Nije.</s>

<s>- Ma, koji ti je?</s>

<s>- Nije nikoji.</s><s>Stani molim te da izađem.</s>

<s>- Dino je bio na ivici plača.</s>

<s>- Gdje ćeš? 
- Idem svojim poslom.</s><s>A ti idi svojim.</s>

<s>- Ti si lud.</s><s>K'o da se znamo od juče.</s><s>Da se nisi nafiks'o?</s>

<s>- Hamza je mislio da se našali.</s><s>Dino obori glavu.</s><s>Hamza pretrnu.</s>

<s>- Dino, pogledaj me.</s><s>Gledaj me u oči.</s><s>Ma gledaj me, jebem ti sve po spisku!</s><s>Dino okrenu glavu i pogleda Hamzu.</s><s>Istog trenutka povuče šteku na svojim vratima.</s><s>Hamza prikoči, Dino poleti naprijed na šoferšajbu.</s><s>Hamza ga uhvati ponovo za kragnu i snažno povuče.</s><s>Dino izgubi ravnotežu i pade na sjedište.</s><s>Glava mu se nađe Hamzi u krilu. - Hoćeš da ideš?</s><s>Ha?</s><s>E, sad ćemo skupa otići!</s><s>Da vidiš kako ćemo otići!</s>

<s>Hamza pritisnu gas do kraja.</s><s>Gume zaškripaše i trak pojuri kao nikad.</s><s>Hamza je jurio, preticao kolone, prelazio na lijevu stranu ceste.</s><s>Vozila iz suprotnog pravca su kočila, sklanjala se, izlijetala na trotoar. - Hamza, uspori, ubićeš se. - Neću se ja ubiti.</s><s>Mi ćemo se ubiti. - Ne mogu dva put' umrijeti.</s><s>Nešto u njegovom glasu natjera Hamzu da prikoči.</s><s>Uđe u neku sporednu ulicu i ponovo izađe u centar Oak Parka.</s><s>Parkira auto i izvuče Dinu napolje.</s><s>Mahnu taksiju, ubaci Dinu na zadnje sjedište i sam sjede pored njega.</s><s>Taksi krenu.</s><s>Jedno vrijeme su se vozili u tišini.</s><s>Hamza prvi progovori.</s>

<s>- Od svega na bijelom svijetu ti našao da se fiksaš.</s>

<s>- Šta tebe briga?</s>

<s>- Koga je briga ako mene nije?</s><s>Tri godine sam te čuv'o k'o oko u glavi.</s><s>I sad, šta me briga.</s><s>I stvarno ti nije nimalo drago što me vidiš?</s>

<s>- Drago mi je što si živ.</s>

<s>- Hajd', makar i to.</s><s>Znaš li koliko sam te puta tražio?</s><s>Nikad te nije bilo kući.</s>

<s>- Znam koliko si me puta tražio i uvijek sam bio u kući.</s>

<s>- Svaki put tvoj stari kaže...</s>

<s>- Znam ja šta je moj stari govorio.</s><s>A vi se svi posakrivali.</s><s>Ko...</s><s>Ma šta ja tebi objašnjavam?!</s>

<s>Dado je jedini kojem je bilo stalo.</s>

<s>- Kako Dado?</s>

<s>- Fino, kad je došao drugi put, a moj stari mu rekao da me nema, Dado ga nakautirao i provalio u kuću.</s>

<s>- Jah eto, trebao sam ga i ja nakautirati.</s>

<s>- Ništa ti ne znaš, moj Hamza.</s><s>Znaš li ti koliko je godina i po plakanja i moljenja Boga da ti neko dođe i da te nađe?</s><s>Da ti neko pomogne.</s><s>Znaš li šta sam preživio.</s><s>Ne znaš?</s><s>Da ti pričam o očaju četiri zida?</s><s>Jebi se.</s><s>Samo mi nemoj pričati da me nisi mogao naći.</s><s>Upravo su prolazili sjeverno od Cicera.</s><s>Hamza ugleda bar "Sajgon".</s><s>Učini mu se da će umrijeti, da će se ugušiti, ako još trenutak ostane u autu.</s>

<s>- Stani! - Hamza izađe iz taksija i plati.</s><s>Čvrsto je držao Dinu oko ramena bojeći se da mu se ne otrgne.</s><s>Otvori vrata na baru i skoro naglavačke ga ubaci unutra.</s><s>Uđe za njim.</s><s>Ne razmišljajući, posadi ga a jedan sto u samoj sredini bara pa i sam sjede.</s><s>Okrenu se prema šanku.</s>

<s>- Dva viskija.</s><s>Dupla, - ponovo se okrenu Dini.</s>

<s>- Morfij?</s><s>Ha?</s><s>Sad ću ti ja pokazati nešto bolje od morfija, - ponovo se okrenu prema šanku.</s><s>Sa druge strane šanka, očito bez namjere da ga posluži, gledao ga je barmen.</s><s>Potpuno ćelav, sa velikim brkovima.</s><s>Široka, gola ramena, bljeskala su izvan crne atletske majice.</s><s>Mišice kao struk u normalnog čovjeka.</s><s>Teške šake, mirno prekrštene, počivale su na ploči šanka.</s><s>Stisnutih očiju posmatrao je Hamzu.</s><s>Hamza priđe šanku i šutke uze čaše, dohvati bocu viskija i nasu ih.</s><s>Dohvati prstima led iz kofe i ubaci ga u čašu.</s><s>Klimnu glavom barmenu i vrati se za sto. - Drži.</s><s>Tako.</s><s>Živio mi.</s><s>Gdje živiš? - U Oak Parku. - Ili blizu Oak Parka,</s>

<s>- Hamza je znao da je Oak Park prilično skup kraj. - Malo istočno. - Nije baš neka četvrt.</s><s>Sam?</s>

<s>- Sa Rozitom. - Rozitom? - Ja je zovem Rozita.</s><s>Jedna Meksikanka.</s><s>Stanujemo skupa. - Opa!</s><s>Da li je voliš?</s>

<s>- Ne volim.</s><s>Ne voli ni ona mene.</s><s>Ali pazi me dobro.</s>

<s>Hamza htjede da mu kaže dobro te pazi kad žicaš na autoputu, ali prešuti.</s>

<s>- Bolje išta nego ništa.</s><s>I šta radiš?</s><s>Hamza mu gurnu čašu u ruku.</s><s>Ispiše obojica naiskap.</s><s>Zakašljaše se. - Kad si iz Sarajeva?</s>

<s>- Ima pet mjeseci.</s>

<s>- I šta se dešava tamo?</s>

<s>- Ne znam sad.</s>

<s>- E, jebi ga.</s><s>Pričaj bolan.</s><s>Nemoj da ti svaku riječ kliještima izvlačim.</s><s>Dobro, šta se dešavalo kad si izlazio? - Ništa posebno.</s>

<s>- Šta je sa našim?</s>

<s>- Kako s kim. - Dino!</s><s>Jarane?</s><s>Pogledaj me.</s>

<s>- O.K. Kad si ti otišao rat je prestao.</s>

<s>- Majku mu, da sam znao davno bih otišao.</s>

<s>- 'Vako.</s><s>Sakib se oženio.</s><s>Kćerkom od jednog molera.</s><s>Njen stari im kupio stan, opremio ga.</s><s>Kupio im auto.</s><s>Sad Sakib radi sa njim.</s>

<s>- Sakib?</s><s>Jest on malo glup, ali je bio siguran.</s><s>Bio si siguran da ćeš ga naći tamo gdje ga ostaviš.</s>

<s>- Mustafa otišao u politiku.</s>

<s>- Šumnjak?</s><s>Mustafa, Mustafa.</s><s>Snaće se on tamo dobro.</s><s>I to je šuma puna divljači. - Svi misle da je dobar.</s><s>Pošten je.</s>

<s>- Pošten.</s><s>I pametniji od 90% drugih.</s>

<s>- Musa otišao u Kanadu.</s>

<s>- Musa!?</s><s>U Kanadu?</s>

<s>- Jah.</s><s>Nešto ne štima u toj priči.</s><s>Vidio sam ga prije nego što je krenuo.</s><s>Kaže ide do tvog Kuma.</s><s>Čuo je da je ovaj otišao u Kanadu.</s><s>Kaže dužan mu je nešto, pa ide da naplati.</s>

<s>- Musa?</s><s>Jah.</s><s>Nije mi jasno.</s><s>Svi znaju da je Musa uvijek kokuzanerio.</s><s>Kako mu tvoj Kum može dugovati toliko da mu se isplati zapucati u Kanadu po dug?</s><s>Hamza je nervozno provlačio prste kroz kosu.</s>

<s>- E moj Kume.</s><s>Sad si ga najebo.</s><s>Ako meni nekada i dosadi da te tražim, ako nekada odustanem, zauvijek ti ostaje Musa za leđima.</s><s>On nikad neće prestati da te traži.</s>

<s>- A Dado?</s>

<s>- Mrtav.</s>

<s>- Mrtav?</s>

<s>Dado?</s><s>Kako?</s>

<s>- Ubijen.</s>

<s>- Misliš poginuo?</s>

<s>- Ne.</s><s>Ubijen.</s><s>U stanu na Dobrinji.</s>

<s>- Kako?</s>

<s>- Ne zna se.</s><s>Znaš da je on bio oprezan.</s><s>Imao je tri brave na vratima.</s><s>I uvijek pištolj u ruci.</s><s>Dugo sam dum'o o tome.</s><s>I skont'o da ga je ubio prijatelj.</s>

<s>- Kako to misliš?</s>

<s>- Mora da mu je Dado lično otvorio vrata.</s><s>I dobio tri metka u glavu.</s><s>S leđa.</s>

<s>- A lova?</s><s>Im'o je sigurno milion.</s>

<s>- Ništa lova.</s><s>Nema love.</s>

<s>- Dado, Dado.</s>

<s>Provlačio se kroz minska polja.</s><s>Četnike hvatao rukama k'o Mustafa zeca.</s><s>I zaglavi k'o zadnji frajer.</s><s>Huu.</s><s>A Kemo?</s>

<s>- Otvorio kafić.</s>

<s>- Šališ se?</s><s>Kemo?</s><s>Otkud mu pare? - Niko ne zna.</s>

<s>- Kad je otvorio kafić?</s>

<s>- Malo poslije Dadine smrti.</s>

<s>- Hej, stani malo.</s><s>Ne misliš valjda...?</s>

<s>- Ništa je ne mislim.</s><s>Samo ti kažem.</s>

<s>- Nije moguće.</s>

<s>- Sve je moguće, Hamza.</s><s>Rat je.</s>

<s>- Dino, ne može rat biti opravdanje za sve svinjarije svijeta.</s>

<s>- Vidiš da može.</s>

<s>- Čekaj malo.</s><s>Hej!</s><s>Dva dupla.</s><s>Crna gromada za šankom se ne pomjeri ni ovaj put.</s><s>Hamza ustade i priđe šanku.</s><s>Pruži ruku da uzme bocu.</s><s>Barmen ga uhvati za šaku i malo steže.</s>

<s>- Lova.</s>

<s>- Naravno, naravno.</s><s>Tamo odakle mi dolazimo samo se kurvama plaća unaprijed.</s><s>Ali kad insistiraš ...</s>

<s>- Hamza zavuče ruku u džep i izvadi debeo svežanj novčanica.</s><s>Izvuče jednu od sto dolara i pruži je barmenu.</s><s>Ovaj mu pusti šaku i Hamza uze bocu i nasu piće.</s><s>Vrati se za sto. - E sad smo popušili.</s>

<s>- Šta smo popušili, Dino?</s><s>Šta ti je? - Je l' ti vidiš gdje smo mi čovječe? okreni se oko sebe.</s><s>Samo polahko, majke ti.</s>

<s>Hamza prvi put pogleda po prostoriji.</s><s>Kafana, bar, noćni klub?</s><s>Prčvarnica?</s><s>Sama prostorija dvadesetak sa tridesetak metara.</s><s>Duž zida šank od nehrđajućeg čelika.</s><s>Barske stolice.</s><s>Stolovi nasumice razbacani po sali.</s><s>U jednom uglu gitara, saksafon i nekoliko bubnjeva.</s><s>Na zidovima fotografije iz rata u Vijetnamu.</s><s>Iza šanka jedna vojna jakna kao Hamzina.</s><s>Probušena na lijevoj strani u predjelu srca.</s><s>Reklamni poster filma "Lovac na jelene".</s><s>U sali petnaestak gostiju.</s><s>Dva starca za stolom do njihovog.</s><s>U uglu četiri crna momka opasnog izgleda.</s><s>Tiho razgovaraju gledajući u njihovom pravcu.</s><s>Slično društvo i za drugim stolovima.</s><s>Za šankom dvije prijateljice noći.</s><s>Pauza za doručak.</s>

<s>- Hamza, ona moja Rozita radi na štrafti.</s><s>Ne boji se nikog i ničeg.</s><s>Ali mi je dobro skrenula pažnju da se ne motam ovim krajem.</s><s>A mi k'o frajeri uletimo u srce.</s>

<s>- Jebi ga, skontaćemo nešto.</s>

<s>- Da bar nisi izvadio 'nol'ku gutu para.</s><s>Nema teorije da izađemo živi odavde.</s><s>A ako slučajno i izađemo, gotovi smo u sljedećih pedeset metara.</s><s>Kao da je znao o čemu pričaju, barmen pokrenu brdo mišića i priđe stolu.</s>

<s>- Hej, kučkini sinovi!</s><s>Ja ne znam šta radite ovdje i zbog čega ste došli.</s><s>Ali, dok ste ovdje ima da govorite engleski.</s><s>Ruski ostavite kad se vratite u vašu jebenu zemlju.</s>

<s>- Nije ovo ruski nego bosanski. - Basnija?</s><s>O.K. Ostavite Basniju za poslije ili napolje.</s>

<s>- O.K., O.K. Engleski?</s><s>Kad se barmen udalji Hamza se okrenu Dini:</s>

<s>- Veliš popušili? - Govorio je malo tiše i na engleskom</s>

<s>- Ako nakon svega što smo prošli ovdje zaglavimo, nismo bolje ni zaslužili.</s><s>A znaš šta smo mi za njih.</s><s>Mafija.</s><s>Oni su, Dino k'o djeca za nas.</s><s>Slušaj me sad dobro i radi samo što ti kažem.</s><s>O.K.?</s><s>Polahko ustani i povadi sve što imaš u džepovima napolje.</s><s>Sve.</s><s>I okreni džepove naopako da svi mogu da vide.</s><s>Dino ispi svoje piće i ustade.</s><s>Pretrese jedan po jedan džep i sve izvadi na sto.</s><s>Desetak dolara, jedno pismo, šprica, nešto sitnog novca...</s><s>Hamza uze špricu i slomi je od sto.</s>

<s>- Ovo ti više ne treba.</s><s>Dino sjede.</s><s>Hamza ustade i poče da vadi stvari iz svojih džepova.</s><s>Debeli svežanj dolara, nožić, dokumenti.</s><s>Skide sat sa ruke pa i njega stavi na sto.</s><s>S druge strane šanka barmen je ćutke posmatrao šta se dešava.</s><s>I drugi gosti su se okrenuli prema njima i sa neskrivenim interesovanjem ih posmatrali.</s><s>Hamza mahnu barmenu.</s><s>Ovaj priđe.</s>

<s>- Koliko je taksi do Kedžija?</s>

<s>- Ne znam. - Otprilike?</s>

<s>- Ni otprilike. - Možda pedeset?</s>

<s>- Možda.</s>

<s>- O.K. Evo pedeset za taksi.</s><s>Daj mi olovku.</s><s>Evo ti adresa za taksistu.</s><s>Za ostalo - Hamza gurnu sve sa stola prema barmenu -</s>

<s>- Hoćemo da pijemo.</s><s>I daj piće svima. - Ovdje je puno novca. - Jest.</s><s>I, ako imaš nešto za pojesti, malo sira i ...</s>

<s>- Biće nešto.</s>

<s>- Barmen se kesio.</s><s>Shvatio je šta Hamza smjera.</s><s>I dopalo mu se,</s>

<s>- Piće za sve, narode.</s><s>Hajde za šank.</s><s>Neću vam valjda donositi za sto.</s><s>Grupa u uglu je bijesno gledala prema njima.</s><s>Barmen im donese dvije flaše viskija i posudu sa ledom.</s><s>Gosti pokupiše piće sa šanka i vratiše se za svoje stolove. - A Dado ti, veliš, dolazio?</s><s>Kurva.</s><s>Nikad nikome nije rekao. - Dado moj dobri.</s><s>On me jedini nikada nije slagao.</s>

<s>- Kako to misliš?</s>

<s>- Kad me je prvi put vidio kaže: Mali ti si popušio.</s><s>Znaš Hamza svi drugi su mi govorili kao nije to ništa, važno je da je živa glava i druga sranja.</s>

<s>- To i liči na Dadu.</s><s>Pravo šakom u glavu.</s>

<s>- Kaže, Mali, za tebe ovdje nema ništa.</s><s>Ko je ostao čitav nema hljeba, a kamo li ti.</s><s>Kaže, idemo mi za Ameriku.</s><s>Kad se malo smiri, nazad u Evropu.</s><s>Lovićemo četnike.</s><s>Koliko god ih koknemo, zauhar.</s>

<s>- Šta je, Boga ti, bilo sa onim četom?</s>

<s>- Kojim?</s><s>Misliš s onim što nisam dao da ga ubije?</s>

<s>- Jah.</s>

<s>- Ništa.</s>

<s>- Je li ga ubio ili nije? - Nije.</s>

<s>- To ti je on rekao?</s>

<s>- Da.</s>

<s>- I ti mu vjeruješ?</s>

<s>- Normalno da mu vjerujem.</s><s>Nikad mi ništa nije slagao.</s>

<s>- A kako su te tvoji pustili u Ameriku?</s><s>Šta kaže stari?</s>

<s>- Ne znaš ti ništa?</s><s>Pa da.</s><s>Ti si otišao u jesen 1995. godine.</s><s>Znaš da sam dobio stan?</s><s>Ne znaš?</s><s>Dobio sam stan u Hrasnom.</s><s>Dvosoban.</s><s>Od nekog četnika. - Super.</s>

<s>- Jah.</s><s>I ja sam mislio.</s><s>Taman se malo smjestili.</s><s>Stari prest'o da pije.</s><s>Skovao sećije u svim sobama, okrečio.</s><s>Napravio neke police.</s><s>K'o regal.</s><s>Bilo je pravo dobro. - Pa šta ne valja?</s>

<s>- Jednog dana četnik se vratio.</s><s>Kažu, imaju pravo ako nisu optuženi za ratne zločine.</s><s>To što je četiri godine palio i žario nema veze.</s><s>I tako mi dobijemo deložaciju.</s>

<s>Hamzi se smrče pred očima.</s>

<s>- Nemoguće.</s>

<s>- I... dođe četo s milicijom.</s><s>Ja, 'vakav kakav sam, ne mogu ništa.</s><s>Dado na terenu.</s><s>Od komšije nazovem Kapetana.</s><s>Dojuri odmah.</s><s>Hoće da se bije sa milicijom.</s><s>Malo ga, Boga mi, oklepiše i uzeše mu pištolj.</s><s>Samo što ga nisu išutali napolje.</s><s>Frka, galama.</s><s>Stari izvukao odnekud flašu rakije i za minut se napio k'o majka.</s><s>Odjednom stara vrisnu.</s><s>Mi u sobu...</s><s>Nje nema.</s><s>Prozor otvoren.</s><s>Pogledam napolje.</s><s>Leži na asfaltu.</s><s>Skočila kroz prozor..</s><s>Skamenjenog pogleda Hamza je zurio u pod.</s>

<s>- To je, dakle, mir u Bosni.</s><s>Uze svoju flašu i doiskapi je u nekoliko dugačkih gutljaja.</s><s>Baci je u ugao kafane.</s><s>Flaša se rasu u komadiće.</s><s>Osjećao je kako mu alkohol prodire u mozak i ulazi u sve pore.</s><s>Na čelu mu izbiše krupne graške znoja.</s><s>Dino je pio sporije.</s>

<s>- Hamza, koliko si ljudi ubio?</s>

<s>- Nisam ni jednog. - Ne zajebaji.</s>

<s>- Je l' misliš koliko sam četnika ubio?</s>

<s>- Jah.</s>

<s>- Ne znam. - Otprilike. - Ne znam ni otprilike. - Jesi l' deset? - Dino? - Dobro, jesi l' dvadeset? - Više. - Pedeset?</s>

<s>- Više, Dino.</s><s>Više.</s><s>U kafani zavlada mrtva tišina.</s><s>Gosti se okrenuli i sa pažnjom slušaju razgovor.</s><s>U Hamzinoj i Dininoj glavi nestalo je barijera koje bi ih sputavale.</s><s>Govorili su glasno i neprekidno ispijali nove čaše.</s><s>Barmen donese dvije nove flaše, stavi ih na sto i ostade da stoji u blizini.</s>

<s>- U zadnjoj akciji u onoj zemunici ih je bilo petnaestak.</s>

<s>- Sjećaš li se kad si ubio prvog čovjeka? - Četnika Dino, čet-ni-ka.</s><s>Ne čovjeka.</s>

<s>- Jebi ga sad.</s><s>Dobro, četnika.</s><s>Sjećaš li se?</s><s>Za Hamzu svjetlo se ugasi.</s><s>Nije više primjećivao nikoga u kafani.</s><s>Nestalo je gostiju koji su primakli svoje stolove bliže njihovom.</s><s>Čak su i četiri momka surovog izgleda prenijeli piće za šank i sjedeći ledima okrenuti šanku pažljivo pratili priču.</s><s>Hamza ustade.</s><s>Dotetura do prekidača i ugasi glavno svjetlo u sali.</s><s>Vrati se do stola, ispi čašu i tresnu je od zid.</s>

<s>- Bila je noć.</s><s>April 1992. godine.</s><s>Prelazio sam preko brda iznad tunela prije Bembaše.</s><s>Hamza se potpuno prebaci u tu kišnu noć.</s><s>Gosti su otvorenih usta slušali čudnu priču.</s>

<s>- Kiša.</s><s>Blato.</s><s>Klizavo.</s>

<s>Hamza ide po kafani kao da se probija kroz gusto rastinje.</s><s>Hvata se za grane, da ne bi otklizao unazad.</s><s>Odjednom, vjetar donese do njega miris cigarete.</s><s>Hamza stoji visoko podignute glave.</s><s>Miriše zrak.</s><s>Nozdrve mu se šire kao u psa tragača.</s><s>Pokušava odrediti smjer odakle miris dolazi.</s><s>Pada na pod kafane i puzi.</s><s>Ustade i posadi jednog gosta iza stuba u kafani.</s><s>Stražar.</s><s>Čuči naslonjen na tanko drvo i puši.</s><s>Hamza se šunja, puzi.</s><s>Blizu stražara uzima kamenčić i baca ga u suprotnom smjeru.</s><s>Stražar okreće glavu.</s><s>Hamza skače.</s><s>Hvata ga preko usta.</s><s>Lijevom rukom pretražuje mu pojas.</s><s>Napipa nož.</s>

<s>Izvlači ga i, zabija mu ga kroz sljepočnicu.</s><s>Crnac kojeg Hamza drži preko usta trza se.</s><s>Nema zraka.</s><s>Hamza skače.</s><s>Drži nož visoko.</s><s>Ispušta dug urlik i liže krv i komadiće mozga sa noža.</s><s>Hamza strese glavom i pride stolu.</s><s>Popi još jednu čašu i tresnu je od zid.</s><s>Podiže ruke.</s><s>Visoko.</s>

<s>"Tuj, i samo tuj pesmu Koštan</s>

<s>Da mi poješ.</s>

<s>Mantan da skineš</s>

<s>Ruke više glavu da digneš "</s>

<s>Dino je simultano prevodio tekst gostima:</s>

<s>"Pjevaj mi samo tu pjesmu Koštana.</s>

<s>Prsluk skini, ruke iznad glave podigni"</s>

<s>Da znaješ, more</s>

<s>Mome, da znaeš,</s>

<s>Koja je, eeeee</s>

<s>Žalba na mladost.</s>

<s>Koja jeeee,</s>

<s>Žalba na mladost"</s>

<s>"Da znaš djevojko,</s>

<s>Koliko mi je žao</s>

<s>što više nisam mlad."</s>

<s>Hamzin glas, inače kristalno čist i jasan, malo je napukao od alkohola što mu je davalo osobitu malo grublju boju.</s><s>Glas se izvijao i treperio iznad stolova, gostiju i gubio se u teškom oblaku duhanskog dima koji je visio sa stropa.</s>

<s>Hamza osjeti kako mu se oči pune i kako nešto slankasto i toplo teče iz njih i slijeva mu se niz obraze.</s><s>Pjevao je punim glasom dok su mu pred očima promicali dragi likovi kojih više nema.</s>

<s>"Ti bi me, more mome..."</s>

<s>Visoko podignutih ruku Hamza pjeva i polahko šeta kafanom.</s><s>U pauzi između strofa ispija nove čaše i razbija ih od zid.</s>

<s>- Hamza, a kad si ubio zadnjeg čovjeka?</s>

<s>- Četnika Dino, čet-ni-ka.</s><s>Znam.</s><s>U zadnjoj akciji.</s><s>Mislili smo da smo završili kad Dado dovede onog pukovnika, kapetana, šta li je bio, sjećaš li se kad sam mu otkinuo glavu.</s><s>Ti si opet plakao.</s><s>Izađem napolje.</s><s>Tresem se.</s><s>Nedaleko od zemunice stanem da se smirim.</s>

<s>Odjednom čujem plač.</s><s>Iz drugog rova.</s><s>Ukočim se.</s><s>Polahko puzim naprijed.</s><s>Vidim silueta čovjeka.</s><s>Bacam se na njega.</s><s>Desnom rukom udbijam njegov automat i hvatam ga za kosu.</s><s>Zadignem mu vrat.</s><s>U lijevoj ruci nož.</s><s>Zamahujem.</s><s>Ali, to nije četnik.</s><s>To je skoro dijete.</s><s>Šta sad?</s><s>Kako da ga ubijem.</s><s>On hvata pištolj.</s><s>BUUUUM.</s>

<s>- Hamza zadiže džemper.</s><s>Duž grudi ogroman ožiljak.</s><s>Pokazuje putanju metka</s>

<s>- Duž grudi, pa u vilicu, obraz, preko oka i duž čela.</s><s>Zamah, nož se sjuri kroz glavu tog nesretnog mladića, skoro djeteta.</s><s>Skačem, okrećem se.</s><s>Nema nikog više.</s><s>Hamza otresa glavom.</s><s>Vraća se ponovo nazad u stvarni svijet.</s><s>Ispija novu čašu. - Hamza, zapjevaj nam nešto naše.</s><s>Nešto pravo naše.</s><s>Hamza raširi ruke</s>

<s>"Moj Dilbere,</s>

<s>kud se šećeš,</s>

<s>Aj, što i mene ne povedeš "</s>

<s>Dino je prevodio</s>

<s>"Moj dragi kad ideš napolje</s>

<s>zašto i mene ne povedeš sa sobom"</s>

<s>Dva starca su se toliko približili da su skoro sjedili za istim stolom sa Hamzom i Dinom.</s><s>Jedan izvadi usnu harmoniku i pokuša da uhvati melodiju.</s><s>Drugi je bubnjao po stolu.</s><s>Malo su vukli na bluz.</s>

<s>"Što te volim,</s>

<s>Ah, što te ljubim,</s>

<s>Aman, Bože moj "</s>

<s>"Oh kako te volim,</s>

<s>Oh kako te ljubim,</s>

<s>Aman, Bože moj"</s>

<s>"Povedi me u čaršiju,</s>

<s>Aj, pa me prodaj bazardžiji.</s>

<s>"Povedi me u Centar,</s>

<s>Aj, pa me založi u zalagaonicu."</s>

<s>Što te volim,</s>

<s>Ah, što te ljubim,</s>

<s>Aman, Bože moj.</s>

<s>Uzmi za me oku zlata,</s>

<s>Aj, pa pozlati dvoru vrata.</s>

<s>"Uzmi za mene par funti zlata</s>

<s>pa pozlati vrata na kući."</s>

<s>Što te volim,</s>

<s>Ah, što te ljubim,</s>

<s>Aman, Bože moj.</s>

<s>Ko god ide neka pita</s>

<s>Aj, čija li su ovo vrata?</s>

<s>Aj, to su vrata moga zlata."</s>

<s>"Ko prođe ulicom neka pita</s>

<s>Čija su ovo vrata?</s>

<s>Aj, to su vrata moga dragog.</s>

<s>- Hajde onu o Tamburalo momče u tamburu.</s>

<s>- O.K. lijepi moj.</s>

<s>Tamburalo momče u tamburu,</s>

<s>Tambura mu od suhoga zlata,</s>

<s>Tanke žice kose djevojačke,</s>

<s>A terzijan pero sokolovo.</s>

<s>Gledala ga Ajka sa čardaka, V</s>

<s>idi majko lijepa junaka,</s>

<s>Da mi ga je u dvoru gledati,</s>

<s>Na njegovim grud'ma sevdisati.</s>

<s>Karanfil bi pod njega sterala,</s>

<s>A pod glavu rumenu ružicu,</s>

<s>Nek' miriše nek' se često budi,</s>

<s>Često budi i često me ljubi.</s>

<s>Dino je tiho prevodio pjesmu gostima.</s><s>Hamza iskapi flašu i razbi je.</s>

<s>- Dino, vjeruješ li ti meni?</s>

<s>- Vjerovao sam ti kad su nam glave bile u torbi.</s>

<s>- Samo neka sam ja tebe našao.</s><s>Biće dobro.</s><s>Sve će biti dobro.</s><s>Vidjećeš.</s><s>Imam dobar posao.</s><s>Radim za sindikat.</s><s>Nećeš vjerovati, 25 $ na sat.</s><s>Može nam biti za sve.</s><s>Naći ćemo stan u dobroj četvrti.</s><s>Smjestimo se i polahko.</s><s>Ići ćemo na jezero da pecamo.</s><s>Odavno se spremam. da kupim pribor.</s><s>Malo u kafanu, pa cure.</s><s>Tebe ćemo u školu.</s><s>Ima sto poslova koje možeš da radiš.</s><s>Čuj majke ti - homeless.</s>

<s>- Pusti to sad Hamza.</s><s>Pjevaj nam!</s>

<s>- Hoću Dino.</s><s>Koju ćemo?</s>

<s>- Hamza pruži ruku da uzme flašu ali više ni jedne nije bilo na stolu.</s>

<s>- Hej gazda, ima li još pića?</s><s>Ima li viskija za bivše ratnike?</s><s>Za bivše kraljeve?</s><s>Dino!</s><s>Mi smo bili kraljevi.</s><s>Jesmo li? - Barmen se trgnu.</s><s>Slušajući ove čudne priče i pjesme potpuno je zaboravio na kafanu i na goste.</s><s>Izvuče nove flaše i nasu piće za sve.</s><s>Viski je već potpuno obuzeo Dinu.</s><s>Bio je na granici sna.</s><s>Hamzino pitanje kao da ga probudi.</s><s>U momentu se promijeni.</s><s>Nije to više bio onaj do maloprije pijani mladić.</s><s>Oči mu se izbistriše i pogled postade čvrst.</s><s>Ispi čašu i razbi je.</s>

<s>- Jesmo Hamza.</s><s>Mi smo bili kraljevi, - ustade, zagrli Hamzu i prvi poče pjevati.</s><s>Hamza prihvati:</s>

<s>"Da je meni leći umrijeti,</s>

<s>Lane moje, leći umrijeti.</s>

<s>Umrijeti, smrti ne vidjeti,</s>

<s>Lane moje, smrti ne vidjeti.</s>

<s>Da ja vidim ko će me žaliti,</s>

<s>Lane moje, ko će me žaliti."</s>

<s>U pola pjesme zastadoše.</s><s>Dohvatiše flaše i počeše piti.</s><s>Viski je klokotao, slijevao se pored usana, natapao im garderobu i kapao na pod.</s><s>Prije nego dođoše do dna flaša, izgubiše ravnotežu, zaljuljaše se i poletiše na pod.</s><s>Dvojica opakih skočiše i uhvatiše ih malo prije samog poda.</s><s>Barmen pokaza da ih spuste na pod.</s>

<s>- Džordži, ti si sa autom ovdje?</s>

<s>Opaki klimnu glavom.</s>

<s>- Stavite ih u auto i odvezite na ovu adresu, - on otvori papirić sa adresom.</s>

<s>- Neka sam proklet.</s><s>Neka sam proklet.</s><s>Ha, ha, ha, ha...</s><s>Džordži.</s><s>Odvezi ih.</s><s>Pazi, da im nije falila dlaka s glave.</s>

<s>- Hej Kris, šta ti pada na pamet?</s><s>Znam valjda i ja razlikovati...</s>

<s>- Nadam se da znaš.</s><s>I možeš me slobodno zvati Fani Kris od noćas.</s>

<s>- Nećeš se ljutiti.</s><s>Nezgodan si, znaš.</s>

<s>- Nema problema.</s><s>Gledaj ovamo.</s><s>Staviću im njihov novac nazad.</s><s>Nemoj da šta zafali.</s><s>Ovo noćas sam ja častio.</s>

<s>- Jesu li te podsjetili na Sajgon?</s>

<s>Fani Kris šutke klimnu glavom.</s>

<s>***</s>

<s>Dok je auto jurio, Dino otvori oči.</s>

<s>- Hej vozač, gdje smo?</s>

<s>- Vozim vas na Kedži.</s>

<s>- Molim te, možeš li prvo mene odvesti na Adison 5400 West.</s>

<s>- Fin kraj.</s><s>O.K., brate, samo kaži.</s><s>U Adisonu Dino izađe iz auta.</s><s>Hamza otvori oči kad se auto zaustavi ispred njegove kuće.</s>

<s>- Gdje je Dino? - Ostavio sam ga u Adisonu, 5400 West.</s>

<s>- Adison 5400 West, - ponovi Hamza.</s>

<s>- Dobro naći ću ga sutra.</s><s>Hvala vozač.</s>

<s>Čuvaj se, brate! - dobaci mu vozač i odjuri.</s><s>Hamza je dugo tražio ključ pred vratima.</s><s>Mrmljao je neku pjesmu koju niko osim njega ne bi mogao prepoznati.</s><s>Konačno otključa kuću i pope se u stan.</s><s>Zaspao je pored ležaja.</s>

<s>***</s>

<s>U sobi u prizemlju Dont Wory Andy je gledao u Mary.</s>

<s>- Ovo mu je prvi put.</s><s>Nadam se da neće sutra nastaviti.</s><s>Bilo bi mi žao tog momka.</s>

<s>***</s>

<s>U Hamzinoj glavi je šumilo more kad se probudio.</s><s>Svaki pokret glave izazivao je nove eksplozije.</s><s>Trudeći se da što manje pomjera glavu, pristavi kafu i ode pod tuš.</s>

<s>- Neka boli.</s><s>Nema veze.</s><s>Samo neka sam ja njega pronašao.</s><s>To je pravo čudo.</s><s>Među osam miliona da naletim na njega.</s><s>Tuširanje ga malo povrati i on se udobno namjesti pored prozora.</s><s>Jaka kafa mu je godila.</s><s>I cigareta.</s>

<s>- Čovjek mora biti kao kafa.</s><s>Jak i topao, - pade mu na pamet Avdaga.</s><s>Šta li on sad radi.</s><s>Vjerovatno pije kafu sa Azrom.</s><s>Dok je srkutao kafu i palio novu cigaretu prisjećao se sinošnjeg razgovora sa Dinom.</s>

<s>- Šta ono reče za majku?</s><s>Dragi Bože!</s><s>Zašto uvijek stradaju dobri momci?</s><s>Sad, šta je tu je.</s><s>A Musa?</s><s>On je toliko volio Amru i Malecku da se pitam da li je on trebao da je oženi?</s><s>Svijet je mali, Kume.</s><s>Naći ćemo te.</s><s>Ili ja ili Musa.</s><s>Isto ti dođe.</s><s>Dado i Kemo?</s><s>Zar je moguće.</s><s>Ne vjerujem.</s><s>A ipak, sve se uklapa.</s><s>Ne mogu da vjerujem.</s><s>Pa Mustafa?</s><s>U politiku?</s><s>Baš mi je drago.</s><s>Znaće naš šumnjak sa njima.</s><s>Kao u šumi.</s><s>Prišulja se i cap.</s><s>Ha, ratni profiter!</s><s>Ili će se uhvatiti u isto kolo sa njima.</s><s>Kako ono naši stari kažu: Malo je ljudi ostalo poštenih, na žute dukate i bijele guzove.</s>

<s>Sakib?</s><s>Oženio se!</s><s>Glupko naš.</s><s>Dobro je da se bar jedan izvadi i okrene normalnom životu.</s><s>A i ja se zasjedio umjesto da idem po Dinu.</s>

<s>- Hamza se obuče na brzinu.</s><s>Nož zamota i sakri u madrac.</s>

<s>- Mislim da mi nećeš trebati.</s><s>Možda nikad više.</s>

<s>Na stepeništu se zaustavi.</s><s>Htio je reći Andyu da će Dino biti sa njim izvjesno vrijeme.</s><s>Neka, ima vremena.</s><s>Kad dođu.</s><s>Možda će biti problema sa Big Majkom.</s><s>Moraće na kraju da završi sa njim.</s><s>Nema teorije da on i njegovi samo nakrivo pogledaju Dinu, a kamoli da ga udare.</s><s>Majki će se dobro iznenaditi kad ga zapuca.</s><s>Hamza zamisli lice Big Majka dok leti na zemlju.</s><s>Samo će morati da bude brz.</s><s>Bude ih malo previše.</s><s>Moraće biti brz i uvjerljiv tako da, kad sredi Majkija i možda još dvojicu, ostali odustanu.</s><s>Kad bi mogao to nekako snimit' i poslati Musi.</s><s>Hamza se nasmija.</s>

<s>Čikago je najljepši u jesen.</s><s>Drveće se ospe jesenjim bojama.</s><s>Sunce je još toplo i prijatno.</s><s>Nema one nesnosne vlažnosti a i komarci se negdje povuku.</s><s>Kad ne pada kiša nebo je modro-plavo.</s><s>Nejvi, što bi rekli Ameri.</s><s>Hamza je pjevušio stare pjesme vozeći se u traku prema Adisonu.</s>

<s>U džepu je pronašao novac, sat i dokumente.</s><s>Šta li ovo znači?</s><s>Mozgao je i dumao, ali nije ništa pametno mogao da dokuči.</s><s>Odustade.</s><s>Moraće navratiti u onaj bar.</s><s>Valjda će ga pronaći.</s><s>Nakon kraće vožnje nađe se u Adisonu, 5400 west.</s><s>Ali to je bila prodavnica.</s><s>Možda preko puta.</s><s>Obično se taksisti dadne neko zvučnije i lakše odredište.</s><s>Hamza parkira i pokuca na vrata kuće preko puta.</s><s>Niko mu nije odgovarao.</s><s>On priđe drugoj kući.</s><s>Nakon dugotrajnog kucanja, začuše se koraci.</s>

<s>- Ko je? - Izvinite!</s><s>Tražim jednog momka.</s><s>Zove se Dino...</s>

<s>- Nema ovdje nikog, - odbrusi mu nepoznata osoba iznutra.</s><s>Hamza se okrenu i pređe ulicu.</s><s>Uđe u prodavnicu.</s><s>Mala prodavnica hrane i sitnih potrepština za kuću.</s><s>Na prozorima debele željezne rešetke.</s><s>Za kasom je sjedila starija Meksikanka.</s><s>Nepovjerljivo je gledala Hamzu.</s>

<s>- Izvinite, tražim jednog momka.</s><s>Zove se Dino.</s><s>Nema jedne ruke.</s>

<s>- Žao mi je.</s><s>Ne znam nikog takvog.</s>

<s>- Molim vas.</s><s>Pokušajte se sjetiti.</s><s>On u stvari...</s>

<s>- Rečeno ti je da ovdje nema takvog, - grub glas je dolazio iz dubine prostorije.</s><s>Hamza nije mogao da vidi ko govori.</s>

<s>- O.K., O.K..</s><s>Evo idem.</s><s>Divan dan, - brzo izađe iz prodavnice.</s><s>Kraj je bio takav.</s><s>Nisu bili krivi ljudi.</s><s>A on danas nije smio imati nikakvih neprilika.</s><s>Obazre se po ulici.</s><s>Na uglu je stajala grupica mladih crnaca i dvije Meksikanke.</s><s>Hamza im priđe.</s>

<s>- Hej čovječe, imaš li par dolara za ove momke? - mladi crnac ratobornog izgleda priđe Hamzi.</s>

<s>- Naravno, - Hamza izvadi novčanicu od deset dolara.</s>

<s>- Tražim jednog prijatelja.</s><s>Zove se Dino.</s><s>Nema jedne ruke.</s>

<s>- Bijelac? - Bijelac.</s>

<s>- Čovječe, ovo je crni kraj.</s><s>Nema bijelaca.</s><s>Živi sa nekom Rozitom.</s>

<s>- Čovječe, ovdje se svaka Meksikanka zove Rozita.</s>

<s>Probaj negdje drugo.</s><s>Hamza osjeti kako ga probija znoj.</s><s>Cijelo poslijepodne je proveo obilazeći kuće okolo.</s><s>Prvo po jedan blok oko Adisona 5400, pa zatim još jedan blok.</s><s>Obišao je skoro cijeli kvart.</s><s>Obišao je sve restorane brze hrane, sve barove, razgovarao sa dilerima droge, prostitutkama.</s><s>Pokucao je na bezbroj vrata.</s><s>Neka se uopšte nisu otvarala.</s><s>Na nekim bi se ljudi pokušavali sjetiti, neko bi samo odmahnuo glavom.</s><s>Neko bi mu šutke zatvorio vrata pred nosom.</s><s>Predveče ga zaustavi policija.</s><s>Neko je prijavio da se sumnjivi bijelac cijali dan vrzma krajem.</s><s>Policajci su bili ljubazni, ali izuzetno energični i strogi.</s><s>Pretresli su ga od glave do pete.</s><s>Pretresli vozilo.</s><s>Bezbroj pitanja i provjeravanja u centrali.</s><s>Nakon gotovo cijelog sata policajac mu dade prijateljski savjet da se izgubi iz tog kraja.</s>

<s>- Možda je tvoja priča u redu, ali mi ti ne možemo garantovati bezbjednost.</s><s>I ovo što ti se ništa nije desilo cijeli dan je čudo.</s><s>Briši odavde i svog prijatelja potraži na drugom mjestu.</s>

<s>Na ivici panike Hamza krenu nazad.</s><s>Bio je već blizu kuće kad mu pade na pamet da je Dino možda opet na autoputu.</s><s>Skrenu na Western ulicu i izađe na autoput broj 290-west.</s><s>Sa autoputa je izašao na Austinu.</s><s>Nije bilo Dine.</s><s>Ponovo se vrati na autoput i izađe na Harlemu.</s><s>Ni ovdje ga nije bilo.</s><s>Pade mu na pamet da je možda na izlazu sa zapada na istok Parkira trak u sporednoj ulici i vrati se pješice na petlju.</s><s>Raspitao se na obližnjim benzinskim pumpama, restoranima brze hrane i barovima.</s><s>Bila je skoro ponoć kad je došao kući.</s>

<s>- Naći ću ja tebe, ako Bog da.</s><s>I nećeš mi više pobjeći.</s><s>Jest Čikago veliki, ali pronaći ću ja tebe.</s>

<s>Praveći planove šta će raditi, gdje će i kako živjeti, Hamza propade u san pun košmara.</s>

<s>Sutradan je morao na posao.</s><s>Jedva je čekao da se radno vrijeme završi.</s><s>Neko je morao znati bar nešto o Dini.</s><s>Gdje živi?</s><s>Možda u bosanskim restoranima ili kafani Jaran.</s><s>Nije mu se išlo, ali morao je.</s>

<s>U Jaranu ga dočekaše smrknute face.</s><s>Hamza mirno prođe između stolova do šanka.</s><s>Upita konobara za Dinu govoreći malo glasnije da bi ga svi u kafani mogli čuti.</s><s>Konobar šutke odmahnu glavom.</s><s>Od onog ekscesa proljetos, nisu ga voljeli ovdje.</s><s>On se okrenu i prošara pogledom po prostoriji.</s><s>Niko od gostiju ne pokaza ni najmanji znak da zna nešto.</s><s>Hamza izađe napolje.</s><s>Nije bio bolje sreće ni u Ljiljanu ni u drugim restoranima.</s><s>U nedostatku bolje ideje vrati se na autoput 290.</s><s>Ni ovaj put ništa.</s>

<s>Rezigniran, vrati se na spavanje.</s>

<s>U uzaludnom traženju mu je prošla cijela sedmica.</s><s>Poslije posla lutao je zapadno od Čikaga, Berwyn, Cicero, Oak Park...</s><s>Raspitavao se, gledao, tražio.</s>

<s>U subotu nije radio.</s><s>Napravio je plan.</s><s>Otiće u Bosansku džamiju u Nortbruku, pa onda u sve crkve od Čikaga do Oak Parka.</s><s>Možda postoji neka "Wellcome grupa" koja ga poznaje.</s><s>Te wellcome grupe su bile dobra stvar.</s><s>Udružilo bi se nekoliko porodica volontera koji bi dobili jednu porodicu useljenika da im pomognu u prvim mjesecima života u USA.</s><s>Obično bi za useljenike nabavljali polovan namještaj, posuđe, garderobu, hranu, a često su pomagali i u novcu.</s><s>Hamzu je izluđivala misao da je Dino sad negdje gladan u hladnom stanu ili da stoji pored izlaza na nekom autoputu.</s><s>Ako ga ne pronađe u subotu, mislio je, otiće u policiju.</s><s>Moraju ga imati u nekom kompjuteru.</s><s>Da.</s><s>Tako će uraditi.</s><s>Bilo mu je lakše kad je napravio ovaj plan.</s>

<s>Probudio se rano.</s><s>Napolju je bilo oblačno, kiša samo što nije sastavila.</s><s>Popio je nekoliko kafa i popušio skoro pola kutije cigareta.</s><s>Oko osam se spremi i izađe iz stana.</s><s>Već je izašao iz kuće kad ga Andy pozva s prozora.</s>

<s>- 'Bro jutro, imaš li par minuta?"</s>

<s>- Jutro.</s><s>Ne baš.</s><s>Žurim. - Molim te, samo par minuta.</s>

<s>- O.K. - Hamza pomisli da nije možda zaboravio platiti kiriju.</s><s>Ali do prvog ima još pet-šest dana.</s><s>Uđe u kuhinju.</s><s>Andy je pio kafu.</s><s>Nasu još jednu šolju i pruži je Hamzi.</s>

<s>- Hvala, žurim.</s><s>Možda drugi put.</s><s>Pred Andyjem je stajala gomila fotografija.</s><s>On izdvoji jednu i pruži je Hamzi.</s>

<s>- Ovo sam ja u Vijetnamu.</s><s>Ovo nam je bio komandir.</s><s>Poginuo je par dana poslije.</s><s>Hamza ovlaš pogleda fotografiju i vrati je Andyju.</s>

<s>- Zapali slobodno.</s><s>Mary nije u kući.</s><s>Otišla je da kupi neke sitnice i da posjeti neke prijatelje.</s><s>Mogao bih i ja zapaliti jednu.</s><s>Mary mu nije dozvoljavala da puši i on je s vremena na vrijeme tražio po cigaretu od Hamze kad Mary nije bila kući.</s><s>Hamza izvadi kutiju cigareta i gurnu je Andyju. - Zadrži.</s><s>Ja ću sad kupiti.</s><s>Moram da idem. - Desetak minuta možeš da ostaneš.</s><s>Toliko će te čekati svaka.</s>

<s>- Ma nije djevojka Andy.</s><s>Dobro, kad insistiraš.</s><s>Deset minuta.</s><s>Hamza zapali cigaretu i uze kafu.</s><s>Otpi gutljaj.</s>

<s>- A ovo sam ja u Sajgonu.</s>

<s>- Andy mu pruži drugu fotografiju.</s><s>Mlad i snažan, u društvu djevojke kosih očiju, Andy mu se cerio sa fotografije.</s>

<s>- A znaš li kako sam je dobio nadimak Dont Vori Andy (ne brini Andy)?</s>

<s>- Nemam pojma. - Od moje čete koja je krenula u Vijetnam, četiri petine se nije vratilo kući.</s><s>Ostali su zauvijek u džungli.</s><s>Neke jedinice u Vijetnamu nisu ni vidjeli džunglu, a kamoli Vijetnamce.</s><s>A mi smo stalno išli iz akcije u akciju.</s>

<s>- Tako ti je obično u životu.</s>

<s>- Da.</s><s>Išli smo iz akcije u akciju dok se nismo potrošili.</s><s>Mene je bilo jako strah.</s><s>Bojao sam se kao niko.</s><s>A morao sam da idem.</s><s>Uoči svake akcije sam ponavljao sam sebi: Dont Vori Andy, Dont Vori Andy.</s><s>I tako, malo po malo, počeli su me zvati Dont Vori Andy.</s><s>Znaš, ja vjerujem u Boga i bio sam siguran da Bog neće dozvoliti da Njegov Andy završi u džungli.</s><s>Zato sam ponavljao Dont Vori.</s><s>Ima ko da brine.</s><s>Tvoje je da uradiš najbolje što možeš.</s><s>Ne brini, ne brini.</s>

<s>- O.K., Andy.</s><s>To je bilo u Vijetnamu.</s><s>Otkud ti taj nadimak u Čikagu?</s>

<s>- Odlično, odlično.</s><s>Vidim da me pratiš.</s><s>Vidiš, sa mnom u četi je bio momak iz Čikaga.</s><s>Kris.</s><s>Zvali smo ga Fani (smiješni) Kris.</s>

<s>Nasmješnije je bilo što on uopšte nije bio Fani.</s><s>Upravo suprotno.</s><s>Njega su se bojali i iz komande, i mi iz čete i Vijetnamci.</s><s>Veći je od mene za glavu.</s><s>Teži najmanje duplo.</s><s>Hamza nabrzinu preračuna: oko 150 kg.</s><s>Taj momak sigurno nije bio smiješan.</s>

<s>- Šišao se naćelavo.</s><s>I pustio ogromne brkove.</s><s>Uz njegovo ime su vezivali drogu, prostituciju, ubistva, ucjene i sve što ti može pasti na pamet.</s>

<s>- Čekaj.</s><s>Otkud mu onda nadimak Fani?</s>

<s>- Dobro pitanje.</s><s>Znaš, kad bude gusto, kad bude tako gusto da ti stvarno shvatiš, svakim djelićem tijela, da je baš gusto, naš Kris dobije napad smijeha.</s><s>I, interesantno, nikad ga nije hvatalo ako nije bilo baš gusto.</s><s>A napadi su bili strašni.</s><s>Prvo bi mu se počela tresti ramena i uskoro bi se sav počeo tresti.</s><s>Onda bi iz njega provalio smijeh.</s><s>Nije bilo nimalo fino i smiješno.</s><s>Smijao bi se kao lud, iskakao iz rova i počinjao da puca.</s><s>Nakon par šaržera bi kretao u napad.</s><s>I mi smo, htjeli ili ne, morali da ga pratimo.</s><s>Jadni Vijetnamci.</s><s>Mislili su sigurno da lično đavo predvodi napad.</s>

<s>- Nisam nikad čuo za takvo nešto.</s>

<s>- A znaš šta je posebno interesantno.</s><s>Metak ga nije htio.</s><s>Kroz sav taj pakao Vijetnama prošao je bez ogrebotine.</s>

<s>- I?</s>

<s>- I. Ništa.</s><s>Vratim se ja iz Vijetnama.</s><s>Ranjen.</s><s>U noge.</s><s>Prošlo nekoliko mjeseci.</s><s>Rane zarastaju.</s><s>Jedno veče neko lupa na vrata.</s><s>Smije se.</s><s>A, znaš, ko jednom čuje Krisov smijeh ne zaboravlja ga cijeli život.</s><s>Mary otvori.</s><s>Stvarno Kris.</s><s>Pita gdje je Dont Vori Andy?</s><s>I tako on ispriča Mary sve o tome.</s><s>Mary prijateljici, rođacima.</s><s>I, kad sam izašao iz kuće nakon par mjeseci svi me zovu Dont Vori Andy.</s>

<s>- Interesantna priča.</s>

<s>- I sad se ponekad vidim sa njim.</s><s>Još nosi nadimak Fani, ali ga niko ne smije zvati tako.</s><s>Već sam ti rekao da on uopšte nije fani.</s><s>Sad drži neki bar.</s><s>Zvanično.</s><s>Nezvanično drži nekoliko sabrba.</s><s>Droga, prostitucija, klađenje i drugo.</s><s>Pripisuju mu i neka ubistva.</s><s>Nedokazana.</s><s>I policija ga se kloni.</s><s>Ne znam.</s><s>Ljudi ponekad pretjeruju.</s>

<s>- To je istina.</s><s>Ljudi ponekad pretjeruju.</s><s>Nego, stvarno moram da idem.</s>

<s>- Čekaj još malo.</s><s>U četvrtak me zove Fani Kris.</s><s>Samo kaže dolazi odmah.</s><s>A, znaš kako je.</s><s>Kad te on zove ima da dođeš.</s><s>I to odmah.</s><s>Ali, mislim, stari smo drugovi, a i ne bavim se ničim što bi njemu smetalo.</s><s>Tako se ja spremim i u bar.</s><s>Uđem.</s><s>On me ugleda sa vrata.</s><s>Dođe, zagrli me.</s><s>Meni nije baš prijatno.</s><s>Kao da te medvjed zagrli.</s><s>On to osjeti i kaže Dont Vori Andy, Dont Vori Andy.</s><s>Odemo za šank.</s><s>Naspe nam po viski.</s><s>Svoj iskapi odmah i naspe ponovo.</s><s>I slušaj sad ovo.</s><s>Kaže: - Tako ti.</s><s>Imaš lava, a ne pričaš ništa.</s><s>Ja šutim, gledam.</s><s>Ne smijem da mu protivriječim, a ništa mi nije jasno.</s>

<s>- Zlatnog lava imaš, a ne govoriš starom drugu, - malo me potapše po leđima.</s><s>Sve bridi. - Kakvog lava, Fani? - izleti mi.</s><s>Nisam namjerno.</s><s>On prasnu u smijeh.</s><s>Kao nekad u Vijetnamu.</s>

<s>- Nema veze moj prijatelju Dont Vori Andy.</s><s>Bio mi je tvoj lav ovdje prije par noći.</s><s>Strašan je.</s><s>Kako je samo prešao ove razbojnike ovdje.</s><s>Taman se oni spremaju da mu uzmu mjeru, a on povadi sve iz džepova i dade mi.</s><s>Kaže hoće da piju.</s><s>I da častim sve u baru.</s><s>Onda su on i njegov drug pričali o ratu, pjevali.</s><s>Njegov drug nam je prevodio.</s><s>Bilo je super.</s><s>Bila mi je to najbolja noć otkako sam se vratio iz Vijetnama.</s><s>Hamza ga je ćutke gledao.</s><s>Nemoguće.</s><s>Čikago je izgleda velika mahala kao i Sarajevo.</s><s>Sve se zna.</s><s>Od sigurno pola miliona barova, kafana i restorana on, eto, da naleti na taj SAJGON.</s><s>A barmen je izgledao upravo kao što ga je Andy opisao.</s><s>Tako je.</s><s>On mu je napisao Andyjevu adresu.</s><s>Zato mu je vratio novac.</s>

<s>- I ja se napijem te noći.</s><s>Ne mogu ga odbiti, a znam kod kuće će biti frka.</s><s>E, reci ti meni šta sad.</s><s>Ja evo dva dana razmišljam o tom zlatnom lavu.</s><s>I znaš šta sam domislio.</s><s>Nemoj se ljutiti, ali ispada da si ti taj Zlatni lav.</s><s>Imaš žutu, zlatnu kosu, hodaš i izgledaš kao da si krenuo u lov.</s><s>Znaš, one moje stepenice za sprat.</s><s>Ne škripe jedino kad se ti ili mačka penjete.</s><s>Biće da si ti taj Zlatni lav.</s>

<s>- Izvini Andy, nemam pojma o čemu pričaš.</s><s>Hvala na kafi.</s><s>Moram da idem. - Hamza ustade i krenu prema vratima.</s>

<s>- I ja sam mislio.</s><s>Nema veze, moraću da lično pitam Fani Krisa šta je mislio.</s><s>Nego, ti ne gledaš televiziju?</s>

<s>- Ne, zašto?</s>

<s>- Hamza je već otvorio vrata koja iz kuhinje vode u hodnik.</s>

<s>- Sinoć je bilo na kanalu 5. Pronašli su u Jezeru tijelo nekog mladića.</s><s>Dvadesetpet, dvadesetšest godina.</s><s>U vojnoj jakni.</s><s>Plav.</s><s>Nema jedne ruke.</s><s>Hamza se ukoči.</s><s>Srce, tijelo i mozak mu se zalediše.</s><s>Sa jednom rukom na šteci vrata on se okrenu i pogleda Andya.</s><s>Zatetura unazad i udari od zid.</s>

<s>Noge mu otkazaše poslušnost i on se skliznu niz zid.</s><s>Donja vilica mu poče nekontrolisano drhtati.</s><s>Lijevom rukom pritisnu vilicu na gore da bi zaustavio cvokotanje.</s><s>U strašnom šoku buljio je ispred sebe ne videći ništa.</s>

<s>Andy se pokrenu i priskoči mu.</s>

<s>- Hamza, Hamza!</s><s>Hamza se nije pomjerao.</s><s>Snažno je pritiskao vilicu i izgubljeno gledao ispred sebe.</s><s>Andy pokuša da ga zagrli i podigne.</s><s>Hamza mu rukom dade znak da ga ne dira.</s><s>Andy se ushoda po sobi.</s>

<s>- Sranje, sranje!</s><s>O Bože, o Bože.</s><s>Sranje, sranje! - rukama je pritiskivao sljepočnice, lomio prste pa opet pritiskivao sljepočnice.</s><s>Hamza se gubio.</s><s>Eksplozije u glavi su prerasle u zaglušujuće detonacije.</s><s>Pogled mu je bio staklast.</s><s>Pred njegovim očima soba se rasplinjavala, nestajala i ponovo se vraćala.</s><s>Odjednom u sobi nastade ogroman vrtlog.</s><s>Soba se okretala strahovitom brzinom.</s><s>Stvari i predmeti su počeli nestajati u vrtlogu.</s><s>Sve brže i brže.</s><s>Osjećao je da ga velika tamna rupa usisava.</s><s>Osjećao je da mu se mozak dijeli.</s><s>Jasno je čuo pucanje sivih ćelija koje su se raspadale.</s><s>Broj negativnih informacija je prešao kritičnu tačku.</s><s>I kao u trenutku ranjavanja, mozak je grozničavao tražio izlaz.</s><s>Spas.</s>

<s>Ludilo.</s>

<s>Izlaz je u ludilu.</s><s>Odbaciti sve.</s>

<s>Uništiti centre memorije.</s>

<s>Odbaciti sjećanja.</s>

<s>Sačuvati po svaku cijenu centre za preživljavanje.</s><s>Život.</s>

<s>Jedino je život važan.</s><s>Odbaciti sva čula, nisu neophodna.</s><s>Vid, sluh, miris.</s><s>Sve je to u krajnjoj konsekvenci nepotrebno.</s><s>Sačuvati biološku nit života.</s>

<s>Hamza je osjećao da klizi u ponor bez izlaza.</s><s>Osjećao je da se kreće tajanstvenim i neistraženim putevima podsvjesti.</s><s>Da leluja na, kao oštrici noža, tankoj niti koja dijeli ovozemaljski život od vječne mladosti ludosti.</s><s>Pred njegovim ukočenim očima su se mijenjale boje vrtloga.</s><s>Čas je bio bijel, pa zelen, purpurno crven, ljubičast, crn, pa opet bijel.</s><s>Njegove oči su se raširile od te eksplozije boja u vrtlogu koji ga je uvlačio u sebe.</s><s>Još malo.</s><s>Još samo malo i mozak će donijeti odluku.</s><s>Potpunu i konačnu.</s><s>U šoku, ali ipak dalekom periferijom mozga svjetan šta to znači, buljio je u vrtlog iščekujući šta će se desiti.</s>

<s>Pljus!</s>

<s>Andy se konačno pribrao.</s><s>Pronašao je viski koji je Mary sakrila od njega.</s><s>Napunio veliku čašu i pljusnuo je Hamzi u lice.</s><s>Drugu mu nasloni na usne.</s><s>Ne mogavši da ih otvori, on izli čašu nadajući se da će bar nekoliko kapi proći kroz stisnute zube.</s><s>Hamza je i dalje buljio ispred sebe.</s><s>Andy mu začepi nos.</s><s>Kad Hamza refleksno otvori usta da udahne, Andy mu svom snagom pljusnu čašu u lice.</s><s>Veći dio viskija uleti Hamzi u usta i on se zagrcnu.</s><s>Zakašlja.</s><s>Boje se ugasiše i vrtloga nestade.</s><s>On, na petnaestak centimetara od sebe ugleda preplašeno Andyjevo lice.</s>

<s>- Uvijek sam se pitao kako izgleda crnac kad preblijedi.</s>

<s>- Dođi, - Andy ga podiže i donese do stolice.</s>

<s>- Popij! - nije više bilo viskija pa mu Andy dade šolju vrele kafe.</s><s>Hamza ga nesvjesno posluša.</s><s>Vrela kafa ga oprži i on zvučno poče da udiše zrak da bi ohladio usta.</s>

<s>- Tako, tako!</s><s>Budi ovdje, budi ovdje!</s><s>Ostani sa mnom!</s><s>Molim te!</s>

<s>- Zapali mu cigaretu i stavi mu je između usana.</s><s>I sam zapali.</s><s>Šutili su i pušili nekoliko minuta.</s>

<s>- Čovječe, čovječe.</s><s>Za dlaku da mi odeš.</s><s>Za nijansu.</s><s>Čovječe, Čovječe.</s><s>Viđao sam to u Vijetnamu.</s><s>Smrt je premija za to.</s>

<s>Nakon sljedećih nekoliko minuta Andy opet progovori.</s>

<s>- Zašto mi nisi ispričao?</s><s>Da si rekao, mogli smo nešto učiniti.</s><s>Fani Kris bi ga našao za pola sata.</s><s>Da se sakrio bilo gdje, našao bi ga.</s><s>Samo da si rekao.</s><s>Ali, ti šutiš.</s><s>Evo i sad šutiš.</s><s>Koliko si već dugo ovdje?</s><s>Dugo, je li? `Bro jutro-`bro jutro.</s><s>Ništa više.</s><s>Znaš šta, mislio sam ja dugo o tome.</s><s>Šutnja je planetarni problem ratnika.</s><s>Miševi pričaju, ratnici šute.</s><s>Šute kad boli, šute kad ne boli.</s><s>Moraš pričati, govoriti, moraš čuti svoj glas.</s>

<s>Andyjeve riječi su dopirale kao nerazumljiv šum do Hamze.</s><s>Andy je pričao i pričao.</s><s>U Hamzinoj glavi je zvonilo: Ne razmišljaj, ne misli, ne misli, ne misli.</s><s>Preživjećeš.</s><s>Ne misli.</s><s>Okreni tok misli.</s><s>Vrati se u djetinjstvo.</s><s>Nazad.</s><s>Nazad.</s><s>Tako je.</s><s>Misli na Dervišaginu krušku.</s>

<s>Tako, to je dobro.</s><s>Veliko staro stablo u jesen.</s><s>Krupne sočne kruške.</s><s>Ne, ne taj put.</s><s>Stablo, voće, trešnje.</s><s>Troje djece koja su brala trešnje na Kobiljoj Glavi, par milja sjeverno od centra Sarajeva, u proljeće 1993. godine četnici ubili sijačem smrti.</s><s>Misli na nešto drugo.</s><s>Evo, Hamza je na skijanju, snijeg, sunce.</s><s>Čisto plavo nebo.</s><s>Odnekud izviru i druga sjećanja na snijeg.</s><s>Prvi snijeg u Sarajevu zime 1993, 1994. godina.</s><s>U naselju Alipašino polje djeca izašla na sankanje.</s><s>Direktan pogodak teškog projektila u grupu.</s><s>Sedmoro mališana poginulo.</s><s>Otac nosi sinčića starog pet-šest godina.</s><s>Geler mu je potpuno otkinuo lobanju.</s><s>Koža lica bez lobanje, kao gumena maska visi sa ramena, dok se otac, bijel kao snijeg bespomoćno okreće oko sebe.</s><s>Na par metara dalje, crven i bijel, dječiji mozak, kao izgubljena dječija kapa, leži na snijegu.</s><s>Ne snijeg, ne kruška, misli na vodu, na livadu.</s><s>Hvala Bogu.</s><s>Tu je.</s><s>Zelena livada davnog toplog ljeta.</s><s>Cijela porodica je na izletu, pored rijeke.</s><s>Livada je velika.</s><s>Na njenom kraju sporo teče rijeka.</s><s>Rijeka je bistra.</s><s>Vide se ribe koje isto tako lijeno plivaju.</s><s>Sve je usporeno.</s><s>Zadrži tu sliku.</s>

<s>- I znaš šta je mene izliječilo?</s><s>Moja Mary.</s><s>Natjerala me je da pričam.</s><s>Hiljade zašto?</s><s>Gdje?</s><s>Ko?</s><s>Kako?</s><s>Hiljade.</s><s>Mislio sam da ću je ubiti.</s><s>Bila mi je gora od Vijetnamaca.</s><s>I tako sve dok nisam prepukao.</s><s>Ne prepukao.</s><s>Dok se nisam sastavio.</s><s>A onda sam plakao.</s><s>Danima.</s><s>Slušaš li ti mene?</s>

<s>- Jah.</s><s>Gdje odvoze samoubice?</s>

<s>- Ne znam.</s><s>Ali sad ćemo pronaći u informacijama.</s><s>Sačekaj malo, - Andy uze telefonski imenik.</s><s>Nakon desetak poziva se vrati.</s>

<s>- Našao sam.</s>

<s>- Imaš li adresu?</s><s>Moram otići tamo. - Nema govora.</s><s>Ja ću voziti.</s><s>Sačekaj samo da napišem poruku za Mary.</s><s>Brinuće se.</s><s>Ulice su bile prepune vozila.</s><s>Na prometnijim cestama šetači.</s><s>U parkovima roditelji sa djecom i poneki zaljubljeni par.</s><s>Nebo je bilo modro-plavo.</s><s>U Hamzinim nozdrvama, odnekud se pojavi poznati, sladunjavi miris smrti.</s>

<s>***</s>

<s>Stigoše.</s>

<s>Nakon kraćeg objašnjavanja odvedoše ih u prostoriju gdje su držali leševe.</s><s>Iz police izvukoše veliku metalnu ladicu u kojoj se nalazio Dino.</s><s>Lijepo lice je bilo modro.</s><s>Kosa slijepljena preko čela.</s><s>Oči sklopljene, kao da spava.</s><s>Hamza ga je dugo gledao.</s><s>Popravi mu kosu.</s>

<s>- Spavaj, mali, spavaj.</s><s>Bilo je stvarno ili se njemu pričinjavalo.</s><s>Spokoj i kao neko olakšanje na Dininom licu. - Ti si došao do kraja.</s><s>Oprosti mi, mali.</s>

<s>- Vi ga poznajete? - medicinar ga je vukao za rukav.</s>

<s>- Jah. - Možete li nam dati podatke o njemu? - Naravno.</s><s>Uđoše u kancelariju.</s><s>Hamza je tiho odgovarao na pitanja.</s><s>Ime, prezime, datum i mjesto rođenja, adresa, zanimanje.</s><s>Medicinar ga ponudi cigaretom.</s><s>Hamza se zahvali.</s><s>Cigareta mu je baš trebala. - Ko obavlja sahrane muslimana u Čikagu? - Nisam siguran.</s><s>Pogledajte u Islamic Faundation.</s><s>Daću vam adresu.- Da li ja mogu da ga sahranim.</s><s>Mislim da...</s>

<s>- Naravno.</s><s>Čim obavimo formalnosti možete da preuzmete tijelo.</s><s>Nakon bolnice Andy ga odveze do Vila Parka.</s>

<s>Islamic Foundation je bila, u stvari, osnovna škola sa malom džamijom.</s><s>Uz nju je i skoro završena nova, velika džamija.</s><s>Najveća džamija u Sjevernoj Americi.</s><s>Iz prijemne kancelarije ga uputiše direktoru Centra.</s>

<s>- Esselamu Aleikum, Brat Hamid?</s>

<s>- Alejkumu selam brate.</s><s>Izvoli.</s>

<s>- Ja sam Hamza. - predstavi se i steže ruku krepkom starcu.</s><s>Nešto duža bijela brada, malo tamnija koža.</s><s>Pakistanac.</s><s>Starac je zračio iskonskim mirom.</s><s>Hamzu podsjeti na Sarajevo.</s><s>Samo duboko i svjesno religiozni ljudi mogu zračiti takvim mirom.</s>

<s>- Kako ti mogu pomoći, brate?</s>

<s>- Želim da obavite dženazu za mog prijatelja.</s>

<s>- Umro je?</s>

<s>- Umro.</s>

<s>- Gdje se tijelo sada nalazi?</s>

<s>- U bolnici,</s>

<s>- Čekaj.</s><s>Je li ubijen?</s>

<s>- Nije.</s><s>Ubio se.</s><s>Starac ge je dugo gledao, šutke.</s>

<s>- Ti znaš, sine, da je samoubistvo...</s>

<s>- Ja bih da to ostavimo Bogu.</s><s>Nije naše da sudimo.</s>

<s>- Hamza ga nervozno prekinu.</s>

<s>- Jah.</s><s>Alah dželešanuhu je milostiv, - obojica ušutiše.</s>

<s>- Bio ti je drag? - Hamza klimnu glavom.</s>

<s>- Dobro.</s><s>Mi ćemo to obaviti.</s><s>Daćeš mi podatke da možemo preuzeti tijelo.</s><s>Vidjeću da li možemo dobiti mjesto na groblju u Skokiju.</s><s>Tamo sahranjuju Bosance.</s><s>On je bio Bosanac?</s>

<s>- Itekako.</s><s>Mogu li odmah platiti?</s>

<s>Ne.</s><s>To ćemo mi finansirati.</s><s>Imamo fond za takve sahrane.</s>

<s>- Ali ja želim da platim.</s>

<s>- Sine, to što njemu sad treba, ne možeš platiti novcem.</s><s>Na drugom kraju zgrade je džamija.</s><s>Prouči mu nešto, ako znaš.</s>

<s>- Znam.</s>

<s>- A ako imaš viška novca, napolju su kutije za donacije.</s><s>Za školu, za Bosnu, za novu džamiju.</s><s>Možeš dati donaciju.</s><s>Abdest možeš uzeti u hodniku lijevo.</s>

<s>- Hvala brate.</s><s>Selam alejkum.</s><s>Rukovaše se i Hamza izađe.</s><s>Uze abdest i uđe u džamiju.</s><s>Sjede na koljena i poče učiti tihim glasom:</s>

<s>- Bismillahirrahmanirrahim...</s>

<s>Šapatom je izgovarao poznate riječi kratkih sura iz Kur'ana.</s><s>Odavno nije učio ništa.</s><s>Interesantno da se jednom naučene molitve iz Kur'ana ne zaboravljaju.</s><s>Neko reče da je to kao vožnja bicikla.</s><s>Jednom naučiš i to je za cijeli život.</s><s>Jedno od čuda Kur'ana.</s>

<s>Hamza je učio predano.</s><s>Prije svakog sureta počinjao bi:</s>

<s>- U ime Allaha, Sveopćeg Dobročinitelja Milostivog.</s><s>Nije znao koliko je ostao u džamiji.</s><s>U jednom trenutku neko se nakašlja iza njega.</s><s>Okrenu se.</s><s>Na ulazu je stajao Andy i snebivljivo slijegao ramenima.</s><s>Hamza prouči završne riječi:</s>

<s>- Sadekallahul-azim (Istinu je rekao Uzvišeni Allah), pređe dlanovima preko lica i izađe. - Izvini Hamza, napolju je mrak.</s><s>A, znaš, Mary će se brinuti...</s><s>Hamza klimnu glavom.</s><s>Dok su se vozili nazad, Andy je začudo šutio.</s><s>Tek pred kućom progovori.</s>

<s>- Interesantno mjesto.</s><s>Nisam znao da tako nešto postoji u Čikagu.- Nisam ni ja.</s>

<s>- Sad ćemo kod mene na večeru.</s><s>Mary će nešto spremiti.</s><s>Dobra je ona.</s><s>Malo previše gunđa, ali je duša od žene.</s><s>I nemoj da mi kažeš da ne možeš jesti.</s><s>Odsad, pa nekoliko narednih dana, ja sam ti i otac i mati.</s><s>Nego, jesu li ti živi roditelji?</s>

<s>- Jesu.</s>

<s>- I žive u Bosni?</s>

<s>- Jah.</s><s>Uđoše u kuću.</s><s>Na kuhinjskim vratima se pojavi Mary.</s><s>Taman je otvorila usta da ospe paljbu na Andyja.</s><s>On stavi prst na usta, da Hamza ne vidi:</s>

<s>- Mary, draga.</s><s>Evo dvojice gladnih, starih momaka.</s><s>Hajde dušo, nahrani umorne ratnike.</s><s>Po njegovom glasu, tonu, kao i po Hamzinom izgubljenom pogledu, Mary nasluti da se desilo nešto loše i teško.</s><s>Za nju je Hamza bio podstanar.</s><s>Možda nešto draži od drugih koji su tu stanovali, ali ipak podstanar.</s><s>Doduše, mali akvarel neshvatljivo visoke cijene, koji im je poklonio za prošli Božić, obezbijedio mu je posebno mjesto u njenom srcu.</s><s>Ne zbog cijene, već zbog toga što je mislio da oni zavrijeđuju da imaju jednu takvu sliku u stanu.</s><s>Malo zatečena, ona se okrenu i uđe u kuhinju.</s><s>Pričala je veselo o bezveznim stvarima i kriomice pogledavala u Hamzu.</s><s>Bez obzira šta se desilo, Andy će morati imati debelo objašnjenje za onu praznu bocu viskija i miris alkohola u kuhinji.</s>

<s>- Sad ću ja pripremiti večeru nabrzinu.</s><s>Ti ćeš Hamza zaboraviti sve što si jeo do sada u životu.</s>

<s>- Izvinite, ja ne jedem svinjetinu. - Andy i Mary se nasmijaše.</s>

<s>- Ne jedemo ni mi.</s><s>Holesterol.</s><s>Doktor mi je zabranio prije nekoliko godina.</s><s>Uskoro se na stolu nađoše pileće šnicle, krompir, salata.</s><s>Mary donese flašu vina.</s>

<s>- Hvala, ne pijem.</s><s>Mary nakratko pogleda u praznu flašu viskija na polici, pa u Andya.</s><s>Andy sleže ramenima.</s>

<s>Nakon večere Andy donese dvije tablete i pruži ih Hamzi.</s><s>Ovaj odmahnu glavom.</s>

<s>- Slušaj Hamza, ja ne znam kako te je otac odgojio.</s><s>Ali znam da sam ti rekao da sam ti ja sad i otac i mati.</s><s>Ima da popiješ ove tablete pa na spavanje.</s><s>Inače ću ti ih ja ugurati u usta.</s><s>Hamza posluša.</s><s>Popi tablete, pa obojica zapališe.</s><s>Za divno čudo, Mary ne reče ni riječi.</s><s>Kad je Hamza otišao na spavanje, Andy nasu sebi i Mary po čašu vina i posjede je pored kamina.</s>

<s>- Znaš, draga moja Mary, kad sam se napio u četvrtak?</s><s>Zvoni telefon.</s><s>Ja se javim.</s><s>Fani Kris.</s><s>Kaže dolazi odmah.</s><s>Šta ću.</s><s>Moram.</s><s>Odem ja u Sajgon a Fani Kris kaže `Ti Dont Vori Andy imaš zlatnog lava, a ne govoriš.' Kakvog lava mislim ja a ne smijem da kažem...</s><s>Ponoć je prošla a Andy je još uvijek pričao Mary čudnu priču o njihovom Hamzi i mladiću bez ruke.</s><s>Sutradan je padala kiša.</s><s>Andy se nije dobro osjećao pa je Hamza sam otišao na dženazu.</s>

<s>***</s>

<s>Groblje u Skokiju, sjevernom predgradu Čikaga nije bilo ni mnogo veliko ni previše staro.</s><s>Između ostalih, na njemu je bio jedan dio na kojem su sahranjivani muslimani po njihovim običajima.</s><s>Dženaze su bile skoro kao u Bosni.</s><s>Jedina razlika je što se ovdje ukopavalo u kovčezima.</s>

<s>Pored zaposlenih grobara, dženazi je prisustvovalo još samo nekoliko ljudi.</s><s>Imam bosanske džamije iz Nortbruka sa jednim prijateljem, brat Hamid sa dva pratioca i Hamza.</s><s>Kovčeg je bio postavljen ravno iznad rake.</s><s>Mali motori se upališe i kovčeg se na platnenim kaiševima polahko spusti u raku.</s><s>Preko kovčega se spusti betonski poklopac.</s><s>Grobari se povukoše.</s><s>Hamza uze lopatu i sa ostalim poče nabacivati zemlju.</s><s>Zemlja je bila mokra i lijepila se za lopatu.</s><s>Kad su formirali mezar obrisaše blato sa cipela o travu.</s><s>Čučnuše i imam poče tiho da uči.</s><s>Poznate molitve podsjetiše Hamzu na brojne 'dženaze u Sarajevu.</s><s>Kad je završio učenje, imam rukom dade znak Hamzi da i on nešto prouči.</s><s>Hamza podiže ruke i poče učiti Kul huvallahu: "U ime Allaha Sveopšteg Dobročinite ja Milostivog.</s><s>Reci: Alah je jedan," Kiša je i dalje padala.</s><s>Natapala mu jaknu i tijelo.</s><s>Oborenih očiju Hamza je učio za dušu svog prijatelja.</s><s>Kad su završili, Hamza se upozna sa imamom i njegovim prijateljem.</s><s>Imam ga pozva da navrati u džamiju u Nortbruku, da popričaju.</s><s>Hamza mu obeća.</s><s>Pozdravi se sa bratom Hamidom.</s>

<s>***</s>

<s>Polahko je vozio nazad.</s><s>Usput je jeo u nekom restoranu, kupio neke sitnice u jednoj prodavnici.</s><s>Kiša je prestala da pada.</s><s>Počinjalo se smrkavati kad je došao kući.</s><s>Parking ispred kuće je bio zauzet i on napravi krug oko bloka i ponovo uđe u ulicu.</s><s>Ovog puta je bio bolje sreće i nađe parking stotinjak metara do kuće.</s><s>Po običaju, samo zalupi vrata.</s><s>Nije vrijedilo da ih zaključava.</s><s>Ako je neko htio da ih otvori, razbiće staklo.</s><s>Bolje ovako.</s><s>Nije obraćao pažnju na okolinu.</s><s>Oborene glave krenu kući.</s>

<s>- Hej, Blek Suol, dodi ovamo!</s><s>Hamza se okrenu.</s><s>Big Majk je stajao na stepeništu okružen svojim ljudima.</s><s>Kažiprstom desne ruke mu dade znak da priđe. - Ne večeras, - Hamza tiho odgovori i odmahnu rukom.</s><s>Produži.</s><s>Začu korake iza sebe.</s><s>Bijesan Majkov glas.</s>

<s>- Meni se ne odmahuje rukom! - njegova teška šaka se spusti na Hamzino desno rame i povuče ga unazad.</s>

<s>- Aaarrrhhhhhh! - Hamza strahovito urliknu.</s><s>Nagomilana negativna energija u njemu je eksplodirala.</s>

<s>Desnom rukom zgrabi Majkovu šaku, okrenu se brzo oko svoje ose i držeći ispruženu Majkovu ruku svom snagom udari lijevim ramenom u njegov lakat.</s><s>Zvuk iskakanja zgloba muklo odjeknu.</s><s>Nadjača ga Majkov vrisak.</s><s>U djeliću sekunde, dok se Majkovo tijelo još kretalo, Hamza prebaci svoju desnu šaku, uhvati ga za nadlakticu i snažno je povuče uvis.</s><s>Istovremeno, lijevim ramenom pritisnu njegovo rame nadole.</s><s>Majkovo tijelo koje je već bilo u zraku kao da zastade.</s><s>Njegovo rame se nađe u centru sila dvije poluge, i uz prasak, zglob iskoči.</s>

<s>- Aaaaajjj! - Majk je vrištao i valjao se po zemlji.</s><s>Njegov drug, koji je držao Hamzu s leđa kad su ga prvi put prebili, uz vrisak potrča prema Hamzi.</s><s>Hamza sačeka nepomično sve dok mu njegova šaka ne pojuri prema licu.</s><s>Kratkim pokretom malo izmače glavu i dok je šaka prolazila pored nje, uhvati je, okrenu se i ramenom udari u lakat.</s><s>Zglob iskoči.</s><s>Dok je tijelo padalo naprijed, on zamahnu i punim udarcem nogom ga pogodi u lice.</s><s>Nesretni momak odleti unazad.</s><s>Iz rasturenog lica mu poli krv. - Još neko? - Hamza je blijedo gledao ostale.</s>

<s>- Ti si mrtav čovječe!</s><s>Ti si mrtav!</s><s>Ne postoji mjesto gdje se možeš sakriti!</s><s>Sljedeći put si mrtav! - Big Majk je sjedio na zemlji i kleo.</s><s>Hamza mu priđe.</s><s>Udari ga nogom u grudi i Majk se svali na zemlju.</s><s>Hamza mu kleknu na stomak.</s>

<s>- Sljedeći put Big!</s><s>Sljedeći put ću ti izvaditi srce i pojesti!</s><s>Ovako!</s>

<s>- Hamza sastavi šake sa dlanovima okrenutim napolje.</s><s>Zavuče mu prste pod rebra i povuče na gore.</s><s>Kao da mu razvaljuje grudni koš, Big Majk poče panično vrištati.</s>

<s>- Ovako!</s><s>Sljedeći put.</s><s>Znaš gdje me možeš naći. - Hamza ustade.</s><s>Sjeti se da je u autu zaboravio kesu sa sitnicama.</s><s>Vrati se do auta.</s><s>Prolazeći pored grupe na stepenicama dobaci im:</s>

<s>- Vozite ih u bolnicu.</s><s>U hodniku ga je čekao Andy.</s>

<s>- Znao sam.</s><s>Znao sam.</s><s>Čim sam te vidio.</s><s>Pogotovo kad su te prošli put prebili.</s><s>O čovječe...</s>

<s>- O.K. Andy, O.K..</s>

<s>- Gdje ćeš?</s><s>Večera.</s>

<s>- Zaista nisam gladan. - Onda tablete? - Mislim da mi ne trebaju.</s>

<s>- I ja mislim da ti ne trebaju.</s>

<s>***</s>

<s>Andy nije mogao da odoli. - Halo, Fani Kris?</s>

<s>- Hej, Dont Vori Andy, čovječe!</s><s>Živ si?</s>

<s>- Hej Fani Kris, ti znaš Big Majka?</s>

<s>- Svi znaju Big Majka.</s>

<s>- E, slušaj sad...</s>

<s>- Andy mu polahko poče pričati.</s><s>Nakon prvih riječi, Fani Kris povika:</s>

<s>- Čekaj, čekaj, čekaj.</s><s>Ne može to tako.</s><s>Ta priča mora da se ispriča kako treba.</s><s>Spremi se i dolazi ovamo.</s>

<s>- Nema teorije čovječe.</s><s>Mary bi me u top strpala.</s>

<s>- Povedi i nju. - Šališ se?</s>

<s>- O.K., O.K..</s><s>Znam da Sajgon nije mjesto za dame.</s><s>Ali, ako izjurim neke goste i malo sredim salu biće to pristojna rupa.</s><s>O.K. šaljem momka po tebe.</s>

<s>Mary je gunđala.</s><s>Spominjala sve moguće poroke i vrste kriminala i vezivala ih za Krisovo ime.</s><s>Ustvari, istina je bila da je već dugo, potajno željela da vidi tu rupu.</s><s>Čuj Sajgon?</s><s>Kad je Krisov opaki momak pozvonio na vrata bila je dotjerana.</s><s>Uglađenost Krisovog momka i njegovo nastojanje da bude učtiv i kulturan toliko je odudaralo od njegovog izgleda da Mary u neko doba prasnu u smijeh.</s><s>Atmosfera je olabavila i oni su raspoloženi došli u Sajgon.</s><s>Fani Kris je bio iznenađenje za sebe.</s><s>Snježno bijela košulja i crvena leptir kravata sa bijelim tačkicama.</s><s>Veliki buket ruža za Mary.</s><s>Osjećala se kao kraljica.</s><s>Najavivši goste, Kris je zabranio prisutnim da izgovore i jednu nepristojnu riječ.</s><s>Inače...</s><s>Niko nije želio imati problema sa Fani Krisom.</s><s>Kad Kris upita za piće Mary klimnu Andyu.</s><s>Viski za Andya, vino za Mary.</s><s>Kad piće dode i svi se namjestiše udobno, Andy zapali cigaretu i poče:</s>

<s>- Tako ja večeras stojim pored prozora.</s><s>Vidim Hamza prođe ulicom.</s><s>Traži parking.</s><s>Njegovog traka možeš poznati među milion drugih.</s><s>Malo poslije vidim parkira se na početku ulice.</s><s>Ispred zgrade, na stepeništu, stoji Big Majk sa svojima.</s><s>Ja Boga molim da ga ne diraju večeras.</s><s>Znaš da su ga jednom udesili?</s><s>Znaš!</s><s>O.K..</s><s>I da im poslije toga redovno daje novac?</s><s>Nikad mi se nije požalio.</s><s>E, sad nisam čuo šta su mu rekli.</s><s>Vidio sam kad je on odmahnuo rukom.</s><s>Onda Big Majk potrči za njim...</s><s>Andy je pričao.</s><s>Fani Kris se naklatio na sto i netremice sluša.</s><s>Kad je završio Fani Kris upade: - Čekaj ovo na kraju nisam razumio.</s><s>Kako? - Fino.</s><s>Ovako je sastavio šake.</s><s>Ti si kao Big Majk.</s><s>Evo ovako, i zavukao mu prste pod rebra i povukao.</s>

<s>- Neka sam proklet.</s><s>Neka sam proklet.</s><s>Dobro sam ja njega ocijenio.</s><s>To ni ja nisam nikad vidio.</s><s>Jadni Big Majk.</s><s>Moj lav se nije ni ovdje uplašio.</s><s>Samo je htio da izbjegne gužvu.</s><s>Ha, Zlatni lav?</s><s>Dobro sam mu ime dao?</s>

<s>Za stolom u uglu sjedila su dva starca.</s><s>Isti oni koji su pratili Hamzu na usnoj harmonici i bubnjevima kad je pjevao.</s><s>Nešto su se došaptavali.</s>

<s>- Hej, Fani Kris, mogu li dva stara momka dobiti pivo?</s>

<s>- Fani Kris ih pogleda:</s>

<s>- U ovom baru nema veresije nikom.</s><s>Nikom.</s><s>Starci se veselo pogledaše i namignuše jedan drugom: - Sad će ono.</s>

<s>- Kao što rekoh n-i-k-o-m.</s><s>Osim, osim, mojim starim prijateljima.</s><s>Uze dvije flaše piva i odnese im za sto.</s>

<s>- Da li gospoda trebaju čaše?</s>

<s>- Naravno.</s>

<s>- Čaše dolaze, - Fani Kris donese čaše.</s>

<s>- Znaš, Fani Kris, ja sam star čovjek.</s><s>Svašta sam vidio u životu.</s><s>U posljednje vrijeme kažu Madona i Princ pjevaju neke seksi pjesme.</s><s>Ali, vjeruj mi, nikad nisam čuo tako seksi pjesme kao neku noć.</s><s>Kad je pjevao onaj bijelac.</s><s>Kako je ono bio tekst?</s><s>"Na krevet bih mu stavljala karanfile a pod glavu ruže.</s><s>Da se često budi i da me često ljubi."</s>

<s>- Meni je čudnija ona druga ... pa me prodaj...</s><s>Šta vi mislite je li ona njega voljela ili je bila kurva?</s>

<s>- Ja mislim da je bila kurva, - javi se prvi starac.</s><s>Kris je šutio i slušao ih.</s>

<s>- I ja mislim, - ponovo se javi prvi starac.</s>

<s>- Pričao sam mojoj staroj o tome.</s><s>I ona nikad nije čula ništa slično.</s><s>Vidi, Boga ti.</s><s>Da je založi za zlato i da pozlati vrata na kući.</s><s>Svašta.</s><s>Jah, i ja mislim da je ona bila kurva.</s><s>Ali, on je tako nježno pjevao o njoj.</s><s>Biće, ipak, da ga je voljela.</s>

<s>Ušutiše.</s><s>Misli im odlutaše u tu daleku, tajanstvenu zemlju punu čudnih i predivnih ljubavi. - Mislim da mi nikad nećemo shvatiti ta plemena iz tih dalekih zemalja i njihove običaje.</s><s>Fani Kris klimnu glavom i vrati se za sto gdje su ga čekali Andy i Mary.</s><s>Andy i Mary su se vratili kući u zoru.</s><s>Za Mary, to je bila nezaboravna noć.</s>

<s>***</s>

<s>Ušavši u kuću, Hamza izvadi flašu viskija iz kese koju je donio.</s><s>Otvori flašu i povuče dug gutljaj.</s><s>Svuče se i ode u kupatilo.</s><s>Stajao je ispod mlazeva tople vode i gledao svoje tijelo kao da ga prvi put vidi.</s><s>Prede prstom po ožiljku duž grudi, napipa ožiljke na leđima, prede prstima preko ožiljka na licu.</s><s>Zagleda se u šake.</s>

<s>Mislio sam da ću projektovati, graditi.</s><s>Da ću kao starac šetati Sarajevom i pokazivati unucima šta sam napravio.</s><s>A sad?</s><s>Šta sad?</s><s>Je li moguće da su ove ruke sposobne da samo uništavaju.</s><s>Ruše, lome?</s><s>Jadni Big Majk!</s><s>Jadni idiot.</s><s>Hamza!</s><s>Šta misliš Hamza?</s><s>Do kad?</s><s>Ima li kraja?</s><s>Znao si da ćeš rasturiti Big Majka!</s><s>Znao si i potajno očekivao kad će se to desiti.</s><s>Radovao si se tome.</s><s>Zato si i vježbao onako revnosno.</s>

<s>- Nisam, vježbao bih i bez Big Majka.</s><s>Možda?</s><s>Dino je izgubio ruku tebe spasavajući.</s><s>A, šta si ti uradio?</s><s>Izgubio ga.</s><s>Otišao je tvojom krivicom.</s><s>Nije!</s><s>Ja sam želio...</s><s>Ti si želio?</s><s>Put do pakla je popločan dobrim željama.</s><s>Ti si želio?</s><s>Želio si da snimiš kuću za rođaka.</s><s>Nisi vjerovao Amri da se boji.</s><s>I izgubio si i nju i Malecku.</s><s>Želio si da spasiš Dinu?</s><s>Ti da ga spasiš?</s><s>Hamza izađe iz kupatila.</s><s>Sjede pored prozora i povuče nekoliko dugih gutljaja.</s>

<s>- I šta sad?</s><s>Koliko si ljudi ubio?</s><s>Je li dosta krvi?</s><s>Znaš li da ti je dozvola za ubijanje istekla?</s><s>Kažu, u Bosni je mir.</s><s>Kakav mir?</s><s>Ubice</s>

<s>šetaju gradom koji su rušili i čije su stanovnike ubijali.</s><s>Šta je sa mnom?</s><s>Šta je sa mojim rukama?</s><s>Pitanja bez odgovora su se redala i množila.</s><s>Ispio je jednu flašu i načeo drugu.</s><s>Ujutro se probudio krvavih očiju i crnih podočnjaka.</s><s>Na poslu više nije uživao kao nekad.</s><s>Radio je brzo, koncentrisan samo na sljedeći pokret.</s><s>Po završetku posla, odlazio je kući.</s><s>Pročitao bi ponešto ispijajući viski.</s><s>Ubrzo je morao da pije više od jedne flaše da bi zaspao.</s><s>Bio je četvrtak oko podne kad mu šef priđe.</s>

<s>- Imaš li malo vremena?</s>

<s>- Zauzet sam, - ne prekidajući posao odgovori Hamza.</s>

<s>- Nema veze.</s><s>Posao može da sačeka.</s><s>Ostavi alat.</s><s>Vodim te na ručak.</s><s>Hamza je rijetko razgovarao sa pretpostavljenim.</s><s>Trudio se da uradi svoj dio posla.</s><s>A oni neka rade svoj.</s><s>Šutke odloži alat, obrisa ruke od pantole i pođe za šefom.</s><s>U blizini objekta nalazio se poznati restoran.</s><s>Osoblje se već naviklo na povremeni dolazak radnika sa obližnjeg gradilišta. - Za pušače ili nepušače? - Za nepušače.</s>

<s>- Za pušače. - Hamza su umiješa u razgovor šefa i konobara.</s>

<s>- Naravno, - šef se okrenu Hamzi.</s>

<s>- Izvini, - šef ga zagrli i propusti ispred sebe.</s><s>U tišini su sačekali da stigne jelo koje su naručili.</s><s>Tek kad su počeli jesti, šef progovori:</s>

<s>- Koliko dugo ti radiš za nas? - Sedam - osam mjeseci. - Tako.</s><s>Prilično dugo.</s><s>Dobar si i mi smo sretni što te imamo.</s>

<s>- Hvala.</s>

<s>- Samo, momci kažu da si malo povučen?</s>

<s>- Ne znam.</s><s>Momci su vjerovatno u pravu.</s>

<s>- Posmatram te kako radiš.</s><s>Posebno ove sedmice.</s>

<s>- Nešto nije u redu?</s>

<s>- Ne.</s><s>Sve je u redu.</s><s>Skoro.</s><s>Vidim da imaš problema.</s><s>Ali ako nećeš da govoriš o tome, u redu.</s><s>Da li ti ja mogu pomoći?</s><s>Bilo kako.</s><s>Novac ili slično.</s>

<s>- Ne hvala.</s>

<s>- O.K. Ja sam rođen ovdje.</s><s>Moji su doselili iz Irske.</s><s>Davno.</s><s>Mislim da poznajem Ameriku.</s><s>I, još, mislim da si ti u grdnim nevoljama.</s>

<s>- Samo vam se čini.</s>

<s>- Gledaj, mogu ti predložiti najmanje desetak jednostavnijih i lakših načina da se ubiješ od onog koji si ti izabrao.</s>

<s>- Ti se čovječe ubijaš poslom.</s><s>Ne može to tako.</s><s>To je samoubistvo.</s>

<s>- Mislim da je to moja stvar. - Mislim da nije.</s><s>Ti si dobar.</s><s>Volio bih da s tobom radim duže vrijeme.</s><s>Ako ovako nastaviš potrošićeš se za par mjeseci.</s>

<s>- I? -</s>

<s>-I još nešto.</s><s>Mi smo u sindikatu.</s><s>Sada imamo problem, jer ti rušiš norme.</s><s>Ljudi se polomiše a ne mogu da te stignu.</s><s>Ja ne prenosim gazdi ništa, inače bi ti već bio u nevolji sa ljudima.</s><s>I onako kažu da si čudan. - Šta ja tu mogu? - Možeš.</s><s>Uzmi odmor.</s><s>Imaš pravo na jednu sedmicu.</s><s>S ozirom koliko si uradio zadnjih dana, mogu ti dati još jednu, a pisati kao da si radio. - Ako moram.</s>

<s>- Ništa se u ovoj zemlji ne mora, osim plaćati porez.</s><s>Ja bih jako volio da te vidim normalnog.</s><s>Idi negdje, čovječe.</s><s>Obiđi malo Ameriku, otidi na Floridu, Diznilend.</s><s>Opusti se.</s>

<s>- O.K., od ponedeljka.</s>

<s>- Ne.</s><s>Od danas, od ovog trenutka.</s><s>Razduži alat i furaj.</s><s>Vidimo se za dvije sedmice.</s><s>I, ako ti ja mogu reći, kao prijatelj, smanji piće.</s>

<s>- Zar se vidi?</s>

<s>- Vidi.</s><s>Hamza na objektu preda alat, presvuče se i ode do traka.</s>

<s>- E, lijepi moj, šta sad?</s><s>Da ode do Jun?</s><s>Nema smisla.</s><s>Nema smisla i inače, a kamoli sada.</s><s>Do pukovnika?</s><s>Ne.</s>

<s>A Ekrem je otišao davno u Bosnu.</s><s>U društvu normalnih ljudi osjećao bi se kao epitaf u cirkusu.</s><s>Upali trak i besciljno krenu ulicama Čikaga.</s><s>Bez razmišljanja krenu na istok i ubrzo se nađe na autoputu 294 istok.</s><s>Vozio je do duboko unoć.</s><s>Pored njega su promicali jednolični predjeli srednje Amerike.</s><s>Ponekad mu se činilo da stoji u mjestu.</s><s>Tenkovao je gorivo na nekoj bezinskoj stanici i produžio dalje.</s><s>Negdje iza ponoći osjeti kako mu se oči sklapaju i stade na parkingu.</s><s>Uz benzinsku stanicu se nalazio mali motel i on uze sobu.</s><s>U maloj prodavnici kupi cigarete i dvije flaše viskija.</s><s>Soba je bila mala, ali čista.</s><s>Mirisala je na prolaznost.</s><s>Prolazni ljudi, prolazne ljubavi.</s><s>Koliko pravih, a koliko lažnih ljubavi pamti ovaj krevet?</s><s>Hamza se istušira u kupatilu sa flašom viskija u ruci.</s><s>Upali TV.</s><s>Prelazeći sa jednog na drugi kanal, ispi cijelu flašu i zaspa.</s><s>Bio je to san bez snova.</s><s>Crno ništavilo.</s>

<s>Bilo je poslijepodne kada se probudio.</s><s>U sobi je vladao prijatan polumrak.</s><s>Ode do prozora i podiže roletne.</s><s>Svjetlost dana ga udari tako snažno da on brzo ponovo navuče roletne i vrati se u krevet.</s><s>Zapali cigaretu, otvori novu flašu i povuče gutljaj.</s><s>Pio je brzo i u dugim gutljajima.</s><s>Misli su mu bile prazne.</s><s>S vremena na vrijeme misao bi se dotakla nečega što je bilo ili moglo biti, ali on ju je brzo presijecao.</s><s>Na odmoru je, a na odmoru se ništa ne radi.</s><s>Nakon što iskapi flašu ponovo zaspa.</s><s>Ovog puta se probudio malo prije svanuća.</s><s>Pokupi svoje stvari i ode do recepcije da plati.</s><s>Momak na recepciji mu reče da se nalazi u Pensilvaniji, blizu Irija.</s><s>Šta on, do đavola, radi ovdje?</s><s>Sjeti se da mu je neko jednom rekao da je Viskonsin dobar za odmor.</s><s>O.K..</s><s>Ide u Viskonsin.</s><s>Ponovo je vozio cijeli dan.</s><s>Malo pomalo, u glavi mu se razbistrilo.</s><s>Predveče je ponovo vozio kroz Čikago.</s><s>Siđe sa autoputa i u nekoj prodavnici autodijelova naruči da mu ugrade radio sa CD-om.</s><s>Kupi desetak CD-ova i nastavi vožnju.</s><s>Oko ponoći se zaustavi u nekom motelu.</s><s>Ponovo kupi piće.</s><s>Tu je ostao tri dana.</s><s>Izlazio je napolje da bi kupio hranu i viski.</s><s>Kada bi se vraćao, soba bi bila pospremljena.</s><s>Kao da su čekali kada će izaći da je očiste i provjetre.</s><s>Nakon treće noći plati sobu, kupi autokartu i ode u restoran.</s><s>Nakon jela uze kafu i otvori autokartu.</s><s>Prelazio je prstom preko država Amerike.</s><s>Colorado ili Montana?</s><s>Montana.</s><s>Jun je tako lijepo pričala o Montani.</s><s>Mora da je lijepo.</s><s>Jun?</s><s>Šta li ona radi?</s><s>Hamza kupi hranu za put i krenu.</s><s>Muzika u autu je bila prava stvar.</s>

<s>***</s>

<s>Jun je bila izuzetno rastresena na poslu.</s><s>Ništa joj nije polazilo za rukom.</s><s>Griješila je na kompjuteru, okretala pogrešne brojeve telefona, pogrešno oslovljavala pacijente.</s><s>Oko podne J.K. joj priđe.</s>

<s>- Jun, da odemo na ručak?</s>

<s>- Ne znam.</s><s>Ništa mi ne ide od ruke danas. - Ma, ne ide tebi od ruke zadnjih mjesec ili dva.</s><s>Hajde, pričaćemo u restoranu.</s><s>Pješice su otišli u obližnji restoran.</s><s>Dok su čekali da im donesu jelo, J.K. otpoče.</s>

<s>- Jun, ovako ne ide više.</s><s>Ti nešto moraš učiniti.</s><s>Gledam te zadnja dva mjeseca.</s><s>To više nisi ti.</s>

<s>- Vidim i ja da sam nervozna.</s>

<s>- Nije to samo nervoza.</s><s>Rastresena si, nemaš koncentraciju.</s><s>Gotovo uvijek si odsutna.</s>

<s>- O.K., O.K.!</s><s>Vidim i ja.</s><s>Toliko mogu i sama da primijetim.</s>

<s>- Hej, polahko.</s><s>Nemam namjeru da ti držim predavanja.</s>

<s>- Znam, izvini.</s>

<s>- Imaš li problema?</s>

<s>- Ništa posebno.</s><s>Sve je regularno.</s>

<s>- Mislim da ipak nije.</s><s>I mislim da nećeš da sama sebi priznaš.</s>

<s>- Šta to ja neću da priznam?</s>

<s>- Hamza.</s>

<s>- Šta Hamza?</s><s>Kakve on veze ima sa svim?</s><s>Uostalom nisam ga vidjela dva mjeseca.</s>

<s>- Bingo.</s><s>To je ono.</s>

<s>- Ma šta pričaš?</s><s>Šta Bingo?</s>

<s>- Ti si se promijenila upravo u ta dva mjeseca.</s>

<s>- Lupaš.</s>

<s>- Hej, hej!</s><s>I ja znam nešto iz psihologije.</s><s>Samo ne mogu da shvatim da si se mogla zaljubiti u njega.</s>

<s>- U koga?</s><s>Nisi normalan!</s><s>J.K. ju je tužno posmatrao.</s>

<s>- Tako dakle.</s><s>Znaš, dugo se poznajemo.</s><s>I...</s><s>Mislio sam da ti treba vremena.</s><s>Da vidiš da mi je stalo do tebe. - J.K. ti to ozbiljno? - Ozbiljno?</s><s>Ne mogu biti ozbiljniji.</s>

<s>- Nisam nikada o tebi razmišljala na taj način.</s><s>Ti si moj dobar prijatelj.</s>

<s>- Vidim.</s><s>Na žalost.</s><s>Možda sam morao biti direktniji.</s>

<s>- J.K. ti si jedna divna duša.</s>

<s>- Da.</s><s>Samo ti voliš Hamzu.</s>

<s>- Odakle ti to?</s><s>Nismo nikada ni riječi progovorili o nečemu što bi ličilo na to.</s><s>Nismo se dodirnuli.</s>

<s>- Upravo zato.</s><s>Ja te mogu zagrliti.</s><s>Mogu te i poljubiti.</s><s>I ništa.</s><s>A, je li, kad te on dodirne, kao električni udar.</s><s>I ti i on svjesno izbjegavate da se dodirnete.</s><s>Znaš, nakon onog njegovog predavanja, malo sam više pročitao o Bosni i Balkanu.</s><s>To je prokleto podneblje.</s><s>Ništa dobro ne može doći otamo.</s><s>I Hamza.</s><s>Možda je on dobar.</s><s>Ne znam.</s><s>Ali ono što oni nose u sebi je prokletstvo.</s><s>Prokletstvo istorije i krvi.</s>

<s>- Nemoj mi ništa govoriti o njemu.</s><s>Molim te. - Eto vidiš.</s><s>Ja ti moram reći, bez obzira što se tebi ne sviđa.</s><s>On je problem.</s><s>Da li si mu vidjela oči na predavanju?' Jun se sjeti Hamzinog pogleda i malo se strese. - On je problem.</s><s>I sve oko njega je problem.</s><s>Molim Boga da je otišao negdje i da se neće više nikada vratiti. - Hej J.K.!</s>

<s>- Ako se slučajno i vrati... oko njega je oreol smrti.</s><s>Smrt mu čuči na ramenu.</s><s>Možeš da je vidiš.</s><s>Vidjećeš.</s><s>Strah me je da i tebe ne povuče sa sobom. - Nisi u pravu.</s><s>On je divan, dobar i nježan.</s><s>I...</s>

<s>- O.K. O.K., O.K.! - Promijenimo temu.</s><s>Jun je danima mislila na riječi J.K.</s>

<s>- On je problem... - Ako se ikada vrati...</s>

<s>- Do đavola J.K. Samo da Hamza nazove.</s><s>Ali, vrijeme je prolazilo, a Hamza se nije pojavljivao.</s>

<s>***</s>

<s>Hamza se vratio na posao u lošijem raspoloženju nego što je otišao na odmor.</s><s>Radio je bezvoljno, tek toliko da ispuni normu.</s><s>Novembar je bio kišovit i hladan.</s><s>Dani su se vukli mrzovoljno.</s><s>Gori nakon lošeg.</s><s>Svaki dan kada je trebao da krene s posla postavljao je sebi pitanje, šta?</s><s>Kuda, gdje?</s>

<s>Jedne takve kišne noći, Hamza izađe iz bara i krenu prema traku.</s><s>Iako je lilo kao iz kabla, nije imao želju da požuri.</s><s>Na uglu, neka tamna prilika mu priđe i ponudi heroin, kokain...</s><s>Ne zastajući i ne okrećući se, oborene glave, Hamza odmahnu rukom.</s>

<s>Rastreseno je vozio kući.</s><s>Došao je, dakle, do dna.</s><s>Njegov izgled i ponašanje dali su signal ovom dileru da mu ponudi drogu.</s><s>Nije to bila ponuda mondenskom svijetu koji je, dosadujući se, tražio izlaz i avanture u drogi.</s><s>To je ponuda očajniku, kao zadnja stepenica pred pakao.</s><s>Hamza parkira trak i uđe u kuću.</s><s>Svuče se i ode u kupatilo.</s>

<s>Stao je pred ogledalo.</s><s>Ono što je vidio prenerazilo ga je.</s><s>Mršavo, ispijeno lice, sa crnim podočnjacima.</s><s>Oči grozničavog sjaja.</s><s>Duga ulijepljena kosa i neuredna brada.</s>

<s>Dugo i studiozno posmatrao je stranca u ogledalu.</s><s>Oko očiju su se pojavile duboke bore kojih ranije nije bilo.</s><s>Od vrha nosa na sastavu očiju bila je usječena bora koja se vertikalno dizala preko čela i gubila u kosi.</s><s>Ipak, najviše su ga zapanjile oči.</s>

<s>- Hamza, ovo nisi ti.</s><s>Ovo nisi ti.</s><s>Ovo je stranac koji je zalutao u tvoje tijelo.</s><s>Sreća pa te Jun nije vidjela zadnjih mjeseci.</s><s>Hej, Hamza!</s><s>Lupi se nekoliko puta po obrazima.</s>

<s>- Ovo nije tvoj put!</s><s>Ovo ne može biti tvoj put!</s>

<s>Okrenu se oko sebe, nađe peškir i pokri ogledalo.</s><s>Krajeve peškira zagura iza. - Taaako.</s><s>Čovjek je onakav kakav misli da je.</s><s>Ma, sereš Hamza. - Udari se po glavi i uđe pod tuš.</s><s>Topla voda mu je godila.</s>

<s>- Ovo je dobro.</s><s>Odmara.</s><s>Godi, - prenu se.</s>

<s>- Toliko godi da si se skoro uništio?</s><s>Nema više ugodnih stvari, Hamza.</s><s>Nema.</s>

<s>- Zatvori toplu vodu.</s><s>Hladni mlaz vode ga zali tako da skoro izgubi dah.</s><s>Disao je šumno široko otvorenih usta.</s>

<s>- Je li sad dobro, Hamza?</s><s>Ovako će ti biti malo bolje.</s><s>Jebo te viski.</s><s>Sjedio je pod mlazom ledene vode sve dok se kompletan nije počeo tresti od zime.</s><s>Dobro se istrlja peškirom i ode u kuhinju.</s><s>Frižider je bio prazan.</s><s>Nešto dusa od paradajza i meksikanske lepinje.</s><s>I mnogo punih, polupraznih i praznih flaša.</s><s>J.D. - Gud baj J.D.,</s>

<s>- Hamza pokupi sve flaše, potrpa ih u kesu i izađe napolje da ih baci.</s><s>Vrati se u stan, sasu đus u šerpu vode i doda sve začine koje je imao.</s><s>Nakon kratkog kuhanja, imao je kiselu supu.</s><s>Ili nešto što je ličilo na to.</s>

<s>- Da te vidim Hamza, - leže na pod i poče praviti sklekove.</s><s>Nakon dvadesetak, ruke mu počeše drhtati.</s><s>Nakon sljedećih trideset sav se tresao.</s><s>Oblio ga je hladan znoj.
- Ovo ti je umjesto viskija.</s><s>Da vidim kako ćeš sada spavati.</s>

<s>Vrati se u kupatilo i vidje da nema brijača.</s><s>Iz madraca izvadi zamotuljak i odmota ga.</s><s>Oštrica Tanta zloslutno bljesnu.</s><s>Sapunom istrlja bradu.</s><s>Jednom se na Igmanu kladio da će se obrijati Tantom.</s><s>Ovog puta je bio bolje sreće.</s><s>Samo se dva puta malo recnuo.</s><s>Nakon brijanja pažljivo odreza vrhove kose.</s><s>Skoro da je ličilo na frizuru.</s><s>Kosa mu je i dalje padala po ramenima, ali nije više djelovala zapušteno.</s><s>Zadovoljno se spusti na krevet i istog trenutka zaspa.</s><s>Ujutro se probudio rano.</s><s>Upalio kafeaparat i počeo da vježba.</s><s>Vježbao je sve dok ga ponovo nije oblio znoj, a tijelo počelo drhtati od napora.</s><s>Poslije tuširanja hladnom vodom nasu kafu i zapali cigaretu.</s>

<s>Na poslu se pozdravi sa drugim radnicima.</s><s>Većina ga je gledala začuđeno jer zadnjih par mjeseci nije nikoga ni primijećivao.</s>

<s>- Ameri su dobri, samo im moraš dati šansu, - mislio je.</s><s>Za doručak je pojeo tri hamburgera.</s>

<s>Sok, koji je u njemu izazvao diler droge, Hamzu je ponovo vratio u normalan svijet.</s><s>Još uvijek nije bilo odgovora na mnogobrojna pitanja koja su ga mučila.</s><s>Ali, sada je bar znao šta neće.</s><s>Pakao samoće i alkohola je bio iza njega.</s><s>Nikad više.</s><s>I znao je pouzdano da je pobijedio.</s>

<s>Sve što se dogodilo živjelo je sa njim.</s><s>U svakoj pori njegovog tijela.</s><s>Izlaz nije u zaboravu.</s><s>On nije htio da zaboravi ništa od svega što se desilo.</s><s>Od Amre i Malecke pa do Dine.</s><s>A Bog mu je svjedok da bi dao i desnu i lijevu ruku za bilo koga od njih.</s><s>S druge strane, i da je htio nije mogao da zaboravi ništa.</s><s>Njegovo lice ga je stalno podsjećalo.</s><s>Moraće da nađe mir u sebi i da u sebi pomiri sve što se desilo.</s><s>A i haram je misliti šta bi bilo kad bi bilo.</s><s>Haram?</s><s>Otkad nije pomislio na tu jednostavnu riječ koja je branila sve što nije bilo dobro.</s><s>Avdaga, Azra?</s><s>Kako li su oni i šta rade?</s><s>Kako mu ono Avdaga reče na polasku dok mu je davao Kur'an: - Ovdje ćeš naći sve odgovore.</s>

<s>Dobri Avdaga.</s>

<s>Nakon posla Hamza nakupova brdo hrane i nekoliko časopisa.</s><s>Kod kuće napravi ručak.</s><s>Nakon jela uze abdest i obavi molitvu.</s><s>Poslije toga sjede prekrštenih nogu i uze Kur'an.</s>

<s>Između stranica ispade malehna koverta.</s><s>Hamza je otvori.</s><s>Mali zlatni novčić.</s><s>Godinaa 1478.</s><s>I mala ceduljica</s>

<s>- Ako ti zatreba zamijeni ga kod numizmatičara.</s><s>E, moj Avdaga.</s><s>Ovo je sigurno jedan od onih što su ih tražili Francuski generali.</s><s>Ako su oni plaćali 5000 DM mora da ovdje vrijedi preko 20.000$.</s><s>Na unutrašnjoj strani korica, oštrim Avdaginim rukopisom, bilo je napisano:</s>

<s>- Mom Hamzi, kojeg posebno volim. - oktobar 1995. godine.</s>

<s>Hamza otvori Kur'an i poče učiti.</s><s>Na desnoj strani listova nalazio se tekst na arapskom a na lijevoj na bosanskom jeziku.</s><s>Prvo je čitao prevod, a onda učio na arapskom.</s><s>Mnoge dijelove je znao napamet i učenje mu je pričinjavalo zadovoljstvo.</s><s>Nakon dvadesetak stranica izusti "Istinu je rekao Uzvišeni Allah", zatvori Kur'an i ovlaš ga dodirnu usnama.</s><s>Napravi kafu i sjede pored prozora.</s><s>Sa zadovoljstvom ustanovi da mu kafa i cigareta opet prijaju.</s><s>Pred spavanje ponovo uradi veliki broj vježbi, istušira se hladnom vodom i opet uze Kur'an.</s><s>Učio je tiho i osluškivao svoj glas kao muziku.</s><s>To žuborenje poznatih ajeta ga umiri.</s><s>Poslije dugo vremena spavao je snom koji odmara.</s><s>Slijedećih dana, Hamza je poslije posla išao ravno kući.</s><s>Sve vrijeme je provodio u učenju Kur'ana, kuhanju, čitanju časopisa i vježbanju.</s><s>Poznati ajeti Kur'ana i čitanje prevoda vratili su ga na put optimizma.</s><s>Košmar u njegovoj glavi se polahko stišavao i stvari su se vraćale na svoja mjesta.</s><s>Ipak, još uvijek nije mogao da pronađe izlaz iz situacije u kojoj se nalazio.</s><s>Povremeno je mislio da bi možda bilo najbolje da se vrati u Bosnu.</s><s>Tamo bi neke stvari mogao da sagleda mnogo jasnije.</s>

<s>Brzo je odbacivao te misli i ponovo se vrtio u začaranom krugu.</s>

<s>Približavao se kraj decembra.</s><s>Jednog dana na poslu Hamzi pade na pamet Avdagina poruka na koricama Kur'ana: "Mom Hamzi, kojeg posebno volim. " Bilo je nešto u toj rečenici.</s><s>Hamzi se na trenutak učini da se radi o poruci, a ne o posveti.</s><s>Možda je Avdaga mislio i na tu posvetu kad mu je rekao da će pažljivim čitanjem naći odgovore na pitanja koja će ga mučiti. - Hamza, hoćemo li na piće? - ispred njega su stajala tri njegova druga s posla. - Žao mi je momci,</s>

<s>- Hamza htjede da ih odbije, ali se sjeti da je to prvi put da ga zovu na piće. - Kao što rekoh, žao mi je momci, jedino ako ja plaćam. - Idemo s tobom svaki dan.</s><s>Posveta može da sačeka.</s><s>Otišli su u obližnji restoran.</s><s>Hamza je uzeo kolu, a ostali pivo ili J.D. Idućih dana neprekidno ga je proganjao sadržaj posvete. - Mom Hamzi...</s>

<s>- Avdaga ga je uvijek zvao Moj Hamza.</s><s>To je u redu.</s><s>Biće da je rješenje u drugom dijelu - ...kojeg posebno volim.- Avdaga ga je volio uvijek. - ... posebno volim.</s>

<s>- Šta li je mislio sa ovim?</s><s>A možda nije ništa.</s><s>Avdaga ga je uvijek volio jednako.</s><s>I kad je pravio svinjarije i kad je bio dobar.</s><s>Avdaga, Avdaga!</s><s>Mogao si napisati šta si mislio.</s>

<s>Bio je 24. decembar.</s><s>Hamza je radio kao i svakog dana.</s><s>Oko podne pade mu na pamet posveta. "... kojeg posebno volim."</s>

<s>- Čekaj, da probam ponovo.</s><s>Avdaga me voli.</s><s>Avdaga me je uvijek volio.</s><s>Nema nas desetoro djece pa da mene voli posebno.</s><s>A ne može me komparirati sa Azrom.</s><s>Ne, nije to.</s><s>Da nije "Mom Hamzi, kojeg posebno volim - nekad?"</s>

<s>U nekim situacijama.</s><s>Da Avdaga nije htio da kaže da budem kao onda kada me je posebno volio.</s><s>A kad me je posebno volio?</s><s>Uvijek isto.</s><s>Ili, čekaj, stani Hamza.</s><s>Možda si blizu.</s><s>Kad me je posebno volio?</s><s>Kad sam završio srednju školu?</s><s>Kad sam diplomirao na fakultetu?</s><s>Jest bio malo sretniji, ali nije to to.</s><s>Nije sigurno.</s><s>Nego kad?</s><s>Kad sam se zaljubio u Amru, kad sam se oženio!?</s><s>To je to!</s><s>To!</s><s>To, to, to!</s><s>Kad sam bio sa Amrom!</s><s>Kad sam volio!</s><s>Ljubav?</s><s>Ljubav!</s><s>To je to moj Avdaga.</s>

<s>Hamza prekinu posao sjede i zapali cigaretu.</s><s>I baš tada naiđe šef.</s>

<s>- Kako ide Hamza?</s>

<s>- Dobro.</s><s>Evo malo razmišljam.</s>

<s>- Koincidencija.</s><s>Upravo i ja razmišljam kako ti koristiš pet pauza a ostali tri?</s>

<s>- Evo idem.</s>

<s>- Hamza se diže . - Sjedi.</s><s>Sjedi i razmisli.</s><s>Zabušavaj malo.</s><s>Budi malo više Amerikanac.</s><s>Daj mi priliku da se izderem.</s><s>Kad bi svi tako radili, ja bih dobio otkaz.</s><s>A znaš da imam ženu i djecu?</s>

<s>Ti ne želiš da ja dobijem otkaz?</s>

<s>- Bože sačuvaj.</s>

<s>- O.K. Onda zabušavaj malo.</s><s>Evo, reci, O.K., šefe idem.</s><s>Sad ću ja.</s><s>A kad ja odem, ti sjedi.</s><s>Tako se to radi.</s>

<s>- O.K. šefe.</s><s>Mogu li ja danas ranije s posla?</s><s>Imam sastanak.</s><s>Vrlo mi je važno.</s><s>Ostaću drugi put duže.</s>

<s>- Hej, Hamza, polahko.</s><s>Ti izgleda brzo učiš.</s><s>O.K., može.</s><s>Ali pod uslovom da nikad ne ostaneš duže što si obećao.</s><s>Budi malo Amerikanac, čovječe.</s>

<s>- O.K. šefe.</s>

<s>U autu je Hamza razmišljao.</s><s>To je dakle Avdagina poruka.</s><s>Ljubav.</s><s>Motiv.</s><s>Odgovor na sva pitanja.</s><s>I Dervo mu je natuknuo nešto slično.</s><s>Ali, ja volim.</s><s>Volim Avdagu i Azru, volim Sarajevo, Bosnu, ljude.</s><s>Šta onda?</s><s>Imaš ljubav?</s><s>Polahko Hamza.</s><s>Korak po korak.</s><s>Šta ti imaš sve ove godine?</s><s>Šta te pokreće, šta te vodi?</s><s>Ljubav?</s><s>Nije Hamza.</s><s>Mržnja.</s><s>Mržnja te pokreće.</s><s>Od onog dana u tebi nema ljubavi.</s><s>Samo čista mržnja.</s><s>Osveta.</s><s>Pogledaj se u ogledalu.</s><s>Vidi te bore oko očiju, vidi taj sjaj u očima.</s><s>Čim pomisliš na Kuma oči ti zacakle.</s><s>Od ljubavi?</s><s>Nije Hamza, već od mržnje.</s><s>Ali, ja ga moram pronaći.</s><s>O.K., O.K..</s><s>Ubio je Amru i Malecku.</s><s>A sada ubija tebe.</s><s>Sve ove godine.</s><s>Pogledaj ti usana.</s><s>Još malo pa će biti kao u političara.</s><s>Oni kao da uopšte nemaju usana.</s><s>Samo tanki razrez na licu.</s>

<s>Ljubav, Hamza, ljubav.</s><s>A da li je ljubav moguća nakon Amre, nakon Malecke.</s><s>Da li je moguća ljubav nakon Sarajeva, Igmana, Manjače, Srebrenice?</s><s>Ili je jedini izlaz provesti cijeli život, kako je Dado govorio, u lovu?</s><s>Krv za krv, krv za krv.</s><s>Još krvi i još više krvi.</s>

<s>- Hej! - Hamza se lupi po čelu i zakoči.</s><s>Iza njega stade kolona. - Hamza, ljubav je ispred tebe.</s><s>Cijelo ovo vrijeme.</s><s>Kao slijep.</s><s>"Da li bi želio spavati sa mnom?" - Koji je problem mister?</s>

<s>- Policajac je kucao na prozor traka. - Ljubav, gospodine, oficiru.</s><s>Ljubav. - Kakva ljubav!</s><s>Miči taj krš ako može da ide. - Naravno, naravno, gospodine oficiru. - Hamza dade gas.</s><s>Vozio je malo brže od dozvoljenog.</s><s>Išao je poznatim ulicama prema bolnici u kojoj je radila Jun. Na recepciji bolnice ga nisu prepoznali.</s><s>Radila je djevojka iz druge smjene.</s>

<s>- Žao mi je, dr Thomas ne radi danas.</s>

<s>- O.K. Možete li mi dati njen broj telefona?</s>

<s>- Žalim, ne mogu to učiniti.</s><s>Takvi su propisi.</s>

<s>- Pejdžer?</s>

<s>- Nemam njen pejdžer.</s><s>Žao mi je.</s>

<s>- Samo malo.</s><s>Mora postojati način da stupim u kontakt sa njom.</s><s>Evo ja ću se okrenuti da ne gledam, a vi je nazovite.</s>

<s>- Ne znam, nije uobičajeno...</s>

<s>- Ne brinite, dr. Thomas se neće ljutiti.</s>

<s>- O.K. Valjda neću požaliti?</s>

<s>- Budite sigurni.</s>

<s>- Halo, dr. Thomas?</s><s>Jao, molim vas izvinite što vas zovem.</s><s>Znam da nije uobičajeno.</s><s>Da, da.</s><s>Bolnica ovdje.</s><s>Imam nekog ovdje.</s><s>Kaže da je vrlo važno.</s><s>Šta?</s><s>Da, mislim da je pacijent.</s><s>Ne znam.</s><s>Čujte ima dug ožiljak na licu.</s><s>Da.</s><s>Evo vam ga, - djevojka pruži Hamzi slušalicu. - Halo, Jun?</s><s>Da, dobro sam.</s><s>Ti? ...</s><s>Drago mi je.</s><s>Šta misliš za sutra?</s><s>Da izađemo na večeru?</s><s>Želio bih te vidjeti.</s><s>O.K. Pričekaću. - Hamza pokri slušalicu rukom - Rekao sam vam da se neće ljutiti.</s>

<s>***</s>

<s>Jun je grozničavo šetala sobom.</s><s>Misli su joj kovitlale.</s><s>Nije vidjela Hamzu od početka oktobra.</s><s>To je skoro tri mjeseca.</s><s>Skoro svakodnevno je obilazila mjesta gdje su izlazili.</s><s>Mislila je da je otišao, da je napustio Čikago i Ameriku.</s><s>Preispitivala se gdje je pogriješila.</s><s>Možda ga je malo više gurala nego što je on bio spreman da podnese.</s><s>Njihova veza bila je specifična.</s><s>Nije bilo lažnih izjava ni pokušaja uvaljivanja u krevet.</s><s>Dvije godine je prošlo kako se znaju.</s><s>I nikad je nije ni poljubio.</s><s>Držanje ispod ruke je bilo sve što se desilo između njih.</s><s>Ona ga je voljela onom tihom ljubavlju koja mu je ostavljala</s>

<s>vremena da vidi da li i on osjeća nešto za nju.</s><s>Znala je da on u duši nosi pakao i da mu treba mnogo da izađe iz njega.</s><s>Da ga se oslobodi.</s><s>Osjećala je da je on jak, da je dobar.</s><s>Vidjela ga je par puta u trenucima dok je bio opušten i kad je njegova prava priroda, duboko zatrpana ispod naslaga zla s kojim je živio zadnjih godina, izbijala na površinu smijehom, duhovitošću i radošću življenja.</s><s>Možda su njeni prijatelji bili malo oštriji prema njemu.</s><s>Ali to ne može biti razlog.</s><s>Prošla su joj tri mjeseca u uzaludnom traženju.</s><s>Možda je i sretna što joj nisu prošle tri godine.</s>

<s>I sada poziv.</s><s>I to iz bolnice.</s><s>Pa da!</s><s>On nije imao njen telefon.</s><s>Kao ni ona njegov.</s><s>Možda i nema telefon?</s><s>Ali, znao je gdje je bolnica.</s><s>Šta da mu kaže?</s>

<s>Na sredini sobe stajali su spakovani koferi.</s><s>Za tri sata leti.</s><s>Za Montanu.</s><s>Tamo su je čekali.</s><s>Sve je već dogovoreno.</s><s>A njegov glas je zvučao kao da su se rastali prije tri sata, a ne prije tri mjeseca.</s>

<s>Ne.</s><s>Ona ide za Montanu.</s><s>Gospodin Hamza može da sačeka, ukoliko se opet ne izgubi.</s><s>Energično priđe telefonu.</s>

<s>- Halo? - Ovdje sam.</s>

<s>- O.K., kad se vidimo?</s>

<s>- U osam.</s><s>Na uglu Ohaja.</s>

<s>- O.K. Spustila je slušalicu.</s><s>U osam na uglu kod Ohaja.</s><s>Kao da gleda stari crno-bijeli film. - Čuj, ovdje sam.</s><s>Kao: gdje bi mogao biti?</s><s>Ovdje sam nakon tri mjeseca, - šutnu nogom kofer. - Možda me tuširanje smiri.</s><s>Pjevušila je pod mlazevima vode.</s>

<s>***</s>

<s>Sutradan Hamza ponovo, na veliko šefovo zadovoljstvo, zatraži da izađe ranije s posla.</s><s>Odveze se u centar i krenu u kupovinu.</s><s>Obišao je nekoliko ekskluzivnih butika dok konačno ne pronađe prodavnicu sa evropskom garderobom.</s><s>Nekad, davno, volio je fina odijela.</s><s>Nakon kraćeg traženja odluči se za tamno sivo odijelo jedva primijetno poprskano crnim tačkicama.</s><s>Izabrao je maslinasto-zelenu košulju čija boja se prelijevala blago, kao svila.</s><s>Bordo crvena kravata, ovdje-ondje, prošarana sa svijetlo-zelenim mrljama.</s>

<s>- Vrlo hrabra kombinacija, - primijeti zgodna i atraktivna prodavačica.</s>

<s>- Ne sviđa vam se? - Voljela bih da probate.</s>

<s>- Samo trenutak.</s><s>Da još nađem cipele.</s>

<s>Na svijetu postoje italijanske i ostale cipele.</s><s>Bez oklijevanja Hamza izabra crne italijanske čizmice sa malo podignutijom petom.</s><s>Ne iz želje da izgleda viši, već zato što ga je ta mala peta tjerala da se drži uspravno.</s><s>Kad izađe iz kabine prodavačica zadovoljno primijeti da je kombinacija više nego uspjela.</s>

<s>Na kraju Hamza uze elegantan crni, dugi kišni mantil sa postavom od prirodnog krzna koja se mogla skidati.</s><s>Kad je još stavio crni šešir prodavačica zapljeska.</s>

<s>- Izvanredno!</s><s>Vi niste odavde?</s><s>Možda iz Evrope?</s>

<s>- Upravo tako.</s><s>Malo se dvoumio da li da upotrijebi Dervinu kreditnu karticu.</s><s>Ne.</s><s>Ostaviće je za drugu priliku.</s><s>Hamza uđe u kuću, ali se ne pope na sprat.</s><s>Odškrinu vrata Andyeve kuhinje. - Hej, tetka Mary!</s><s>Ima li šta za večeru?</s>

<s>334</s>

<s>Mary se okrenu, tanjir joj ispade iz ruku i otkotrlja se ispod stola.</s><s>Zapanjeno je gledala Hamzu.</s>

<s>- Nema.</s><s>Biće!</s><s>Uđi.</s>

<s>- Hej, Dont Vori Andy, kako ide?</s>

<s>- Hej, Hamza!</s><s>Čovječe, nisam te vidio ima dosta vremena.</s><s>Baš pitam Mary da nisi možda odselio.</s>

<s>- Hej čovječe!</s><s>Nećeš se ti tek tako riješiti Hamze.</s>

<s>- Hoćeš li nešto popiti? - Ne mogu na gladan stomak.</s>

<s>- Mary, pravi ručak! - Šalim se.</s><s>Kafu, molim vas.</s>

<s>- Dolazi.</s><s>Nisam te nikad vidio raspoloženog.</s>

<s>- Ljubav, Dont Vory Andy.</s><s>Ljubav.</s>

<s>- Ozbiljno? - Ozbiljno.</s><s>Nego, mogu li odavde telefonirati?</s>

<s>- Normalno, što pitaš? - Zvao bih Bosnu.</s>

<s>- Zovi mjesec ako možeš.</s><s>Baš mi je drago da te vidim takvog.</s><s>Uzmi ovaj telefon pored kamina.</s><s>Da ne smetaš Mary.</s><s>Inače, ručak neće biti do sutra.</s><s>Hamza sjede pored telefona i poče okretati broj.</s><s>S druge strane žice tajac.</s>

<s>Hamza se odluči da nazove informacije u Sarajevu.</s>

<s>- Da, da, broj je promijenjen.</s><s>Nove linije.</s><s>Da.</s><s>Imate li olovku?</s><s>Andy, daj mi olovku, molim te.</s><s>Da, kažite?</s><s>O.K..</s><s>Hvala. - Hamza ponovo okrenu broj.</s><s>Sada je u Sarajevu kasno naveče.</s><s>Razlika u vremenu je sedam sati.</s><s>Konačno sa druge strane se začu.</s>

<s>- Halo?</s>

<s>- Babo?</s>

<s>- Hamza!</s>

<s>- Kako si?</s><s>Kako je Azra?</s>

<s>- Dobro.</s><s>Kako si ti?</s>

<s>-Odlično. - Znao sam.</s>

<s>- Šta si znao?</s>

<s>- Da ćeš se javiti.</s>

<s>- Ti uvijek sve znaš.</s>

<s>- Ti si moj sin.</s><s>Moj Hamza.</s>

<s>- Da znaš da jesam.</s>

<s>- Kako je bilo? - Teško.</s>

<s>- Jesi li bio sam?</s>

<s>- Jesam.</s>

<s>- Samoća je teška.</s>

<s>- Teška.</s>

<s>- Preživio si?</s>

<s>- Preživio.</s>

<s>- Ko je dama? - Kakva dama? - Tvoja.</s><s>Reci mi kako se zove, ko je, šta je? - Jun. A kako znaš? - Tako što ne bi preživio da nje nije bilo. - Ono u Kur'anu... - Shvatio si?</s>

<s>- Jesam.</s><s>Ali teško.</s><s>Mogao si napisati i jednostavnije.</s>

<s>- Ovako je bolje.</s><s>Sad znaš kako se osjeća čovjek kada se popne na vrh planine.</s>

<s>- Mislim da znam.</s><s>Šta je novo u Sarajevu?</s><s>Čuješ li za Musu?</s><s>Kako je Kapetan?</s>

<s>- Hej, samo polahko.</s><s>U Sarajevu je isto kao što si ostavio.</s><s>Ljudi misle Bog zna šta se dešava kad su odsutni.</s><s>Sve je potpuno isto.</s><s>Samo smo malo stariji.</s><s>Musa je u Kanadi.</s><s>Ne javlja se.</s><s>I njemu treba vremena.</s><s>Kapetan je preselio kod nas.</s><s>Penzionisan je na vlastiti zahtjev.</s><s>Pomaže mi u dućanu.</s><s>Idemo u tekiju.</s><s>Reci mi za tu djevojku.</s><s>Je li dobra?</s>

<s>- Jeste. - Liči li na Amru?</s>

<s>- Znao sam da ćeš to pitati.</s><s>Najbolje šakom u oko.</s><s>Prst na ranu.</s><s>Ne liči fizički.</s><s>Ali je dobra.</s><s>Ima malo Amrinog.</s><s>Skoro mi je opalila šamar.</s>

<s>- To je dobro.</s><s>To je ljubav.</s><s>Skoro sam pričao Kapetanu.</s><s>Ti se nikad nisi potukao s Kumom.</s><s>A sa Musom...</s>

<s>- Neka Avdaga.</s><s>Ne bih o tome.</s>

<s>- Šta sad radiš?</s>

<s>- Radim u nekoj kompaniji.</s><s>Možda dođem na proljeće.</s>

<s>- Dovedi damu da je vidimo.</s><s>Kako izgledaš?</s><s>Fizički.</s>

<s>- Dobar sam.</s><s>Nisam odavno bio u boljoj kondiciji.</s>

<s>- Hvala Bogu.</s><s>Jesi li promijenio dukat?</s>

<s>- Nisam.</s><s>Nije mi trebalo.</s>

<s>- Slobodno ga promijeni.</s><s>Ima kod Avdage još tih žutića.</s><s>Samo neću da ih sada mijenjam da ti ne 
oborim cijenu na tržištu.</s><s>Na kraju će onaj general plakati što je dao pet hiljada za njega.</s>

<s>- Avdaga, Avdaga.</s>

<s>- Piješ li?</s>

<s>- Ne pijem više.</s>

<s>- To je dobro.</s><s>A ta dama?</s><s>Zna li da je voliš?</s>

<s>- Mislim da zna.</s>

<s>- Nisi joj rekao? - Večeras ću.</s>

<s>- Moj Hamza, moj Hamza.</s>

<s>- Moj Avdaga.</s>

<s>- Čekaj, evo ti Azre.</s><s>Pa, sad nazovi.</s><s>Bitno je da si pregrmio samoću.</s><s>Sad će sve biti lakše.</s><s>Sad je svejedno gdje si.</s><s>Možeš se vratiti i u Bosnu.</s><s>Evo ti Azre.</s>

<s>- Hamza?</s>

<s>- Mama!</s>

<s>- Sine!</s><s>Kako si?</s>

<s>- Dobro mama, dobro.</s>

<s>- Nikad me nisi zvao mama.</s><s>Znaš li to?</s>

<s>- Kad sam bio mali i zvao vas po imenima, svi ste se smijali.</s><s>Poslije mi bilo nezgodno da vas zovem mama ili babo.</s>

<s>- Sine moj.</s><s>Kako si, onako?</s>

<s>- Odakle si ti mama?</s><s>Mislim odakle si stvarno?</s><s>Hamza se prebaci i poče pričati na engleskom.</s>

<s>- To je duga priča.</s>

<s>- Priču znam.</s><s>Pričaćeš mi, ako Bog da, kad dođem dolje ili kad ti dođeš ovamo.</s><s>Samo mi reci odakle si.</s>

<s>- Iz Montane.</s>

<s>- O.K. Ništa više za sada.</s><s>Malo po malo.</s><s>Sve vas volim.</s><s>Poselami mi Kapetana i sve koje znam.</s>

<s>- I mi tebe volimo.</s>

<s>338</s>

<s>Hamza spusti slušalicu.</s><s>Protrlja oznojene dlanove.</s>

<s>- Uh!</s><s>Ovo mi je bilo kao planina na leđima.</s>

<s>- To si ti prvi put nazvao za sve ovo vrijeme?</s>

<s>- Andy mu se prijeteći unese u lice.</s>

<s>- Andy, ti to ne bi razumio.</s><s>Mogao bih ti objašnjavati godinama.</s><s>Jednostavno, mi iz Sarajeva smo drugačiji.</s>

<s>- Dao bih ja tebi, samo da sam znao.</s><s>Ti bi bio stvarno drugačiji.</s><s>Plav i zelen.</s><s>Da sam znao, ja bih nazvao.</s><s>Jadni ljudi.</s>

<s>- Vjeruj mi da sam bio u pravu.</s><s>Uostalom, oni nisu ni očekivali da ih nazovem dok ne riješim neke stvari.</s><s>Sam sa sobom.</s><s>Ti i Mary ste mi puno pomogli.</s>

<s>- Hamza, ustani, molim te, da te vidim,</s>

<s>- Mary nije mogla da izdrži.</s><s>Hamza ustade, prošeta sobom, okrenu se kao maneken na pisti.</s><s>Skide mantil, raskopča sako i pokaza marku odijela.</s>

<s>- Boss! - nasmija se. - Dobro izgledaš.</s>

<s>- Hvala, hvala,</s>

<s>- Hamza se teatralno nakloni.</s>

<s>- A sada, ako mi dozvoljavate, ja bih se povukao.</s><s>Ima jedna dama koja će me čekati.</s><s>A ne bih želio da zakasnim.</s>

<s>- Furaj.</s><s>I, ako je nije strah ove četvrti, dovedi je da se upoznamo.</s>

<s>- Mislim da će vam se svidjeti.</s><s>Baj.</s><s>Hamza izađe iz kuće.</s><s>Hodajući u stilu "Ples na kiši " dođe do auta. ****</s>

<s>- Vozi polahko.</s><s>Žuri mi se, - običavao je da kaže Musa taksistima kada je žurio.</s>

<s>Sada je Hamza vozio tako.</s><s>U sporednoj ulici blizu Mičigen avenije nađe mjesto za parkiranje.</s><s>Dočeka ga hladni sjeverac.</s><s>Hamza podiže kragnu na kaputu, nabi šešir dublje na čelo i krenu na sjever.</s><s>Na par blokova od Ohaja nalazio se čuveni Tifany & Co.</s><s>Hamza uđe u prodavnicu.</s>

<s>Danas nije bio običan dan.</s><s>Odlučio je da kupi neki sitni komad nakita za Jun. Bio je ubijeđen, ali nije bio siguran, da je i njoj stalo do njega.</s><s>Bar malo.</s><s>Na brzinu je preletio očima preko izloženog nakita.</s><s>Svidio mu se jedan prsten od bijelog zlata sa malim nježnozelenim kamenom.</s><s>Mali prsten, mali kamičak i mnogo zelenih dolara.</s><s>Hamza plati i stavi kutijicu u džep sakoa.</s><s>Idući prema Ohaju naiđe na cvjećaru i kupi crvenu ružu sa dugačkom stabljikom.</s><s>Pažljivo je stavi pod sako.</s>

<s>Sad je bio spreman.</s><s>Na Ohaju je čekao par minuta prije nego što se Jun pojavila.</s><s>Bila je samo par metara od njega i okretala se pogledavajući da li ga ima.</s><s>Nije ga prepoznala.</s><s>Hamza joj se približi i nakašlja.</s><s>Jun se iznenađeno okrenu.</s>

<s>- O-ho!</s><s>Tu si, dakle.</s><s>Čekaj, čekaj!</s><s>Da te vidim.</s><s>Do-bro.</s><s>Malo se okreni.</s><s>Ta-ko.</s><s>Od-li-čno!</s><s>Odlično.</s><s>Skroz drugi Hamza.</s>

<s>Hamza joj priđe i poljubi je u obraz.</s><s>Jun to primi kao najnormalniju stvar.</s><s>Ipak, Hamzi se učini da je lagano zadrhtala.</s>

<s>- Učini mi nešto.</s>

<s>- Učiniću ti sve.</s><s>Jun mu priđe, zavuče ruke ispod kragne mantila i izvuče mu kosu napolje.</s><s>Zlatna kosa pade preko kaputa.</s>

<s>- Ovako.</s><s>Sad je bolje.</s>

<s>- Divno izgledaš, - reče tek da nešto kaže.</s>

<s>- A ne, ti divno izgledaš.</s><s>Ja izgledam kao i uvijek.</s>

<s>- Ipak, ima nešto što nije baš uobičajeno. - Čini ti se.</s>

<s>- O.K. Neću da se svađam,</s>

<s>- Hamza izvadi ružu ispod sakoa i 
pruži joj. - Ovo ti je od Avdage.</s>

<s>- Av-da-he?</s>

<s>- Av-da-ge.</s><s>Od mog oca Avdage.</s>

<s>- Tvog oca?</s><s>Pričao si sa njim?</s>

<s>- Da, maloprije.</s>

<s>- I?</s>

<s>- Dobro su.</s><s>I on i Azra.</s>

<s>- Ko je Azra? - Moja mama.</s><s>Ona je iz Montane.</s>

<s>- Lažeš!?</s>

<s>- Ne lažem.</s><s>Nikad.</s>

<s>- O.K, O.K..</s><s>Nisam mislila ozbiljno. iz Montane.</s><s>A odakle?</s>

<s>- Nisam je pitao.</s><s>Moram malo-pomalo.</s>

<s>- Pričaćeš mi kad sjednemo negdje.</s><s>Gdje idemo?</s>

<s>- Nejvi Pier.</s>

<s>- Super.</s><s>Nismo zajedno bili tamo.</s><s>Volim Nejvi Pier.</s><s>Miriše na avanturu.</s><s>Vjerovatno zbog blizine Jezera.</s><s>A u koji restoran?</s>

<s>- Vidjećemo.</s><s>Koji nam se učini dobar.</s><s>Ovuda, idemo mojim trakom.</s>

<s>- Od 500 $?</s>

<s>- Od 520 $.</s><s>Sad ćeš vidjeti kako izgleda.</s><s>Mnogo je bolji iznutra nego spolja.</s><s>Kao gazda. - Šta fali gazdi spolja?</s>

<s>- Recimo...</s><s>Ma ništa.</s>

<s>- Normalno.</s>

<s>- Evo ga.</s><s>To je moj trak.</s>

<s>- Vau! još jednom Vau!</s><s>Jesi li siguran da ovo ide?</s>

<s>- Sad ćeš da vidiš.</s>

<s>- Hej, ova ćebad izgledaju super.</s><s>I tako su topla.</s>

<s>- Kao gazda? - Gazda je topliji.</s><s>Bar što ja znam.</s>

<s>Hamza dade gas i oni se izadoše na Mičigen aveniju.</s><s>Morali su ići prema sjeveru da bi izašli na cestu prema Nejvi Pieru.</s><s>Između dva semafora on snažnije pritisnu gas i trak pojuri.</s>

<s>- Hej, ovo čudo stvarno ide!</s><s>Itekako ide!</s>

<s>- Nije loše za 520 $?</s>

<s>- Možeš li naći i meni nešto ovako?</s>

<s>- Ovakve krševe više ne proizvode.</s><s>Evo nas.</s>

<s>Ostaviše trak i krenuše pješice duž Nejvi Piera.</s>

<s>Sa dalekog sjevera puhao je vjetar.</s><s>Dodatno se ohladivši preko voda Mičigena i dobivši dodatnu snagu, noseći snijeg i susnježicu, svom silinom je udarao u mali poluotok.</s><s>Jun se stisnu uz Hamzu.</s><s>On je zagrli pokušavajući da je zaštiti.</s>

<s>- Hoćemo li ovdje? - gotovo je morao vikati da bi ga čula.</s>

<s>- Ovdje je negdje restoran gdje je Klinton nenajavljeno došao na ručak kad je nedavno bio u Čikagu.</s>

<s>- Mora da je dobar.</s><s>Skoro utrčaše unutra.</s><s>Kao da su se našli u drugom svijetu.</s><s>Elegantna staklena vrata su potpuno štitila unutrašnjost od vjetra i njegovog stravičnog fijukanja.</s>

<s>- Uh!</s><s>Ne volim snijeg u gradu - Snijeg je dobar.</s><s>Ne znam zašto, ali sam se uvijek radovala snijegu za Božić.</s>

<s>- Danas je Božić?</s>

<s>- Nisi znao?</s>

<s>- Zaboravio sam.</s><s>Nisam uopšte mislio.</s><s>Hej, možda si ti željela da ga provedeš sa svojima?</s>

<s>Jun zausti da mu kaže za avionsku kartu i Montanu, ali se na vrijeme zaustavi.</s>

<s>- Provešću ga sa svojim.</s><s>Hamza je pogleda.</s><s>Ova noć...</s><s>Snijeg...</s><s>Čikago...</s><s>I ovaj topli prijatni restoran.</s><s>U nozdrvama je osjećao jedan stari miris.</s><s>Miris koji je negdje nestao prije mnogo godina.</s><s>Za koji je mislio da ga više nikad neće osjetiti.</s><s>Miris ljubavi</s>

<s>.</s><s>Priđe im šef sale.</s>

<s>- Dobar veče.</s><s>Sretan Božić.</s>

<s>- Sretan Božić!</s>

<s>- Da li imate rezervaciju?</s>

<s>- Ne.</s><s>Nadam se da možete naći sto za dvoje?</s><s>Šef sale je imao ogromno iskustvo sa gostima.</s><s>Samo jedan kratak pogled i sa sigurnošću je znao da li pred sobom ima čangrizave bračne parove, ljubavnike ili zaljubljene.</s><s>Ovo dvoje su bili zaljubljeni.</s><s>Do ušiju.</s><s>Šef sale je volio zaljubljene. - Pogledaću.</s><s>Mislim da će se naći nešto.</s><s>Ukoliko ne bude, lično ću se potruditi da ubacimo jedan stolić više.</s><s>Ne brinite.</s><s>Možete ostaviti garderobu.</s>

<s>- Hvala.</s><s>Jako ste ljubazni.</s><s>Hamza pridrža kaput Jun, pa i sam skide svoj.</s><s>Predadoše kapute na garderobu.</s>

<s>- Izvolite.</s><s>Našao sam jedan stolić u samom uglu.</s><s>Blizu muzike.</s><s>Ne brinite, muzika svira tiho, neće vam smetati.</s>

<s>Jun uze Hamzu pod ruku i oni krenuše za šefom sale.</s>

<s>Ušavši u restoran Hamza preleti ovlaš očima po sali.</s><s>U dnu sale bila je smještena muzika.</s><s>Odmah pored, velika, sjajno okićena jelka.</s><s>Po cijelom restoranu raznobojni lampioni, baloni i bezbroj malih šarenih sijalica.</s><s>Svečana atmosfera velikog katoličkog praznika.</s><s>Restoran je bio pun.</s><s>Inače nonšalantni, Amerikanci su se dotjerali za ovu noć.</s><s>Sve je blještalo od bijelih košulja, dotjeranih frizura i skupocjenog nakita.</s><s>Hamza nabrzinu procijeni da je u restoranu par stotina gostiju.</s><s>Lagano je okretao glavu prelijećući očima preko sale.</s><s>Odjednom se zaustavi, ukoči i lagano vrati pogled nazad.</s><s>Za stolom, odmah do prozora, sa svojom grupom, sjedio je:</s>

<s>Kum.</s>

<s>***</s>

<s>Kum!</s>

<s>Hamza se zaustavi usred pokreta.</s><s>Sagnu glavu da mu se ne vidi lice, zagrli Jun i okrenu j +e prema izlazu.</s>

<s>- Hej, šta ti je?</s>

<s>- Ništa!</s><s>Ništa!</s><s>Samo izađi odavde.</s><s>Hamza je povuče prema vratima.</s><s>Jun krenu ne shvatajući ništa.</s>

<s>- Hamza, šta ti je?</s>

<s>- Reću ti napolju.</s><s>Molim te požuri,</s>

<s>- izađoše u hol.</s><s>Šef sale izađe za njima.</s>

<s>- Nešto nije u redu?</s>

<s>- Ne, ne.</s><s>Sve je u redu.</s><s>Zaboravili smo nešto.</s><s>Vraćamo se odmah.</s>

<s>344</s>

<s>Podigoše kapute sa garderobe i izađ oše napolje.</s><s>Snježne pahulje, gonjene vjetrom koji je urlao, zasipale su im lica i tjerale ih da skoro žmire.</s>

<s>- Hamza, šta se desilo?</s><s>Šta ti je odjednom?</s>

<s>- Jun je vikala pokušavajući da nadjača vjetar.</s>

<s>Hamza joj položi ruke na ramena.</s><s>Trudio se da je gleda u oči.</s>

<s>- Jun!</s><s>Jun, ja...</s>

<s>- Hamza, šta je?</s><s>Ti se treseš!</s><s>Je li ti zima?</s>

<s>- Nije. slušaj Jun. Molim te.</s><s>Ne pitaj me ništa.</s><s>Samo slušaj.</s><s>Molim te.</s>

<s>- O.K. O.K. Slušam.</s><s>Samo slušam.</s>

<s>- Ovo je vrlo važno.</s><s>Molim te.</s><s>Radi se o ozbiljnoj stvari.</s><s>Pokušaj da zapamtiš šta ti govorim.</s><s>Ti ne znaš gdje stanujem?</s><s>Ne znaš.</s><s>O.K..</s><s>Napisaću ti.</s><s>Imaš li olovku?</s><s>Hvala.</s><s>Evo ti adresa.</s><s>Pazi, nije baš najbolji kraj.</s>

<s>- Hamza?</s>

<s>- Molim te.</s><s>Samo slušaj.</s><s>O.K.?</s><s>O.K.!</s><s>Uzmi taksi.</s><s>Evo ti keš.</s><s>Neka te doveze do samih vrata.</s><s>Do samih vrata i neka te čeka sa upaljenim motorom.</s><s>O.K.?</s><s>Evo ti ključevi.</s><s>Ovaj je od ulaznih vrata, a ovaj od vrata na spratu.</s><s>Ako te vidi Andy, to je moj gazda, da te ne iznenadi.</s><s>Ako te vidi, reci da si moja djevojka.</s>

<s>- Konačno!</s>

<s>Molim te, slušaj me.</s><s>U sobi, na krevetu, u stvari na madracu, ima reklamna naljepnica od platna.</s><s>Znaš kako to izgleda?</s><s>Jun klimnu glavom.</s>

<s>- Otpori je.</s><s>Ispod nje je otvor i u njemu jedan zamotuljak u crnom platnu.</s><s>Donesi mi ga.</s><s>Ja ću biti ovdje.</s>

<s>- Hamza, o čemu se radi?</s>

<s>- Ne mogu ti sada sve pričati.</s><s>Vjeruj mi.</s><s>Veoma je važno.</s>

<s>- Ja sam mislila da sam ja...</s><s>Da smo mi važni.</s>

<s>- Ti jesi važna.</s><s>Mi jesmo važni.</s>

<s>- Pa šta je onda?</s>

<s>- Ovo je nešto više.</s><s>Iznad nas.</s>

<s>- Hamza, da mi odemo u drugi restoran?</s>

<s>- Bog mi je svjedok da bih volio.</s><s>Ne mogu.</s>

<s>- Hamza, osjećam da će se nešto strašno desiti.</s><s>Tako si tajanstven.</s><s>Ne volim tvoj pogled.</s><s>Imao si isti pogled na predavanju u bolnici.</s><s>Ne volim što se treseš.</s><s>Bojim se. - Biće dobro.</s>

<s>- Hamza ti se nikada nisi tresao.</s>

<s>- Jun, molim te.</s><s>Učini mi to.</s>

<s>- Huuuu.</s><s>O.K..</s><s>Učiniću to.</s><s>Premda...</s>

<s>- Samo učini.</s><s>Ja ću biti ovdje.</s><s>Jun se okrete i ode prema izlazu.</s><s>Hamza ode do prodavnice suvenira u blizini i povuče se u sjenu.</s><s>Skrstio je ruke i čekao.</s>

<s>- Mislio sam da je gotovo.</s><s>Da je iza mene.</s>

<s>Ništa nije gotovo.</s><s>Nakon pet godina.</s><s>Ponovo osjećam isti žar u tijelu.</s><s>Ponovo treperim.</s><s>Jun ima pravo.</s><s>Nešto strašno će se desiti.</s>

<s>Strašno?</s>

<s>Za koga?</s>

<s>Zar postoji na svijetu još nešto strašno što se nije desilo?</s><s>Ne, ne i ne.</s>

<s>Sve strašno se već desilo.</s><s>Već viđeno.</s><s>Pređeno gradivo.</s>

<s>Ostalo je da se potpišu završni računi i izvrši naplata.</s><s>Za Amru, za Malecku, za Dinu, za Dadu, za Senada, za Nihada, za Cakija, za...</s>

<s>Spisak je predug.</s><s>Kum nije prvi.</s><s>Neće biti ni posljednji.</s><s>Možda za mene?</s><s>Ali ima još Hamzi.</s><s>Rasutih po svijetu.</s>

<s>Dosta Hamza!</s><s>Misli na nešto drugo.</s><s>Isključi se.</s><s>I on se doista isključi.</s><s>Nepomično je stajao i posmatrao ulaz u restoran.</s><s>Oko njega je vijao vjetar.</s><s>Snijeg je nesmanjenom snagom padao.</s><s>Vjetar ga je nosio, kovitlao i u zavjetrinama stvarao male nanose.</s><s>Nebo je bilo skoro crno.</s><s>S vremena na vrijeme bi ga prošarali reflektori aviona koji su polijetali sa O'Hare nastojeći da se što prije probiju kroz oblake i dostignu potrebnu visinu na putu za Evropu.</s>

<s>***</s>

<s>Jun se vozila u taksiju.</s><s>Bilo je ugodno toplo.</s><s>Taksi vozač, Arap, vjerovatno Sirijac ili Marokanac, čavrljao je nešto bez veze.</s><s>Jun ga je slušala kao muziku ne obraćajući pažnju na to šta je govorio.</s><s>Bila je okupirana razmišljanjem o Hamzi. - Šta li se samo dogodilo?</s><s>Vjerovatno je ugledao nekog.</s><s>Da, sigurno je nekog ugledao.</s><s>Starog prijatelja?</s><s>Od prijatelja se ne bježi.</s><s>Bar ne onako.</s><s>Kako se samo brzo sagnuo i okrenuo.</s><s>Vjerovatno da mu ne prepozna lice.</s><s>A, ako je neprijatelj?</s><s>Pa mogli smo da odemo.</s><s>Šteta.</s><s>Bila je to divna noć.</s><s>Noć koja obećava.</s><s>Vjerovatno bi joj rekao...</s><s>Ma šta bi mi rekao?</s><s>A možda i bi.</s><s>Pa ruža.</s><s>Od njegovog oca?</s><s>On je, kako ono Hamza reče beh?</s><s>Ne, možda beg.</s><s>Jeste, beg.</s><s>Mora da je stari sijedi gospodin.</s><s>A mama iz Montane?</s><s>Još će ispasti da smo rođaci? - Mislim da smo tu, lejdi? - Hm, da.</s><s>Izgleda da jesmo.</s><s>Molim vas popnite se na trotoar do samog stepeništa. 
- Ali lejdi? - Bez brige.</s><s>Ja plaćam.</s><s>I ne gasite motor.</s><s>Odmah se vraćam.</s>

<s>- O.K., lejdi.</s><s>Vi plaćate.</s>

<s>Jun izađe iz auta i pope se uz stepenice.</s><s>Upravo je izvadila ključ kad se vrata otvoriše.</s>

<s>- Trebate nekog?</s><s>Jun se trznu.</s><s>Umalo ne vrisnu.</s>

<s>- Dobar veče, - sreća da ju je Hamza upozorio.</s>

<s>- Ja sam Hamzina djevojka.</s><s>Jun.</s>

<s>- A, to ste vi, dakle.</s><s>Izvolite.</s><s>Samo, Hamza je izašao.</s><s>Kaže da ima sastanak.</s><s>Hm, sa vama.</s>

<s>- Da, bili smo zajedno.</s><s>Vi ste sigurno Andy?</s>

<s>- Da. - Hamza mi je pričao o vama.</s>

<s>- Mnogo manje nego što je pričao nama o vama.</s><s>Sigurno.</s>

<s>- Da, da.</s><s>Dobar je to momak.</s><s>Hvala vam što ste ga izvukli.</s>

<s>- Kako mislite - izvukla?</s>

<s>- Bio je na putu za ništa.</s><s>Kažem vam.</s><s>Dobar je to momak.</s><s>A danas je bio prosto preporođen.</s><s>Kaže ljubav.</s>

<s>- Jeste li sigurni da je baš to rekao?</s><s>Ljubav?</s>

<s>- Da, a sada vidim i zbog čega.</s>

<s>- Hvala.</s><s>Izvinite, Hamza me je poslao da nešto uzmem iz stana.</s><s>Mogu li?</s>

<s>- Svakako.</s><s>I, sretan Božić.</s>

<s>- Sretan Božić i vama.</s>

<s>Jun ustrča uz stepenice.</s><s>Uđe u stan i upali svjetlo.</s><s>Razgleda po sobi.</s>

<s>- Spartanac!</s>

<s>U sobi je bio madrac postavljen blizu prozora, pored njega složeni časopisi, knjige, i prazna, oprana pepeljara.</s><s>Jun zaviri u kuhinju.</s><s>Sve čisto i prazno.</s><s>Kao da niko ne živi u stanu.</s><s>Otvori plakar.</s><s>Uredno obješena Hamzina vindijakna, par košulja, složena tri džempera i nekoliko majica.</s><s>Ništa više!?</s><s>Jun se, ne vjerujući, okrenu preko sobe.</s><s>Da, pored prozora je bio mali drveni stalak za knjige, tako da se knjiga nije morala držati u ruci dok se čita.</s><s>Ali se moralo čitati sjedeći.</s><s>Nagnu se nad otvorenu knjigu.</s><s>Jedna strana je bila napisana na arapskom, a druga na jeziku koji Jun nije razumjela.</s><s>Vjerovatno bosanski - pomisli.</s><s>Priđe madracu i podiže plahtu.</s><s>Omirisa je.</s><s>Mirisala je na Hamzu.</s><s>Nasloni je za trenutak na obraz.</s><s>O.K. Tu je bila reklamna naljepnica.</s><s>Jun uhvati za ćošak i povuče.</s><s>Konac popusti i ona je opori.</s><s>Raširi otvor i ugleda crni zamotuljak.</s><s>Izvadi ga.</s><s>Bio je dugačak i potežak.</s><s>Ona poče da ga odmotava, ali zastade.</s>

<s>- Nije fer, - uze zamotuljak i izađe iz stana.</s><s>Utrča u taksi i krenuše nazad.</s>

<s>- Šta li je unutra?</s><s>Mogu bar opipati.</s><s>Oprezno pređe prstima pipajući nepoznati predmet po dužini.</s><s>Mala kutijca.</s><s>Jedan poduži predmet.</s><s>Na jednom kraju se nalazila kao ručka.</s><s>Nož?</s><s>Ali, na drugom kraju nije bila oštrica već nešto mekše.</s><s>Kao koža.</s><s>Možda futrola?</s><s>Nož u futroli!?</s><s>Nož?</s><s>Hamza, Hamza?!</s>

<s>- Da, lejdi? - Ništa.</s><s>To ja za sebe.</s>

<s>- Evo nas lejdi.</s><s>Jun izvadi novac i pruži mu.</s>

<s>- Zadržite kusur.</s><s>Sretan Božić.</s>

<s>- Sretan Božić i Vama lejdi.</s><s>Imajte divnu noć.</s>

<s>- Kakvu divnu noć!? - pomisli Jun odmičući Nejvi Pierom.</s><s>Kad se približi restoranu, Hamza izađe iz mraka pred nju. - Evo ti.</s><s>A voljela sam da nisam išla.</s>

<s>- Hvala ti.</s><s>Jun ga zagrli.</s><s>Nije više osjećala treperenje njegovog tijela.</s><s>I to je uplaši.</s><s>Uplaši je i izraz njegovog lica.</s><s>On je bio tu, pred njom, a ipak negdje daleko.</s>

<s>- Hamza!</s><s>Hej, Hamza, da li si ovdje?</s>

<s>- Štaa?</s><s>A to.</s><s>Jesam, ovdje sam.</s><s>I te kako.</s><s>Jun, molim te.</s><s>Ja idem unutra.</s><s>Ti ideš kući.</s><s>O.K.?</s>

<s>- Šta O.K.?</s><s>Ništa nije O.K.?</s><s>Ništa.</s><s>Desiće se nešto strašno.</s><s>Znam.</s><s>Osjećam.</s>

<s>- Mi tu ništa ne možemo izmijeniti.</s>

<s>- Hamza, ja te volim.</s><s>Hej, čuj me.</s><s>Ja te volim.</s><s>Hajdemo odavde.</s>

<s>- Kasno je.</s><s>Moram da idem.</s><s>Još nešto.</s><s>Ako se ne vidimo...</s><s>Evo ti ova kutija.</s><s>U njoj je objašnjenje za sve.</s><s>A evo ti i ova druga.</s><s>U njoj je kako je trebalo biti.</s>

<s>- Hamza joj ugura u ruke dvije kutije.</s><s>Iz džepa izvadi novčanik i gurnu ga u njezin džep.</s>

<s>- Hamza, molim te...</s>

<s>Hamza više nije bio tu.</s><s>Okrenuo se i otišao u mrak.</s><s>Skinuo je mantil i sako.</s><s>Iz zamotuljka izvadi Tanto sa futrolom i kaiševima.</s><s>Stavi ga na leđa i priveza kaiševe za pantole.</s><s>Napravi par pokreta lijevo - desno, da isproba kako leži i kako se ponaša.</s><s>Zadovoljno klimnu glavom.</s><s>Ponovo obuče sako i mantil ne obraćajući pažnju na zimu i snijeg.</s><s>Iskorači iz mraka i krenu prema restoranu.</s>

<s>Jun je stajala na vjetru i gledala kako odlazi.</s>

<s>U holu, Hamza ponovo skide mantil i preda ga na garderobu zajedno sa napojnicom.</s><s>Ljubazni šef sale mu priđe.</s>

<s>- Sačuvao sam vam sto.</s>

<s>- Hvala, mislim da neće trebati.</s><s>Imam društvo unutra.</s><s>Hamza prođe pored njega i krenu ravno prema stolu za kojim je sjedio Kum sa društvom.</s><s>Sve ih je poznavao.</s><s>Ista postava kao onog aprilskog dana 1992. pred njegovom kućom.</s><s>Kum, krupni ćelavi, dvojica koji su izgledali kao profesionalni razbijači i Neno.</s><s>Neno, za kojeg je platio tristo maraka i oslobodio ga.</s><s>On je povraćao nakon ubistva Amre i Malecke.</s><s>Hamza priđe i zaustavi se na metar od stola.</s>

<s>- Pa, kako si Kume?</s>

<s>- Šta!</s><s>Ti!</s><s>Hamza! - Kum skoči sa stolice.</s>

<s>I ostali, osim Nene, ustadoše.</s><s>Kum je razrogačenih očiju posmatrao Hamzu.</s><s>U jednom trenutku se sjeti da se nalazi u Americi, u prepunom restoranu, da je bezbjedan.</s>

<s>- O, Hamza!</s><s>Dobro sam Hamza!</s><s>Kako si ti?</s>

<s>- Kum sjede.</s><s>Sjedoše i ostali.</s>

<s>- Dobro je, Kume.</s><s>Dobro.</s><s>A vi?</s><s>Slavite Božić?</s>

<s>- Kakvi mi i Božić.</s><s>Pijemo.</s><s>Kumovi pratioci su brzo prelijetali očima sa Hamze na Kuma tražeći u njihovim očima signal za opasnost.</s><s>Hamza je djelovao svakako samo ne opasno.</s><s>Mirno je gledao Kuma.</s>

<s>- Pa, kako je bilo Kume? - Gusto.</s><s>Načepili ste nas dobro na kraju. - I vi ste nas. - Hvala ti za Nenu.</s>

<s>- Nije to ništa.</s>

<s>- Hamza ga je posmatrao.</s><s>Mislio je strahovitom brzinom.</s><s>Kažu da CIA ima kompjutere koji rade milijardu kombinacija u minuti.</s><s>Hamzin mozak je bio savršeniji.</s>

<s>To je, dakle, to.</s><s>Konačno.</s><s>To je ono što je želio i za čim je žudio sve ovo vrijeme.</s><s>Da ima Kuma ispred sebe.</s><s>Gledao je sa zanimanjem to lice kao da ga prvi put vidi.</s><s>Pravilne crte, visoko čelo, kosa, brada i brkovi neuredni kao i uvijek.</s><s>Inteligentne oči.</s><s>Malo načete alkoholom.</s><s>Vjerovatno je puno pio zadnjih godina.</s><s>Slabo spavao?</s><s>Kum.</s><s>Njegov Kum.</s><s>Čovjek koji mu je srušio život.</s><s>Jednom.</s><s>I izgleda sada po drugi put.</s><s>A ne vrijedi.</s><s>Ovo što se zove čovjek, što je pred njim, ne vrijedi jednog nokta sa Amrine ruke.</s><s>Jedne dlake sa glave Malecke.</s><s>Ne vrijedi jednog zabrinutog Juninog pogleda.</s><s>To lice.</s><s>Nekada mu je bilo drago...</s><s>Zašto?</s><s>Šta se to desilo u toj tvojoj glavi da si se odlučio na tako nešto.</s><s>Ubiti.</s><s>Dobro!</s><s>Zašto ženu, zašto dijete?</s><s>Ti si burazeru u prošlosti.</s><s>Ti si još u vremenu Kosovske bitke, u vijekovima zatrpanim mržnjom i lažima o nekadašnjem imaginarnom Dušanovom carstvu.</s><s>Nikada nećeš biti sposoban da otkriješ ljubav.</s><s>I kada se oženiš, kad budeš spavao sa ženom, iz mržnje, a ne iz ljubavi, pravićeš djecu koju ćeš odgajati u istom čudovišnom poretku reda i stvari kao što je tebe odgajao tvoj otac četnik, i njega njegov otac, i njega njegov...</s><s>Pravićeš djecu koja će i sama živjeti u svijetu mraka i laži.</s><s>Laž je vodila tvoje pradjedove.</s><s>Vodiće i tvoje praunuke.</s><s>Sve dok jednog dana, u dalekoj budućnosti, tvoj narod ne iznjedri čovjeka koji će konačno reći dosta.</s><s>Stanite.</s><s>Sve je to laž.</s><s>Mi moramo ispočetka.</s><s>I kao nekada Willy Brant, kleknuti pred sjenima nevinih i zatražiti oprost.</s><s>Šta sad?</s>

<s>Da te ubijem?</s>

<s>Mrtve ne mogu vratiti.</s><s>A ti?</s><s>Ti si već mrtav.</s><s>Samo što to ne znaš.</s><s>Vjerovatno nisi nikada ni živio.</s><s>Osjetio ljepotu, mirise, plava svitanja iznad grada koji si tako dušmanski razarao.</s><s>Ti jesi mrtav.</s><s>Jun?</s><s>Gdje je Jun?</s><s>Vjerovatno napolju?</s><s>Čeka me.</s><s>Amra, Malecka?</s><s>Vi razumijete!?</s>

<s>Dino, Senad, Dado...?</s>

<s>- Znam, Dado.</s><s>Čujem te.</s><s>Tanto, Tanto!</s><s>Imaš ga pred sobom!</s><s>Kreni!</s><s>Dado, oprosti.</s><s>Dosta je bilo.</s><s>Ja imam izbor.</s><s>Mogu birati.</s><s>Nikada do sada mi nismo mogli birati.</s><s>Ubijajući sve na što su naišli nisu nam ostavili ni mogućnnost da se predamo.</s><s>Ovo je moj izbor.</s>

<s>- Šta je Hamza? - Ništa Kume.</s><s>Da ti se zahvalim.</s>

<s>- Za šta? 
- Za Amru i Malecku.</s><s>Neno je bio samo djelić duga.</s>

<s>- Da, rekao mi je Neno.</s>

<s>- Pa...</s><s>Odoh ja sada.</s><s>Imam neki sastanak.</s><s>Drago mi je da sam te vidio.</s>

<s>Hamza mu mahnu rukom, okrenu se i krenu prema izlazu.</s><s>Muzika je svirala neki lagani latino-američki ritam.</s><s>Konobari su brzo i nečujno špartali salom.</s><s>Čuo se tihi zvuk kuckanja čaša.</s><s>Gosti su nazdravljali za sretan Božić.</s>

<s>Jun se skloni sa vrata da je Hamza ne vidi.</s>

<s>- Hvala Bogu.</s><s>Sve će biti u redu.</s>

<s>- Stani!</s><s>Sta-ni!</s>

<s>Kumov glas je nadjačao sve druge zvuke u restoranu.</s><s>Hamza stade.</s>

<s>Gosti za susjednim stolovima prestadoše da pričaju.</s><s>Muzika je nastavila svoju laganu svirku.</s>

<s>Hamzine usne se rastaviše i otkriše dva reda bijelih, čvrsto stisnutih zuba.</s><s>Iskezi se.</s><s>Kao vuk.</s>

<s>Gostima za susjednim stolovima, poslije su se kleli u to, učini se da čuju režanje iz dubine njegovog grla.</s>

<s>- Ovako je ipak bolje.</s><s>Pokušao sam bar.</s><s>Zbog Jun. A znam da bih sebe proklinjao cijelog života.</s><s>Da završimo.</s><s>Sve ima svoj kraj.</s><s>Dugovi se moraju isplatiti.</s><s>Oprosti mi, Jun.</s>

<s>Hamza je osjećao kako adrenalin juri kroz tijelo prodirući u svaku ćeliju.</s><s>Iz džepa izvadi usku, crnu svilenu traku za kosu.</s><s>Bijelom svilom, arapskim slovima, na traci je bilo izvezeno "La Ilahe illellah, Muhammedurresulullah" (Nema Boga osim Allaha a Muhammed je njegov poslanik).</s><s>Traka Mudžahedina i budućih šehita kojom su povezivali kosu prije polaska u borbu.</s><s>Hamza je namota oko lijeve šake.</s>

<s>U trenutku dok se okretao prema Kumu bio je spreman.</s><s>Za trenutak mu se učini da je vidio Jun na ulazu.</s><s>Sljedećeg trenutka ju je zaboravio.</s><s>Zaboravio je sve oko sebe.</s><s>Lijevom rukom prebaci slap kose na lijevo rame.</s><s>Vrati se par koraka i zaustavi ispred stola.</s>

<s>- Kaži, Kume?</s>

<s>- Dosta sranja.</s><s>Da završimo.</s>

<s>- Šta da završimo, Kume?</s>

<s>- Nemaš ti meni ništa dužan!</s><s>Ništa.</s><s>Razumiješ li ti mene?</s><s>Ništa!</s>

<s>- Kum je vikao.</s><s>Očito je izgubio kontrolu.</s>

<s>- Kako to misliš, Kume?</s>

<s>- Fino!</s><s>Nema duga!</s><s>Nema Amre!</s><s>Nema Malecke!</s><s>Ja sam ih ubio!</s><s>Ja!</s>

<s>- Znam, Kume, ja sam ih sahranio.</s><s>Iste noći.</s>

<s>- Nemoguće!</s>

<s>- Moguće, Kume.</s><s>U ružičnjaku iza kuće.</s><s>I vidiš ima duga.</s>

<s>Hamza podiže malo lijevo rame i ispruži desnu ruku prema Kumu.</s>

<s>- Ne znam samo šta ti je ovo trebalo, Kume.</s>

<s>- Pucaj!</s><s>Pucaj!</s><s>Pucaj, majku vam jebem!  - Kum je vrištao prema svojim pratiocima.</s>

<s>Oni sunuše rukama pod sakoe vadeći oružje.</s><s>Gosti restorana su se razilazili u izjavama koje su poslije dali policiji.</s><s>Jedni su tvrdili da se sve odigralo za pet sekundi dok su drugi bili ubijeđeni da je, od trenutka kada je onaj sa bradom nešto povikao i onaj drugi sa zlatnom kosom prišao stolu, pa do kraja, prošlo cijelih sedam, a možda i čitavih osam sekundi.</s>

<s>Neno se baci unazad.</s><s>Pade zajedno sa stolicom i ostade da leži, u tom smiješnom položaju, sa nogama preko stolice i visoko podignutim rukama.</s>

<s>Prvi Kumov pratilac, Hamzi najbliži sa lijeve strane, već je imao pištolj u ruci kad se Hamza pokrenuo.</s><s>Lijevom rukom uhvati ručku Tanta koja je izvirila pored vrata na desnom ramenu, i u velikom luku, strahovitim zamahom pogodi zglob ruke koja je držala pištolj.</s><s>Teško sječivo presiječe meso i kost i šaka zajedno sa pištoljem odleti na pod.</s>

<s>- Aaaaaaaaah! - vrisak ispuni prostor.</s><s>Muzika ušuti.</s><s>Gosti poskakaše sa stolica.</s>

<s>Hamza baci nož u zrak prema desnoj ruci, uhvati ga u letu, i u  istoj kretnji, širokim, skoro horizontalnim zamahom zasiječe vrat Kumovog pratioca koji mu je bio sa desne strane.</s><s>Krv u vodoskoku šiknu iz presječenog vrata.</s><s>Ne gledajući u njega, skoči preko stolice i nađe se ispred Ćelavog.</s><s>Ćelavi je imao automatik pištolj i upravo ga je repetirao.</s><s>Hamza se prilijepi uz njega zagrlivši ga lijevom rukom oko vrata i blokirajući njegove ruke.</s><s>Zamahnu, i udarcem odozdo zabi mu nož u srce. okrenu Tanto u tijelu, izvuče ga i odgurnu ćelavog od sebe.</s><s>Lijevom rukom zgrabi ivicu stola, odbaci ga u stranu i nađe se pred Kumom.</s>

<s>Kum je stajao blijed.</s><s>Široko raširenih očiju.</s>

<s>- Ako moraš da ubiješ, neka to bude brzo i čisto, - bio je Avdagin savjet na početku rata.</s>

<s>Hamza zamahnu nožem odozdo.</s><s>Zabi ga malo ispod stomaka i povučeHamza se nasmiješi.</s>

<s>- Ovako je najbolje.</s><s>Jun je već krenula napolje da sačeka Hamzu, kada je začula Kumov glas.</s><s>Vratila se i provirila iz predvorja restorana.</s><s>Kad je počelo, kad su Kumovi pratioci izvukli pištolje i kada se Hamza pokrenuo, ona pokri lice rukama.</s><s>Nakon par sekundi, začuvši pucnje, skloni ruke sa očiju u ugleda kako se Hamzino tijelo trznu pod udarima metaka.</s>

<s>- Hamzaaaaaa!</s><s>Neeeeee! - Jun potrča preko sale.</s>

<s>Hamza se zaljulja.</s><s>Izvuče Tanto i odgurnu Kuma, čije se tijelo skljoka na pod.</s><s>Postaja trenutak i onda pade na koljena.</s><s>Glava mu je bespomoćno visila naprijed.</s><s>Na Junin vrisak, pokuša da se okrene ali izgubi snagu i pade na lice.</s>

<s>Jun se spotače u cipelicama sa visokom potpeticom.</s><s>Nekako ih zbaci s nogu i pritrča Hamzi.</s><s>Okrenu ga na leđa i podiže mu glavu.</s><s>Hamzine oči su se gasile.</s><s>Za trenutak joj se učini da ju je prepoznao i da pokušava da joj kaže nešto.</s>

<s>- Hamza!</s><s>Hamza! - drmusala ga je.</s><s>Uzalud.</s><s>Hamza je već bio daleko.</s>

<s>- Hamza!</s><s>Hamzaaa! - podiže glavu. - Zovite hitnu!</s><s>Zovite bolnicu!</s><s>Za Boga, zovite nekog!</s><s>Drhtavim prstima šef sale je pokušavao da nazove 911.</s>

